
Adriaan  Roux 

Oor  die  funksie  van  die  "flits"  in  Christine 


Die  aanwending  van  die  flits’’  — soos  ons  dit  in  Christine  aantref  — is  'n 
tegniese  middel  wat  'n  relatief  moderne  literêre  verskynsel,  dié  van  bewus- 
synstroomopenbaring,  moontlik  maak.  By  Christine  is  daar  (omdat  dit  'n 
stuk  bewussynstroom  is)  nie  sprake  van  gebeure  wat  op  die  verhoog  as 
"slice  of  life"  voltrek  word  nie.  Alle  toedragte  word  in  die  psige  van  Paul, 
die  "sentrale,  ervarende  persoon"  voltrek.  Die  handelingsoord  is  dus  — 
ondubbelsinniger  as  by  die  Absurde  Drama  — innerlik.  Alles  geskied  by 
wyse  van  gedagte-impulse,  of  anders  gestel,  by  wyse  van  (gedagte-)flitse. 
Die  hele  stuk  kan  dus  as  flitsreeks  beskou  word;  en  die  verhoog  as  metafoor 
vir  'n  psigiese  binnewêreld.  Van  "werklikhede",  soos  dié  wat  in  die 
Klassieke  en  Naturalistiese  Drama  aan  ons  voorgehou  word,  is  in  Christine 
geen  sprake  nie;  dié  stuk  staan  in  die  teken  van  Kant  se  werklikheidsiening: 
objektiewe  waarheid  word  tot  subjektiewe  belewing  gerelativeer;  niks  is  ab- 
soluut  nie  — en  alles  móóntlik  ... 

Ofskoon  die  stuk  'n  voortdurende  inspeel  van  moontlikhede  verteen- 
woordig,  en  dus  nie-werklik/a-reëel  is,  hou  dit  tog  verband  met  (fiktiewe) 
werklikheid;  waarskynlikhede  (as  sentrale,  vervloë  handelingskerne)  kan 
wel  uit  die  ervaringsreeks  (soms  by  wyse  van  terug-  en  vooruitstrukturering) 
afgelei  word,  bv.:  dat  Paul  as  pro-Nazi  in  Berlyn  was;  dat  hy  onwetend  met 
'n  nonnetjie  getrou  het  wat  in  der  waarheid  'n  Jodin  was;  dat  hy  haar  ver- 
raai  het;  dat  hy  haar  jare  later  verskeie  kere  probeer  vermoor  het;  dat  hy 
voor  'n  regter  verskyn  het;  en  dat  hy  op  dié  oomblik  voor  'n  Regter 
"getuig".  Selfs  die  toedragte  wat  die  hoogste  waarskynlikheidsgraad  ver- 
toon,  verteenwoordig  nie  "stukke  werklikhede"  nie  (en  het  ook  nie  nood- 
wendig  só  gebeur  nie). 

1 ) Dat  daar  wesenlik  sprake  is  van  'n  (terug-)flitstegniek  in  Christine,  word  deur  Vermeulen 
(1977,  29)  ontken:  "Dit  sou  'n  oorvereenvoudiging  wees  om  die  basiese  tegniek  waar- 
deur  die  subjektiewe  tydsbelewenis  in  Christine  vergestalt  word,  gelyk  te  stel  met  die 
terugflitstegniek.  Daar  is  eerder  sprake  van  die  'time-shift'-  of  'chronological  looping'- 
tegniek.  Hierby  aansluitend  word  die  tegniek  van  'superimposition'  aangewend  wat 
deur  middel  van  'fade-in'  en  'fade-out'  bewerkstellig  word.  Die  tegniek  van  'super- 
imposition'  kom  te  sprake  waar  die  gebeurtenisse  op  die  onderskeie  tydsvlakke  gelyk- 
tydig  op  die  verhoog  ontvou.  Daar  word  by  die  meeste  herinneringstonele  van  hierdie 
tegniek  gebruik  gemaak.  Hierdie  tonele  word  gekenmerk  deur  'n  gedurige  'fade-in'  en 
'fade-out'  waar  dán  die  een,  dán  die  ander  tydsvlak  in  fokus  gebring  word." 

In  aansluiting  by  Beneke  (1980,  27)  wat  die  flits  omskryf  as  "die  oproep,  in  gedramati- 
seerde  vorm,  van  'n  werklike,  moontlike,  waarskynlike  of  veronderstelde  moment  uit 
die  verlede,  hede  of  toekoms,  óf  soos  dit  hom  aanmeld  midde-in  die  gedagtestroom  van 
'n  karakter  in  'n  dramatiese  werk  (...)"  word  daar  in  hierdie  opstel  van  die  veronderstel- 
ling  uitgegaan  dat  daar  wel  van  die  flitstegniek  in  Christine  sprake  is. 

Sekere  funksies  van  die  flits  wat  hier  aangedui  word,  naamlik  die  motiverende  funksie, 
die  relativerende  funksie  en  die  epiese  funksie  is  reeds  deur  Beneke  (1980)  onderskei. 

Tot  die  waarskvnlike  (of:  waarskynlik  werklike)  word  Paul,  wat  as  gevolg 
van  sy  skuldgevoel  voortdurend  daarvan  wegskram,  in  die  loop  van  die 
drama  genoop:  hy  beloof  immers  om  net  ''die  volle  waarheid"  te  praat,  en 
voor  'n  metafisiese  Regter  kán  hy,  ondanks  sy  talle  selfregverdigings,  aan 
die  slot  (wat  ook  die  beg/n  van  die  stuk  nahou)  net  met  "die  waarheid" 
vorendag  kom  en  erken:  "Skuldig,  u Edele".  Getuienis-as-spel  vertoon  'n 
interessante  parallel  met  Die  lewerikie  ('n  weergawe  van  die  verhaal  van  Jo- 
hanna  van  Arkel)  van  Anouilh.  In  Die iewerikie  is  daar  egter  'n  "ongekompli- 
seerder"  verband  tussen  die  hoftoneel  en  die  uitspeel  van  die  getuienis. 
Hierdie  afgestemdheid  op  waarheid  word  deur  die  besondere  funksies  van 
die  flits  geaktualiseer:  deur  die  flitsmatige  teenoormekaarstel/jukstapone- 
ring  van  insidente  uit  verskillende  tydsvlakke,  word  die  een  telkens  deur  die 
ander  gerelativeer  en  in  'n  nuwe  (in  Brechtiaanse  terme:  vervreemde) 
perspektief  geplaas.  Die  nuwe  perspektief  stel  Paul  se  eertydse  optrede  as 
Íeeg  en  egosentries  aan  die  kaak. 

In  hierdie  verband  is  die  verrassende  binnetrede  van  die  jong  Christine  — 
wanneer  die  óúe  verwag  word  — besonder  funksioneel:  kragtens  'n  analoë, 
selfs  assosiatief-ooreenstemmende  gegewe:  'n  entree,  maar  een  uit  die 
Berlynverlede,  word  Paul  se  toenmalige  romantiese  speelsheid  en  sy 
onlangse  kruheid  (jeens  Christine)  teen  mekaar  afgespeel.  Sodoende  word 
sy  eertydse  houding  jeens  Christine  tot  stroperige  sentimentaliteit  gerelati- 
veer  — tot  suikerlaag  óm  'n  toestand  van  innerlike  leegheid.  Dié 
(toenemend-)blootgestelde  karakteraard  van  Paul  word  dan  'n  saak  waar- 
oor  'n  oordeel  gevel  kan  word  — deur  die  Regter,  sy  Gewete,  en  die  toe- 
skouer.  Relativering-tot-oordeel  is  tipies  Brechtiaans.  Vergelyk  sy  Schriften 
zum  Theater  waax  hy  'n  filosofiese  standpunt  inneem:  dat  die  lewe  (=  op- 
trede/handeling)  van  die  tydseinde  af  terug  beskou  moet  word.  Hierdie 
einde  van  die  tyd  omvat  'n  oordeei  oor  die  vervloë  tyd  wat  tot  'n  bepaalde 
uitkoms  aanleiding  gegee  het. 

Die  Brechtiaanse  perspektiefrealisering  verhef  die  akteur  en  die  toeskouer 
tot  'n  regtersposisie  om  oor  die  karakter  te  oordeel.  Telkens,  volgens 
Brecht,  word  die  houding  jeens  die  verloop  vanuit  die  relativerende 
perspektief  van  die  uitloop  bepaal.  In  Christine  bestaan  "verlope"  en 
"uitlope"  gedurig  naas  mekaar. 

Relativering  (tot-oordeel)  is  ook  in  die  analoë  flitse  teenwoordig,  soos  waar 
'n  antwoord  van  Paul  op  'n  vraag  van  die  jong  Christine  direk  naas  'n  op- 
merking  van  die  ou  Christine  voorkom.  'n  Sterk  verironiseerde  toonaard 
spruit  uit  dié  dialoogmatige  aanbod: 


Christine:  Alles  skreeu  hier  om  'n  vrou  se  hand.  Dit  lyk  my  dit  was  hoog 
tyd  dat  ek  gekom  het. 

Paul  (aan  die  Meisie):  Doen  gerus  wat  jou  hand  vind  om  te  doen,  my  lief- 
ling.  Dis  jóú  huis. 

'n  Besonder  prominente  relativerende  flitsplasing  — veral  kragtens  analogie 
— is  opmerklik  waar  albei  Christines  aan  't  afstof  is;  Die  jonge  word  tydens 
die  een  flitsmoment  aangespreek  as  "Mevrou  Harmse"  en  teenoor  die  oue 
word  tydens  'n  daaropvolgende  moment  opgemerk:  "Ek  het  vir  my  'n  ander 
vrou  gevat"! 

In  noue  samehang  met  die  implisiete  aanspraak-tot-oordeel  deur  die  flits  as 
relativeerder  kan  'n  verskynsel  van  ontmaskering  geïdentifiseer  word  — 'n 
ontmaskering  wat  deur  die  gehoor  sélf  afgelei  moet  word:  Paul  word  ont- 
bloot  as  volledig  selfgesentreer:  vir  hom  gaan  dit  byvoorbeeld  nie  in  een 
van  die  tydsvlakke  om  'n  persoon  nie;  die  abstraksie,  die  idee  van  'n  jong 
meisie  wat  hom  teen  tyd  móét  vrywaar,  is  vir  hom  van  eksistensiële  belang. 
(Vergelyk  die  jong  Christine  en  Magda  wat  as  verskillende  karakters  deur  'n 
enkele  aktrise  vertolk  word.  'n  Enkele  aktrise  in  dié  verband  verwys  na  die 
idee  van  "jeugdigheid".) 

Die  ontmaskering  van  Paul  gaan  ook  gepaard  met  'n  onthulling^^  van  die 
tematiese  kern  van  die  stuk:  'n  bewuste  maskering  teen  tycP\  'n  ontvlugting 
daarvan  — ten  alle  koste.  (Dié  tema  vertoon  sterk  ooreenstemming  met 
Hendrik  IV  van  Pirandello.  Hendrik  wat  die  tyd  probeer  ontvlug  deur  die 
maskerade  van  die  historiese  figuur  (waarop  tyd  geen  vat  het  nie)  uit  te 
speel,  word  na  jare  gekonfronteer  deur  onder  meer  sy  eertydse  minnares, 
Donna  Matilda  en  Frida,  haar  beeldskone  dogter  en  'n  ewebeeld  van  haar 
destydse  self.  Nadat  Hendrik  dit  openbaar  gemaak  het  dat  hy  nie  werklik 
kranksinnig  is  nie,  vind  hy  in  Frida  sy  ou  liefde  — hy  vind  as't  ware  weer  die 
jong  Matilda.  Ondanks  sekere  verskille,  vertoon  beide  Paul  en  Hendrik  'n  in- 
speel  teen  tyd;  'n  gerigwees  op  nou,  op  'n  nuwe  replika  van  'n  toenmaalse 
figuur  ten  einde  die  self  teen  tyd  Xe  vrywaar.) 

Ofskoon  die  flits,  geskeie  gesien,  'n  eksposisionele  funksie  het,  onthúl  dit  as 
opponerende,  samehangende  moment  die  tema:  die  mens  in  sy  verset  teen 
tyd;  die  mens  genoop  tot  nou;  die  mens  as  beoordeelbare  ... 

Die  flits  as  moment-in-samehang  doen  egter  meer  as  om  te  onthul.  Dit  be- 
klemtoon  ook.  Die  verskillende  tydsvlakke  word  nie  net  as  episodes  ge- 
jukstaponeer  nie;  hulle  onderbreek  mekaar  selfs.  'n  Funksie  van  dié 
fragmentering,  wat  met  'n  verironiseerde  toonaard  gepaard  gaan,  is  dat 
Paul  se  skuld  benadruk  word.  'n  Beklemtoningsfunksie  van  die  flits  as 
moment-in-samehang  kan  weliswaar  in  Christine  onderskei  word:  fragmen- 
tering  deur  kort,  opeenvolgende  flitsmomente  bring  byvoorbeeld  mee  dat  'n 
reaksie  van  die  jong  Christine  (op  'n  opmerking  van  Paul  waar  hy  'n  sen- 

2)  Volgens  Beneke  (1980,  112)  ís  Christine  'n  biegdrama:  "Ek  sou  Christine  nie  'n  onthul- 
lingsdrama  wou  noem  nie.  In  die  onthullingsdrama  dien  die  handelingsverloop  in  die 
hede  om  die  verlede  te  onthul  soos  in  Oedipus  turannos  van  Sophokles  gebeur.  In  die 
biegdrama  daarenteen,  word  die  verlede,  soos  deur  die  ervarende  persoon  herbelewe, 
toneelmatig  voorgestel." 

3)  Vermeulen  (1977,  24)  beskou  fydas  'n  baie  sentrale  faktor  in  Christine.  Volgens  haar 
word  sekere  onderskeibare  motiewe  in  die  stuk  "tot  eenheid  gebind  deur  die  oorkoepe- 
lende  hooftema:  die  bestaan  as  tyd." 

timentele  houding  openbaar)  náás  Paul  se  kru  uitlating  teenoor  die  ou 
Christine,  laasgenoemde  uitlating  des  te  kruer  laat  vertoon: 

Paul  (aan  Christine) : . . . Ek  wil  ontslae  wees  van  jou . Al  moet  ek  jou  vermoor 
om  van  jou  ontslae  te  raak  — ek  wil  ontslae  wees  van  jou! 
Meisie:  Jy  is  so  goed  vir  my. 

Soortgelyke  beklemtoning  vind  plaas  wanneer  Paul  se  gewelddadige  aan- 
randing  op  Christine  onderbreek  word  deur  die  speelse  praatjiesmakery  uit 
die  Berlynverlede.  Paul  se  eertydse  speelse,  goedige  houding  word  nie  net 
gerelativeer  nie;  die  toenmaalse  dien  as  agtergrond  waarteen  Paul  se 
onlangse  daad  meer  reliëf  verkry. 

Die  inspeel  van  die  verskillende  tydsvlakke  raak  in  die  loop  van  Toneel  twee, 
weens  'n  te  swaar  las  aan  gegewens,  vertroebel:  te  veel  motiefdrade 
veroorsaak  dat  wedersydse  relativering  en  beklemtoning  té  lukraak  afleibaar 
is.  Tog  meen  ek  'n  motiverende  funksie  van  die  flitsmatige  jukstaponeringe 
kan  hier  onderskei  word:  Paul  pluk  jare  later  die  vrugte  ( = Christine  se  sie- 
ning  en  bevestiging  van  die  liefde  as  iets  blywends)  van  sy  belofte  aan  die 
jong  Christine  ("Goed  my  liefling.  Ek  sal  jou  kruisig.  Elke  nag.  Tot  in  ewig- 
heid.  Kom").  Die  simboliese  waarde  wat  aan  kruisig  geheg  kan  word,  ini- 
sieer  'n  metafisiese  dimensie  in  die  stuk  wat  in  die  onsterflikheid,  in  die 
ewigdurende  liefde  van  die  ou  Christine  tot  uiting  kom.  Die  volgehoue  daar- 
wees  van  die  ou  Christine  doen  dus  kragtens  sekere  motiewe  uit  die  Berlyn- 
verlede  gemotiveerd  aan,  word  deur  laasgenoemde  gemotiveer. 

Die  plasing  van  die  eerste  van  die  drie  variërende  arrestasies  van  die  jong 
Christine  naas  die  ou  Christine  se  vensterwassery  is  besonder  funksioneel. 
Paul  beleef  dié  wassery  as  'n  foltering:  te  veel  lig  kan  dalk  op  sy  skuldige 
gewete  val. 

Indien  ons  nou  vanuit  die  volgende  twee  arrestasie-variante  terugstruktu- 
reer,  blyk  dit  dat  Paul  'n  skerm  opwerp:  hy  beleef  die  arrestasie  soos  hy  dit 
sóú  wóú  sien.  Sy  aggressiewe  houding  teenoor  Christine  én  sy  rookskerm 
ontspruit  dus  uit  dieselfde  bron:  'n  skuldige  gewete. 

Omdat  Paul  tydens  die  eerste  arrestasie-variant  in  verset  teen  sy  gewete  en 
teen  die  werklikheid  is,  is  sy  "onskuldige",  nie-verraderlike,  gewýsigde 
weergawe,  wat  deur  selfregverdiging  en  -verontskuldiging  gekenmerk 
word,  ten  volle  geïntegreer.  Hy  het  selfs  die  vrymoedigheid  om  aan  die 
Regter  te  sê:  "Ek  het  haar  nié  verraai  nie,  u Edele.  Ek  het  gedoen  wat  ek  kan 
om  haar  te  red.  Wat  kon  ek  méér  gedoen  het." 

Met  die  volgende  alternatiewe  arrestasie,  waar  Paul  in  'n  groter  mate  met  sy 
eie  skuld  gekonfronteer  word,  is  die  jukstaponering  van  die  flitsplasing 
sterker  gepolariseer;  die  ou  Christine  laat  die  lig  nou  verbaal  ( = prominenter 
as  die  nie-verbale  vensterwassery)  op  die  gevolge  van  Paul  se  verraad  val: 
"Ek  moes  met  ander  in  die  sneeu  werk  ...  My  liggaam  — dit  was  niks.  Dit 
was  soos  'n  jas  wat  ek  vir  iemand  geleen  het." 

Tydens  dié  weergawe  van  die  insident  is  'n  ietwat  veranderde  houding  in 
Paul  te  bespeur:  hy  kom  'n  effe  minder  beskermend,  neutraal  en  nugter 
voor. 

Dié  weergawe  word  ook  jukstaponerend  onderbreek  deur  die  verhaal  van 
die  ou  vroutjie  wat  kaal  om  die  lewe  van  haar  man  moes  dans.  Die  vroutjie 
slaan  in  der  waarheid  op  Christine  wat  self  om  Paul  se  ontwil  'n  prostituut 
moes  word.  Jukstaponering  word  ook  versterk  deurdat  Paul  en  Christine 
self  met  'n  dans-aksie  besig  is. 

Met  die  derde  insident  wat  die  waarskynlike  toedrag  van  sake  is,  tree  Paul 
kru  en  brutaal  teenoor  Christine  op:  "Antwoord  my,  Jood!  (Sy  swyg)  So  — 
dan  probeer  jy  my  nog  verraai  ook!  En  om  te  dink  ek  kon  so  iets  liefhê  — 
wat  my  elke  uur  van  die  dag  bedrieg  het!  ..."  Tydens  dié  variant  is  die  offi- 
sier  streng,  maar  tog  ook  simpatiek  teenoor  Paul  (—  in  teenstelling  met  die 
eerste  weergawe  waar  die  offisier  hom  met  die  rewolwer  agter  die  kop 
geslaan  het). 

In  teenstelling  met  die  vorige  twee  weergawes  van  dié  insident,  word  die 
gebeure  deurlopend  as  episode  beleef;  geen  onderbrekings  uit  'n  onmiddel- 
liker  verlede  versteur  die  loop  daarvan  nie.  Dít,  en  die  feit  dat  ons  met  elke 
weergawe  'n  progressief-veranderde  perspektief  op  die  insident  kry,  laat  dié 
weergawe  na  die  waarskynlike  toedrag  van  sake  lyk.  Perspektiefwysiging 
het  hier  met  'n  toenemend-onthullende  funksie  van  die  flits  gepaard 
gegaan. 

In  ooreenstemming  hiermee  meen  Beneke  (1980,  115)  dat  die  arrestasies  'n 
beweging  tot  die  "ware  werklikheid"  verteenwoordig:  "Die  drie  terugflitse 
getuig  van  'n  stropingsproses  by  Paul:  'n  beweging  vanaf  dít  wat  hy  graag 
wil  glo  na  dít  wat  werklik  gebeur  het;  vanaf  verlangde  werklikheid  tot  ware 
werklikheid  dus." 

Hiedie  proses  vertoon  'n  ooreenkoms  met  die  "epiese"  in  die  vertelkuns, 
waar  stapsgewys  tot  'n  sekere  stadium  gevorder  word.  Dié  "epiese"  omvat 
egter  veel  meer:  waar  enige  toedrag  "kommentaar"  op  'n  ander  lewer  — 
soos  met  die  relativerende  flits  — het  ons  met  'n  "epiese"  verskynsel  te 
make.  Die  drie  arrestasie-variante  relativeer  mekaar,  lewer  kommentaar  op 
mekaar,  áfgesien  van  die  ontwikkelingstendens  wat  ons  onderskei. 

(Vir  Brecht  setel  die  "epiese"  in  die  teater  dáárin  dat  verskeie  interpretasies 
van  'n  afgelope  gebeure  aan  'n  gehoor  voorgehou  word.  Die  interpretasies 
lewer  dan  (soms  mét  die  akteur  wat  uit  sy  rol  tree)  kommentaar  op  mekaar. 
Sodoende  word  'n  breër  perspektief  op  'n  sentrale  handelingskern 
("Gestus")  verkry:  analogieë  en  kontraste  speel  op  mekaar  in  en  die  ver- 
hoog  begin  as't  ware  self  vertel.) 

In  die  Brechtiaanse  teater  word  die  rol  van  die  verteller  — wat  ook  kommen- 
taarleweraar  is  — deur  die  verhooggebeure  sélf  oorgeneem.  Jukstaposisies, 
waarby  ons  variant-voorstellings  insluit,  beoordeel,  relativeer,  her-vat,  kriti- 
seer  telkens  'n  bepaalde  sentrale  handelingskern.  Op  soortgelyke  wyse 
lewer  die  eerste  twee  arrestasie-variante  kommentaar  op  die  laaste  en  wys 

dit  uit  as  verraderlik,  as  toedrag  wat  ánders  kon  wees,  as  iets  vermybaars. 
Ook  in  Christine  setel  die  "epiese”  nie  slegs  in  die  toenemend-onthullende 
loop  van  psigiese  toedragte  nie,  maar  meteen  ook  in  'n  wedersydse  kom- 
mentaarlewering  van  flitse  en  flitssamehange  op  mekaar. 

Die  funksie  van  die  flits  moet  in  verband  gesien  word  met  die  wyse  waarop 
dit  tematies  integreer.  Die  "perfekte"  moord  wat  as  vooruitflits  aangebied 
word,  is  struktureel  op  'n  heel  bepaalde  wyse  geïntegreer  met  'n  tematiese 
gegewe,  naamlik  planne  en  pogings  om  ten  alle  koste  van  Christine  ontslae 
te  raak.  In  dié  trant  is  byvoorbeeld  Paul  se  gemaak-geïnteresseerde  belang- 
stelling  wanneer  die  ou  Christine  vertel  hoe  daar  tydens  die  oorlog  met 
mense  geëksperimenteer  is  en  hoe  byvoorbeeld  vasgestel  is  dat  'n  naald  in 
die  hart  die  effek  van  'n  "normale"  hartaanval  het.  Dié  opmerking  van  die 
ou  Christine  hits  Paul  aan  om  Christine  op  só  'n  wyse  te  vermoor.  In  ooreen- 
stemming  hiermee  hits  die  gevisualiseerde  moord  Paul  aan  om  'n  werklïke 
moordpoging  uit  te  voer. 

Dit  kom  dus  voor  asof  idees  of  planne  aanleiding  gee  tot  pogings;  dit  moti- 
veer  Paul  tot  daad-werklike  optrede.  Kontekstueel  beskou,  kan  ons  dus  die 
gevolgtrekking  maak  dat  die  idee-  of  vooruitflits  'n  motiverende  funksie  in 
Christine  het. 

Net  so  motiveer  of  aktiveer  die  vooruitflits  waar  Paul  homself  plotseling  as 
'n  stokou  man  beleef,  sy  daaropvolgende  gewelddadige  aanranding  op 
Christine. 

Dié  plotselinge  veroudering  word  deur  Paul  as  "nagevolg"  van  'n  moontlik 
voortdurende  bemoeienis  van  die  ou  Christine  met  hom  beleef.  Omdat  hy 
van  tyd  wil  ontvlug,  voel  hy  hom  genoop  om  van  Christine  ontslae  te  raak; 
sy  is  vir  hom  oudword,  aftakeling  en  die  dood. 

Paul  se  skielike  oudwees  is  egter  ook  'n  vergestalting  van  sy  vrese:  hy 
teoretiseer  nie  slegs  oor  die  destruktiewe  aard  van  tydsverloop  nie,  hy 
belééf  dit  ook.  'n  beeldingsfunksie  kan  dus  ook  aan  die  flits  toegeskryf 
word.  Die  feit  dat  hy  selfs  hiertydens  "filosofies"  kyf,  doen  'n  bietjie  oor- 
tollig  aan:  "Vee  maar  af.  Vee  maar  die  laaste  krieseltjie  lewe  af  wat  deurge- 
gaan  het  ..."  En:  "Jy  — is  ouderdom  — en  die  dood  ..." 

In  die  loop  van  die  drama  vind  'n  verskynsel  van  geleidelike  intensivering 
plaas.  In  pas  hiermee  vertoon  die  funksies  van  die  flits  toenemend  intenser 
en  werp  meer  en  meer  lig  op  Paul  se  gewete.  In  dié  verband  vertoon  die 
relativerende  funksie  van  die  flits  die  prominentste  tydens  die  laaste 
"werklike"  moordpoging  — dié  met  die  naald:  as  Paul  besig  is  om  die  naald 
in-die  ou  Christine  se  hart  in  te  druk,  word  dié  flits  voortdurend  onderbreek, 
gejukstaponeer  deur  'n  analogies-kontrasterende  verskynsel  uit  die  Berlyn- 
verlede,  waar  Paul  op  simpatieke  wyse  probeer  om  'n  hondjie  se  lewe 
(waarskynlik  ook  met  behulp  van  'n  naald)  te  red. 

Ook  die  kruisigingsmotief  kry  as  vooruitfiits  maksimale,  selfs  groteske  reliëf 
wanneer  Paul  Christine  aan  sy  skilderesel  kruisig.  Die  funksie  van  die  flits  is 
hier  ook  beeldend  van  aard:  dit  wýs  Paul  se  verhewigde  maar  futiele 

wegwens  van  Christine.  Ironies  is  egter  dat  dié  wens  gestalte  vind  in  die 
kruisigingsmotief  — 'n  motief  wat  júis  gebondenheid  en  aandadigheid  sim- 
boliseer.  Dié  paradoks  lewer  kommentaar  op  Paul  se  houding;  dit  sê  as't 
ware  dat,  ofskoon  Paul  Christine  wegwens,  sy  altyd  aan  hom  verbind  sal 
wees.  Hiermee  toon  die  Regter  se  uitspraak,  waar  hy  die  huwelik  van  Paul 
en  Christine  as  vonnis  ter  sprake  bring,  'n  noue  ooreenkoms. 

Soos  wat  Christus  se  kruisiging  ook  sy  opstanding  inhou,  so  roep  die  ver- 
hewigde  kruisigingsmotief  Christine  se  binnetrede  direk  daarnaas  op,  dit 
gee  aanleiding  daartoe,  motiveer  dit.  Dit  motiveer  moontlik  ook  meer  as  net 
haar  binnetrede:  in  teaterterme  is  dit  'n  eksplisiete  vergestalting  van  dié 
faktore  wat  aanleiding  gee  tot  Christine  se  aanwesigheid  in  die  stuk  / in 
Paul  se  psige.  Dié  flits  toon  aan  en  bevestig  wát  Paul  deurlopend  aan  die 
doen  was  (vergelyk  sy  verraad,  en  alle  pogings  om  van  Christine  ontslae  te 
raak),  maar  verklaar  ook  hoekom  Christine  so  folterend  teenwoordig  is.  Die 
foltersituasie  as  durende  toedrag  word  struktureel  in  die  drama  vergestalt 
deurdat  albei  slotte  die  begin  van  die  stuk  nahou.  Die  stuk  word  dus  in  der 
waarheid  oor  en  oor  voltrek. 

Die  funksie  van  die  flits  in  Christine  is  klaarblyklik  nie  streng  af  te  baken  nie. 
Die  prominentste  is  nogtans  retativering.  Hierby  sluit  ons  'n  epiese  funksie, 
met  dien  verstande  dat  dit  ook  binne  die  perspektief  van  Brechtiaanse  kom- 
mentaarlewering  gesien  word,  in.  As  relativeerder  is  die  flits  in  Christine 
geslaag;  dit  ondersteun,  danksy  implisiete  kommentaarlewering  en  beoor- 
deling,  die  tema:  Die  mens  as  aangeklaagde,  as  beoordeelbare  pal  afgestem 
op  maskering  teen  tyd  — op  verweer  (waarby  albei  betekenisse  van  die 
woord  ingesluit  is). 

Salomi  Louw 

Die  nar  en  sy  voorkoms  in  Bartho  Smit  se  dramas 


Die  nar  (en  sy  verwante  met  ander  benaminge)  het  blykbaar  sy  oorsprong  in 
die  ou  Griekse  komedies  van  500—400  vC  (Niklaus  1956:  18).  Dié  saterspele 
was  "a  form  of  entertainment  derived  from  the  phallic  ritual  and  ceremonies 
of  Dionysos",  of  dit  was  'n  opvolgspel  na  afloop  van  'n  tragedie,  waarin 
daar  dan  met  karakters  en  gebeure  in  die  voorafgaande  drama  gespot  is  (De 
Leeuwe  1966:  175). 

Karaktereienskappe  van  die  nar  is:  kru  taalgebruik,  lojaliteit  teenoor  sy 
meester,  en  'n  mengsel  van  naïwiteit,  onnoselheid  en  onkunde  deurspek 
met  momente  van  insig  en  intelligensie  terwyl  hy  die  waarheid  op  verdoesel- 
de  wyse  verkondig. 

Die  nar  was  "sedert  die  kruistochten  tot  het  begin  der  18e  eeuw  in  dienste 
van  vorstenhoven,  (...)  een  scherpe  geest  die  tot  taak  had  de  aanwezigen  te 
vermaken  doch  tevens  onder  het  mom  van  dwaasheid  de  waarheid  te  zeg- 
gen"  (De  Leeuwe  1966:  146). 

Die  doel  van  die  nar  in  die  drama  is  dan  van  tweërlei  aard:  om  te  vermaak, 
en  om  die  waarheid  op  onaanvegbare  wyse  te  laat  blyk.  Dit  is  veral  op  grond 
van  laasgenoemde  eienskap  dat  die  nar  so  diensbaar  is  in  die  drama:  om  die 
saak  onder  bespreking  verder  te  belig,  die  'abstrakte  outeur'  se  idees  oor  te 
dra,  of  om  namens  die  karakters  hul  gedagtes  uit  te  spel. 

Die  nar  kom  so  vroeg  as  1519  voor  in  Brant  se  Narrenschiff  en  as  'hanswors' 
in  Luther  se  Wider  Hanns  Worst  (De  Leeuwe  1966:  101).  Nicoll  (1949:  211) 
sê  dat  Lope  de  Vega  hierdie  figuur  ook  gebruik  en  wel  as  gracioso. 

Die  nar  is  veral  aan  ons  bekend  deur  sy  optrede  in  Shakespeare  se  dramas, 
bv.  Twelfth  Night  en  King  Lear.  Hier  is  hy  'n  karakter  teenoor  wie  die  hoof- 
karakter  sy  gedagtes  kan  uitspreek  i.p.v.  om  alleenspraak  te  voer;  hy  is  ie- 
mand  wat  die  spanning  kan  verlig  deur  sy  prettige  optrede;  déúr  die  masker 
van  die  leuen  kan  hy  tot  die  waarheid  deurdring  sonder  om  té  veel  daar- 
onder  te  ly,  en  in  sy  dom  wyshede  lewer  hy  kommentaar  op  die  gebeure. 
Jones  en  D'Avenant  maak  in  1637  in  Britannia  Triumphans  van  twee  nar- 
verwante  personasies  gebruik,  t.w.  "Harlekin"  en  "Clown"  (gemeld  deur 
Niklaus  1956:  130),  en  in  1789  skryf  Sheridan  in  Robinson  Crusoe  rolle  vir 
narre  in:  hier  het  hulle  afsonderlike  bestaan  as  ronde  karakters  en  is  nie  net 
aanhangsels  van  ander  karakters  nie. 

Die  nar  was  dus  soms  as  totaal  afhanklike  karakter  in  die  drama  gebruik, 
maar  ^veel  meer  algemeen  is  die  gebruik  van  die  nar  weens  sy 
vermaaklikheidswaarde  en  om  as  klankbord  te  dien  — ook  vir  die  idees  van 
die  'abstrakte  outeur'. 

Die  nar  in  Bartho  Smit  se  dramas 


In  Putsonderwater  sluit  die  Seun  se  rol  aan  by  dié  van  'n  nar.  Die  Seun  is  'n 
karakter  wat  hoofsaaklik  klankbord  is  vir  ander  se  idees  en  uitsprake,  hy 
sorg  vir  komiese  verligting  deur  plat,  klugtige  optrede,  bv.  die  skop  wat 
hom  "'n  ent  hande-viervoet laat loop”  (p.  48),  maar  hy  kom  ook  soms  met 
diepsinnige  uitsprake  na  vore,  bv.  dat  Maria  bang  is  vir  die  aasvoëls  omdat 
haar  gewete  haar  pla  (p.  29).  Die  Seun  wek  'n  gevoel  van  deernis  en  sim- 
patie,  maar  hy  ís  egter  nie  nar  nie. 

Aan  die  een  kant  is  die  plaaswerkers  in  Bacchus  in  ,die  Boiand  verXeenwoox- 
digend  van  'n  nar  en  hulle  beklee  die  rol  gesamentlik.  Alles  word  vir  hulle 
spel,  komedie  en  klug;  hulle  lewer  deurgaans  kommentaar  op  die  gebeure  in 
die  drama  en  die  karakters  se  optrede  word  verduidelik.  Ook  groter 
waarhede  word  deur  hulle  ge-uiter,  bv.  van  die  Baas  gepraat:  "Hy  lyk  niks 
anders  as  ons  as  hy  op  die  toilet  sit  nie"  en  "Ons  is  net  sulke  mense  soos  die 
baas  ...  Hoekom  mag  ons  nie  'n  eie  grondjie  hê  nie  ...?"  (p.  43). 

Abie,  aan  die  ander  kant,  kan  ook  as  verteenwoordiger  van  die  nar  gesien 
word.  Hy  is  lojaal  teenoor  die  heerser  van  Boland  (bv.  pp.  9 & 40);  sy 
kwasiewyshede  kom  soms  as  gevathede  voor  en  hy  lewer  — soos  die  ander 
werkers,  maar  oor  die  algemeen  met  meer  insig  — kommentaar  op  die  ge- 
beure,  bv.  op  p.  35.  Willem,  as  "terroris",  word  in  die  tyd  wat  hy  van  sy 
baasskap  ontneem  is,  deur  Bacchus  en  die  Kaptein  gekonfronteer.  Abie  se 
kommentaar  op  die  omruil  van  rolle  is:  "Die  goddelose  mense  word  omge- 
keer  en  hulle  is  daar  nie  meer  nie,  sê  die  Prediker".  Op  p.  44  gun  Bacchus  vir 
Willem  sy  dop,  waarop  Abie  sê:  "Laat  hy  drink  en  sy  armoede  vergeet  en 
aan  sy  moeite  nie  meer  dink  nie,  sê  die  Prediker".  Abie  kan  as  voorloper  van 
die  nar  gesien  word,  maar  volwaardige  narrerol  beklee  hy  egter  nie.  Dit  lyk 
wel  asof  'n  sterk  geneigdheid  tot  narreskap  in  Bacchus  aanwesig  is.  Dié 
geneigdheid  gaan  in  die  volgende  drama  oor  tot  doelbewuste  narreaan- 
wesigheid. 

Die  nar  word  in  Die  Keiseres  sodanig  aangedui  en  is  selfs  "soos  die  tradisio- 
nele  hofnar  geklee  en  gegrimeer"  (p.  1).  In  Die  Keiserwoxú  hy  dan  ook  in  sy 
volle  narrefunksie  aangewend,  soos  op  p.  37  uitgelê  word: 

KEISER:  Dis  tog  'n  nar  se  funksie  om  sinies  te  wees. 

HOFNAR:  En  die  waarheid  in  sy  Kroon  se  ore  te  fluister. 

MAARSKALK:  Dis  'n  nar  se  funksie  om  die  Hof  te  vermaak. 

Die  nar  haal  in  hierdie  drama  die  waarheid  agter  die  leuenmasker  uit,  is 
gespreksgenoot  en  lojale  onderdaan  van  die  Keiser,  en  laat  in  sy  sinisme 
blyk  wat  die  abstrakte  outeur  se  kommentaar  skyn  te  wees. 

Omdat  Hofnar  nie  'n  statusposisie  het  om  te  handhaaf  nie,  kan  hy  agter  die 
troon  wegkruip.  Dit  stel  hom  in  staat  om  die  statusbewuste  ministers  se 
"geheime  Kabinetsvergadering"  af  te  luister  (p.  19);  hy  ís  mos  "spioen"  en 

sy  "Kroon  se  ore".  En  as  hy  agterna  sy  kop  in  die  "Kroon  se  kroon"  insteek, 
sê  hy  aan  hulle,  gesels  hulle  twee  "lékker  oor  al  sy  orders  wat  so  mooi 
uitgevoer  word"  (p.  8). 

Oordrag  van  inligting  deur  die  nar  kan  op  verskeie  maniere  geskied  wat 
soms  bloot  as  pittigheid  i.p.v.  waarheid  gesien  word;  so  is  sy  verwysings  na 
"Romeinse  klere"  en  "barbaar  of  oerang-oetang"  (pp.  10,  11)  direkte 
aanhalings  uit  die  ministers  se  gesprek  op  p.  2.  Hy  deel  hulle  gedagtes  (in 
privaatheid  uitgespreek)  met  die  Keiser,  byvoorbeeld  dat  die  Diplomaat  be- 
kommerd  is  oor  wat  die  besoekers  van  huile  klere  sal  dink  en  dat  die  lands- 
burgers  "sommer  broek  oor  die  skouer  en  skoene  in  die  hand"  loop  omdat 
hulle  klere  vir  kos  verruil  word  (p.  14).  Weens  hongerte  sal  die  mense  enig- 
iets  eet,  selfs  "ministers  en  keisers",  haal  hy  aan  (p.  15),  maar  almal  dink  hy 
maak  'n  grap  en  sy  woorde  word  met  gelag  begroet. 

Deur  te  vra  wat  die  apie  gesê  het  toe  hy  om  die  tak  geswaai  het,  lewer  die 
nar  op  eiesoortige  wyse  kommentaar  as  iemand  moeilikheid  verdien  (pp.  8, 
32).  Aan  die  verwagting  van  'n  antwoord  word  eers  voldoen  as  Hofnar  self 
in  die  moeilikheid  beland  (p.  39)  en  hy  die  antwoord  ietwat  onbeskaaf  aan 
die  Maarskalk  gee. 

Teenoor  sy  Keiser  kan  die  nar  erken  dat  hy  gelieg  het  om  los  te  kom  uit  die 
gevangenis,  maar  dat  hy  steeds  nie  die  kiere  kan  sien  nie  (p.  49).  Hy  ver- 
moed  dis  dalk  net  'n  speletjie  wat  deur  die  omstanders  gespeel  word.  As 
hulle  twee  met  die  sienspeletjie  moet  voortgaan,  sê  die  nar,  sal  dit  daarop 
neerkom  dat  "Kroon  maar  met  die  onderbroek  in  die  optog"  sal  moet  loop, 
waarop  die  Keiser  hom  vir  die  nar  — wat  die  feite  in  die  oë  kyk  en  by  name 
noem  — vererg.  Maar  dis  ook  net  die  nar  wat  deur  die  Keiser  om  verskoning 
gevra  sal  word  en  teenoor  wie  hy  sal  toegee  dis  sy  "senuwees  wat  begin 
deurskaaf"  (p.  52).  Dit  illustreer  die  hegte  verhouding  tussen  die  nar  en  die 
Keiser. 

Wanneer  die  Groen  Tier  die  Keiser  hardhandig  begin  hanteer,  kom  die  nar 
sy  "Kroon"  sonder  aarseling  te  hulp.  Tydens  die  Keiser  se  floute  tree  hy 
beskermend  teenoor  hom  en  vertroostend  teenoor  sy  vrou  op,  en  na  die 
floute  ondersteun  hy  die  Keiser  wat  in  die  optog  moet  loop,  want  volgens 
hom  is  dit  die  enigste  manier  waarop  die  Keiser  die  volk  van  sy  eerlikheid  en 
opregtheid  sal  kan  oortuig.  Hy  som  die  ander  se  houding  raak  op  as  hy  sê: 
"Julle  het  gedink  julle  spot  met  my  Kroon  toe  julle  gesê  het  hy  gaan  die 
Heilige  Keiser  wees",  maar  in  spottende  onkunde  het  hulle  die  waarheid 
gepraat.  "En  nou  sê  ek  vir  julle  — as  my  Kroon  nou  daar  tussen  sy  volk  in- 
stap  ...  en  hy's  kaal,  hy's  net  so  kaal  soos  volk  ...  Gee  jý  vir  my  'n  beter 
resep  vir  'n  Heilige  Keiser,  Tjom",  voorspel  hy  die  omstandighede  reg.  Hof- 
nar  het  gehelp  om  die  Keiser  in  die  optog  te  laat  loop  en  daardeur  ook 
gehelp  om  hom  tot  "Heilige  Keiser"  te  laat  verhef. 

Terwyl  die  nar  die  waarheid  blootlê,  moet  hy  ook  sinies  en  vermaaklik 
wees.  Hy  kan  met  woord  en  taal  speel:  i.p.v.  die  uitdrukking  "U  Edele" 
teenoor  Kultuur  te  gebruik,  spreek  hy  hom  tekenend  as  "U  Ydele"  aan.  As 

die  Keiser  sê  dat  die  nar  deur  'n  naald  getrek  kan  word,  kap  die  nar  dadelik 
terug  met:  "Trek  maar  liewers  die  naald  deur  mý,  my  Kroon  — dit  sal  nie  so 
seer  wees  nie"  (p.  9),  waardeur  waarheid  met  humor  ontrafel  word.  Wan- 
neer  die  Keiser  by  Maarskalk  wil  uitvind  wat  die  volk  met  wapens  maak,  ant- 
woord  die  nar  gevat  dat  die  man  nooit  omkyk  as  hulle  begin  skiet  nie;  hier- 
deur  uiter  hy  bedenkinge  oor  die  Maarskalk  se  dapperheid  (p.  15).  Die 
idiome:  'nie  'n  bang  haar  op  sy  kop  nie'  en  'hare  op  sy  tande'  word  deur  die 
nar  gebruik  as:  "Nie  'n  bang  haar  op  sy  tande  nie"  (p.  17),  wat  die 
toepaslikheid  van  die  twee  idiome  versterk. 

Soos  tipies  van  die  nar  deur  die  eeue,  gebruik  ook  Hofnar  in  Die  Keiser  'kru' 
taal  en  hy  is  kort-kort  verantwoordelik  vir  die  keiserlike  betigting:  "Taall" 
(p.  11  & 18).  Dit  word  gou  deur  die  nar  nageboots:  as  Tiengeling  "Nota 
Bene"  lees,  betig  hý  haar  in  'n  grap  met  "Taal"  (pp.  18—19).  Die  nar  se 
taalgebruik  is  nie  werklik  kru  nie,  maar  in  dié  keiserlike  hof  wat  17de  eeuse 
gebruike  navolg,  ís  sulke  taal  onwelvoeglik,  en  deur  hierop  klem  te  lê,  spot 
die  outeur  self  lekker. 

Die  nar  in  Die  Keiser  is  ook  Pierrot  wat  'n  huilende  gesig  onder  sy  grapbak- 
kies  dra:  tenwyl  die  heilige/mal/stapelgek  Keiser  (p.  67)  met  sy  onderbroek 
aan  deur  die  strate  marsjeer  en  die  volk  hom  toejuig,  staan  die  nar  by  die 
venster  en  huil  (p.  68). 

Dit  wil  voorkom  asof  Bartho  Smit  met  narverwante  karakters  geëksperi- 
menteer  het  en  Abie  in  Bacchus  in  die  Boland  toon  die  meeste  ooreenkom- 
ste  met  dié  figuur  totdat  Hofnar  in  Die  Keiser  sy  verskyning  maak.  Verwant 
aan  Shakespeare  se  narre,  byvoorbeeld,  in  King  Lear,  is  hy  lojale  onderdaan 
wat  die  waarheid  ontbloot  en  nie  werklik  baie  snaaks  is  nie,  maar  eerder 
deernis  en  simpatie  wek.  Hierdie  nar  is  nie  'n  vonds  nie,  maar  'n  ontwikke- 
ling  in  Smit  se  gebruik  van  elemente  van  spel  in  die  drama.  Hofnar  se  voor- 
koms  in  Die  Keiser  verteenwoordig  'n  sterk  teaterbewuste  element  van  spel 
en  onderskryf  metateater:  dit  is  spel-in-spel  gerig. 

Universiteit  van  die  Noorde 

Leendert  Dekker 
Elegíes 


Ch.  Baudelaire:  Oggendskemer 
(uit  die  Frans) 

Trompette  sketter  in  kasernes 

en  die  dagbreekwind  roer  in  gaslanterns. 

Dit  is  die  uur  waarop  'n  swerm  kwaadaardige  drome 
gebruinde  jongmanne  op  hul  bed  laat  krul, 
wanneer  die  lamp  'n  rooi  kol  word  teen  die  dag, 
nes  'n  bloederige  oog  wat  klop  en  dril, 
en  die  siel,  vasgepen  onder  die  swaar  bot  lyf, 
self  'n  lamp  is  wat  teen  daglig  stry. 

Soos  'n  betraande  gesig  wat  droogwaai  in  die  wind 
tril  die  lug  van  dinge  wat  wegvlug. 

Die  man  is  moeg  van  skrywe  en  die  vrou  van  liefde. 

Uit  huise  begin  rokies  boontoe  trek. 

Optelmeisies  met  grou  gesigte  snork  oopmond. 

Arm  vroue  sukkel  gebukkend  by  stowe. 

Hul  maer  borste  swaai  koulik  soos  hul  probeer 
blaas-blaas  lewe  aan  kble  en  dom  vingers  gee. 

Dit  is  die  uur  waarop  koue  en  armsaligheid 
die  geboortepyne  nog  smartliker  maak. 

Soos  'n  snik  deur  'n  hoesbui  se  bloed 

skeur  die  ver  kraai  van  'n  haan  deur  die  nat  lug 

wat  newelrig  om  die  geboue  skuim, 

en  in  die  dieptes  van  armhuise  snak  sterwendes 

na  lug  en  roggel  en  hap  en  hyg. 

Plesiersoekers  kom  gebroke  terug  van  hulle  harde  werk. 

Die  dagbreek  huiwer  in  haar  pienk  en  groen  rokkie 
en  stap  dan  stram  met  die  verlate  Seine  af. 

Parys,  die  grys  ou  arbeider,  vrywe  swaarmoedig 
sy  oë  uit  en  vat  sy  gereedskap  bymekaar. 

Ult  Georgos  Seferis:  Mltlese  Geskiedenis 
(Ne  die  Duits) 

XX.  Andromeda 

In  my  bors  gaan  die  wond  weer  oop 

as  die  sterre  ondergaan  en  bloedverwant  word  aan  my 

as  die  stilte  neersak  agter  die  mense  se  voetstappe  aan. 

Hierdie  klippe  wat  sink  in  die  jare  in,  tot  waar  trek  hul  my  saam? 
Die  see,  die  see,  waar  is  hy  wat  dit  kan  leegskep? 

Elke  rooidag  sien  ek  die  hande  wink  vir  die  aasvoël  en  valk. 

Styf  teen  my  rots  vasgebind  — my  pyn  het  dit  myne  gemaak  — 
sien  ek  die  bome  wat  die  swart  vrede  van  die  dooies  asem 
sn  dan  die  roerlose  glimlagte  van  die  standbeelde. 

xxi.  Ons  wat  ons  begewe  het 

Ons  wat  ons  op  hierdie  pelgrimsreis  begewe  het 
het  die  gebroke  standbeelde  betrag 
ons  daarin  verdiep 

en  gesê  dat  die  lewe  nie  so  maklik  vernietig  word  nie 
dat  die  dood  onnaspeurlike  weë  het 
en  sy  eie  geregtigheid: 

dat  terwyl  óns  regop  op  ons  voete  sterwe 

opgeneem  in  die  broederskap  van  klip 

één  geword  in  hardheid  en  bouvalligheid, 

die  óú  dooies  aan  die  kring  ontsnap  het  en  weer  opstaan 

en  glimlag  in  'n  vreemde  stilte. 

Elize  Botha 

In  gesprek  met  Alba  Bouwer 


Tydens  'n  besoek  van  die  skryfster  Alba  Bouwer  aan  die  Instituut  vir  Taal, 
Lettere  en  Kuns  van  die  Raad  vir  Geesteswetenskaplike  Navorsing,  Preto- 
ria,  op  26  Maart  1980,  is  hierdie  onderhoud  gevoer,  wat  hier  vir  die  eerste 
keer  (in  ietwat  verkorte  vorm)  gepubliseer  word.  Alba  Bouwer  is  pas  aange- 
wys  as  die  eerste  wenner  van  die  M.E.R.-prys  vir  kinder-  en  jeuglektuur  wat 
vanjaar  deur  Nasionale  Boekhandel  ingestel  is.  Sy  ontvang  die  prys  vir  haar 
boek  Vlieg,  swaeftjie,  viieg  ver  wat  in  1983  by  Tafelberg-uitgewers,  Kaap- 
stad,  verskyn  het. 

E.B.  Tot  my  verbasing  het  ek  jou  op  'n  keer  hoor  sê  dat  jy  nie  aan  jouself 
dink  as  'n  skryfster  nie! 

A.B.  Nou,  dis  iets  waaroor  Audrey  Blignault  my  al  baie  en  dikwels  vermaan 
het.  Sy  sê  ek  behoort  dit  nie  te  sê  nie,  maar  dis  miskien  iets  wat  kom  uit  die 
tyd  toe  mense  gedink  het,  as  jy  vir  kinders  skryf,  is  jy  heeltemal  onbelangrik 
in  wat  jy  skryf.  Miskien  het  ek  dit  daar  gekry;  ek  het  altyd  die  gevoel  gehad 
dat  die  dinge  wat  ek  geskryf  het  vir  kinders,  nie  so  belangrik  is  vir  die  hoë 
literatore  nie!  Daarom  voe!  ek  nou  nog  'n  bietjie  seifbewus  as  mense  my 
kiassifiseer  as  'n  skryfster.  En  as  jy  sien  hoe  die  mense  nou  nog  die  kinder- 
boek  kan  afmaak!  lemand  het  onlangs  nog  aan  'n  medeskryfster  van  kinder- 
boeke  gesê:  hoe  lank  neem  dit  jou  nou  presies  om  so  iets  te  skryf  — een 
dag?  twee  dae?  miskien  drie?  Maar  dood-ernstig,  né.  Nou  ...  miskien  is  dit 
dlt.  Ek  weet  nie. 

E.B.  Was  jou  skryfwerk  van  die  begin  af  meer  bepaald  gerig  op  kinders? 
A.B.  Ja,  heeltemal  van  die  begin  af.  Kyk,  ek  stel  baie  belang  in  mense.  Dis 
nou  miskien  'n  cliché,  né?  En  ek  het  altyd  gevoel  — ek  het  dit  nie  uitgedink 
nie,  ek  het  dit  maar  later  vir  myself  ontleed  soos  'n  mens  maar  hierdie  dinge 
doen  — maar  ek  het  altyd  gevoel:  met  'n  kind  kry  jy  nog  al  die  blindinkies  so 
oop.  Jy  kan  so  diep  binne-in  sien.  Ons  het  mos  ons  blindings  af  as  ons  ouer 
word.  En  ek  dink  altyd,  as  jy  mense  wil  verstaan,  dan  moet  jy  'n  kind  kan 
verstaan.  Daar  het  my  belangstelling  in  kinders  waarskynlik  begin. 

E.B.  Het  jou  eerste  boek,  Storíes  van  Rivierplaas,  nie  eers  in  'n  tydskrif  ver- 
skyn  voordat  dit  in  boekvorm  gepubliseer  is  nie? 

A.B.  Dit  het  in  die  Sarie  Marais  verskyn.  Ek  het  dit  geskryf,  maar  nie  eintlik 
geweet  wét  daarmee  nie  — maar  dit  het  uit  my  heimwee  na  die  Vrystaat  ge- 
kom.  Dit  weet  ek  ook  later  ...  jy  weet  soiets  nie  terwyl  jy  skryf  nie.  Fred  le 
Roux  wat  indertyd  redakteur  van  die  Sarie  was,  het  dit  gesien  en  toe  gesê: 
Nee,  maar  dié  goed  moet  ons  publiseer!  En  toe  dit  eers  daar  verskyn  het, 
was  die  stroom  briewe  wat  as  reaksie  op  hierdie  ou  eenvoudige  sketsies 
ingekom  het,  só  oorweldigend  dat  'n  uitgewer  dít  weer  raakgesien  het,  en 


14 


toe  het  hý  weer  gesê:  Nee,  maar  dit  moet  ons  mos  publiseer,  want  dit  gaan 
goeie  besigheid  wees.  Mense  gaan  dit  koop.  Dit  was  nie  iemand  wat  aan  die 
publikasie-afdeling  van  die  uitgewers  verbonde  was  nie,  maar  wel  een  van 
die  sakemanne  in  die  bedryf! 

Vir  my  was  dit  baie  maklik  om  te  sien  hoekom  mense  so  reageer  het,  want 
ek  het  van  vervloë  dinge  geskryf,  oor  vervloë  dae,  oor  lewenspatrone  wat 
so  baie  van  ons  mense  geken  het  en  wat  verby  was,  heeltemal,  en  dit  was 
ook  interessant  om  te  sien  hoeveel  van  hierdie  boeremense  in  die  stad  sit. 
Hulle  het  hierdie  soort  plase  geken,  hulle  het  groot  geword  op  plase.  Hulle 
het  die  verhoudings  met  die  swartmense  geken  soos  ek  dit  beskryf  het,  en 
skielik,  hier  het  iemand  dit  vir  hulle  neergeskryf  — en  daarom  was  die 
reaksie  so  groot.  By  almal  was  dié  heimwee. 

E.B.  Dus  van  toe  af,  van  Storíes  van  Rivierplaas  af,  bly  jou  skryfwerk  gerig 
op  die  kind. 

A.B.  Ja,  en  daar  was  altyd  'n  bepaalde  kind  of  'n  bepaalde  situasie  of  'n 
bepaalde  plaas  wat  'n  gedagte  losgemaak  het  vir  elkeen  van  die  boekies  wat 
ek  geskryf  het. 

E.B.  Met  ander  woorde,  jou  boeke  is  almal  verbonde  aan  werklike, 
geografies-bepaalbare  plekke? 

A.B.  Eintlik,  ja.  Neem  byvoorbeeld  Abdoítjie.  Ek  sal  dit  nooit  vergeet  nie:  ek 
het  in  Kaapstad  'n  Maleise  gesin  baie  goed  leer  ken.  Ek  het  dikwels  by  hulle 
gaan  kuier  en  daar  was  so  'n  klein  seuntjie  in  die  gesin  (hy's  vandag  al  'n 
getroude  man)  --  ek  het  baie  dikwels  na  dié  kind  sit  en  kyk.  Hy  was  'n 
dromer,  en  ek  het  dikwels  gewonder  wat  nou  eintlik  in  sy  gedagtetjie 
omgaan.  Die  ou  bokke  wat  teen  Seinheuwel  gewei  het,  het  een  aand  daar 
verby  gestap.  Die  vrou,  die  moeder  van  die  huis,  het  'n  kommentaar  ge- 
maak  oor  die  bokke  wat  elke  aand  verby  stap,  en  skielik,  toe  sy  die  kom- 
mentaar  maak,  het  daar  twee  dinge  in  my  gedagte,  in  my  verbeelding  mis- 
kien,  bymekaar  gekom:  hierdie  kind  in  hierdie  huisie  in  sy  klein  wêreldjie,  en 
hierdie  bokke  van  Seinheuwel  — ook  deel  van  die  hele  Maleise  opset. 
Daaruit  het  Abdoltjie  gekom.  Ek  dink  ek  het  'n  aand  of  wat  daarna  begin 
skryf  daaraan.  Dis  eienaardig  wat  gebeur  om  dinge  in  jou  los  te  maak. 
E.B.  In  jou  artikel  "Om  'n  boek  te  maak"  wat  in  Augustus  1979  in  die  Tyd- 
skríf  vir  Letterkunde  verskyn  het,  vertel  jy  meer  hiervan,  nie  waar  nie?  — Ek 
het  elders  al  gesê  dat  Stories  van  Rivierplaas  as  deel  van  ons  "grootmens- 
literatuur"  gesien  moet  word*  — deel  van  'n  bepaalde  soort  realisme  wat 
van  oudsher  in  ons  Afrikaanse  prosa  bestaan,  wat  skielik  hier  in  die  vroeë 
vyftigerjare  weer  vir  'n  tyd  lank  opgeduik  het,  toe  oorstem  is  deur  die  nuwe 
geluide  van  Sestig,  en  feitlik  sonder  waarskuwing  weer  baie  sterk  na  vore 
gekom  het  in  die  sewentigerjare  ...  Veral  in  1974  het  dit  baie  duidelik  ge- 
word;  die  redes  wat  jy  netnou  genoem  het,  dat  mense  'n  onverwoesbare 


*Vgl.  Elize  Botha,  Oor  die  Afrikaanse  prosa  e.a.  opstelle  (1980),  p.  24. 

belangstelling  het  ín  die  dinge  van  die  land,  die  platteland  van  vervloë  tye, 
en  sekere  lewenspatrone,  menslike  verhoudingspatrone  wat  immergroen 
bly,  geld  skynbaar  nou  nog. 

A.B.  Ja,  vroeër  het  ek  gemeen  dat  dit  nou  maar  net  vir  mense  van  my  ge- 
slag  geld,  en  ook  vir  mense  wat  grootgeword  het  soos  ek:  dié  belangstelling 
in  Storíes  van  Rivierplaas,  Nuwe  storíes  van  Rivierplaas,  en  die  Bergplaas- 
stories.  Maar  toe  het  ek  te  doen  gekry  met  een  of  twee  kinders  wat  absolute 
stedelinge  was:  jy  weet,  regte  betonrotjies.  Hulle  het  in  woonstelle  tussen 
teerstrate  grootgeword,  en  ook  daardie  kinders  het  'n  geweldige  belangstel- 
ling  vir  dié  stories  gehad.  Ek  het  eers  gedink  dit  gaan  daarom  dat  die  boeke 
wesenlik  storie  oor  kinders  is,  maar  toe  het  ek  ontdek  dat  hulle  'n  belang- 
stelling  het  vir  die  grond,  die  atmosfeer,  die  hele  plaasopset  wat  daar  be- 
skryf  word.  Dit  het  skielik  'n  luik  vir  hulle  oopgemaak  op  'n  gans  ander 
wêreld  as  dié  wat  hulle  eintlik  ken.  Dit  was  vir  my  baie  interessant  — en 
natuurlik  baie  bevredigend!  — Maar  'n  mens  moet  natuurlik  oppas  dat  jy 
nou  nie  uit  pure  heimwee  só  skryf  dat  jy  naderhand  vasval  in  sekere  spore 
nie,  en  naderhand  die  plaas  verheerlik  nie  ... 

— Dit  bly  vir  my  boeiend  om  te  merk  hoe  mens  deur  te  skryf,  dinge  in  jou- 
self  oopskryf,  herinneringe,  invloede.  In  Matriek  het  ons  C.M.  van  den 
Heever  se  Droogte  as  'n  voorgeskrewe  boek  gehad.  Ons  onderwyseres  vir 
Afrikaans  op  La  Rochelle  in  die  Paarl  was  mej.  Kitty  Dreyer  — 'n  geesdrif- 
tige  mens;  alles  waarvan  sy  gehou  het,  het  sy  met  geesdrif  bemin;  alles 
waarvan  sy  nie  gehou  het  nie,  het  sy  met  die  grootste  afkeer  afgekeur!  En 
sy  was  veral  baie  geesdriftig  oor  alles  wat  in  Afrikaans  geskryf  was,  des- 
tyds,  omdat  sy  ook  uit  die  tyd  gekom  het  — sy  was  nie  meer  jonk  toe  ek  met 
haar  te  doen  gekry  het  nie  — toe  daar  geen  Afrikaanse  boeke  was  nie.  Sy 
het  Droogte  behandel  met  so  'n  geesdrif  dat  ek  nog  baie  goed  kan  onthou 
hoe  ek  op  'n  reënerige  wintersdag  in  die  Paarl  in  die  klaskamer  gesit  het  ter- 
wyl  die  sweet  my  afgeloop  het  soos  sy  vertel  van  die  droogte  en  van  daardie 
versengende  hitte  wat  so  uit  die  klippe  opslaan!  Later  het  ek  dié  herinnering 
in  myself  ontdek,  en  toe  geweet  dat  dit  belangrik  is  om  só  oor  die  grond, 
oor  die  plaas  te  skryf  dat  mense  wat  dit  lees,  dit  voel.  As  iemand  my  sou 
gesê  het  toe  ek  op  universiteit  was  dat  Droogte  my  skryfwerk  van  later  sou 
beïnvloed,  sou  ek  dit  verskriklik  heftig  ontken  het  — destyds  het  ek  nie 
gedink  dís  so  'n  goeie  boek  nie.  En  tog  het  ek  later  besef  dat  dit  iets  spe- 
siaals  vir  my  geword  het,  deur  hierdie  vrou  wat  met  haar  geesdrif  die  ver- 
moë  gehad  het  om  dit  só  te  laat  lewe. 

E.B.  Noudat  daar  van  invloede  sprake  is:  daar  word  veral  na  Rothea  Olivier 
se  mooi  M.A.-verhandeling,  met  taamlike  stelligheid  gepraat  van  "Die  skool 
van  M.E.R.".*  Ek  dinkdiégroepering  van  skryfsters  het  begin  duidelik  word 
met  die  verskyning  van  Die  dammetjie  en  ander  sketse  en  essays  (wat  nogal 


*D.M.  Olivier  (19). 

tot  grappies  aanleiding  gegee  het:  "die  Dames  van  die  Dammetjies  dit 
het  stukke  bevat  van  M.E.R.,  van  jou,  van  Audrey  Blignault,  Freda  Linde, 
Elise  Muller  en  Rykie  van  Reenen.  Wat  was  die  aanleiding  tot  dié  publikasie? 
A.B.  Wel,  dit  sou  jy  die  uitgewer  liewer  moet  vra. 

E.B.  Het  die  idee  nie  by  die  medewerkers  self  ontstaan  nie? 

A.B.  Glad  nie.  Ek  dink  dit  was  mnr.  J.D.  Pretorius,  destyds  hoofbestuurder 
van  Tafelberg-uitgewers  in  Kaapstad,  wat  indertyd  daarmee  begin  het.  Mis- 
kien  was  dit  ook  sy  gedagte,  daar  so  'n  skool  van  skryfsters  rondom  M.E.R. 
ontwikkel  het. 

E.B.  Die  publikasiedatum  van  die  bundel  is  1960:  midde-in  die  Sestigerbe- 
weging,  en  tog  'n  duidelike  teken  dat  daardie  realistiese  lyn  waarvan  ons 
netnou  gepraat  het,  nog  ewe  lewenskragtig  sy  gang  gaan. 

A.B.  Dit  het  eintlik,  né.  M.E.R.  het  vir  my  as  skryfster  boweal  twee  dinge 
gedoen.  Jy't  netnou  vir  my  gevra  waarom  ek  gesê  het  ek  is  nie  'n  skryfster 
nie.  Toe  ek  dit  eendag  aan  haar  sê,  nadat  Stories  van  Rivierplaas  verskyn 
het,  het  sy  nie  onmiddellik  beswaar  gemaak  nie.  Sy  het  lank  stil  gesit  en  toe 
gesê:  Nou,  ek  kan  sien  hoekom  jy  so  dink.  Die  mense  is  teenswoordig  so 
slim,  en  jy  dink  jy  skryf  nie  slim  genoeg  nie.  Sy  sê:  My  kind,  maar  ek  skryf 
ook  nie  siim  nie.  En  ek  wil  net  vir  jou  sê,  elke  vertolking  wat  jy  gee  van  'n 
kind,  soos  jy  dit  doen,  is  belangrik.  Daarom  mag  jy  nie  sê  dat  jy  nie  'n 
skryfster  is  nie.  — En  die  tweede  ding  wat  ek  van  haar  gekry  het,  afgesien 
van  baie  ander  dinge,  was  iets  wat  ek,  miskien  onbewus,  by  baie  ander 
skrywers  gesoek  en  nie  gekry  het  nie:  dit  is  eenvoud.  Kyk,  jy't  haar  goed 
geken:  jy't  haar  huis  geken,  jy't  haar  hele  manier  van  lewe  geken.  Ek  dink  jy 
sal  saamstem:  'n  mens  het  by  haar  altyd  gevoel,  alles  wat  sy  doen,  doen  sy 
ekonomies.  Sy  gebruik  haar  kragte  ekonomies.  En  so  was  dit  ook  met  haar 
besittings,  die  mooi  dinge  wat  sy  gehad  het,  nie  baie  nie  ...  ook  daarin  was 
daar  'n  eenvoud.  En  dit  het  ook  gegeld  vir  die  manier  waarop  sy  skryf.  Dit 
het  vir  my  baie  belangrik  geword;  en  hoe  ouer  ek  word,  hoe  belangriker:  dat 
'n  mens  met  eenvoud  moet  lewe.  Dit  hang  alles  vir  my  saam  met  die 
eerlikheid  wat  daar  by  haar  was.  Want  kyk,  as  'n  mens  nie  met  eenvoud 
lewe  nie,  dan  kan  jy  ook  nie  altyd  met  groot  eerlikheid  lewe  nie.  Is  dit  nie  so 
nie? 

— Dit  het  'n  baie  groot  invloed  op  my  gehad,  én  op  my  skryfwerk.  As  een 
van  die  sogenaamde  hoë  woorde  by  my  opkom  wanneer  ek  skryf,  dan  dink 
ek  altyd:  maar  is  daar  nie  'n  ekwivalent  wat  eenvoudiger  is  nie?  Ta'Miem 
sou  dit  verkies  het.  Soms  het  ons  vriendinne  by  haar  gesit  terwyl  sy  lees  — 
ons  het  altyd  vir  haar  leesstof  aangedra  — en  dan  sou  sy  sê:  Nee,  dit  is  te 
veel  van  'n  gewauwel!  Toe  ons  dié  woord  die  eerste  keer  hoor  en  vra  wat  sy 
daarmee  bedoel,  sê  sy:  My  kind,  die  man  kan  dit  eenvoudiger  gesê  het;  ek 
hou  nie  van  'n  gewauwel  nie.  En  dit  het  heeltemal  'n  idioom  by  ons  geword. 
E.B.  'n  Baie  nuttige  Hollandse  woord!  — Dink  jy  uitdrukiik  aan  die  kinder- 
wêreld  as  jy  'n  kinderboek  skryf? 

A.B.  Wanneer  ek  'n  kinderboek  skryf,  het  ek  nog  nooit  probeer  dink:  sal  dit 

nou  werklik  in  die  ervaringsveld  van  die  kind  val?  Sal  die  kinders  dit  ver- 
staan?  Ek  het  nog  altyd  maar  net  geskryf  wat  by  my  opgekom  het.  Maar  ek 
het  wel  altyd  bepaalde  kinders  voor  my  gesien  en  gedink:  maar  hierdie  kind 
sal  verstaan  wat  ek  nou  vertel.  Miskien  is  dit  iets  wat  jy  moet  weet  as  jy  vir 
kinders  skrywe:  dat  jy  moet  skryf  met  dié  eenvoud  waarmee  'n  kind  dinge 
benader.  En  ek  dink  dit  is  wat  ek  by  M.E.R.  gekry  het,  daardie  bewustheid. 
E.B.  Sy  het  self  op  'n  keer  vir  my  gesê  dat  dit  haar  oortuiging  was,  dat  as  jy 
wil  skryf,  jy  by  die  kind  moet  begin.  Onthou  jy  dit  ook? 

A.B.  Sy  het  dit  meermale  gesê,  ja:  dat  jy  by  die  kind  moet  begin. 

E.B.  Sou  jy  kan  sê,  benewens  dié  herkenbare  en  ook  deur  jou  erkende  in- 
vloed  wat  M.E.R.  op  jou  gehad  het,  of  jou  skryfwerk  nog  onder  die  invloed 
van  ander  ook  staan? 

A.B.  Wel,  'n  mens  se  werk  is  in  'n  sekere  sin  relatief;  ek  weet  nie,  jy  kry 
altyd  onbewus  dinge  van  ander  by  ...  maar  daar  is  nie  'n  ander  invloed 
waarvan  ek  só  bewus  is  nie. 


Ansie  Beukes 


Toe  Hy  seun  was  Maria 

kon  jy  die  splinters  uit  sy  vingers  trek 

en  heimlik  trots  nog  kyk 

hoe  draad  en  grein 

so  vorm  en  funksie  kry 

Die  dag  teen  die  heuwel 
was  die  vorm  elders  bepaal 
en  kon  jy  net  heimlik  hoop 
dat  teen  sy  hand 
die  grein  en  hout 
iets  bekends  op  Golgota  hou. 

Elsabe  Steenberg 

Swaeltjies  in  ons  kinderliteratuur 


Twaalf  jaar  was  'n  lang,  lang  tyd  om  te  wag  op  'n  nuwe  kinderboek  van 
Alba  Bouwer.  Intussen  het  haar  eerste  bundeltjie  met  kinderverse,  lenkel 
Dienkel  (1980),  wel  die  lig  gesien,  maar  sedert  1971  was  die  stem  van  dié 
verteller  van  kinderstories  afwesig.  Die  feit  het  nou  verband  gehou  met  die 
dood  van  Katrine  Harries,  wat  vroeër  ál  Alba  Bouwer  se  boeke  ge'illustreer 
het.  Sy  kon  mos  nou  nie  haar  kinders  kaal  die  wêreld  instuur  nie,  het  die 
skryfster  gevoel.  Maar  die  fyn  potloodtekeninge  van  Alida  Bothma  in  haar 
werk  Vlieg,  swaeltjie,  vlieg  ver  (1983)  vergoed  op  meesterlike  wyse  vir  die 
leemte  wat  jare  bestaan  het.  Stemmingsvoller,  fyner  aangepas  by  die 
gegewe,  kon  dit  nie  as  met  hierdie  tekeninge  nie. 

Dis  die  eerste  keer  dat  voëls  'n  wesenlike  rol  speel  in  'n  verhaal  van  Alba 
Bouwer.  Selfs  diere  het  nie  in  haar  werke  'n  besonder  belangrike  rol  gehad 
nie;  in  die  storie  Oupa  Kyken  wat  in  1980  in  Storiehuis,  Woordpaleis 
gepubliseer  is,  was  'n  volstruis  op  humoristiese  wyse  belangrik  — maar 
voëls  is  iets  nuuts.  Dis  ook  nie  sommer  lukraak  gekose  voëls  nie:  die  skryf- 
ster  openbaar  'n  deeglike  kennis  van  swaeltjies  en  vleg  dié  kennis  onop- 
sigtelik  in,  sodat  dit  'n  onlosmaaklike  deel  van  die  werkie  word.  Swaels 
word  deur  ander  voëls  ondersteun  wat  ook  dwingend  genoem  word,  met  'n 
herhaling  van  die  klanknabootsende  geluide  wat  hulle  maak:  'n  duifie  kla 
"Sit  'n  bietjie  syntoe!"  en  'n  janfrederik  skree  "Biétjie-bie-tjie!"  Die  geluide 
word  meermale  gehoor  en  vorm  'n  begeleidende  klein  motief  deur  die  ver- 
haai. 

Swaeltjies  vorm  skering  en  inslag  van  die  verhaal  en  bepaal  die  toon  daar- 
van.  Die  geheel  word  naamlik  in  die  sleutel  van  beweging  geskryf.  Daar  is 
die  beweging  van  die  swaeltjies  wat  vlieg:  "hulle  seil  ...  uit,  swaai  hoog  op 
in  die  lug,  duik  'n  keer  laag  oor  die  mandjie  en  vlieg  toe  weer  met  'n  wye 
draai  die  lug  in"  (28).  Op  variërende  wyse  word  hierdie  kragtige  vlieg- 
woorde  dikwels  herhaal:  die  swaels  vlieg  "met  wye  swaaie  en  draaie"  (29), 
die  jong  swaeltjie  "swaai  weg,  maak  nog  'n  draai  oor  die  gras  en  seil  oor  die 
gemmerbos"  (46).  Net  so  belangrik,  en  veel  meer  herhaal,  is  die  beweging 
van  die  swaeltjies  se  koppe  as  hulle  gedurig  "heen  en  weer  en  heen  en  weer 
kyk"  (27).  As  hulle  nie  swaai,  draai  en  duik  of  heen  en  weer  kyk  nie,  sit  die 
swaels  "knik-kop,  knik-kop"  (27  o.a.).  Ander  bewegingswoorde  wat  met 
die  voëltjies  in  verband  gebring  word,  is  "wikkel",  "ruk,  ruk",  "glip", 
"swiep",  "gaat".  Dis  'n  onafwendbare  noodsaaklikheid  dat  die  boek  moet 
eindig  met  woorde  wat  beweging  'n  wens  maak  en  terselfdertyd  skakel  met 
die  titel:  "Vlieg,  swaeltjies,  vlieg  ver!  ...  Vlieg  vinnig,  vlieg  ver,  vlieg  tog  gou 
weer  terug!"  (64).  Alliterasie  van  die  v en  g versterk  die  verwysing  na  bewe- 
ging. 

Maar  die  beweging  word  veel  verder  gevoer.  Dit  word  gesuggereer  deur 
"en”  wat  dikwels  herhaal  word,  soos  heel  aan  die  begin:  "heen  en  weer  en 
op  en  af";  daarna  "duik  en  swaai  en  duik  en  swaai",  selfs  in  "uitbroei  en 
grootmaak  en  leer  vlieg"  (5).  Selfs  woorde  wat  gewoonlik  klank  naboots,  is 
hier  eerder  sinesteties  met  beweging  gemoeid:  Faantjie  sien  met  begerige 
oë  hoe  'n  seun  "Sjoepsl  met  sy  fiets  teen  die  afdraand  afry,  'n  woord  wat 
na  die  einde  toe  weer  in  dieselfde  verband  herhaal  word.  Ook  as  hy  droom 
van  sy  eie  fiets,  gaan  hy  in  sy  verbeelding  "Sjoeps!  Woerts  om  die  draai" 
(12).  Om  die  kleintjies  te  voer,  word  hulle  bekkies  oopge"skarnier"  en  'n 
klein  stukkie  kos  "plips"  ingedruk  (31). 

Die  verhaal  het  ook  innerlike  bewegings:  swaels  wat  grootgemaak  word  en 
na  drie  weke  wegvlieg;  'n  subtiele  ontwikkeling  by  die  karakters,  waaroor 
later  meer.  Eindelik  sien  'n  mens  anderkant  die  storie  die  groot  beweging 
van  die  lewe  self:  die  betrokkenheid  by  mense  wat  liefde  word  en  dan  vra 
dat  hulle,  juis  óm  die  liefde,  losgelaat  word  om  selfstandig  weg  te  "vlieg". 
Dis  'n  besef  wat  kinders  ook  betrek,  al  leer  hulle  die  werklike  omvang  van 
die  pyn  daarvan  eers  later  ken.  Daarom  word  die  kinders  hier  ook  "swael- 
tjies"  genoem  en  lê  Ma  uit:  "En  ek  wil  graag  hê  jy  moet  skool  toe  gaan  en  ver 
leer  en  'n  slim  man  word  met  jou  eie  huis  en  kindertjies  en  ek  wil  graag  hê  jy 
moet  by  die  huis  bly  ook  en  nooit  weggaan  nie.  Sien,  Faantjie,  dit  is  maar 
so"  (53). 

Pragtige  kindgerigte  taalgebruik  maak  die  boek  'n  vreugde.  Werklike  klank- 
nabootsing  kom  spaarsaam  voor,  soos  wanneer  Hannatjie  se  Bawiepop 
(mooi  verafrikaansing  van  'n  Barbie-doll!)  "plaps!"  val  (18)  of  Faantjie 
"Woeps!"  in  die  bed  spring  (34)  — hier  is  tog  weer  beweging  ook  by. 
Vergelykings  kom  uit  die  kinderwêreld  en  dui  op  die  ruimte  wat  vir  hierdie 
boekkinders  van  primêre  betekenis  is:  hulle  huis  en  onmiddellike  omgewing, 
of  mense  wat  hulle  deur  die  ouers  goed  ken.  Faantjie  sien  'n  seun  op  sy  fiets 
verby  ry  met  bewegings  wat  weer  aan  die  swaels  herinner:  hy  wip  en  vlieg 
en  is  "weg  soos  'n  wildewind"  (6);  as  hy  luister  na  sy  ma  se  verklaring  hoe- 
kom  swaels  nie  kan  sing  nie,  kry  sy  gesig  "'n  slootjie  soos  'n  solderappeltjie 
wat  uitdroog"  (23)  en  die  groot  swaels  sit  stil  op  die  muur  "soos  twee 
opwenpoppe  op  'n  rak"  (29).  Ontroering  laat  Faantjie  "sluk  soos  een  wat  'n 
ertjie  in  sy  keel  het"  (31 ) en  'n  keer  "vlieg  hy  soos  'n  opgejaagde  kat  deur 
die  gang"  (24).  Mooiste  is  'n  vergelyking  wat  deur  Ma  se  verklaring  waarom 
swaels  nie  kan  sing  nie  (hulle  sit  álles  in  hulle  vliegdrif),  geïnspireer  word: 
"ons  swaeltjies  vlieg  al  net  so  mooi  soos  'n  liedjie"  (48). 

Faantjie  beleef  Ma  se  stem  as  blou  as  dit  "vol  stories  is"  (9),  vaal  as  sy  oor 
gewone  dinge  praat  en  rooi  as  sy  kwaad  is  — wat  herinner  aan  Alie  van 
Rivierplaas  wat  ook  kleure  aan  stemme  en  dae  toegeken  het. 
Woordvondste  word  gebruik  wat  nie  in  'n  woordeboek  staan  nie  en  wat  die 
kind  nie  ken  nie  maar  wat  in  die  konteks  heerlik  verstaanbaar  is.  Die  sterkste 
swael-kleintjie  is  volgens  Ma  'n  "regte  ou  hoof-pesaaiter  van  sy  eerste  dag 
in  die  mandjie  al"  (52).  Die  volkswoord  "kentag"  word  'n  paar  keer  gebruik. 

weer  baie  aanvaarbaar  om  'n  opstandjie  of  moedswillige  gevoel  te  omskryf. 
Met  ongedwonge  menslikheid  wonder  Faantjie  selfs  'n  slag  of  Liewe  Jesus 
nie  kentag  was  met  die  swaeltjies  nie! 

Werklike  moeilike  woorde,  uit  kinderoogpunt  gesien,  word  net  met  speelse 
opsetlikheid  gebruik  en  is  ook  verstaanbaar  binne  die  konteks  van  'n  sin: 
"molesteer"  word  deur  die  bediende  Eva  in  verband  met  die  voëls  gebruik 
nadat  Ma  gewaarsku  het  dat  niemand  die  kleintjies  moet  molesteer  nie,  en 
grappig  deur  Hannatjie  verander  in  "moresteei"  (13).  Dis  Pa  wat  sê  die 
voëltjies  is  "fatsoenlik"  omdat  hulle  hul  "kapoefies"  (lekker  kindgerigte 
woord!)  op  die  rand  van  die  koerantpapier  maak  — en  dis  weer  Hannatjie 
wat  niks  verstaan  van  "soenlik"  nie. 

Oorspronklike  samevoegings  bly  nie  agterweë  nie:  daar  is  'n  "roer-nes" 
(31),  "kuikens-sonder-ma-of-pa"  (33),  "speldekop-bolletjies"  maalvleis  (41) 
en  "veertjie-sag"  (57)  — elkeen  suiwer  afgestem  op  die  ontvanklike  kind  vir 
wie  taal  só  'n  avontuur  word.  Verder  is  veral  die  Kleurlinge  se  dialoog 
lewendig-oorspronklik  en  goedig-afwykend  van  die  AB,  soos  Eva  wat  kla 
oor  die  nes  wat  "aanmekander  staat  en  afdiewel"  (27).  Dis  so  lekker  om  'n 
skryfster  haar  ding  te  sien  doen  sonder  terugskrik  vir  mense  wat  dalk  gaan 
aanstoot  neem  oor  die  voorstelling  van  'n  volk  wat  nié  belaglik  gemaak 
word  nie  maar  bloot  op  heerlike  wyée  hulle  sigselwers  is.  Ook  Ma  praat  im- 
mers  'n  eie  dialoog  met  'n  oorspronklike  kinkel  wat  háár  weer  kenmerk:  "Ou 
Grieta  ...  nou  moet  jy  darem  self  lyf  kry  en  vlieg,  ouvrou"  (55).  En  Hannatjie 
laat  nog  as  sowat  driejarige  dikwels  die  r uit  as  sy  praat  en  begin  elke  vraag 
met  'Waai  ...". 

In  dié  verhaal  kom  Alba  Bouwer  weg  van  die  verlede  waarvoor  sy  in  vorige 
boeke  so  lief  was.  Soos  in  Dirkie  van  DriekuH  is  die  hede  egter  sag,  byna 
tydloos,  met  klem  op  seisoene  wat  altyd  kom  en  gaan  en  vir  Faantjie  ge- 
knoop  word  aan  uiterlik  waarneembare,  sterk  sintuiglike  dinge:  "hy  voel  die 
somer  en  hy  ruik  die  geelperskes"  (7).  Ook  somer  word  gekoppel  aan  bewe- 
ging:  'n  veertjie  "warrel"  oor  die  stoep.  Herfs  bring  'n  ander  beweging:  dan 
"dwarrel"  die  witstinkhoutboom  se  blare  grond  toe.  Die  herfs  bring  die  sien 
en  ruik  van  kwepers;  winter  bring  "swart  spinnekop-prentjies  teen  die  wit 
muur  in  die  koue  maanlig"  (8),  soos  Ma  uiters  gevoelig  beduie.  Faantjie  ver- 
staan  ook  dat  'n  halwe  jaar  so  lank  is  "soos  die  swaeltjies  se  kom  en  die 
swaeltjies  se  gaan"  (7)  — 'n  verduideliking  wat  pas  by  sy  begripsvermoë  as 
vyfjarige  en  nêrens  na  maande  verwys  nie.  Die  werk  speel  inderdaad  af 
vanaf  die  somer  wanneer  die  swaeltjies  broei  tot  die  herfs  wanneer  die  trek- 
voëls  Europa  toe  vertrek. 

As  ruimte  word  'n  dorp  gekies  waar  net  gefokus  word  op  "een  huis  met  'n 
tuin  vol  hoë  bome  en  baie  voëltjies"  (5).  Nooit  word  werklik  van  dié  ver- 
troude  omgewing  wegbeweeg  nie,  hoewel  'n  groter  ruimte  gesuggereer 
word  deur  Pa  wat  gaan  werk  en  die  seuns  op  fietse  wat  Faantjie  verlangend 
dophou.  'n  Keer  skakel  Ma  'n  voëlkenner  in  Houtbaai,  en  verder  word 
dikwels  na  Anderland  verwys  as  die  plek  waarheen  die  swaels  gaan  as  dit  te 

lande  koud  word.  Dis  gepas  dat  geen  name  genoem  word  nie,  want  vir 
voorskoolse  kleuters  is  Europa  'n  niksseggende  woord. 

Omdat  Faantjie  die  hoofkarakter  is,  is  dit  baie  aanneemlik  dat  'n  verteller 
hom  van  buite  sowel  as  binne  waarneem.  Die  perspektief  bly  beperk  tot  dit 
wat  hy  ervaar,  tot  sý  klein  wêreld.  Hy  word  gebeeld  deur  wat  hy  sintuiglik 
fyn  beleef,  deur  gedagtes,  halfdrome,  handeling  en  dialoog.  Die  leser  yveet 
nooit  hoe  hy  presies  lyk  nie  omdat  dit  eenvoudig  nie  ter  sake  is  nie;  sy  ou- 
derdom  word  ook  nie  direk  genoem  nie,  net  dat  hy  dink:  "...  nog  net  een 
jaar  en  dan  gaan  ek  ook  skool  toe"  (6). 

Om  'n  fiets  te  besit,  is  sy  groot  hartsbegeerte,  en  subtiel  skakel  die  bewe- 
ging  daaraan  verbonde  met  dié  van  die  swaeltjies  — moontlik  daarom  dat 
hy  hom  so  intens  inleef  in  die  beweging  van  laasgenoemde  én  van  ander 
voëls:  'n  pietergroentjie  "wip,  wip"  (7),  daar  is  duiwe  wat  "swieps!  oor  die 
swarthoutboom  afduik"  (45).  Benewens  die  geduik,  geswaai,  gedraai  en 
geseil  van  die  swaeltjies  wat  hy  gedurig  dophou,  boei  ook  die  aanvanklike 
gesukkel  van  die  klein  voëltjies  hom:  Groot  Gert  "kantel,  kantel",  Willempie 
"waggel,  waggel"  en  Grietjie  "sukkel,  sukkel";  later  sit  al  drie  "en  skud, 
skud"  (44).  Dis  ook  oortuigend  dat  Faantjie  as  doodnormale  seuntjie  nie 
áltyd  aan  die  voëls  dink  nie,  selfs  'n  bietjie  vergeet  van  die  broeiery  wat  naby 
die  voordeur  aan  die  gang  is:  "Party  oggende  speel  hy  lank  met  sy  treine  en 
sy  kammafiets  voordat  hy  onthou  om  te  gaan  kyk"  (22). 

Wanneer  Faantjie  ontsteld  is  oor  iets  wat  gebeur  het,  moet  hy  indirek  afrea- 
geer.  Dit  gebeur  wanneer  die  swaeltjies  se  nessie  deels  van  die  muur 
losgaan  en  die  kleintjies  dood  is:  Hy  skreeu  op  Hannatjie  en  ruk  haar  aan  die 
arm.  Van  blydskap  oor  die  swaels  se  nuwe  nes  tart  hy  ook  vir  Hannatjie  en 
slaan  dan  bolmakiesie  — sy  eie  beweging  dus.  Weer  moet  Hannatjie  dit  ont- 
geld  as  Faantjie  hartseer  is  omdat  Gert  weggevlieg  het  en  Ma  moet  paai  — 
'n  baie  oortuigende  manier  van  doen  wat  van  Faantjie  'n  regte-egte  klein 
seuntjie  maak.  Die  finale  keer  dat  hy  hartseer  is  omdat  die  derde  swaeltjie 
ook  weggevlieg  het,  kies  hy  'n  lewelose  voorwerp  om  sy  emosie  op  uit  te 
haal:  "Toe  gee  hy  die  leë  mandjie  'n  skop  dat  dit  omkantel"  (61).  Verstan- 
dige  Ma  lyk  "of  sy  niks  sien  nie"  (62). 

By  Faantjie  speel  gebed  'n  baie  wesenliker  rol  as  wat  destyds  by  Katrientjie 
[van  Keerweder)  die  geval  was.  Hy  bid  selfstandig  en  op  die  nood  van  die 
oomblik  af  wanneer  die  swaeltjies  vir  die  tweede  keer  'n  nessie  bou:  "Liewe 
Jesus,  moenie  dat  die  swaeltjies  weer  uitval  nie,  wat!  Ons  wil  so  graag  sien 
hoe  lyk  hulle.  Amen"  (21).  As  die  tweede  broeisel  tóg  weer  op  die  grond  be- 
land,  keer  hy  hom  weg  van  religie:  "Liewe  Jesus  sal  nie  help  nie.  Ek  gaan  vir 
Hom  niks,  niks  weer  sê  nie"  (33).  Sy  ma  lei  hom  tot  groter  begrip;  hý 
moenie  kentag  wees  nie,  en  glo  dat  God  dit  ook  nie  is  nie:  "Ek  reken  Liewe 
Jesus  het  ander  planne  (met  die  swaelpaar)  want  Hy  sorg  vir  die  voëltjies 
ewe  goed  as  vir  ons"  (34).  Sy  probeer  nie  om  dié  planne  uit  te  lê  of  God  te 
verduidelik  nie  en  is  só  realisties  omtrent  God  wat  nie  aan  die  kind 
voorgehou  behoort  te  word  as  'n  soort  towenaar  wat  alles  altyd  vir  die  mens 

laat  regloop  nie.  Later  bid  Faantjie  dan  tóg  weer:  eers  vir  die  twee  grootste 
swaeltjies  wat  reeds  weggevlieg  het,  en  dan  onseker  vir  die  kleinste:  "En 
Grietjie,  en  Grietjie,  en  Grietjie,  nee  wat,  ek  weet  nie"  (58). 

Dis  deur  die  swaeltjies  wat  die  seuntjie  moet  groei  tot  die  aanvaarding  dat 
mens  'n  geliefde  mens  of  dier  juis  moet  loslaat  as  hy  daarvoor  gereed  is. 
Eers  wil  hy  baie  graag  vir  Grietjie  behou  en  maak  allerhande  planne  om  haar 
veilig  in  die  huis  te  laat  bly.  Dan  word  hy  meer  gewillig  om  haar  te  laat  weg- 
vlieg,  maar  darem  nog  nie  met  sy  hele  hart  nie.  Ma  moet  die  insig  deurgee 
dat  die  swaeltjies  hulle  s'n  bly  al  is  hulle  weg,  "want  ons  was  dan  lief  vir 
hulle",  en  Nelie-Oupa  bevestig  dit:  "'n  iets  wat  dwars  in  jou  hart  kom  lê  het 
...  bly  maar  daar,  dis  nou  gesweer.  Jy  sil  dit  ammelewe  daar  hê,  hy  ís  joune 
en  hy  blý  joune"  (62).  Met  die  hulp  van  sy  mentors  ontwikkel  Faantjie  die 
nodige  ruimheid  van  gees  om  met  volle  oorgawe  te  kan  roep  dat  die  swael- 
tjies  ver  en  vinnig  moet  vlieg  — en  weer  terugkom. 

'n  Klein  motief  wat  hiermee  saamhang,  is  dié  van  kwepers  wat  met  herfs 
geassosieer  word.  Tipies  vyfjarige  vra  hy  baie  vrae,  onder  andere  ook: 
"soos  wat  ruik  kwepers,  Ma?"  Die  antwoord  begryp  hy  nie  so  goed  nie;  Ma 
sê  dit  ruik  "soos  groot  verlang"  (8)  ...  Ná  die  ervaring  met  die  swaeltjies  kan 
hy  'n  groot  geel  kweper  "styf  teen  sy  neus"  druk,  en  dan  "weet  hy  meteens 
hoe  ruik  alles  na  groot  verlang"  (63).  Maar  troos  bly  nie  uit  nie:  niks  duur  vir 
altyd  nie,  die  beweging  word  voortgesit:  "een  van  die  dae  ruik  die  kombuis 
na  pampoenkoek  en  kaneel  en  dan  kom  die  somer  en  saam  met  die  somer 
die  swaeltjies"  (64).  Die  grootste  gang  van  die  lewe,  die  oorwinning  van  wat 
goed  is,  word  bevestig. 

'n  Klein  kern  van  fantasie  hoort  by  die  verhaal.  Nadat  die  aanvanklike  nessie 
gebou  is  en  die  kinders  baie  nuuskierig  is  oor  die  eiertjies,  word  'n  oorgang 
na  'n  ander  dimensie  bewerkstellig  deur  die  geraas  van  kiewietjies.  Reeds  in 
haar  RMerp/aas-skeXse  was  kiewiete  nie  vir  Alba  Bouwer  gewone  voëls  nie 
maar  het  'n  fyn  element  van  mistiek  en  nostalgie  oorgedra;  hier  word  hulle 
die  deur  tussen  realiteit  en  fantasiebelewing.  Dis  gepas  dat  Faantjie  in  die 
slaap  voel  dat  hy  in  'n  veertjie  verander  wat  darem  nog  'n  mond  ook  êrens 
het  wat  met  Mevrou  in  die  swaeltjienes  kan  praat  en  bystand  beloof  teen 
wilde  swaels  en  die  kat.  Ná  die  belewing  is  hy  terug  in  sy  bed  en  word  deur 
Pa  wakkergemaak;  dié  se  kommentaar  oor  sy  ervaring  is  bloot  dat  Stefaan- 
sie,  soos  hy  die  seuntjie  noem,  "lekker  rondgeloop  (het)  in  jou  droom"  (16). 
Die  tweede  keer  dat  hy  graag  die  nessie  wil  besoek,  slaag  dit  nie:  'n 
broodkrummel  wat  onder  sy  knie  was  toe  hy  gebid  het,  is  'n  sterker  hinder- 
nis  as  wat  die  kiewiete  'n  deurgang  is.  "Sy  hande  en  voete  word  swaarder 
en  swaarder  en  hy  sak  dieper  en  dieper  in  die  bed  weg  totdat  hy  onder  die 
vloer  lê  met  'n  yslike  broodkrummel  bo-op  hom"  (21).  Die  derde  keer  gly  hy 
wel  "soos  'n  grys  veertjie"  (35)  weg  na  die  swaeltjies  in  die  mandjie,  maar  'n 
gesprek  is  nie  moontlik  nie:  die  kiewiete  is  stil  en  daar  is  'n  dringende  gepiep 
wat  hom  terugbring  na  sy  bed  en  later  laat  opstaan  om  te  gaan  kyk  wat  met 
die  voëltjies  verkeerd  is. 

Newekarakters  in  die  werkie  word  duidelik  geteken  deur  handeling  en  dia- 
loog:  gesinslede  en  bediendes  wat  'n  onlosmaaklike  deel  van  die  kind  se 
vertroude  omgewing  is.  Ma  is  die  belangrikste;  'n  verbeeldingryke,  ge- 
duldige  mens  wat  vrae  op  oorspronklike  wyse  hanteer  met  antwoorde  wat 
vir  'n  kind  sin  maak,  en  saamleef  in  die  hele  swaeltjiegeskiedenis.  Sy  open- 
baar  liefde  en  begrip  teenoor  Faantjie,  maar  as  Faantjie  aggressief  raak 
teenoor  Hannatjie  omdat  Groot  Gert  weggevlieg  het,  spreek  sy  hom  hard 
aan.  Pa  tree  ook  liefdevol  op  teenoor  die  kinders,  raas  eweneens  as  Faantjie 
sy  teleurstelling  oor  die  dooie  voëltjies  op  Hannatjie  uithaal  en  maak  die 
knaap  se  fantasiebelewing  af  as  blote  drome.  Eva  hou  haar  vies  omdat  die 
swaeltjies  mors,  maar  keer  die  kinders  weg  as  hulle  die  voëls  "verhenner" 
(26)  en  erken  teen  die  slot:  dis  beter  dat  die  "swaele"  nie  weer  oor  hulle 
voordeur  kom  nesmaak  nie,  "dan  diewel  die  spul  weer  af  en  maak  hulle  ons 
op  die  ou  end  hartsererig"  (62).  Ook  by  háár  dus  'n  gevoelsbeweging,  'n 
groei.  Nelie-Oupa  herinner  aan  Koeneels  van  Dirkie  van  Driekuil  met  sy 
mooi  meelewing,  al  is  Faantjie  nie  só  geheg  aan  hom  soos  met  Dirkie  die  ge- 
val  was  nie:  Faantjie  is  nie  'n  veel  jonger  kind  nie  en  sy  ma  voorsien  direk  in 
sy  emosionele  behoeftes. 

Hannatjie  (ook  deur  Ma  Hankie  genoem)  is  'n  oortuigende  dogtertjie  wat 
nog  sekuriteit  soek  in  die  kombersie  en  "Bawiepop"  wat  sy  oral  saamsleep, 
wat  haar  grootboet  implisiet  bewonder,  soos  blyk  uit  haar  aanbod  dat  hy 
maar  later  met  haar  driewiel  kan  skool  toe  ry.  Sy  is  te  jonk  om  meer  as  toe- 
skouer  te  wees  by  die  swaeltjies,  maar  sy  probeer  darem  oral  verstaan  wat 
gepraat  word  met  haar  "Waai"-vrae. 

Ander  mense  het  nog  nie  ingrypende  invloed  op  Faantjie  nie.  Uit  veragting 
vir  Hannatjie  se  fiets-aanbod  spoeg  hy  wel  "soos  hy  ou  oom  Kallie  Kwaai- 
hond  sien  doen  het"  (6),  en  aan  die  slot  kry  hulle  kwepers  by  oom  Apie, 
maar  eintlik  is  net  die  geborgenheid  van  mense  in  die  eie  huis  nog  van 
belang  vir  die  vyfjarige. 

Met  dié  boek  lewer  Alba  Bouwer  'n  beduidende  bydrae  tot  ons  kinderlite- 
ratuur.  Maar  énige  mens  wat  dit  lees,  ongeag  sy  ouderdom,  sal  verryk  word 
deur  dié  eerlike,  taalgevoelige  verhaal  van  swaeltjies  én  mense  wat 
universeel  seil,  duik,  swaai  en  draai. 

Bouwer,  Alba.  1983.  Vlieg,  swaeltjie,  viieg  ver.  Kaapstad,  Tafelberg. 

P.U.  vir  C.H.O. 

Augustus  1983 

Henning  Snyman 

Professor  C.J.M.  Nienaber  tree  af 


Aan  die  einde  van  1983  het  prof.  C.J.M.  (Stoffel)  Nienaber  afgetree  as 
hoogleraar  aan  die  Universiteit  van  Natal  (Pietermaritzburg).  Hierdie  kort  ar- 
tikel  is  allereers  bedoel  as  'n  huldeblyk  aan  die  jarelange  "literêre  arbeid" 
van  prof.  Nienaber,  en  verder  is  dit  'n  poging  om  iets  van  'n  oorsig  oor 
Nienaber  se  belangrikste  werk  te  bied. 

Nienaber  se  twee  bundels  literêre  opstelle,  Oor  Literatuur  1 en  Oor  Litera- 
tuur  2,  bied  goeie  stof  vir  'n  geheelbeeld  van  hierdie  literator  se  werkwyse. 
Saam  met  veral  Woordkuns  (in  samewerking  met  prof.  M.  Nienaber- 
Luitingh)  laat  blyk  hierdie  werk  Nienaber  se  besondere  belangstelling  in  die 
poësie,  die  verskeidenheid  van  temas  wat  hy  betrek  en  sy  simpatieke  instel- 
Íing  teenoor  die  verhouding  letterkunde  tot  taalkunde.  Trouens,  hy  is  maar 
een  van  'n  klein  handvol  letterkundiges/taalkundiges  wat  geduld  het  met 
die  sameioop  van  hierdie  twee  dissiplines.  As  ek  die  tekens  van  die  tye  reg 
lees,  word  dit  in  toenemende  mate  'n  terrein  van  die  onmiddellike  toekoms. 
Nienaber  is  ook  een  van  die  min  literatore  wat  die  vertalings  van  literêre 
tekste  wetenskaplik  onder  die  loep  geneem  het.  Regdeur  sy  werk  toon  hy 
ook  'n  besorgdheid  oor  die  aard  en  die  stand  van  die  Afrikaanse  literêre 
kritiek. 

N.P.  van  Wyk  Louw  se  "Klipwerk"  bekoor  literatore  oor  die  jare  heen.  Mis- 
kien  is  dit  die  romantiek  daarvan,  miskien  die  eenvoud.  Die  literêr-weten- 
skaplike  aspek  wat  die  meeste  aandag  verdien  en  kry,  is  die  feit  dat  hierdie 
brok-poësie  'n  soort  oer-poësie  verteenwoordig.  Dit  word  'n  sintese  van  die 
primitiwiteit,  die  magiese  en  die  gekultiveerdheid  van  poësie.  Dit  is  veral  op 
hierdie  aspek  wat  Nienaber  wys  in  sy  bespreking  van  hierdie  gedigtereeks. 
Die  "oer"  of  die  "primitiewe"  van  hierdie  poësie  bestaan  deels  in  die  aards- 
heid  van  taal  en  gegewe,  deels  in  die  elementêre  verhaal  en  sensasies  wat 
dit  oordra.  In  die  tweede  gediggie  van  die  reeks  word  al  hierdie  elemente 
verwoord: 

die  katstert  en  die  angelier 
verlede  jaar  was  die  kind  nog  hier 
die  swart  rapuis  en  die  besembos 
hoe't  jy  my  dan  nou  gelos 

Nienaber  wys  daarop  (Oor  Literatuur  1,  bl.  16)  dat  emosie  (jolyt  wat  verby 
is,  eensaamheid)  in  samehang  is  met  die  natuur,  die  aarde.  Binne  die  tyd 
veronderstel  dit  ook  'n  verloop  van  nou  teenoor  toe,  verlede  jaar  teenoor 
nou.  Hierdie  verloop  suggereer  op  sý  beurt  weer  die  verloop  van  liefde  en 
trou,  jolyt  en  alleenheid. 

In  'n  pas  afgehandelde  M.A.-skripsie  (Die  vergestalting  van  die  magiese  in 
"Klipwerk"  en  "Kroniek  van  Kristien",  U.K.  1983)  wys  N.Z.  van  der  West- 
huizen  op  dieselfde  aspekte  en  motiveer  hy  dat  "katstert"  en  "angelier"  ook 
duidelik  seksuele  konnotasies  vertoon,  onderskeidelik  as  verwysings  na  die 
manlike  en  vroulike  organe.  As  dit  saam  met  die  verdere  ven/vysings  gelees 
word,  versterk  so  'n  lesing  die  primitiewe  aardsheid  en  die  voikse  trou  van 
hierdie  gedig  (gedig-snit  ?):  oer-drif  en  -emosies,  die  onverbiddelike  gang 
van  die  tyd  en  die  samehang  tussen  mens  en  land  (of  mens  en  natuur).  Uit 
hierdie  primitiwiteit  vloei  die  magiese  of  irrasionele  element  (ondertoon) 
waarsonder  die  poësie  nie  bestaan  nie. 

D.J.  Opperman  se  bekende  verdigting  van  die  verhaal  van  Klara  Majola  bied 
dankbare  studie-materiaal  ten  opsigte  van  die  verhouding  tussen  die 
werklikheid  en  die  poësie.  Soos  algemeen  bekend,  het  die  heroïese 
barmhartigheidsverhaal  van  Klara  as  'n  berig  in  Die  Burger  verskyn. 
Nienaber  het  'n  uitvoerige  vergelyking  getref  ("Van  'n  berig  tot  'n  gedig"  in 
Oor  Literatuur  1)  tussen  die  oorspronklike  koerantberig  en  die  uiteindelike 
gedig.  Ook  het  hy,  met  behulp  van  Opperman,  al  die  "proewe"  van  die 
gedig  bekom  en  hulle  sistematies  georden  en  bespreek.  Hiermee  het  Niena- 
ber  aliereers  'n  belangrike  diens  gelewer  aan  alle  Opperman-lesers,  maar 
veral  het  hy  hiermee  die  klem  gelê  op  'n  uiters  belangrike  komponent  van 
die  digkuns:  die  wyse  waarop  die  werklikheid  deur  die  gedig  vergestalt 
word. 

Oor  hierdie  belangrike  saak  merk  Elisabeth  Eybers  op:  "In  watter  verhou- 
ding  Dichtung  en  Wahrheit  ook  al  tot  mekaar  staan,  eike  gedig  word  op  een 
of  ander  manier  uit  die  digter  se  ondervinding  gefiltreer.  Hy  kan  dit  plooi  of 
saampers  of  borduur  soos  hy  wil,  maar  hy  kan  nie  iets  uit  niks  te  voorskyn 
roep  nie"  (Voetpad  van  Verkenning,  bl.  110).  N.P.  van  Wyk  Louw  maak  'n 
verwante  uitspraak  met  'n  ander  klem:  "Maar  elke  aspek  van  dié  werklik- 
heid  kan  homself  aan  die  digter  opdring  en  roep  om  gestalte  te  kry  in  sy 
woord.  En  eikeen  is  eiegeregtig,  heerssugtig:  dit  wil  vol  uitgespreek  word, 
al  word  dan  ander  aspekte  verdring.  Hierdie  groot  kragte  gryp  na  hom,  ge- 
bruik  en  misbruik  sy  gevoeligheid,  sy  beperkte  insigte.  En  hy  kan  hom  ge- 
heel  aan  hulle  oorgee  — verkrag  as't  ware  deur  'n  onderdeel  van  die  geheel. 
Hy  kan  dan  die  digter  van  alleen  een  gebied  van  die  werklikheid  word.  Maar 
hoe  "mooi"  sy  werk  dan  ook  word,  iets  sai  ontbreek"  (Deurskouende  Ver- 
band,  bl.  143).  En  Opperman  verskuif  die  klem  nogeens:  "Die  wêreld  van 
die  kunswerk  is  antropomorfies.  Die  mens  is  die  middelpunt,  die  mens  is 
maatstaf  vir  die  binnebou  van  'n  kunswerk"  (Tydskrifvir Letterkunde,  Aug. 
1978,  bl.  5). 

Uit  Eybers,  Louw  en  Opperman  se  menings  is  af  te  lei:  die  gedig  ontstaan 
uit/deur  die  werklikheid,  die  gedig  kan  uit  'n  fragment  ontstaan  maar  moet 
bestaan  deur  'n  perspektief  en  die  mens  is  die  middelpunt  van  hierdie  werk- 
likheid.  Waar  die  leser  tans  so  op  die  voorgrond  is  binne  die  iiterêre  teorie,  is 
dit  goed  om  die  ontstaanswêreld  van  die  gedig  ook  weer  in  berekening  te 

bring.  Met  sy  studie  oor  onder  meer  "Klara  Majola"  lei  Nienaber  die  leser 
terug  na  hierdie  boeiende  en  wesenlike  faset.  Aan  die  begin  van  hierdie  op- 
stel  wys  Nienaber  daarop  dat  wordingsgeskiedenis  afgemaak  kan  word  as 
'n  vorm  van  die  psigologisme,  maar  wat  hy  dan  verder  opmerk  oor  verskille 
in  literêre  benaderingswyses,  is  tans  besonder  waar:  "Daar  is  (...)  geen 
dissipline  of  werkwyse  wat  alleen  saligmakend  is  nie",  en  hy  haal  Erwin 
Leibfried  aan:  "Es  gibt  keine  Theorie  der  Interpretation  im  Sinne  eines 
festen  Programmes,  nach  dem  alle  Werkanalyse  abzulaufen  hatte"  (Oor 
Literatuur  1,  bl.  37).  Bybels  gesproke:  teorieë  sal  verbygaan,  maar  die 
gedig,  die  taal  en  die  werklikheid  biý. 

Nienaber  gee  wel  heelwat  aandag  aan  die  rol  van  die  ieser.  Dit  blyk  onder 
meer  uit  sy  besprekings  van  "Psalm  23"  (Oor  Literatuur  1)  en  "Thetis"  van 
D.J.  Opperman  (Oor  Literatuur 2) . In  die  bespreking  van  die  bekende  Psalm 
(genadiglik  nog  die  Ou  Vertaling,  d.w.s.  die  poësie-ryke  ene  van  Totius) 
wys  hy  spesifiek  op  die  identifisering  van  die  leser  met  die  teks;  in  die  ont- 
leding  van  die  duikboot-gedig  "Thetis"  ondersoek  hy  die  reaksies  van  'n 
leser  (of  lesers). 

Die  bespreking  van  Psalm  23  is  merkwaardig  — dit  is  naamlik  een  van  die 
min  kere  in  die  Afrikaanse  literêre  kritiek  dat  die  kritikus  sy  eie  gevoel  en 
geloof  openlik  projekteer  op  'n  teks.  Nie  soseer  dus  'n  subjektiewe  oordeel 
nie,  maar  'n  soort  belydenis  van  die  kritikus  dat  hy  homself  met  die  inhoud 
identifiseer,  kenmerk  hierdie  bespreking.  Hierdie  opstel  is  vir  die  eerste  keer 
gepubliseer  in  Augustus  1959,  'n  hele  tydjie  voor  die  ekstase  oor  "betrokke 
literatuur"  hier  ter  plaatse.  Nienaber  se  bespreking  getuig  van  'n  graad  van 
betrokkenheid,  maar  dan  in  'n  ander  gedaante  as  die  eenselwigheid  van 
sosiale  en  politieke  betrokkenheid.  In  'n  hoë  mate  is  letterkunde  én  kritiek 
wat  té  bewustelik  daarop  ingestel  is  om  "black-conscious"  te  wees,  tog  'n 
bietjie  vervelig  op  die  lange  duur.  Trouens,  daar  sit  vir  my  'n  eie  geurtjie  van 
paternalisme  vas  aan  dié  soort  literatuur-beoefening.  Maar  dit  sê  vir  geen 
oomblik  dat  'n  sosiale  bewussyn  en  identifisering  met  toestande  (én  tekste) 
nie  noodsaaklik  is  nie.  Nienaber  se  beskouing  oor  Psalm  23  doen  dit  ook 
maar  hy  wys,  nie  minder  aktueel  nie,  'n  ander  kant  van  die  literêre 
kaleidoskoop:  "Dit  (Psalm  23)  het  nie  geword  die  psalm  bloot  van  en  vir 
Dawid  nie.  Inteendeel.  Dit  nooi  elkeen  wat  dit  hoor  of  lees  tot  identifikasie 
met  die  psalmis.  Om  sélf  rus  en  vrede  te  kom  vind  in  die  geselskap  van  die 
goeie  herder.  As  sodanig  is  dit  nie  voorbehou  slegs  vir  die  diepgelowige 
nie"  (Oor  Literatuur  1,  bl.  64—  65). 

Met  "Thetis"  lê  die  klem  op  die  verwysingsmoontlikhede  wat  dit  vir  die 
speurgerigte  leser  inhou.  Hy  benader  hierdie  klein  gedig  uit  'n  tekstuele, 
mitologiese  en  historiese  gesigspunt  en  bring  die  afsonderlike  benaderings- 
wyses  uiteindelik  tot  'n  somtotaal.  Nienaber  wys  ook  daarop  dat  'n  jong, 
onervare  leser  dié  gedig  anders  sal  lees  as  'n  klassikus  of  'n  historikus.  In  die 
slot  van  sy  opstel  kom  hy  dan  tot  die  kern  van  hierdie  soort  ontleding: 
"Maar  van  die  leser  word  geëis  om  te  agterhaal,  so  noukeurig  moontlik,  wát 

die  taal-in-die-gedig  in  feite  alles  aktiveer,  en  hóé  hy  dit  doen.  Eers  dan  kan 
hy  dalk  insien  hoe  Opperman,  bedoeld  en/of  onbedoeld,  in  'Thetis'  ou 
woorde  kantel  tot  'n  nuwe  samesyn"  {Oor Literatuur 2,  bl.  64).  Die  moderne 
kritiek  hierteen  sou  onder  meer  wees  dat  die  ontleding  van  'n  outonome 
teks  nie  meer  voldoende  is  nie  en  dat  'n  teks  homself  ideologies  moet  bind 
(of  selfs  aktief  moet  meedoen  aan  'n  ideologie)  om  suksesvol  te  bestaan. 
Ideologiese  verbondenheid  is  steeds  die  vrye  keuse  van  'n  skrywer  binne  sy 
tematiese  voorkeure,  maar  die  teks  bestaan  kragtens  die  "samesyn  van 
woorde".  Binne  'n  bepaalde  literêre  modegier  kan  die  ideologie  meer  of 
minder  belangrik  wees  by  waarde-bepaling  (eerder:  inhoudsbepaling  ?), 
maar  op  die  lang  duur  kom  en  gaan  ideologieë  ook  soos  mense.  Nienaber  se 
benadering  bly,  sy  dit  versigtig  en  "outyds",  by  die  kern:  die  gedig  as 
woord-  en  taaikunswerk  in  die  eerste  plek. 

Nienaber  se  bespreking  van  "Dennebol"  van  Opperman  (Oor  Literatuur  1)  is 
een  van  sy  heel  belangrikste  bydraes  tot  die  Afrikaanse  literêre  kritiek.  In 
hierdie  opstel  lê  hy  verbande  tussen  tyd  (en  tydsvorme)  en  die  ontwikkeling 
van  die  beeld.  Sy  insigte  in  hierdie  verwikkelde  gedig  getuig  van  'n  beson- 
dere  versiendheid,  te  wete  die  rááklees  van  tyd  as  'n  belangrike  strukturele 
element  in  die  poësie.  Gewoonlik  word  die  begrippe  ruimte  en  tydso  onge- 
veer  gereserveer  vir  die  prosa-kritiek,  en  dit  is  maar  eers  in  die  heel  jongste 
verlede  dat  daar  besef  is  dat  hierdie  begrippe  ewe  veel  waarde  en  belang  het 
vir  die  poësie.  Nie  alleen  betrek  Nienaber  die  tydsbegrip  by  die  ontleding  en 
bepaling  van  die  beeld(e)  in  "Dennebol"  nie,  hy  doen  dit  ook  op  'n  taalkun- 
dig  gemotiveerde  wyse. 

In  die  opstel  "Die  (on)fraaie  lettere"  (Oor  Literatuur 2)  skryf  Nienaber  oor  'n 
ander  kernsaak,  te  wete  die  versoenbaarheid  van  kuns  en  kwaad,  ook  van 
kuns  en  kritiek.  In  'n  tyd  waar  die  skoonheid  van  die  verval  algemeen 
geword  het,  mag  so  'n  opstel  gedateer  klink,  maar  vir  die  geïnteresseerde 
leser  wat  nie  veel  literêre  skoling  het  nie,  is  dit  steeds  'n  stekelrige  kwessie. 
Uiteindelik  betoog  Nienaber  dat  'n  versoening  moontlik  is  met  Van  Wyk 
Louw  se  twee  beginsels  as  vertrekpunt:  dat  dit  die  taak  van  die  godsdiens  is 
om  te  stry  teen  die  sondige  in  die  mens,  en  dat  dit  die  taak  van  die  kuns  is 
om  die  lewe  so  voHedig  en  so  waar  as  hy  kan,  uit  te  druk  (Oor  Literatuur  2, 
bl.  39). 

Met  hierdie  soort  opstel  het  Nienaber  bewys  dat  hy  die  wêrelde  van  die 
ingewyde  literator  en  die  gewone  leser  kan  versoen.  Hy  skryf  oor  kern- 
onderwerpe,  maar  hy  doen  dit  in  'n  leesbare  en  gemaklike  styl.  Hy  is  steeds 
literator  én  pedagoog.  Van  sy  soort  het  'n  letterkunde,  verai  'n  jong  letter- 
kunde  soos  die  Afrikaanse  letterkunde,  meer  nodig. 

Universiteit  van  Kaapstad 

W.A.  de  Klerk 

Wat  ons  wys  geword  het:  voorlopig* 


Uit  'n  aanduiding  van  Paul  Tillich,  groot  moderne  teoloog  en  filosoof  met  'n 
historiese  verbintenis  met  die  Bekennende  Kirche  van  die  vroeë  dae  van  die 
Derde  Ryk,  kan  van  die  kuns,  meer  bepaald  in  hierdie  konteks:  van  die  let- 
terkunde,  gesê  word:  dit  is  of  dit  behoort  openbaring  te  wees. 

Openbaring  waarvan  ? Komende  van  Tillich  moet  ons  die  antwoord  in  die 
numineuse  soek:  die  gewaarwording  van  'n  dimensie  wat  ver  anderkant  die 
trefwydte  van  die  menslike  rede  of  die  gewone  sintuiglikhede  reik.  Dis  'n  ge- 
waarwording  van  in-vloede,  bo-wêrelds  en  bo-menslik:  hulle  invloeiing  in 
lewensvorme  van  'n  onuitputlike  verskeidenheid;  hulle  rol  in  die  menslike 
lewensspel,  vir  die  weergawe  waarvan  gewone  taalgebruik,  ondanks  sy 
strenge  wetenskaplikheid  soms,  onvoldoende  is. 

Hierdie  naspeur  van  die  numineuse  kan  slegs  op  twee  maniere  plaasvind. 
Dit  vra  'n  belewenis  van  wat  outentiek  religieus  is;  of  dit  vra  'n  belewenis 
van  wat,  nie  minder  outentiek  nie,  kuns  is. 

Daarmee  sê  ons  nou  dat  kuns  en  religie  ten  diepste  nie  te  skei  is  nie.  Dit  het 
die  Grieke  van  die  klassieke  oudheid  al  geweet.  En  in  hierdie  tyd  wanneer 
die  aanvoeling  vir  die  numineuse  grootliks  verdring  is  deur  die  bestendige 
geesdrif  vir  politieke  heilsplanne  — wat  vrede,  voorspoed  en  vooruitgang 
belowe  — of  verstik  geraak  het  in  die  aangename  moeras  van  consumer 
happiness  (daardie  wêreldspannende  selfverwenning  wat  die  durende, 
verleidelike  belofte  van  Mammon  is)  gaan  dit  seker  ook  nie  maklik  om  deur 
die  banke  van  alledaagsheid  te  dring  nie. 

Dit  is  reeds  alombekend  dat  ons  eie  Westerse  stamlande  — Frankryk,  Enge- 
land,  Duitsland,  Nederland  — só  sekulêr  geword  het  dat  dit  al  as  'n  nuwe 
soort  heidendom  beskryf  is.  Hopelik  is  dit  nie  so  erg  nie  — kerkloosheid  en 
die  onverskilligheid  teenoor  enige  soort  geestelike  belydenis  word  dikwels 
ter  motivering  aangevoer  — en  dit  hoef  nie  te  wees  nie,  solank  die 
gevoeligheid,  die  waardering  vir  'n  groot  Westerse  erfenis  in  die  letterkunde 
— nee,  in  die  kuns  in  die  algemeen  — behoue  gebly  het.  Of  dit  wel  die  geval 
is;  of  dit  ook  nie  al  verswelg  geraak  het  nie  in  die  algemene  proses  van 
'vulgarization  of  art  and  morals,'  soos  A.J.  Toynbee  dit  beskryf,  staan  nog 
te  besien. 

Wonderbaarlik  is  daar  steeds  weer  deur  die  eeue  te  bespeur:  daardie  gesuis 
van  'n  sagte  koelte,  soos  Elia  dit  eens  in  sy  nood  en  eensaamheid  teen  die 
berg  Horeb  onderskei  het.  Dis  die  still  small  voice  van  die  King  James  Ver- 
sion  van  die  Bybel.  En  gering  soos  dié  stem  tussen  al  die  kakafoniese. 


*Teks  van  'n  lesing  gehou  by  geleentheid  van  die  aanvaarding  van  erelidmaatskap  van  Die 
Afrikaanse  Skrywerskring. 

heilbelowende  stemme  van  ons  tyd  mag  klink,  bly  dit  wesenlik,  van  beslis- 
sende  betekenis,  in  die  lewe  van  die  mens. 

Ik  ben  een  God  in  't  diepst  van  mijn  gedachten 

het  Willem  Kloos  uitgeroep.  Geen  selfverheerliking  dié  nie,  het  Van  Wyk 
Louw  hieroor  opgemerk,  wel  die  byna  onversierde  uitspreek  wat  vir  hom 
(Kloos)  die  sekerste  waarheid  was:  die  God-verwantskap  van  sy 
menslikheid,  daarmee  sy  breekbaarheid. 

ik  ben  te  veel  een  mensch  geweest, 

Een  mensch  die  giide  en  klaagde  en  schreide  ... 

moes  Kloos  later  oor  homself  getuig. 

Wat  die  woorde  van  Pascal  in  die  herinnering  roep:  "Die  mens  is  'n  riet,  die 
swakste  in  die  natuur,  maar  hy  is  'n  denkende  riet.  Dit  is  nie  nodig  dat  die 
ganse  heelal  teen  hom  moet  optrek  om  hom  te  vernietig  nie.  'n  Damp,  'n 
druppeltjie  water  is  al  genoeg  om  hom  dood  te  maak.  Maar  al  sou  die  ganse 
heelal  op  hom  toesak,  sou  hy  tog  edeler  wees  as  al  die  magte  teen  hom.  Hy 
weet  dat  hy  sterwe,  hy  weet  dat  hy  leef.  Hiervan  weet  die  heelal  niks." 
Dis  die  hiërargiese  struktuur  van  die  heelal  — iets  wat  vanaf  die  Grieke  deur 
die  groot  kerkvaders  — Augustinus  en  Thomas  Aquinas  — tot  by  E.F. 
Schumacher,  M.  Versfeld,  ens.,  na  ons  gekom  het,  wat  ons  die  ware  sleutel 
dan  bied  tot  ons  menslike  eksistensie,  daarmee  ook  die  letterkunde. 
Augustinus  het  dit  miskien  op  sy  suiwerste  en  saaklikste  gestel.  Op  die 
onderste  trap  van  die  skepping  is  die  groot,  breë  basis  van  die  bloot-stoflike 
of  inanimate  wêreld.  In  die  stygende  piramied  wat  op  hierdie  basis  rus,  is  die 
volgende  vlak:  dié  van  die  plante.  Daarna  is  dit  die  diere.  Soos  Thomas  sê: 
hierdie  stygende  synsvelde  is  nie  afgesluit  van  mekaar  nie.  Die  onderste 
neig  steeds  na  die  hoëre.  En  die  hoëre  sluit  steeds  die  laere  in.  Daar  is 
stoflike  samestellings  wat  soos  plante  begin  lyk;  daar  is  plante  wat  soos 
diere  begin  lyk;  daar  is  diere  wat  soos  mense  begin  lyk. 

Die  drie  onderste  vlakke  — die  bloot  stoflike,  die  plante,  die  diere  — vorm 
saam  wat  ons  die  natuur  noem.  Elke  entiteit  in  hierdie  rangorde  is  opgesluit 
binne  sy  eie  essensie  of  aard:  sy  raamwerk.  Dit  verander  nooit  vanweë  eie, 
vrye  wilsbesluit  nie.  Dit  verander  slegs  vanweë  die  inwerking  van  'n  fisieke 
buitemag.  So  kry  dit  dan  opnuut  'n  essensie,  'n  raamwerk.  Want  die 
bepaalde  essensies  of  aard  van  verskillende  entiteite  van  dinge,  plante, 
diere  kan  wetenskaplik,  d.w.s.  na  die  uiterlike,  presies  vasgestel  word. 
Daarom,  terloops,  vind  ook  die  beoordeling  by  'n  landbouskou  plaas  streng 
volgens  'n  stel  uiterlike  voorskrifte. 

Anders  gesê:  in  die  natuur  is  al  sy  samestellende  dele  wonderbaarlik 
geprogrammeer.  Daarom  dan  ook  sê  ons  dat  die  natuur  — die  natuur  soos 
nog  nie  deur  die  mens  aangeraak  nie  — jenseits  von  Gut  und  Bóse  is.  Die 


30 


natuur  is  m.a.w.  neutraal.  Daar  is  geen  onkruid  in  die  natuur  nie.  Daar  is 
ook  geen  ondiere  of  skadelike  insekte  daarin  nie,  d.w.s.  in  die  natuur  soos 
nog  nie  deur  die  mens  besoek  nie. 

Daar  is  dan  geen  diere  wat  tragies  ondergaan,  vanweë  'n  blinde  kol  — 'n 
tragiese  leemte  — wat  hulle  vertroetel  nie.  Daar  is  dan  ook  geen  diere  wat 
van  'n  afstand  hulself  vir  hulself  gesond  kan  lag  nie. 

Die  dinosoure  het  nie  verbygegaan,  omdat  hulle  nie  kon  lag  vir  hulself  of 
hulself  kon  aanpas  nie.  In  die  proses  van  evolusie  (en  binne  die  grense, 
binne  die  geslote  orde  van  die  natuur,  is  daar  wêl  so  iets  soos  evolusie),  was 
hulle  bedoel  om  in  'n  sekere  stadium  te  verdwyn.  Só  is  hulle  geprogr<am- 
meer. 

Maar  in  daardie  stygende  rangorde  van  die  skepping,  kom  ons  meteens  by 
wat  Augustinus  genoem  het:  mense  en  engele. 

Die  Skrif  besing  op  baie  plekke  die  wonder  van  die  natuur.  Ps.  19  sê:  Die 
hemele  vertel  die  eer  van  God  en  die  uitspansel  verkondig  die  werk  van  sy 
hande.  Ps.  104  is  'n  grootse  Lied  van  die  Skepping:  Hoe  talrykis  u werke,  o 
Here!  U het  huHe  almal  met  wysheid  gemaak;  die  aarde  is  vo!  van  u 
skepsele.  En  ps.  8 sê:  As  ek  u hemel  aanskou,  die  werk  van  u vingers,  die 
maan  en  die  sterre  wat  U toeberei  het,  wat  is  die  mens  dat  U aan  hom  dink, 
en  die  mensekind  dat  U hom  besoek.  U het  hom  'n  weinig  minder  gemaak 
as  'n  goddeHke  wese  ... 

En  net  dáár  lê  die  knoop.  Net  dáár  kom  die  groot  sprong  — na  die  gans 
andere: 

Die  buffe!  ken  geen  metafisika. 

sê  D.J.  Opperman, 

hy  soek  die  soetgras 
en  die  kuil, 

hy  sal  die  kalf  karnuffel, 
horings  in  sy  vyand  gra, 
die  koei  besnuffel, 
teen  die  hael  gaan  skuil, 
maar  geen  vrae  oor  more  vra  — 
die  buffel  ken  geen  metafisika 

Maar  dis  presies  hierdie  vrae  oor  more,  hierdie  innerlikheid  wat  die  mens 
anders  maak  as  ander  skepsele:  'n  ander  essensie  gee:  'n  essensie  wat  hy, 
anders  as  by  die  diere,  plante,  dinge,  kan  aanvaar  of  verwerp. 

Dinge,  plante,  diere,  word  — evolueer  — slegs  na  die  uiterlike.  Mense  word 
in  die  volste  sin  van  die  woord  na  die  innerlike. 

Innerlikheid  is  die  sleutelwoord  hier.  Hoe  meer  klip  daar  is,  hoe  sigbaarder 
word  die  klip.  Hoe  meer  plant  daar  is,  hoe  sigbaarder  word  die  plant.  Hoe 

meer  dier  daar  is,  hoe  sigbaarder  word  die  dier.  Hoe  meer  mens  daar  is,  hoe 
on-sigbaarder  word  die  mens. 

Die  koninkryk  van  God  kom  nie  met  sigbare  tekens  nie,  het  Christus  aan  die 
Fariseërs  gesê,  want  die  koninkryk  van  God  is  binne  in  julle  (Lukas 
17:20,21 ) . En  Paulus  het  aan  die  Romeine  geskryf : ''Want  die  koninkryk  van 
God  is  nie  spys  en  drank  nie,  maar  geregtigheid  en  vrede  en  blydskap  in  die 
Heilige  Gees  (Rom.  14:17).  Hoe  meet  jy  'n  mens?  Na  sy  lengte,  gewig,  sy 
'beeld',  sy  'identiteit',  sy  eerbewyse,  sy  dekorasies,  sy  prestasies,  sy  'be- 
gaafdheid',  sy  IK-meting?  Dis  juHe  wat  julself  regverdig  voor  die  mense,  sê 
Christus  (Lukas  16:15),  maar  God  ken  juHe  harte. 

Die  mens  is  nie  maar  net  soos  die  mees  hoog  ontwikkelde  dier  bewus  van  sy 
bestaan  nie.  Hy  is  ook  wetend  daaroor.  Hy  staan  wetend  ook  teenoor 
homself.  Van  diere  het  Walt  Whitman  geskryf: 

They  do  not  sweat  and  whine  about  their  condition. 

They  do  not  lie  awake  and  weep  for  their  sins. 

They  do  not  make  me  sick  discussing  their  duty  to  God. 

Not  one  is  dissatisfied,  not  one  is  demented  with  the  mania  ofowning 

things, 

Not  one  kneels  to  another  ... 

Dit  alles,  ja,  doen  die  diere  nie,  solank  hulle  nog  deel  van  die  ongerepte  na- 
tuur  is.  "To  err  is  human,"  het  Robert  Frost  geskryf.  "Not  to  animal."  Waar 
die  mens  bykom,  vryf  iets  van  die  mens  af  en  word  hulle:  'stout',  'pervers', 
'roofdiere',  'ongedierte'.  Op  dieselfde  manier  is  daar  geen  'skadelike 
gewasse'  binne  die  ongerepte  natuur  nie.  Waar  die  mens  bykom,  praat  ons 
weldra  van  'onkruid',  'groen  kankers'  ens. 

Dlt  dui  ook  reeds  aan  wat  die  essensie  van  die  mens  is:  'n  essensie  wat  nie 
binne  vaste  bane  lê,  nie  geprogrammeer  is,  nie  wetenskaplik  bereken  kan 
word  nie. 

N.P.  van  Wyk  Louw  het  dit  verwoord  in  sy  vroeë  gedig  In  Waansin  het  ek 
gevra: 

Vergeef  die  wilde  dwase  bee  — 

0,  God,  hoe  kon  ek  wyser  wees? 

Maar,  moet  U vlam  my  voorkop  kroon, 
ek  neem  die  glorie  en  die  vrees! 

En  Will  Shakespeare,  by  monde  van  Hamlet,  sê  dit  anders  maar  sê  dit  ook: 

What  a piece  of  work  is  a man!  How  noble  in  reason,  how  infinite  in 
faculty!  In  form  and  moving,  how  express  and  admirable!  In  action 
how  like  an  angeH  In  apprehension  how  like  a god!  The  beauty  of  the 
world!  The  paragon  of  animals!  And  yet  to  me  . . . 


32 


Só  dan  die  ironiese  voltooiing. 

...  what  is  this  quintessence  of  dust? 

Saamgevat:  net  maar  die  mens  is  nie  geprogrammeer  nie.  Net  maar  by  die 
mens  is  daar  geen  reglynige  ontwikkeling  na  die  stelreël  van  die  evolusie: 
natuurlike  seleksie  beteken  die  oorlewing  van  die  geskikste.  So  evolueer 
daar  steeds  hoër  lewensvorms,  alles  binne  die  groot  geslote,  die  wonder- 
bare  orde  van  die  natuur.  Net  maar  by  die  mens  geld  iets  anders:  sy  hoogste 
en  beste  oorlewing  vind  hy  op  'n  manier  wat  lynreg  teen  hierdie  brute  oorle- 
wing  van  die  geskikste  ingaan.  Wie  sylewe  vind  sal  dit  verloor,  sê  Christus. 
En  wie  sy  lewe  verioor,  sal  dit  vind'.  volgens  Matteus,  Markus,  Lukas.  Wie 
sy  iewe  liefhet,  sal  dit  verloor;  maar  wie  sy  lewe  haat  in  hierdie  wêreld,  sal 
dit  bewaar  vir  die  ewige  lewe:  volgens  Johannes. 

Hoe  vreemd  omgekeerd  en  anders  dinge  werk  by  die  mens,  en  net  maar  by 
die  mens,  blyk  dááruit  dat  die  swakste,  wat  in  die  natuur  baie  gou  uitge- 
skakel  sou  word,  juis  by  die  mens  triomfeer.  Die  steen  wat  die  bouers  ver- 
werp,  word  die  hoeksteen  (Ps.  118).  Hiervan  is  die  Evangelie  self,  met  sy 
kulminasie  in  die  kruisiging,  seker  die  beste  voorbeeld.  Maar  dit  geld  ook  op 
gewoon  menslike  vlak:  dink  aan  die  geval  van  'n  doofblinde  wat  gebore 
word  met  slegs  die  sintuie  van  gevoel  en  smaak  om  te  kan  kommunikeer. 
Só  een  sou  in  die  natuur  self  vinnig  uitsak.  In  'n  menslike  omgewing  egter 
word  sy  een  van  die  merkwaardigste  vroue  wat  ooit  geleef  het:  Helen 
Keller.  Of  dink  aan  'n  stokdowe  soos  Beethoven  wat  juis  in  sy  doofheid  sy 
magtigste  musiekwerk  skep  — die  Koraalsimfonie.  Of  dink  aan  'n  man  wat 
toe  hy  sterf,  met  één  enkele  bystander  (die  grafgrawer),  in  'n  armmansgat 
gegooi  is:  hy,  die  grootste  musiekgenie  van  alle  tye:  Wolfgang  Amadeus 
Mozart. 

Net  maar  die  mens  is  nie  geprogrammeer  nie.  Net  maar  by  die  mens  is  syn 
{être,  sein,  being)  en  essensie  nie  saamgesluit  binne  'n  enkele  raamwerk 
nie.  Net  maar  by  die  mens  gaan  syn  sy  essensie  vooruit. 

Hierdie  essensie  (sy  vryheid)  mag  hy  aanvaar  of  verwerp.  Aanvaar  hy  dit, 
word  hy:  neem  hy  afskeid  van  wat  hy  is  (ex)  ten  einde  homself  te  kan  word 
{sistere).  Moontlikheid  word  nou  werklikheid.  En  die  mens  is  dan  eksisten- 
sie.  Anders  gesê:  ten  einde  homself  te  word,  moet  die  mens  die  keuse 
doen:  tussen  glorie  en  vrees. 

Niks  dui  die  aard  van  die  menslike  eksistensie  aan  as  juis  die  wyse  waarop 
hý  en  net  maar  hý  daardie  wonderbare  ewewig,  daardie  heelheid  van  die 
natuur,  kan  versteur,  omver  kan  werp,  kan  vernietig  nie.  Daarvan  getuig 
presies  die  byna  perkelose  skade  wat  die  mens  aan  die  natuur  al  veroorsaak 
het.  Daarom  het  ons  die  moderne  omgewingskrisis:  die  bevuiling  en  die  ver- 
nietiging  en  uitputting  van  wat  Calvyn  genoem  het:  God's  groot  teater  van 
die  natuur.  Sodoende  word  hy  dan,  soos  Pascal  genoem  het:  ook  die  skan- 
de  van  die  heelal.  Die  mens  doen  aan  die  natuur  wat  niks  binne  die  natuur 
aan  die  natuur  self  kan  doen  nie. 

Maar,  godlof,  die  mens  kan  ook  die  glorie  kies:  juis  dan  wanneer  hy  met 


33 


liefde  en  sorg  en  intelligensie  bewaar  wat  so  wonderbaarlik  en  ryklik  van  Bo 
gegee  is. 

As  een  nog  twyfel  aan  die  essensiële  vryheid  van  die  mens,  wat  maak  dat  hy 
moet  besluit  tussen  hemel  of  hel,  laat  hy  maar  om  hom  heen  kyk.  Si 
argumentum  requiris  circumspice  — om  die  spreuk  effens  te  wysig. 

In  mindere  of  meerdere  mate  staan  al  wat  mens  is,  soos  Hamlet,  voor  die 
vraag:  om  te  wees  of  nie  te  wees  nie.  Kierkegaard  noem  dit  die  Of/Of  van 
beslissing.  Natuurlik  is  ons  ook  die  produk  van  ons  omgewings;  had  ons 
geen  seggenskap  in  ons  afkoms;  ons  gawes  in  gees  en  liggaam.  Maar  ons 
lewenshoudings  kan  ons  grootliks  bepaal.  En  moet  nooit  vergeet  dat  dit 
Christus  self  was  wat  ons  verseker  het  dat  die  hoere,  tollenaars,  en  son- 
daars  in  die  algemeen,  vóór  die  regverdiges  — die  selfgeregverdigdes  — die 
koninkryk  sou  ingaan.  In  laaste  instansie  lê  hier  'n  misterie  in. 

Daar  is  geen  verhale  oor  diere  nie.  Daar  is  baie  pragtige  verhale  oor  mense 
wat  soos  diere  aangetrek  is.  Hulle  dink,  praat,.droom,  strewe  soos  mense. 
Hulle  dwaal  ook  soos  mense.  Hulle  val  binne  die  siening  van  Goethe  in 
Faust:  Es  irrt  der  Mensch  so  lang  er  strebt.  Selfs  jakkals  en  wolf  is  mense 
met  die  mombakkies  van  jakkals  en  wolf  aan.  Praat  nie  eens  van  Honiball  se 
Adoons  nie. 

Nou  het  ons  sommer  met  'n  ompad  gesê:  ook  die  openbaring  van  die  mens 
in  sy  belewenis  van  die  wêreld,  in  sy  strewe  en  struikeling,  word  slegs 
moontlik  binne  die  spel  van  menslike  eksistensie:  die  aanvaarding  of  ver- 
werping,  die  verlies  van  ons  vryheid.  Die  pad  van  die  mens  loop  steeds 
eksistensieel  op  die  rand  van  'n  afgrond.  Wat  die  kuns,  wat  ook  die  letter- 
kunde  aan  ons  openbaar,  is  die  siening  wat  deur  die  uitwendige  na  die 
essensiële  innerlikheid  dring. 

Maar  die  pad  na  die  onbekende,  die  onsigbare,  gaan  deur  die  bekende,  die 
sigbare.  Dlt  is  presies  die  genie  van  die  Christendom:  die  woord  het  vlees 
geword.  En  dit  is  nie  toevallig  nie  dat  die  groot  waarheid  van  die  Bybel  — 
Ou  én  Nuwe  Testament  — aan  ons  deur  konkrete  metafore  — deur  digter- 
like  beelde,  konkrete  vleesgeworde  beelde  — oorgedra  word.  Dit  wissel  van 
die  primêre  metafoor  van  Adam  wat  die  Boom  in  die  Middel  van  die  Tuin 
van  sy  vrugte  wil  berowe,  wat  soos  God  wil  wees,  tot  by  die  meevoerende 
prosa  van  die  Barmhartige  Samaritaan  of  die  Verlore  Seun. 

William  Wordsworth  sê  ten  besluite  in  sy  klassieke  vers  Intimations  of  Im- 
mortality: 

To  me  the  meanest  flower  that  blows  can  give 

Thoughts  that  do  often  lie  too  deep  for  tears. 

Die  sigbaarheid  waarmee  verhalende  prosa*>  — om  die  veld  noodwendig  te 
beperk  — te  werk  gaan,  kom  deur  beelde  na  ons:  óf  as  klassieke  mite;  óf 
deur  wat  al  deur  'n  verskeidenheid  van  skrywers  genoem  is  'n  'moderne 
mite'.  Wat  hulle  gemeen  het  is:  gelykenis  iparable):  die  klassieke  mite  met 

'n  kosmiese  oorsprong;  die  moderne  mite  met  'n  medemenslike  oorsprong: 
tydgenootlik;  of  uit  'n  ander  tyd.  "A  man's  life  of  any  worth  is  a continual 
allegory,"  het  John  Keats  gesê,  "and  very  few  eyes  can  see  the  mystery  of 
his  life,  like  the  scriptures  figurative". 

Maar  beide  klassieke  mite  én  kroniek  van  eie  verlede,  hede,  selfs  toekoms, 
is  in  die  diepste  sin  van  die  woord,  historie.  Wat  die  verhalende  letterkunde 
nou  doen  is  om  daardie  geskiedenis  aan  ons  bekend  te  maak,  oop  te  maak, 
op  'n  manier  wat  die  suiwer  wetenskaplike,  die  akademiese,  transendeer. 
Dlt  is  openbaring. 

Na  die  primêre  metafoor  of  mite  is  daar  reeds  verwys:  dié  van  die  Sondeval, 
soos  opgeteken  in  Genesis  3.  Alles  wat  in  die  verhalende  letterkunde  deur 
die  eeue  ten  diepste  al  gesê  is,  gesê  kan  word,  word  hierin  reeds  bevat. 

...  Maar  van  die  vrugte  van  die  boom  wat  in  die  middei  van  die  tuin  is  het 
God  gesê:  JuHe  mag  daarvan  nie  eet  nie  en  dit  nie  aanroer  nie,  anders  sa! 
juHe  sterwe.  Toe  sê  die  slang  vir  die  vrou:  juHe  sal  gewis  nie  sterwe  nie;  maar 
God  weet  dat  as  juHe  daarvan  eet,  juHe  oë  sal  oopgaan,  sodat  juHe  soos 
Gocfi^  sal  wees  deur  goed  en  kwaad  te  ken.  Toe  sien  die  vrou  dat  die  boom 
goed  was  om  van  te  eet  en  dat  hy  'n  /us  was  vir  die  oë,  ja,  'n  boom  wat  die 
mens  kan  begeer  om  verstand  te  verkry;  en  sy  neem  die  vrugte  en  eet  en 
gee  ook  aan  haar  man  by  haar,  en  hy  het  geëet.  Toe  gaan  altwee  se  oë  oop 
en  hulle  word  gewaar  dat  huHe  naak  is;  en  hulle  het  vyeb/are  aanmekaar  ge- 
werk  en  vir  hulle  skorte  gemaak.  En  hulle  het  die  stem  van  die  Here  God 
gehoor  terwyl  Hy  wande/  in  die  tuin  in  die  aandwindjie;  en  die  mens  en  sy 
vrou  het  hui/e  verberg  vir  die  aangesig  van  die  Here  God  tussen  die  bome 
van  die  tuin.  Toe  roep  die  Here  God  na  die  mens  en  sê  vir  hom:  Waar  is  jyl^'' 
Wat  het  ons  nou  hier?  Ons  het  die  mens  as  vrywillende  intelligensie  (ge- 
skape  na  God  se  beeld)  meteens  voor  sy  eie  eksistensie:  die  moontlikheid 
van  glorie  of  vrees.  Dis  deurtrek  van  die  agonie,  die  angs  van  beslissing.  Die 
Slang,  die  bose,  wat  'n  sinoniem  is  vir  die  Afgrondelike  Ek^’,  fluister  met 
'the  soft  voice  of  the  Serpent'  (Nadine  Gordimer):  "Word  jou  eie  Voor- 
sienigheid.  Stroop  self  en  eet  van  daardie  Boom  wat  al  die  antwoorde  ver- 
skaf.  Stroop  hom  en  wees  selfgeregverdig,  volkome  outonoom.  Dan  sal 
niks  jou  meer  keer  nie.  Dan  het  jy  volkome  kennis  van  goed  en  kwaad.  Dan 
rig  jy  hier  benede  die  finale  saligheid  vir  jou  in.  Dan  is  jy  soos  gode,  of  soos 
God." 

Eintlik  is  dit  'n  heroïese  strewe  dié.  Dit  vra  presies  die  soort  vindingrykheid, 
deursettingsvermoë,  durf  en  fisieke  moed  wat  ons  in  die  Gebonde  Prome- 
theus  van  Aischulos  ontdek.  Merkwaardig  hoe  die  voor-Christelike  Grieke  al 
hierdie  dinge  besin  het.  Ook  Prometheus  is  die  man  met  die  heilsplan. 

Hy  het  die  bynaam:  die  Voordenker.  Hy  is  ook  die  meestervakman:  wat  die 
toekoms  vir  die  menseras  moet  konstrueer,  verseker.  Die  absolutes  wat  hy 
stel  vir  ewigdurende  geluk  vir  die  mensekind  is  nie  onderhandelbaar  nie. 
Dis  net  so  min  onderhandelbaar  soos  die  absolutes  in  vandag  se  taal:  self- 
beskikking,  majority  rule,  identiteit,  volk,  ras,  groei,  welvaart,  vrye  onderne- 

ming  almal  aanloklike  vreemde  gode  van  eie  maaksel.  Die  nuwe  wêreld, 
die  nuwe  orde,  sal  wel  in  die  volheid  van  die  tyd  werklikheid  word.  En  die 
mens  self  sal  daardie  toekoms  skep.  Dit  is  presies  die  taal  van  die  radikale 
sisteembouers,  ook  hier  te  lande.  Onthou  u dat  juis  H.F.  Verwoerd  — 'n  fi- 
guur  van  onteenseglike  tragiese  formaat  — dáárdie  leuse  gehad  het:  skep  u 
eie  toekoms? 

Hoe  het  jy  uit  die  hemel  geval,  o morester  (Lucifer),  seun  van  die  daeraad, 
sê  Jesaja  van  die  koning  van  Babel.  Net  so  val  Prometheus,  skud  sy  vuis  na 
die  hemel,  waar  hy  geketting  sit  op  sy  rots,  terwyl  die  aasvoël  aan  sy  lewer 
vreet.  Net  so  val  Adam.  Wat  eintlik  hier  gebeur  is  dat  in  hulle  strewe  na 
volkome  outonomie  hulle  vergeet  het  dat  die  mens  op  'n  gans  ander  vlak 
beweeg,  móet  beweeg,  as  die  diere:  dit  is  nie  maar  net  'n  brute  drang  tot 
oorlewing  nie.  Dit  is:  wie  sy  iewe  vind,  sai  dit  verioor;  wie  sy  lewe  verloor, 
sai  dit  vind. 

So  nie,  word  sulkes  blootgestel  vir  wat  Reinhold  Niebuhr  in  sy  briljante 
essay  The  irony  of  American  History  noem:  die  'aanklag  van  die  ironie'. 
Prometheus,  die  bevryder  van  die  mensdom,  sit  vasgeketting  aan  sy  rots; 
moet  sy  vuis  skud  en  uitroep: 

Laat  die  warrelwinde  van  die  noodsaak 
my  liggaam  gryp,  dit  neerwerp 
in  die  donker  diepte  van  Tartarus  — 
nogtans  sal  hy  my  nie  vernietig  nie! 

Lucifer,  soos  die  koning  van  Babel,  val  soos  die  morester  uit  die  hemel.  En 
Adam  ...? 

Ja,  ons  is  weer  by  Adam.  Ons  is  altyd  weer  by  Adam.  Adam  keer  terug 
grond  toe.  Die  tragiese  Adam  word  skielik  die  komiese  Adam.  Dis  heilige 
komedie. 

Want  dáár  sit  die  hemelbestormer  nou  agter  'n  boom,  hou  hom  met  enorme 
toegewydheid  op  met  ...  vyeblare  aanmekaar  stik. 

Kierkegaard  het  die  tragiese  aangedui,  die  drang  om  soos  God  te  wil  wees, 
as  die  eindige  strewe  na  die  oneindige.  Hier  het  dit  nou  skielik  oorgegaan  na 
die  oneindige  strewe  na  die  eindige.  En,  soos  Kierkegaard  ook  in  sy  Die 
Krankheid  tot  die  Dood  toe  sê:  90%  van  die  mensdom,  deur  alle  eeue,  doen 
presies  dieselfde:  hou  hulle  oneindig  op  met  die  eindige,  die  onbenullige. 
Dlt  is  komedie. 

En  iemand  lag  vir  ons.  Dit  is  presies  wat  die  Here  God  moes  gedoen  het,  toe 
hy  so  in  die  aandwindjie  kom  wandel  het,  tot  dáár  waar  Adam  agter  die 
boom  sit  en  wegkruip;  sit  en  stik  aan  sy  vyeblaartjies.  Maar  die  Here  wis 
natuurlik  altyd  presies  wat  Adam  aanvang,  wáár  hy  wegkruip.  En  Hy  vra 
plaerig:  "Wáár  is  jy  Adam?  Wo  wárst  du  AdamT' 

Wat  ons,  die  toeskouers,  wat  weldra  ook  die  deelnemers  kan  wees,  ervaar 
by  die  aanskoue  van  die  tragiese  Adam  — van  alle  tragiese  Adams  wat  uit 

die  hemel  val  — is  soos  Aristoteles  in  sy  Poetica  dit  genoem  het:  suiwering 
deur  medelye  en  siddering.  En  dit  bly  die  taak  van  die  skrywer,  die  digter, 
van  die  kunstenaar  om  dit  aan  ons  toeganklik  te  maak  — deur  die  openba- 
rende  woord. 

Wat  ons,  die  toeskouers,  wat  vir  die  grootste  gedeelte  ook  nog  deelnemers 
sal  word,  ervaar  by  die  aanskoue  van  die  komiese  Adam  is  nie  die  suiwering 
van  medelye  en  siddering  nie,  wel  die  bevryding  van  die  lag. 

Niemand  is  so  weerloos,  so  sonder  selfregverdigende  antwoorde  as  dié 
een  wat  aan  die  lag  raak  vir  sy  eie,  leë  groot  gebare;  vir  die  hoogwaardige 
rol  wat  hy  speel;  vir  magtige  niksseggende  woordgebruik;  vir  sy  eie  onver- 
moë,  terwyl  hy  enorme  vermoë  pretendeer  nie.  Ook  hier  lê  ironie  aan  die 
kern  van  ons  dade. 

Daar  is  ook  nog  'n  ander  primêre  mite  wat  in  Genesis  voorkom  — een  wat 
ook  in  hierdie  tyd  en  samelewing  kwistig  gebruik,  nee  misbruik  is,  om  ons 
eie  bedompige  strewe  goed  te  praat:  die  kroniek  van  die  bou  van  die  Toring, 
wat  tot  aan  die  Hemel  sou  reik.  Niks  sou  ook  vir  hulle  — die  bouers  — on- 
moontlik  wees  nie.  Die  één  taal  wat  hulle  praat  — soos  die  één  taal  wat  die 
mens  deur  die  eeue  wil  praat  — is  die  taal  van  "sodat  julle  soos  God  sal 
wees"  — juis  deur  die  oprig  van  daardie  magtige  bouwerk,  wat  tot  aan  die 
hemel  sal  reik.  Ook  hier  beslis  die  ironie. 

Want  dié  één  taal  van  selfvoltooiing,  van  selfregverdiging,  word  op  'n  dag 
spraakverwarring:  soos  alle  tale  spraakverwarring  word,  wanneer  die  tallose 
toringbouers  voortbou,  soos  prof.  Parkinson  met  humorvolle  insig,  met  'n 
komiese  oog,  ons  mee  bekend  gemaak  het.  Niks  is  so  snaaks  soos  'n 
magtige  burokrasie  — nie  maar  net  in  die  openbare  diens  nie,  wel  in  alle 
gigantiese  menslike  organisasies:  in  ons  dae  veral  — in  die  vermenigvuldi- 
ging  tot  ontelbaarheid  toe  van  "die  groot  stad  Babilon";  waar  die  hande- 
laars  "die  grotes  onder  julle  sal  wees"  (Openbaring  18).  Siedaar  ons  wêreld 
— spannende  multi-nationals;  ook  ons  eie  supra-nationals,  waarvan  die 
take-over  die  ultimate  achievement  word. 

So  het  die  Here  hulle  dan  daarvandaan  (van  Babel  af)  oor  die  hele  aarde 
verstrooi;  en  huHe  het  opgehou  om  die  stad  te  bou. 

Die  model  is  weer  eens  dié  van  die  tragiese,  wat  ook  die  komiese  is.  En  aan 
die  hart  daarvan  lê  weer  — die  ironie:  wat  Kierkegaard  aangedui  het  as  die 
spanning  wat  daar  bestaan  tussen  die  planne  van  die  mens  en  die  planne 
van  die  Voorsienigheid. 

Es  irrt  der  Mensch  so  lang  er  strebt,  sê  Goethe  in  Faust. 

En  hieruit  kan  ons  aflei  dat  nie  maar  net  bepaalde  episodes  in  die  geskiede- 
nis  aan  die  ironie  uitgelewer  is  nie.  Dit  lê  aan  die  hart  van  die  geskiedenis: 
waarvan  daar  al  gesê  is  dat,  sover  dit  opgeteken  is  (sê  maar  van  die  begin 
van  die  Romeinse  Republiek  c.5(X)  v.C.),  uit  elke  13  jaar  12  jaar  tye  van 
wedersydse  doodslag  en  vernietiging,  één  enkele  jaar  'n  tyd  van  vrede  was. 
Hieroor  is  boekdele  al  geskryf.  Ons  dui  slegs  enkele  kruine  aan.  Die  Weste- 
like  Romeinse  Ryk,  wat  byna  500  jaar  met  toenemende  dekadensie  die  Pax 

Romana  in  stand  wil  hou,  word  deur  die  Barbare  met  'n  ligte  stootjie  tot  niet 
gemaak.  Die  Kerk  bring  dan  'n  ander  soort  Pax.  Maar  nog  voor  die  einde 
van  die  millennium  het  die  Kerk  ál  die  booshede,  die  innerlike  verval  van  die 
Ryk,  sy  eie  gemaak.  Die  'triomfantelike  kerk'  word  'n  nuwe  dwingelandy, 
waarin  sinisme  en  demoralisasie  so  'n  laagtepunt  bereik  dat  hoë  kerkampte 
soos  gewone  handelsgoed  gekoop  en  verkoop  word  (Simonie);  en  die  kerk 
weens  hierdie  steierende  venaliteit  lyk  asof  dit  tot  finale  uitwissing  op  pad 
is;  dit  dan  één  enkele  abdy,  die  te  Cluny  in  Suidwes-Frankryk,  vra  om  dit  uit 
die  moeras  weer  op  te  help.  Hoe  dit  halfpad  deur  die  volgende  millennium 
herhaal  is,  weet  ons  uit  ons  eie  gereformeerde  kerkgeskiedenis. 

Dink  ook  aan  die  nege  Kruistogte  uit  die  Christelike  Weste  (1095—1244), 
wat  nie  alleen  die  Sarasene  oplaas  in  die  Heilige  Land  vir  eeue  daarna  vestig 
nie,  maar  die  Kruisvaarders  self  bekeer:  sodat  hulle  in  die  basbehaaglikhede 
(creature  comforts)  van  die  sensuele  Ooste  'n  nuwe  heerlikheid  ontdek,  om 
dié  dan  terug  te  bring  na  die  koue  ongemak  van  hulle  Westelike  bure. 
Dink  aan  die  Pax  Habsburgiana  (Bella  gerant  alii  felix  Austria  nubes)  wat 
eindig  in  die  kataklismiese  Dertigjarige  Oorlog,  toe  Duitsland  byna  twee 
derdes  van  sy  bevolking  deur  die  skerpte  van  die  swaard  verloor  het;  toe  die 
Pfalz  28  maal  totaal  verwoes  is;  toe  duisende  Duitse  dorpe  en  stede  in  puin 
gelê  het. 

Dink  aan  Napoleon  Bonaparte  met  sy  Grande  Arméé  wat  finaal  die  Pax 
Napoleonia  in  die  opmars  na  Moskou  wou  vestig  — iets  minder  as  'n  deka- 
de  nadat  hy  homself  in  die  teenwoodigheid  van  die  Heilige  Vader  uit  Rome 
gekroon  het  — en  met  patetiese  oorblyfsels  moet  terugsukkel  uit  die 
winterverskrikking  van  Rusland.  Van  die  sublieme  na  die  belaglike  is  maar  'n 
enkele,  tree,  het  Bonaparte  self  daarvan,  met  die  verhelderde  begrip  van 
dreigende  tragiek,  opgemerk. 

Dink  aan  die  magtige  Europese  Heilige  Alliansie  onder  Metternich  ná  die 
Napoleontiese  Oorloë  en  die  Kongres  van  Wene,  wat  'n  nuwe  en  durende 
Pax  tot  stand  sou  bring,  toe  halfpad  deur  die  eeu  'n  kettingreaksie  van  nuwe 
rewolusies  tot  gevolg  gehad  het. 

Dink  aan  die  Britse  Ryk  waaroor  die  Son  nie  sou  ondergaan  nie  en  wat  hom 
oplaas  moes  vasloop  teen  'n  handjievol  ongesofistikeerde  Boere  op  die  hoë- 
velde  van  Suider-Afrika. 

Dink  aan  die  Industriële  Rewolusie  waarin  Adam  Smith  se  Wealth  of  Na- 
tions  finaal  gevestig  sou  word,  en  wat  William  Blake  se  aaklige  dark,  satanic 
mills  — die  hartelose,  onnoembare  uitbuiting  en  ellende  van  vroue  en  kin- 
ders,  ook  nog  moes  meebring. 

Dink  aan  die  onmeetbare  groei  van  Amerikaanse  affluence  (Dallas-styl),  wat 
nie  die  Declaration  of  Independence  se  pursuit  of  happiness  tot  voltooiing 
kon  voer  nie,  maar  eerder  Toynbee  se  vulgarization  of  art  and  morals  (ook  in 
die  groei  van  kommunikasiemiddels)  mateloos  moes  bevorder. 

Dink  aan  die  moderne  verbreiding  en  verdieping  in  opvoeding:  bedoel  om  'n 
nuwe,  meer  ewewigtige,  meer  beskaafde  mensdom  tot  stand  te  bring,  maar 

wat  in  lande  van  die  Christelike  Weste,  soos  Engeland,  Duitsland,  Amerika 
'n  nuwe,  byna  onbeheerbare  barbarisme  voortgebring  het.  In  Amerikaanse 
skole  alleen  het  daar  'n  jaar  of  twee,  drie  gelede  soveel  as  900  moorde  en 
tienduisende  ernstige  aanrandings  in  'n  enkele  jaar  voorgekom. 

Les  bes  is  daar  Lenin  se  finale  broederskap  van  die  mens,  gebore  uit  die 
triomf  van  die  proletariaat;  bedoel  om  ten  enemale  oor  die  boosheid  van  die 
kapitalisme  te  seëvier;  wat  in  Lenin  se  eie  terme  die  magtige  staatskapitalis- 
me  van  Sowjet  Rusland  tot  gevolg  gehad  het:  Want  Lenin  het  juis  imperia- 
lisme  — en  ons  het  wesenlik  met  Russiese  imperíalisme  vandag  te  doen  — 
as  die  hoogste  uitdrukking  van  die  kapitalisme  gesien.  Ewe  les  bes  is  daar 
die  verbysterende  Amerikaanse  tegnologiese  vernuf  en  prestasie,  wat  vir 
ons  wêreldwyd  die  omgewingskrisis  besorg  het,  soos  ons  nooit,  nooit 
bereken  het  nie.  In  die  pursuit  of  happiness  bly  die  rus  steeds  elders. 

Maar  hier  te  lande  is  ook  ons  natuurlik  nie  vry  van  al  hierdie  dinge  nie.  Hier- 
die  skrywer  het  hom  in  'n  mate  al  daaraan  gewy.  The  irony  of  Afrikaner 
History  heet  een  van  die  definiërende  hoofstukke  in  The  Puritans  in  Africa. 
En  in  ons  pioniersgeskiedenis  het  hy  'n  merkwaardige  gelykenis  onderskei 
van  die  mens  se  soeke  na  'n  'finale  of  permanente  oplossing';  en  hoe  dit 
uitloop  op  'n  absurde  einde. 

Dis  die  kroniek  van  die  Dorslanders  (in  Die  Laer)  heroïes  op  weg  na  hulle  eie 
Utopie  — hulle  ekstreem-konserwatiewe  Land  der  Ruste.  Ook  húlle  moes 
oplaas  ontdek  dat  hulle  nie  in  hierdie  streng  gereformeerde  heilstaat  aange- 
kom  het  nie  (Angola),  maar  wel  in  die  landskap  binne  die  omarming  van  'n 
katolieke,  'n  totaal  volksvreemde  bestel. 

In  hierdie  tyd,  in  die  lig  van  nuwe  hersenskimme,  visioene  van  'n  plek  waar 
ons  'identiteit',  'ons  eie',  teen  alle  magte  van  die  heelal  finaal  veilig  sal 
wees,  mag  die  vraag  gestel  word  of  sulkes  nie  weer  besig  is  nie  met  'n  nuwe 
trek  na  nêrens  — want  dlt  is  presies  wat  die  woord  Utopia  beteken. 

Maar  ook  hier  is  dit  moontlik  die  komiese  oog,  die  heilige  komedie,  wat  ons 
die  rigting  na  outentieke  menslike  vernuwing,  na  herstel  kan  aanwys.  As  dit 
die  katharsis  — die  reiniging  — van  tragiek  moet  wees,  laat  dit  dan  so  wees. 
Maar  ons  glo  graag;  die  lag  kan  ons  nog  red. 

Die  geskiedenis  op  alle  vlakke  bied  die  skrywer  ál  die  materiaal  om  deur  die 
woord,  deur  vleesgeworde  beelde,  te  openbaar.  Elke  groot  tragiese,  elke 
groot  komiese  werk,  sluit  die  ware  aard  en  omvang,  die  diepte  en  hoogte, 
van  die  menslike  eksistensie  vir  ons  oop. 

Dink  aan  Ahab  van  Herman  Mellville,  wat  in  Moby  Dick,  in  sy  skip  die  Pe- 
quod,  oor  die  oseane  van  die  wêreld  vaar,  op  soek  tot  elke  prys  na  die 
Groot  Wit  Walvis  van  menslike  vervulling,  selfvervulling.  As  Moby  Dick  ná 
jare  inderdaad  aangekeer  word,  juis  in  die  oomblik  van  triomf  vir  Ahab, 
slaan  die  Groot  Wit  Walvis  die  Pequodaan  stukke.  "There  he  sat  holding  up 
that  imbecile  candle  in  the  heart  of  that  almighty  forlornness.  There  then, 
he  sat,  the  sign  and  symbol  of  man  without  faith,  hopelessly  holding  up 
hope  in  the  midst  of  despair."  En  die  roman  sluit  af:  Now  small  fowfs  flew 

screaming  over  the  yet  yawning  gu/f;  a suHen  white  surf  beat  against  its 
steep  sides;  then  afí  cofíapsed,  and  the  great  shroud  of  the  sea  rofíed  on  as  it 
rofíed  five  thousand  years  ago. 

Dink  aan  Miguel  Cervantes  iDon  Qhichote),  wat  sy  Ridder  van  die 
Droewige  Gelaat  deur  die  Spaanse  landskap  van  sy  tyd  stuur;  wat  met 
plegtige  Spaanse  ironie  vertel  hoe  die  dappere  ridder  windmeulens 
stormloop,  want  hy  reken  dis  reuse;  hoe  hy  in  varkhokke  oornag  en  meen 
dis  paleise;  hoe  hy  met  die  dorpsnolletjies  verkeer  en  glo  dis  prinsesse. 
"Cervantes,”  het  Byron  gedig,  "smiled  Spain's  chivalry  away." 

Elke  groot  skrywer  deur  die  eeue  het  só  geopenbaar,  omdat  hy  die  wesen- 
like  van  menslike  eksistensie  verstaan  het. 

In  sy  Groot  Ode  het  N.P.  van  Wyk  Louw  dit  goed  saamgevat: 

...  eint/i/(  moet  ons  /eer  ironies  /ewe: 
en:  binne  ironie  nog  /iefde  hou. 

Stellenbosch,  11  Augustus  1983 


Voetnote 

1)  Prosa  sluit  natuurlik  beide  roman-  en  drama-prosa  in. 

2)  Die  Authorized  Version  (King  James  version)  van  die  Bybel  praat  van ; . . . and  ye  shall  be 
as  gods  . . . 

3)  Nobelpryswenner  Heinrich  Bóll  het  'n  titel:  Wo  warst  du  Adam? 

4)  Onthou  Van  Wyk  Louw  se  Baiiade  van  die  Bose:  Het  jy  die  spieël  gesien/en  ken  jy  jou? 
...  Ek  is  jou  wese/se  ondergrond/en  ek  trap  in  jou  spoor/soos  'n  goeie  hond. 

Louis  Eksteen 
Spieëls  na  'n  jeug 


Die  pakke  werk  staan  links  van  my 
op  die  lessenaar  dreigend 
maar  dis  tyd  om  non  te  word 
met  'n  pyn  wat  net  die  oë  blootlaat 

oë  wat  lense  is,  wat  sien  in  die  wêreld 
maar  ook  spieëls  wat  die  wêreld  weerkaats 
in  vergeelde  perkament 
in  holtes  van  die  dink  fossielhard 
laat  oop  in  hierdie  lente: 

van  'n  jeug  onmiddellik  verby 
nou  net  in  oë  bewaar 
wat  steeds  bly  kyk  ... 


Vergaderplek 


Op  die  deure  van  die  saal 
pryk  as  handvatsels  twee  uile. 

Die  geleerdes  sit  en  kruisteel  met  mekaar 
en  later  die  middag  galop  na  buite:  'n  span  muile. 

'n  Toring  na  die  hemel 


Ses  dae  van  die  week  rus  ek 
My  deure  gesluit,  vensters  toe. 

My  vloere  word  dan  blink  poleer 
Deur  'n  mens  in  'n  blou  oorpak:  'n  Bantoe 
Wat  ook  die  vensters  was,  die  banke  stof 
Selfs  op  die  preekstoel  kom;  dis  sy  werk. 

Hy  kry  elke  maand  sy  loon  in  'n  bruin  koevert. 

Hy  word  vriendelik  gegroet  en  lag  terug  "Makósi!" 

Ja,  ek  rus  ses  dae  lank,  doen  geen  werk  nie. 

Arbei  nie  en  spin  nie.  Begeer  nie  mense  nie. 

Maar  die  sewende  dag: 

Dan  ontvang  ek  die  mense  in  'n  skoon  kerk. 

'n  Uur  of  so  soggens.  'n  Uur  saans. 

Dis  my  werk. 


Hoessit  nou  met  die  piromaan? 


Bring  aai  swawel  bring  aai  vuur 

lat  ons  brandsteek  lat  ons  laai 

'ie  ligte  latte  op  ons  papiriere-ier 

lat  dit  viere  innie  lug  kin  maak 

'n  allie  vylgoed  — innie  kierings  — ýt  kin  braai. 

J.C.  Steyn 
Indertyd 


1 

Gdtterdammerung 

'n  Vaderland  is  besig  om  onder  te  gaan.  Deur  die  verwoeste  strate  van  sy 
hoofstad  loop  daar  vroeg-aand,  voor  bombarderingstyd,  nog  enkele  mense. 
Twee  jongeres,  Georg  en  Elizabeth,  stap  gearmd  na  die  Beethovensaal. 
"Vanaand  is  dit  miskien  vir  laas,"  mompel  Georg.  "Dit  sê  jy  maar  elke  keer 
as  ons  hiernatoe  kom."  "Maar  ek  voel  aan  my  vanaand  kán  dit  vir  laas 
wees,  op  die  oud  end  ís  daar  'n  einde."  "Is  daar,  ís  daar  werklik?" 

Maar  die  einde,  weet  sy,  ís  in  sig.  Optimistiese  aankondigings  oor  die  radio, 
tesame  met  suggesties  van  wonderwapens  en  komende  wendings,  kan  die 
waarheid  nie  langer  van  die  bevolking  wegsteek  nie.  Vlugtelinge  uit  die 
ooste  vertel  van  wreedhede  deur  "die  vyand",  waarby  hulle,  soos  Elizabeth 
dit  gestel  het,  "vergeet  dat  die  vyand  van  die  vyand  aan  veel  erger  wreed- 
hede  skuldig  is,  vergeet  van  konsentrasiekampe  en  gewettigde  moord.  Nou 
word  hulle  bang  — dit  maak  hulle  amper  menslik!  — nou  raak  hulle  bang 
dat  wie  die  storm  gesaai  het,  die  wind  gaan  oes."  Elizabeth  was  eers  ver- 
bitterd  oor  die  manifes  van  llya  Ehrenburg  vir  die  Russiese  soldate,  maar  het 
dit  later  hartstogtelik  verdedig,  ook  by  mense  wat  nie  met  haar  verskil  het 
nie.  "Slaan  dood!  Slaan  hulle  doodl",  het  die  manifes  gelui.  "In  die  Duitse 
ras  steek  daar  niks  anders  as  kwaad  nie!  Doen  wat  kameraad  Stalin  voorge- 
skryf  het:  vertrap  die  fascistiese  bees  eens  en  vir  altyd!  Gebruik  geweld  en 
breek  die  rassewaan  van  die  Germaanse  vrou!  Slaan  hulle  dood,  my  dap- 
pere  soldate  van  die  Rooi  Leër!" 

Op  byna  onthutsende  wyse  het  die  !ewe  tot  kort  gelede  "normaal"weg 
voortgegaan.  Posstukke  is  afgelewer,  koerante  het  bekendmakings  van  die 
opperbevel  van  die  weermag  versprei,  werkers  het  elke  dag  Germaans-ge- 
trou  kilometers  ver  gestap  na  verbrokkelende  geboue  en  fabriekfragmente, 
terwyl  daar  aan  die  buitewyke  van  die  stad  soldate  aan't  sneuwel  was:  glo 
Germaans-heroïes,  dankbaar-glimlaggend  en  met  die  woorde:  "Vir  die 
Fúhrer  en  Groot-Duitsland"  op  die  lippe.  (Wie  kan  "held"  en  "Germaans", 
"volk"  en  "eer",  "Aries"  en  "trou'.!  nog  sê  sonder  om  te  moet  sneuwel  van 
die  lag?)  'n  Wending  was  daar  op  die  ou  end  wel,  een  wat  selfs  vir  Elizabeth 
en  Georg  geskok  het:  die  geboorte  van  'n  doodswanhoop  en  sterwenshaat 
wat  op  sy  ergste  beliggaam  was  in  die  ophang  van  'n  jong  soldaat  met  'n 
kaart  om  die  nek:  "Verraaier.  Ek  het  my  volk  in  die  steek  gelaat." 

"'n  Volk  wat  so  iets  toelaat,  het  geen  morele  grond  om  te  bly  leef  nie,"  het 
Georg  gesê.  Elizabeth  het  dit  beaam.  "Vreeslik  is  dit  om  te  val  in  die  hande 

van  die  lewende  volk."  "En  nog  vreesliker  om  te  val  in  die  hande  van  'n  stér- 
wende  volk." 

Die  Vólkischer  Beobachter  het  gesluit,  en  winkels  deel  hul  laaste  voedsel- 
voorrade  verniet  uit.  Hoe  nader  die  einde  kom,  hoe  meer  kom  mense  tot  in- 
keer.  Elizabeth  wat  vroeër  met  gebalde  vuiste  die  Geallieerde  bomwerpers 
gevloek  het,  luister  nou  aandagtig  na  die  BBC-uitsendings  en  dui  met 
spelde  op  'n  landkaart  die  vordering  van  die  bevryders  aan.  "Die  dag  breek 
uit  die  Ooste,  uiteindelik  daag  die  vryheid",  is  haar  geliefkoosde  gesegde. 
Sy  vertel  aan  almal  in  die  klein  kommune,  opgerig  deur  'n  groepie  wat  aan 
die  Nazi-terreur  en  aandadigheid  daaraan  wou  ontkom,  van  "eendag  vra  die 
Fúhrer  mos  vir  'n  Joodse  wonderrabbi  op  watter  dag  hy  sou  sterf.  Ek  weet 
wel  dat  dit  'n  feesdag  sal  wees,  my  Fúhrer,  antwoord  die  rabbi.  Maar  wátter 
feesdag,  vra  hy.  Nee,  dit  weet  ek  nie,  maar  dit  sal  wel  'n  féésdag  wees,  my 
Fúhrer!"  Maar  soms  voel  dit  of  daardie  feesdag  nooit  sal  aanbreek  nie.  Mis- 
kien  het  'n  Wonderrabbi  weer  die  son  laat  stilstaan  en  heers  daar  in  Duits- 
land  'n  nag  sonder  einde. 

En  nou  is  Georg  en  Elizabeth  op  pad  na  die  Beethoven-saal.  Voor  'n  restau- 
rant  gaan  staan  hulle.  Georg  wys  woordeloos  na  'n  verweerde  bordjie  uit  'n 
byna  vervloë  tyd  wat  met  militêre  presiesheid  waarsku:  "Net  vir 
Ariërs"/"Verbode  vir  Jode". 

"Só  onskuldig  het  dit  begin,"  sê  Elizabeth.  "Hét  dit  daarmee  begin?"  "Wat 
bedoel  jy?  Met  skei  en  onderskeid  maak,  met ..."  Maar  Georg  moet  dadelik 
aan  sy  vader  dink,  'n  toegewyde  partyman,  feitlik  fanatikus.  Soms  voel  hy 
bly  dat  hy  waarskynlik  sonder  nageslag  sal  sterwe.  Liewers  geen  nakome- 
linge  nie,  as  kinders  wat  hom  moontlik  met  soveel  bitterheid  sal  bejeën  as 
hy  sy  vader  — iemand  wat  suiwerheid  as  ideaal  kan  hê,  die  Ariese  ras, 
eugenetika,  rasseleer,  volksopvoeding,  "Plant  bome  my  vriende!"  Plant  'n 
boom  vir  ons  land  en  'n  baba  vir  die  Fúhrer!  "Krag  deur  vreugde"!  Gelukkig 
dat  daar  op  alles  'n  antwoord  bestaan:  "Op  die  veld  en  in  die  heide/verloor 
ons  onse  krag  deur  vreugde!"  Gelukkig  ook  dat  alles  sterf:  Germaanse 
ideale,  Ariese  arrogansie,  Duitse  dwepery.  Die  Germaan  het  sy  ondermaan- 
se  gesien. 

Met  ontroering  luister  Georg  en  Elizabeth  na  Beethoven  se  vioolkonsert.  As 
toegif  speel  die  orkes  die  Gótterdámmerung  — die  altyd  varse  musiek  oor 
die  wandade  van  die  gode,  Siegfried  op  sy  baar  van  vuur,  Brúnhilde  wat  te 
perd  van  die  brandstapel  af  opstyg.  'n  Verskriklike  vuurstorm  verwoes  alles. 
En  ondanks  hulleself  voel  Georg  en  Elizabeth  saam  met  al  die  ander  in  die 
saal  in  hulle  harte  'n  onuitspreeklike  smart  oor  die  komende  ondergang,  'n 
traanlose  ween  oor  die  sterwende  vaderland,  die  verlore  volk.  Verniet  het 
hulle  geleef:  Beethoven  en  Bach,  Goethe  en  Schiller,  Wagner  en  Nietzsche. 

Huis  Liebknecht,  Berlyn 
Voltooi  op  30  April  19^. 

'n  Saak  van  eer 

Die  Republiek  was  ...  gelukkig  hoef  'n  mens  nie  die  cliché  "in  die  laaste 
loopgraaf"  te  gebruik  nie,  maar  op  sy  knieë  was  die  Republiek  gewis.  Die 
laaste  oorblyfsels  van  'n  paar  regimente  het  doelloos  rondgeswerf  terwyl 
hulle  wag  op  die  amptelike  aankondiging  van  die  oorgawe.  Plekke  met  meer 
as  20  000  mense  is  tot  "ope  stede"  verklaar.  Dit  het  beteken  dat  ons  hulle 
nie  teen  die  invallers  sou  verdedig  nie.  Die  nuwe  minister  van  oorlog  het  alle 
burgerlike  en  militêre  owerhede  verbied  om  terug  te  trek.  Almal  moes  op  hul 
poste  bly  selfs  al  was  die  vyand  aan  die  kom.  Dit  het  in  werklikheid  daarop 
neergekom  dat  ons  moes  oorgee  wanneer  die  vyand  opdaag.  Dié  opdrag 
het  die  meeste  van  ons  met  begrip  vir  ons  land  se  benarde  posisie  uitgevoer. 
Later  het  ek  van  verskeie  merkwaardige  voorvalle  gehoor.  By  Rennes  in 
Bretagne  het  die  hele  generale  staf  van  die  Tiende  Franse  Leër  saam  met  'n 
paar  honderd  offisiere  aan  'n  Duitse  korporaal  oorgegee.  By  Clermond- 
Ferrand  het  genl.  De  Laclos  en  al  sy  offisiere  en  manskappe  gewag  tot  die 
Duitsers  opdaag  en  gekapituleer.  Die  Duitsers  het  die  hele  toneel  verfilm. 
By  La  Rochelle,  eertydse  sentrum  van  die  Protestante,  het  die  bevelvoer- 
ende  generaal  al  op  die  nag  van  19  Junie  die  bevel  gegee  om  almal  te  ont- 
wapen  en  die  wapens  en  ammunisie  op  een  plek  te-bêre.  Die  Duitsers  het 
eers  op  23  Junie  aangekom.  Vier  dae  lank  het  ons  soldate  in  die  kaserne 
gewag  om  krygsgevangenes  te  word.  Ek  het  verneem  dat  daar  êrens  'n  be- 
velvoerder  was  wat  telefonies  oorgegee  het  aan  'n  Duitse  eenheid  wat  'n 
end  weg  was.  By  Vierzon  het  'n  tenkoffisier  daarop  gestaan  om  die  buite- 
wyke  van  die  stad  te  verdedig,  maar  die  bevolking  het  hom  doodgemaak 
om  te  verhoed  dat  die  vyand  die  stad  verwoes. 

Dit  alles  vertel  ek  om  die  gebeurtenisse  waarby  ek  betrokke  was,  in  hul 
regte  perspektief  te  plaas. 

Op  20  Junie  was  ons  by  Tantimont.  Luitenant-kolonel  Charly  was  bevel- 
voerder  van  die  reste  van  die  23ste  en  153ste  artillerieregimente  wat  van  die 
Maginot-linie  af  teruggetrek  het  en  byna  omsingel  was.  Die  Kolonel  het  be- 
sef  die  oorlog  is  oor,  maar,  het  hy  gesê,  "dis  'n  saak  van  eer,  die  eer  van 
Frankryk,  om  aan  te  hou  veg  en  nie  sommer  vir  die  Duitsers  oor  te  gee  nie. 
"Ons  moet  veg  tot  ons  deur  die  Duitse  linies  gebreek  het." 

"Die  eer  van  Frankryk",  het  een  van  ons  manskappe  brutaal  gesê  toe  die 
kolonel  hom  nie  meer  kon  hoor  nie.  'n  Ander  het  sarkasties  gelag.  Ons  was 
eintlik  almal  in  opstand  teen  sy  bevel.  Een  van  ons  kon  die  moed  bymekaar- 
skraap  om  te  sê:  "As  ons  'n  enkele  skoot  skiet,  Kolonel,  dan  skiet  die  Duit- 
sers  ons  almal  plat  en  daarby  die  mense  van  die  dorp  ook.  Dit  sal  verstan- 
diger  wees  om  oor  te  gee.  Ons  het  reeds  op  die  sewentiende  oor  die  radio 
gehoor  dat  maarskalk  Pétain  'n  wapenstilstand  gevra  het.  As  ons  aanhou 
veg,  mors  ons  kosbare  lewens,"  het  hy  gesê. 

Maar  Charly  het  kwaadgeword.  “Julle  lafaardsl,"  het  hy  uitgeroep. 

Hy  was  'n  raaisel  vir  ons  almal.  Hy  was  'n  maaglyer  en  in  sy  broeksak  was 
daar  glo  altyd  'n  pakkie  Vichy-Etat-tablette.  Wat  sou  hom  eintlik  beweeg 
het?  Dalk  daardie  kortverhaal  oor  die  nederlaag  van  1871?  Dis  die  storie  van 
die  verlies  van  die  Elsas  en  die  lui  skoolseun  wat  een  móre  laat  by  die  skool 
aankom  en  tot  sy  verwondering  'n  paar  ouer  mense  in  die  klaskamer  aan- 
tref.  Die  skoolmeester  verduidelik  dat  dit  die  laaste  klasse  is  wat  hy  in  Frans 
gaan  kry:  Van  twaalfuur  middag  af  is  die  Elsas  Duits.  Die  onden^ryser  gee 
les  in  grammatika,  en  die  lui  seun  skaam  hom,  huil  sonder  trane,  omdat  hy 
die  grammatika  van  die  taal  wat  hy  verloor,  so  sleg  geleer  en  nooit  die  spël- 
ling  van  moeilike  woorde  nageslaan  het  nie.  Dan  slaan  die  klok  twaalf  keer 
en  die  onderwyser  skryf  met  groot  letters  op  die  bord:  "Lewe  Frankryk! 
Lewe  Frans!" 

Nou  ja,  goed  en  wel,  met  dié  sentimente  het  ek  meegevoel.  Maar  dan  moet 
mens  nie  dink  jy  kan  met  woorde  soos  "eer"  die  pantserkolonnes  van  die 
geskiedenis  stuit  nie.  "'n  Saak  van  eer"!  My  familie  het  heel  eervol  hul  deel 
gedoen.  My  twee  oudste  broers  het  gesterwe  in  die  loopgrawe  van  die 
Groot  Oorlog,  die  Groot  Sinlose,  maar  Eervolle,  Sterfte  van  Europa,  die  mo- 
derne  Peloponnesiese  Oorlog. 

Dis  onvergeeflik  dat  tweedehandse  herinneringe  aan  'n  driekwarteeu  gelede 
Charly  kon  laat  dreig  het:  "Die  volgende  man  wat  weier  om  my  te  gehoor- 
saam,  dié  skiet  ek  dat  sy  harsings  waai!" 

Onder  die  morrende  manskappe  naby  my  was  daar  ene  Fernand  Buret.  Toe 
Charly  omdraai  en  wegstap,  druk  ek  my  geweer  in  Buret  se  hande  — som- 
mer  so  op  die  ingewing  van  die  oomblik,  ek  glo  nie  ek  was  eens  ernstig  nie, 
miskien  was  dit  'n  bitter  grap,  'n  gebaar  van  magteloosheid,  in  ieder  geval  'n 
onbeplande  daad  — en  ek  sê:  "Skiet  jý  die  mal  man!  Hy  gaan  maak  dat  ons 
nog  almal  doodgeskiet  word!" 

En  Buret,  wat  nog  nooit  eerder  'n  geweer  gehanteer  het  nie  omdat  hy 
kanonnier  was,  het  die  geweer  geneem  en  die  sneller  getrek.  Die  man  van 
eer  het  op  die  grond  neergesak.  Morsdood. 

Ek  kry  dit  nie  reg  om  spyt  te  wees  oor  wat  ek  gedoen  het  nie.  As  ek  dit  nie 
gedoen  het  nie,  was  dit  so  goed  of  ek  het  vir  Charly  die  kans  gegee  om  die 
Duitsers  uit  te  nooi  om  ons  uit  te  wis.  En  tot  wie  se  voordeel?  Vir  watter  eer? 
En  daar  was  nie  net  'n  Charly  nie,  maar  ook  'n  Charles.  Charles  de  Gaulle,  'n 
generaal  wat  'n  paar  dae  na  sy  bevordering  Londen  toe  gevlug  het  om  daar- 
vandaan  ons  toe  te  spreek  oor  eer  en  plig.  Oor  die  Britse  radio  het  hy  gesê 
dat  daar  baie  Franse  is  wat  "hierdie  kapitulasie  aan  slawerny"  nie  sal  aan- 
vaar  nie.  In  werklikheid  het  talle  die  koms  van  die  Duitsers  toegejuig.  Dit 
raak  langsamerhand  moontlik  om  'n  prentjie  saam  te  stel  van  wat  alles  in 
daardie  laaste  dae  gebeur  het.  Bendes  Franse  soldate  het  dorpe  geplunder 
en  kos,  geld,  juwele,  selfs  koffers  van  vlugtelinge,  gebuit.  Die  Duitsers  het 
dit  beëindig  en  die  orde  herstel.  Ons  mense  was  baie  keer  meer  gekant  teen 
óns  soldate  as  teen  die  Duitsers!  En  heel  tereg  wanneer  hulle  opgetree  het 

soos  Charly  (en  Charles)!  By  Vienne  (suid  van  Lyon)  het  die  burgemeester 
'n  paar  honderd  mense  by  die  brug  oor  die  Rhone  opgestel  om  te  verhoed 
dat  ons  soldate  dit  opblaas.  Toe  die  generaal  voorbereidsels  vir  die  ontplof- 
fing  tref,  het  die  burgemeester  gedreig:  "Ek  het  hier  duisend  vroue  van 
Vienne  wat  jou  gaan  keer  om  so  'n  dwaasheid  te  begaan."  'n  Meer  senior 
generaal  het  gelukkig  toe  opgedaag  en  beveel  dat  die  brug  ongeskonde  bly. 
By  Saintes  het  Franse  vroue  met  sakdoeke  en  kopdoeke  na  die  Duitsers  op 
hul  motorfietse  gejuig  en  een  vrou  het  gesê:  "Hulle  is  so  mooi  soos  gode! 
En  kyk  daardie  lag  in  hulle  oë!" 

Nou  sê  dié  De  Gaulle:  "Eer,  gesonde  verstand  en  ons  liefde  vir  ons  land  ver- 
eis  dat  alle  Franse  die  stryd  moet  voortsit  waar  hulle  ook  al  is  en  oor  watter 
middele  hulle  ook  al  beskik." 

Gesonde  verstand  en  liefde  vir  die  land  eis  dat  ons  onkonvensionele  hande- 
linge  uitvoer.  Gesonde  verstand  en  liefde  vir  ons  land  het  gehelp  dat 
duisende  Franse  gespaar  bly.  "Lank  lewe  Frankryk!"  roep  die  hoera-patriot, 
maar  dis  ons  ander  wat  gemaak  het  dat  baie  gespaar  is.  As  hy  sy  sin  moes 
kry,  sou  ons  waarskynlik  moes  sê:  "Kórt  het  Frankryk  geleef!"  De  Gaulle 
praat  van  "eer".  Watter  "eer"  sou  'n  tweede  Verdun  lewer?  Ons  was  in 
1916  "die  muur  waarteen  die  diepste  hoop  van  die  Duitse  keiserryk  hom  te 
pletter  geloop  het",  maar  teen  watter  prys?  Ons  volk  sou  geen  tweede  "Eer 
van  Verdun"  kon  oorleef  nie. 

Hierdie  oorlog  kos  ons  minder  as  100  000  gesneuweldes  en  anderhalf  mil- 
joen  krygsgevangenes.  Liewer  anderhalf  miljoen  krygsgevangenes  van  die 
Duitsers  as  anderhalf  miljoen  krygsgevangenes  van  die  Franse  bodem  — 
wat  hulle  moes  verdedig  het  waarteen?  En  te  lank  kan  ons  gevangenskap 
nie  duur  nie.  Die  oorlog  is  byna  verby  en,  soos  maarskalk  Pétain  sê,  het  daar 
'n  nuwe  orde  begin. 

Tolstoi  vertel  die  pragtige  geskiedenis  van  generaal  Koetoesof  en  ander 
Russiese  patriotte  ten  tyde  van  die  Napoleontiese  aanslag.  Koetoesof  het 
volgehou  dat  die  Russe  die  Slag  van  Borodino  gewen  het.  Die  leër  moes 
wel  terugtrek  vir  die  vyand,  maar  "eintlik  het  óns  die  slag  gewen",  het  hy 
gesê.  Vermy  veldslae  wanneer  hulle  geen  vrugte  kan  afwerp  nie,  was  sy 
stelreël.  Was  Koetoesof  'n  lafaard?  Nee,  sê  Tolstoi,  hy  was  getrou  aan  die 
volk.  "Die  bron  van  die  buitengewone  krag  waarmee  hy  deurgedring  het  in 
die  grondwet  van  gebeurtenisse,  het  gewortel  in  die  nasionale  krag  wat  in 
hom  baie  suiwer  en  sterk  geleef  het.  "Tolstoi  beskryf  ook  hoe  die  gegoede 
mense  van  Moskou  gevlug  het  toe  die  Franse  die  stad  nader  — skaam  dat 
hulle  volksgenote  hulle  as  "lafaards"  kon  uitskel,  maar  "tog  was  dit  hierdie 
uittog  wat  die  oorsaak  geword  het  van  die  grootste  oorwinning  van  die 
Russiese  volk  ...  Diegene  wat  vertrek  het,  het  dit  gedoen  uit  hoofde  van  'n 
latente  patriotisme  wat  hom  nie  geuit  het  in  frases  of  in  die  afstaan  van 
seuns  vir  die  redding  van  die  vaderland  nie,  maar  op  'n  ander  manier,  'n 
minder  opvallende,  eenvoudiger,  organieser,  suksesvolle  wyse  ..." 

Die  onkonvensionele,  suksesvolle  wyse  — dit  was  ook  die  wyse  manier  van 

Buret  en  ander  soos  hy,  die  wyse  van  die  ou  veghaan  Weygand  en  van  Pé- 
tain,  die  ware  vader  van  die  vaderland. 

September  1940. 

3 

Mit  QOttern  sich  messen 

Kort  voordat  hy  oorlede  is,  het  Clemenceau  se  familielede  hom  hoor  fluis- 
ter:  "Duitsland,  Duitsland."  Later  is gesê  dat  hy  daarmee  'n  somber  voorge- 
voel  van  die  Tweede  Wêreldoorlog  probeer  verwoord  het.  As  ek  daardie  tyd 
sou  moes  sterwe,  sou  ek  kon  mompel:  "Frankryk,  Frankryk."  Ek  wil  egter 
liewers  vertel  van  die  twee  seuns  van  ons  huis:  Heinrich  en  Gottfried. 
Maar  ek  moet  begin  by  Versailles.  Die  jare  na  Versailles  was  bitter  vir  enige 
vaderlander,  bitter  vir  enige  vader  wat  omgee  vir  sy  vrou  en  kinders.  Wat 
die  diepste  in  ons  lewe  ingegryp  het,  was  die  besetting.  Ek  en  Gretchen  was 
toe  net  kort  getroud  en  brandarm.  Ons  albei  se  families  was  vol  "ouder- 
wetse"  idees  (soos  dit  geheet  het)  oor  eerlikheid  en  regskapenheid  en  kon 
nie  geldmaak  met  smokkel,  die  swartmark  en  ander  twyfelagtige  praktyke 
nie.  Ons  het  dit  skraps  gehad.  My  vader  het  gesterf  aan  'n  borskwaal  wat 
vererger  is  deur  die  honger  en  sy  weiering  om  'n  hoed  te  dra.  Wie  'n  hoed 
op  het,  moes  dit  elke  keer  afhaal  as  hy  'n  Geallieerde  offisier  gewaar,  anders 
is  dit  van  sy  kop  afgeklap.  Soos  baie  ander  het  my  vader  naderhand  maar 
liewer  sonder  hoed  geloop. 

'n  Mens  kan  van  talle  dinge  vertel  — die  aandklokreëlings  tydens  die  beset- 
ting,  die  sensuur  op  die  pers,  die  telefoons  wat  gedurigdeur  afgesny  is.  Met 
Britse  kleinlikheid  is  Midde-Europese  tyd  deur  Greenwichtyd  vervang.  Voor 
party  restaurants  het  bordjies  gehang  met  die  woorde:  "Net  vir  Geallieer- 
des"/"Verbode  vir  Duitsers".  Af  en  toe  kon  ons  hulle  in  eie  munt  terug- 
betaal.  'n  Kelner  vee  eendag  per  ongeluk  die  handskoene  van  'n  Franse  offi- 
sier  van  die  tafel  af.  "Schweinhundl",  roep  die  Fransman.  "Schmidtl",  sê 
die  kelner  en  steek  sy  regterhand  uit.  Ons  moes  ons  kole  aan  Frankryk 
lewer.  Ons  kon  die  lang  treine  vol  kole  sien  wegry;  ek  onthou  die  bittere 
"Ententekohlen!  Ententekohlen!"  van  diegene  wat  daarna  staan  en  kyk  het. 
Dan:  die  besettingsoldate.  Hulle  is  by  die  Duitsers  ingekwartier  en  ons  moes 
hulle  verdra,  versorg  en  beleefd  behandel.  'n  Vlaag  van  misdade  het  oor  die 
Rynland  gespoel.  Talle  Franse  soldate  was  uit  Noord-Afrika  afkomstig.  Par- 
ty  van  hulle  het  met  oorgawe  verkrag  — en  nie  alleen  vroue  nie.  "Die  swart 
skande",  was  die  algemene  gesegde. 

Ek  en  Gretchen  het  altyd  probeer  verhoed  dat  sy  alleen  in  die  huis  of  op 
straat  is.  Maar  eendag  het  dit  dan  tog  gebeur.  Sy  was  ingedagte  en  'n 
Negersoldaat  het  ingebars  toe  sy  die  deur  oopmaak.  Sy  is  byna  verwurg  ter- 
wyl  sy  verkrag  is.  Ons  het  die  saak  by  die  militêre  owerheid  aangemeld. 

maar  hulle  het  ons  aanklag  weggelag:  Die  aanvaller  het  twee-en-'n-half  jaar 
lank  omtrent  geen  vrou  gesien  nie  — kan  ons  hom  dit  kwalik  neem?  En 
sulke  dinge  gebeur  immers  orals  ter  wêreld.  Julle  Boches  moet  darem  nie  té 
skynheilig  wees  nie!  En  hoe  donkerder  die  huid,  des  te  groter  die  smagting 
na  'n  blonde  bruid. 

As  gevolg  van  die  wreedheid,  so  eie  aan  "die  lewe"  of  "die  lot"  ("...  mit 
Gottern  soll  sich  nicht  messen/irgendein  Mensch",  sê  Goethe)  was  Gret- 
chen  se  volgende  kind  swarterig.  Dié  kind,  Gottfried,  is  sowat  agttien 
maande  na  ons  Heinrich  gebore.  Gretchen  wou  niks  daarvan  hoor  om  hom 
na  die  een  of  ander  staatsinrigting  te  stuur  nie.  'n  Vrou  — en  'n  moeder  — 
het  irrasioneler  lief  as  'n  man,  dink  ek.  Gottfried  het  ons  lewe  verander:  Ons 
het  saans  liewer  in  die  halfskemerte  saam  met  hom  en  die  ander  kinders 
gaan  wandel;  ons  moes  meer  as  eenmaal  van  woonbuurt  en  skool  verander; 
ons  kon  dit  nie  meer  waag  om  sommige  familielede  of  vriende  te  nooi  nie. 
Hy  was  lelik  en  nie  te  gesond  nie.  Maar  dit  was  of  alles  net  vir  Gretchen 
meer  vasbeslote  gemaak  het  om  hom  te  versorg.  Sy  het  eintlik  meer  tyd  aan 
hom  as  aan  ons  eie  kinders  bestee  om  hom  netjies  te  hou  en  tekens  van 
andersheid  onopvallend  te  maak.  Een  tyd  het  ek  dit  oorweeg  om  haar  te 
verlaat,  maar  dit  sou  vir  Gretchen,  Gottfried  en  die  ander  kinders  net  ellende 
meegebring  het.  Dit  was  'n  vernedering  om  saam  met  hom  gesien  te  word. 
Wat  sou  buitestaanders  dink?  Jy  kan  tog  nie  vir  enige  Jan  Rap  en  sy  maat 
wat  staar,  gaan  sê:  "Ag  liewe  mens,  dis  maar  die  gevolg  van  'n  besettings- 
voorvalletjie  — nie  iets  wat  vroeër  in  een  van  ons  se  families  voorgeval  het 
nie." 

1933  het  aangebreek  en  'n  nuwe  bewind  het  oorgeneem.  Ek  was  anti-Nazi, 
aanvanklik  meer  uit  hoofde  van  die  tradisies  van  my  Pruisiese  landadelfami- 
lie  as  om  ideologiese  oorwegings.  Lede  van  ons  familie  het  later  aan  die 
mislukte  versetpogings  teen  die  Hitler-bewind  deelgeneem.  Ek  het  in  die 
oorlog  verskeie  Joodse  onderduikers  gehelp  — geherberg  en  geld  voorge- 
skiet  by  die  vlug.  Die  nuwe  bedeling  het  al  gou  vir  ons  huisgesin  gevolge 
gehad.  Laat  ek  maar  net  die  een  woord  noem,  tesame  met  alles  wat  dit  op- 
roep:  "eugenetikahowe". 

Ek  kan  goed  die  dag  onthou  toe  ons  vir  die  eerste  keer  in  ons  huis  oor  dié 
saak  gepraat  het.  'n  Goeie  vriend  was  op  besoek,  en  iemand  het  die  Wet  op 
die  Voorkoming  van  die  Oordrag  van  Oorerflike  Siektes  ter  sprake  gebring. 
Dié  wet  is  beskou  as  die  begin  van  staatsmaatreëls  vir  die  uitskakeling  van 
"biologies  minderwaardige"  mense  en  het  voorsiening  gemaak  vir  die 
sterilisasie  van  mense  wat  die  slagoffer  is  van  aangebore  swaksinnigheid, 
skisofrenie  en  maniese  depressie  en  oorerflike  epilepsie,  blindheid, 
doofblindheid  en  misvormdheid. 

Ons  het  'n  byna  koel  intellektuele  diskussie  gevoer.  Is  eugenetika  wel  in 
teenspraak  met  die  tradisie  van  die  humanisme?  Gaan  dit  by  die  eugenetika 
nie  juis  in  diepste  wese  om  die  oorlewing  van  die  mens,  en  derhalwe  mens- 
likheid  en  menswaardigheid  nie?  Teenoor  eugenetika  staan  nie  alleen 

disgenetika  nie,  het  my  vriend  gesê,  maar  ook  kakogenetika,  van  Grieks 
kakos,  "sleg”,  d.w.s.  die  verwekking,  doelbewus,  van  slegte  nakomelinge. 
Om  'n  uiterste  voorbeeld  te  neem,  het  hy  gesê  — gestel  jy  het  'n  kind  waar- 
van  jy  bewus  is  dat  sý  kinders  biologies  sleg  gaan  wees,  idiote  byvoorbeeld, 
pleeg  jy  nie  kakogenetika  as  jy  so  'n  mens  toelaat  om  kinders  te  verwek  nie? 
My  verweer  was  seker  onoortuigend:  Mag  'n  mens  die  geluk  van  die  enke- 
ling  offer  aan  die  belange  van  die  volk  of  die  ras?  Sy  antwoord  kon  my  ewe- 
min  oortuig:  Moet  'n  mens  die  "gelukkige"  toekoms  van  'n  volk  of  ras 
ondergeskik  maak  aan  die  skyngeluk  van  die  ongelukkige  enkeling?  "Nie- 
mand  het  groter  liefde  as  dit  nie,  dat  hy  sy  lewe  vir  sy  vriende  gee  ..."  En  dis 
nie  eens  "sy  lewe"  wat  ons  van  so  iemand  vra  nie,  net  'n  ondergeskikte  as- 
pek  daarvan:  Ons  vra  juis  dat  hy  nie  "lewe  gee"  nie. 

Maar  sal  die  maatreëls  tot  duidelike  "erflike  kranke"  mense  beperk  bly,  het 
ek  gevra.  Huwelike  tussen  Jode  en  nie-Jode  was  toe  al  verbode  en  ek  het 
onthou  dat  'n  blad  al  in  1933  huwelike  tussen  "Ariërs"  en  "Negeragtige" 
tipes  probeer  ontmoedig  het.  As  sterilisasiemaatreëls  nou  na  dié  soort 
"ongewenstheid"  uitgebrei  word?  Party  mense  praat  reeds  van  die 
"Hitlersnee"  na  voorbeeld  van  "keisersnee". 

My  vriend  het  my  vraag  onbeantwoord  gelaat  en  iets  gesê  van  nie-Europese 
elemente  in  'n  Europese  beskawing.  Die  Portugese  het  swart  slawe  inge- 
voer,  en  die  Franse  gee  vir  die  swartman  in  hul  kolonies  volle  burgerregte  en 
laat  biologiese  vermenging  van  wit  en  swart  ongehinderd  toe.  Hy  maak  mel- 
ding  van  'n  boek  van  Distler  wat  reeds  in  1921  verskyn  het:  Das  deutsche 
Leid  am  Rhein.  Anklagen  gegen  die  Schandherrschaft  des  franzósischen 
Militarismus.  "Watter  verskriklike  gevolge  het  die  swart  skande  nie  meege- 
bring  vir  ...",  maar  skielik  het  hy  van  ons  onthou  en  stilgebly. 

Maar  die  woorde  was  gesê.  En  later  daardie  dag  het  Gretchen  weer  daaroor 
begin.  Sê  nou  die  wet  word  later  so  geïnterpreteer  dat  Gottfried  ook  'n  slag- 
offer  word?  Gretchen  was  fel  gekant  teen  vrywillige  Hitlersneë,  ook  al  het 
ek  haar  daarop  gewys  dat  daar  baie  gesonde  jongmense  was  wat  hulle  om 
die  een  of  ander  rede  by  die  sterilisasiehowe  gaan  aanmeld  het,  hoewel 
hulle  niks  makeer  het  nie.  "Maar  makeer  hý  dan  iets?"  "Wat  'n  vraag  om  te 
stel!" 

Ons  moes  verskeie  ander  moontlikhede  oorweeg.  Een  was  emigrasie.  Maar 
Duitsland  was  ekonomies  beter  daaraan  toe  as  die  ander  Wes-Europese 
lande  waar  daar  'n  groot  mate  van  werkloosheid  was.  Frans  en  Nederlands 
het  ek  buitendien  nie  goed  beheers  nie.  Amerika  het  sy  eie  rassevooroordele 
gehad  en  was  buite  die  kwessie. 

Uiteindelik  het  ons  die  keuse  aan  Gottfried  oorgelaat,  en  hy  het  besluit  om 
Frankryk  toe  te  gaan,  die  land  wat  in  sekere  sin  sy  vaderiand  was.  Hy  is 
soontoe  enkele  jare  voor  die  groot  katastrofe  en  ons  het  hom  af  en  toe  daar 
gaan  besoek.  Hy  was  ondanks  die  aanvanklike  onwennigheid  redelik  geluk- 
kig  in  die  nuwe  land. 

Ons  Heinrich  het  intussen  ook  grootgeword  en  is  ná  'n  suksesvolle  skool- 

loopbaan  na  die  weermag.  Hy  was  lewendig,  gesond  en  idealisties  en  het 
uit  sy  eie  by  die  Hitlerjeug  aangesluit  hoewel  ek  hom  dit  afgeraai  het.  Hy 
was  bitter  ongelukkig  omdat  hy  nie  aan  die  veldtog  teen  Pole  kon  deelneem 
nie.  Terwyl  die  Sitzkrieg  aan  die  gang  was,  het  hy  ons  'n  keer  of  wat  besoek 
— altyd  ongeduldig  omdat  die  weermag  so  lank  sloer  om  die  vyand  aan  te 
val. 

Toe,  voor  ons  ons  kon  kry,  was  dit  werklik  oorlog.  Heinrich  het  deelgeneem 
aan  die  Blitzkrieg  in  Frankryk  en  is  na  ons  suksesvolle  veldtog  in  Loches 
gestasioneer.  Alles  was  vreedsaam  en  die  Franse  het  ons  aanvaar.  Hy  het  in 
sy  briewe  geskryf  van  die  hartlikheid  van  die  bevolking,  en  het  Frans  beter 
leer  beheers. 

Eendag  kry  ons  die  mededeling  van  die  weermag  dat  Heinrich  gesterwe  het 
vir  die  Fúhrer  en  Groot-Duitsland.  Ons  was  bed'roefd  en  verbaas.  "Gesneu- 
wel",  en  dit  na  'n  wapenstilstand?  Later  het  'n  vriend  van  Heinrich  vertel  dat 
hy  in  een  van  die  strate  van  Loches  gevind  is  met  sy  keel  afgesny.  Dit  het 
aan  die  dag  gekom  dat  verskeie  Duitsers  op  dié  wyse  vermoor  is. 

Dis  eers  ná  die  oorlog  dat  ons  kon  vasstel  wat  presies  gebeur  het.  Vier 
Senegalese  soldate  wat  lede  was  van  'n  Wes-Afrikaanse  regiment  kon  nie 
betyds  vir  die  Duitsers  vlug  nie  en  is  in  die  bosse  by  Loches  vasgekeer.  Met 
die  hulp  van  Franse  het  hulle  'n  groot  jakkalsgat  uitgehol  tot  'n  grotjie  wat 
groot  genoeg  was  om  die  vier  stuks  te  kon  bevat.  Oordags  het  hulle  in  hul 
gat  gebly  en  snags  gaan  kos  soek.  Maar  hulle  het  hulle  gou  verveel.  Hulle 
het  bowendien  die  Duitsers  gehaat  omdat  hulle  gesien  het  hoe  die  Duitsers 
verskeie  swartes  en  gekleurdes,  militêre  en  burgerlikes,  doodgeskiet  en 
gevange  geneem  het.  Baie  van  ons  soldate  was  van  die  Rynland  en  was 
bang  vir  swartes.  Dis  te  begrype  dat  daar  in  die  chaos  van  die  oorlog  van  die 
swartes  gevang  en  gedood  is. 

Die  Senegalese  het  met  hul  eie  vergeldingsaksie  begin.  Wanneer  hulle 
snags  'n  Duitser  alleen  op  straat  in  Loches  sien,  het  hulle  hom  stilletjies  van 
agter  af  bekruip,  sy  mond  toegedruk  en  keel  afgesny.  Hulle  het  dan  die  lyk 
op  straat  laat  lê. 

Die  Duitsers  het  begin  teenmaatreëls  tref.  Ons  leiers  het  vermoed  dat  die 
daders  gekleurdes  was,  omdat  dit  in  Europa  byna  nooit  gebeur  het  dat  ie- 
mand  se  keel  afgesny  word  nie,  al  was  die  moordwapen  'n  mes.  Die  verset- 
beweging  het  ingesien  dat  die  plaaslike  inwoners  naderhand  die  sonde- 
bokke  gaan  word,  en  vir  die  Senegalese  gesê  om  ten  minste  die  slagoffers 
te  begrawe  sodat  dit  kon  lyk  of  hulle  gedros  het.  Vir  'n  tydjie  het  die  moorde 
skynbaar  opgehou.  Toe  ontdek  ons  soldate  'n  stuk  of  tien  lyke  van  Duitsers 
in  'n  vlak  graf.  Hulle  was  net  van  plan  om  'n  aantal  Franse  gyselaars  dood  te 
skiet,  toe  die  grens  tussen  Vichy-Frankryk  en  die  besette  sone  'n  paar  kilo- 
meter  verskuif  en  Loches  in  die  Vichy-staat  te  lande  kom.  Sodoende  kon  die 
moordenaars  ongestraf  wegkom. 

Oor  die  lot  wat  Gottfried  getref  het,  kon  ons  niks  verneem  nie.  Soos  hy  ons 
lewens  binnegekom  het,  is  hy  daaruit  weg  — 'n  sandkorreltjie  beland  in  jou 

oog,  dit  krap  en  pynig  naderhand  so  dat  die  trane  loop,  en  eensklaps  is  die 
Fremdkorper  uitgetraan  en  is  jy  skaars  bewus  daarvan  dat  hy  eenmaal  daar 
was. 

4 

Dle  dood  van  'n  Ariese  Jood 

"Rathenau  is  die  beste  en  rypste  vrug  van  sy  tyd.  Hy 
verenig  in  homself  alles  wat  in  hierdie  tyd  waardevol 
is  in  die  denke,  eergevoel  sn  dle  gees.  Ek  sou  dit  nie 
kon  verdra  as  daar  ooit  nog  lets  groots  sou  kon  verrys 
uit  die  chaotlese,  kranksinnige  tyd  waarin  ons  leef 
nie.  Ons  stry  nie  om  die  volk  tevrede  te  stel  nle  — ons 
stry  om  dit  terug  te  bring  op  die  weg  wat  die  lot 
bepaal  het." 

— Erwin  Kern,  sluipmoordenaar  van  Walther  Rathe- 
nau,  Duitse  skrywer,  nyweraar  en  polltikus. 

'n  Jong  geslag,  harteloos  en  verhard,  het  opgestaan.  Hulle  vertrap  ons 
harte.  Die  jeug  verwerp  ons.  "Slag  af",  "knal  neer",  "skiet  plat". 
Onvergeeflik  is  dit  om  volgens  jou  eie  insigte  te  werk  en  pleit  vir  volk  en 
vaderland.  Jare  lank  kan  'n  mens  teen  verwerping  standhou  en  op  'n  dag 
knal  daar  'n  woord,  en  kantel,  onverklaarbaar  vir  homself,  'n  man  wat  ge- 
meen  het  hy  is  gestaal.  "Knal  neer  die  Rathenau  — die  godverdomde  Jode- 
vark."  Dit  word  'n  marslied,  'n  slagkreet.  In  die  hart  sterf  iets.  Miskien  sterf 
die  Jodevark  vandag. 

Waarom  nie?  Sou  die  geskiedenis  dan  24  Junie  1922  kon  pantser  teen 
moord?  Die  polisie  het  immers  gewaarsku:  "Heer  Rathenau,  U Eksellensie, 
u ry  so  stadig,  en  met  'n  oop  kar,  én  dan  nog  elke  dag  dieselfde  roete  — 
hulle  móet  u mos  eendag  skietl"  U is  besig  om  uself  ten  dode  op  te  skryf, 
heer  Rathenau.  Reeds  toe  u gesê  het:  "Nooit  meer  sal  die  dag  kom  dat  die 
Keiser  seëvierend  deur  die  Brandenburgerpoort  ry  nie  — op  daardie  dag  sou 
die  geskiedenis  alle  sin  verloor  het."  Het  hierdie  Delphiese  orakelspreuk  dan 
nie  getoon  dat  u eintlik  'n  nederlaag  vir  Duitsland  wou  hê,  en  moet  verraaiers 
van  die  vaderland  dan  nie  sterwe  nie?  En  soos  u onthou,  heer  Rathenau,  u 
kollega  van  finansies,  Matthias  Erzberger  is  vermoor  toe  hy  in  die  Swart 
Woud  gaan  wandel  het.  Hulle  gaan  u doodmaak! 

"Hulle"  — een  van  jou  volk.  Vir  jou  — een  van  húlle  volk.  'n  Man  beywer 
hom  vir  'n  volk,  verloën  sy  eie  herkoms  — verraai,  sê  party  — en  dan  sterf 
daardie  man  as  "verraaier". 

Erzberger.  Is  die  verband  duidelik?  "Erzberger  moet  weg",  het  Karl  Helffe- 
rich  keer  op  keer  in  die  Kreuzzeitung  geskryf.  Die  heer  Erzberger  ís  nou 
weg.  En  gister  het  Helfferich  vir  die  heer  Rathenau  in  die  Ryksdag  aangeval; 
verlede  maand  het  'n  priester  vir  kanselier  Wirth  vertel  van  die  sameswering 

tot  sluipmoord,  en  hý  het  die  waarskuwing  gerig,  bleek  en  ontsteld. 

Dit  klink  dapper  om  te  kon  geantwoord  het;  "Ag  nee  wat,  wie  sál  mý  wil 
kwaad  aandoen?"  Soos  die  vrae  wat  Tolstoi  se  Rostof  verwonderd  op  die 
slagveld  gestel  het;  "Hardloop  hulle  dalk  na  my  toe?  En  waarvoor  dan?  Om 
my  dood  te  maak?  My  van  wie  almal  so  hou?" 

Net  so  'n  my  van  wie  sy  moeder  so  hou  soos  Rostof  s'n  van  hom.  'n  Man 
wat  volk  en  vaderland  liefhet,  wat  Versailles  probeer  verhoed  het.  "Die  volk 
moet  bereid  wees  om  op  te  staan  vir  die  verdediging  van  die  nasie.  Daar  is 
genoeg  manne  te  vinde  wat  gesond  van  lyf  en  lede  is,  en  daarby  vervul  met 
vaderlandsliefde.  Ons  front  is  vermoeid;  as  almal  dit  steun,  sal  die  vredes- 
voorwaardes  gunstiger  wees."  Vergeet  hulle  dan  die  man  wat  met  die  hulp 
van  sy  krygsgrondstofafdeling  gesorg  het  dat  Duitsland  die  oorlog  twee  jaar 
langer  kon  volhou,  die  man  wat  teen  kapitulasie  was,  en  net  minister  van 
die  kapitulasieregering  geword  het  omdat  hy  die  land  wou  help  deur  die  ver- 
goedingskuld  te  verminder  en  internasionale  vertroue  te  herstel? 

"Walther,  so  'n  pos  is  lewensgevaarlikl  Jy  weet  wat  die  radikale  teen  die 
leiers  van  die  Republiek  skryf.  Moenie  'n  dwaas  wees  nie,  Waltherl",  het  sy 
gewaarsku.  "Goed,  ek  sal  nie,  Ma."  En  toe  sy  naderhand  in  die  koerant  van 
die  aanstelling  lees;  "Walther,  my  liewe  kind,  wat  het  jy  my  aangedoen?" 
"Ek  moes  wel,  Ma,  hulle  kon  niemand  anders  kry  nie." 

Niemand  anders  ook,  wat  so  onversigtig,  oop  en  bloot  vir  sy  moordenaars 
na  sy  dood  sou  ry  nie?  Is  dit  dan  gans  en  al  onmoontlik  om  'n  afspraak  met 
ondergang  te  breek?  Miskien  is  dit  omdat  die  mens  nie  geroepe  is  tot  'n 
gelukkige  lewe  en  'n  rustige  dood  nie,  maar  moet  strewe  na  die  hoogste  wat 
jy  kan  bereik,  'n  heroïese  lewe;  Hagen  wat  lag  wanneer  sy  hart  uit  sy  bors 
gesny  word;  Ragnar  wat  met  voldoening  sê;  "Ek  sterf  lag-lag."  Thornod 
wat  'n  ysterspeerpunt  uit  sy  hart  trek  en  opmerk;  "Daar  sit  vet  om  die 
wortels  van  my  hart."  Dis  die  kern  van  die  Germaanse  geloof;  "God  is 
kragtig,  maar  kragtiger  is  die  lot." 

Wat,  wie  is  dit  wat  ons  lot  bepaal  — God?  Die  lot  van  enkeling,  volk,  ras, 
beskawing?  Was  hulle  almal  gedoem  tot  ondergang;  Oud-Egiptenare, 
Ariërs  in  Indië,  Grieke,  Romeine?  Daar  is  die  bekende  tragedie  van  die 
Ariese  ras;  'n  trotse  blonde  nasie  word  gebore  in  die  noorde.  Deur 
oorweldigende  vrugbaarheid  oorstroom  hierdie  ras  in  golwe  die  suide.  Elke 
volksverhuising  is  'n  verowering,  elke  verowering  verryk  die  sedes  en  die 
beskawing  van  die  verowerdes.  Op  'n  sekere  dag  seëvier  die  suide  egter;  'n 
Oosterse  godsdiens  word  ingevoer  in  die  lande  van  die  noorde.  Laasge- 
noemde  verdedig  hulle  met  die  ou  moraal  van  dapperheid.  Ten  slotte  volg 
die  grootste  gevaar;  die  industriële  beskawing  verower  die  wêreld  en  met 
hierdie  beskawing  oorwin  die  kragte  van  angs,  verstand  en  iis,  beliggaam  in 
die  demokrasie  en  kapitaal.  Vandag,  Saterdag  24  Junie  1922,  kan  'n  mens 
dit  aanvul;  Op  die  ou  end  bloei  die  beskawing  hom  dood  deur  die  uitroeiing 
van  die  bestes,  'n  lae  geboortesyfer  en  die  vernietiging  van  sy  innerlike  krag 
deur  verdeeldheid,  burgeroorlog  en  verraad. 

Hoeveel  gedagtes  is  daar  nie  om  vollediger  uit  te  werk  as  daar  eendag  'n 
rustiger  lewensfase  aanbreek  nie:  anti-semitisme  as  die  foutiewe  gevolg- 
trekking  uit  'n  juiste  uitgangspunt  — die  degermanisering  en  denordisering 
van  Europa;  heerskappy  as  iets  outokraties  — outokrasie  en  demokrasie 
sluit  mekaar  nie  uit  nie  omdat  elke  regering  wat  nie  outokraties  is  nie, 
magteloos  en  onbevoeg  is;  dat  die  mees  skokkende  uitspraak  uit  die  mond 
van  'n  koning  afkomstig  is  van  Frederik  die  Grote  — dat  die  heerser  die  die- 
naar  van  die  volk  is;  dat  die  verdediging  van  'n  volk  in  die  huidige  toestand 
van  die  beskawing  'n  noodsaaklike  en  selfs  absolute  taak  is.  Volk:  wie  be- 
hoort  tot  die  volk?  Mý  volk  is  die  Duitse  volk,  my  vaderland  is  Duitsland,  my 
godsdiens  is  die  Germaanse  geloof  wat  verhewe  is  bo  alle  godsdienste.  Hart 
en  siel  bepaal  tot  watter  volk  jy  behoort.  Trou  aan  'n  volk  — dis  die  grond 
van  ons  Germaansheid. 

Dat  Duitsland  ondanks  sy  denordisering  nog  sy  karakter  behou  het,  Ger- 
maans,  soos  die  mans  in  die  mooi  leerjasse  wat  so  skielik  met  hul  motor 
verbysteek  ...  As  daar  maar  net  nie  'n  botsing  kom  niel  Miskien  het  sy  gelyk 
gehad:  "Gelukkig  is  jy  vanmóre  'n  bietjie  later  as  gewoonlik,  want  ás  daar  'n 
afwyking  in  die  roetine  is,  kan  dit  hulle  planne  omverwerp."  "Nog  altyd  die 
komplot-storie!"  "Walther,  maar  die  Erzbergersaak  het  mos  gewys  daar  be- 
staan  geheime  organisasies,  en  in  lerland  is  daar  pas  'n  Britse  veldmaarskalk 
vermoor.  Walther,  luister  tog!"  Miskien  moet  'n  mens  jou  lot  probeer ...  En 
daardie  lang  pistool  wat  hy  uithaal,  die  man  met  die  gesonde  oop  offisiers- 
gesig?  Rig  hy  dit  op  my?  Kan  dit  wees  dat  dit  hý  is  wat  bestem  is  om  'n 
moord  te  pleeg?  Op  my  van  wie  'n  moeder  soveel  hou?  My  wat  hulle  be- 
hoort  lief  te  hê  soos  ek  hulle?  Sal  die  koue  wraak  van  die  Germaanse  siel 
eendag  ... 

M.C.  Botha 
Dle  jaarring 


Daar  is  'n  klop  aan  die  deur  en  die  vrou  gaan  maak  oop.  Die  man  wat  sy 
aantref,  sê,  "Verskoon  my  mevrou,  my  naam  is  Kranz,  kan  ek  u 'n  oomblik- 
kie  pla?  Daar  ...  wel,  ek  wil  u graag  iets  wys." 

Die  vrou  vra,  "Is  u 'n  verkoopsman?" 

"Nee  ...  Nee,  beslis  nie." 

"Nou  wat  wil  u my  dan  wys?  Wil  u 'n  loterykaartjie  aan  my  verkoop?  Die 
Woord  verkondig?  Maak  gou,  ek  moet  oor  'n  halfuur  by  'n  dinee  wees,  en 
soos  u kan  sien,  is  ek  nog  nie  klaar  met  my  grimering  nie." 

Hy  vra,  "Is  u man  dalk  tuis?" 

"Man?"  sê  sy,  "hou  u my  vir  die  gek,  meneer?  Ek  is  en  was  nog  nooit  ge- 
troud  nie.  Sal  u my  nou  verskoon,  asseblief?"  Sy  begin  al  die  deur  toemaak. 
Die  man  sit  sy  voet  in  die  deur.  "Ek  smeek  u,"  sê  hy,  "net  'n  oomblik." 
"Nou  goed  dan,  " sê  sy.  "Wat  is  dit?" 

"U  moet  my  vergewe,  mevrou,  ek  het  eerstens  hiernatoe  gekom  om  te 
bieg." 

"Om  te  bieg?  Is  jy  mal?  Trap  hier  uit!" 

Hy  vroetel  in  sy  baadjiesak,  en  druk  dan  'n  ring  onder  haar  neus.  "Ek  het  dit 
van  u gesteel,  mevrou,  u trouring." 

Sy  sê,  "Maar  dit  is  heeltemal  onmoontlik  — u hou  my  beslis  vir  die  gek.  Ek 
...  ek  het  glad  nie  so  'n  ring  nie." 

"U  sal  my  vergewe,  mevrou,  nie  waar  nie?"  sê  hy.  "Ek  is  maar  net  'n  mens, 
swak,  vol  foute.  Maar  ek  het  besluit  om  'n  nuwe  blaadjie  om  te  slaan  ... 
Slegs  'n  paar  uur  nadat  ek  hierdie  ring  van  u gesteel  het,  het  ek  besluit, 
nooit  weer  nie.  Weet  u hoe  voel  ek  mevrou?  Dis  nie  maklik  nie.  Ek  was  my 
hele  lewe  lank  'n  dief . . . Maar  ek  weet  nie  . . . daar  is  iets  omtrent  hierdie  ring 
...  Die  goud  hier  onder  is  al  so  effens  verweer  van  al  die  dra  ...  Toe  ek  dit 
beskou  en  uitwerk  hoeveel  ek  daarvoor  sou  kry,  het  ek  op  'n  onverklaarbare 
wyse  skielik  so  hartseer  gevoel.  Ek  het  gedink  hoeveel  waarde  dit  vir  u moet 
hê,  die  simbool  van  die  verbintenis  met  u man,  die  dag  toe  hy  dit  in  die  kerk 
aan  u vinger  gesteek  het  ...  My  gewete  het  vir  eens  die  oorhand  gekry.  Ek 
móés  dit  eenvoudig  vir  u gee.  Hierso,  neem  dit.  En  as  u my  nie  vergewe  nie, 
bel  gerus  die  polisie.  Ek  is  klaar  met  diefstal." 

"Daar  is  êrens  groot  fout,  meneer,"  sê  die  vrou,  "hierdie  ring  is  beslis  nie 
myne  nie." 

"Is  dit  dan  'n  erfstuk?  Was  dit  dalk  u ma  s'n?  Dan  is  ek  nog  blyer  dat  ek  dit 
aan  u terugbesorg.  Dit  moet  vir  u soveel  sentimentele  waarde  hê." 

"Ek  het  nog  nooit  in  my  lewe  hierdie  ring  gesien  nie." 

Kranz  sê,  "As  u maar  geweet  het ...  Ek  het  u seker  op  'n  dosyn  geleenthede 
agtervolg.  U stap  smórens  om  sewe  vyftig  uit  die  huis,  af  in  tiende  straat. 

draai  links  in  Carstensstraat,  verby  die  verkeerslig,  en  dan  ''n  blok  verder 
regs  af  in  Robespierrelaan,  warrin  u hou  tot  u 'n  minuut  of  so  voor  agt  by  u 
werkplek,  Swart,  Louw,  Vermeulen  en  vennote,  aankom.  Dit  was  gedu- 
rende  hierdie  oggende  dat  ek  u u ring  sien  dra  het." 

Die  vrou  hardloop  na  'n  naby-geleë  rusbank.  Sy  sak  daarin  neer  en  begin 
huil,  so  sag  dat  Kranz  haar  skaars  kan  hoor.  Hy  kyk  na  haar  skouers,  weet 
nie  wat  om  te  doen  nie,  die  ring  steeds  in  sy  hand. 

Sy  sê,  sonder  om  na  hom  te  kyk,  "U  is  reg,  dit  was  my  ma  se  ring,  ek  het  dit 
gedra  omdat  ek  haar  so  lief  gehad  het."  Sy  draai  om  na  hom.  "Dit  het  my 
altyd  aan  haar  herinner.  U verstaan  dit  tog,  nie  waar  nie?  Het  u nie  so  'n  erf- 
stuk  nie?  Miskien  selfs  net  'n  foto  van  u pa,  geplaas  op  u bedtafeltjie,  waar- 
na  u altyd  kyk  om  troos  te  vind  in  die  verlede." 

"Ja,"  sê  Kranz,  "ek  verstaan  wat  u bedoel." 

Sy  staan  op  en  stap  na  hom.  "Kom,"  sê  sy,  "sit  gerus,  dan  maak  ek  vir  ons 
koffie." 

Kranz  sê  "Moet  u dan  nie  dinee  toe  gaan  nie?  U moet  my  liewer  verskoon 
en  u grimering  gaan  voltooi." 

"Nee,"  sê  sy,  "hulle  kan  vir  my  wag;  om  laat  te  wees  is  in  elk  geval  'n 
vroulike  aantreklikheid,  dink  u nie  so  nie?" 

Kranz  draai  die  ring  ingedagte  tussen  sy  vingers  rond. 

Sy  sê,  "Gaan  sit  daar  op  die  rusbank,  die  koffie  sal  nie  lank  neem  nie  ...  Of 
verkies  u dalk  ...  'n  glasie  sjerrie?" 

Kranz  sê.  terwyl  hy  gaan  sit,  "A,  dit  klink  baie  beter,  u weet,  koffie  is  nie  so 
goed  vir  die  maag  nie,  en  bowendien,  buite  is  dit  yskoud.  Alkohol  is  altyd 
beter  as  enigiets  anders  om  die  koue  te  verdryf.  Het  u in  die  koerante  ge- 
sien?  Dit  het  laasnag  op  al  die  hoë  berge  gesneeu." 

Die  vrou  begin  giggel. 

Kranz  staan  op  en  kyk  na  haar.  Hy  vra,  "Het  ek  iets  verkeerds  gesê?" 

Sy  sê,  "U  is  so  snaaks:  'Dit  het  laasnag  op  al  die  hoë  berge  gesneeu.'"  Sy 
giggel  weer.  Hy  skud  sy  kop  en  gaan  sit. 

Eindelik  bedaar  sy  en  sê,  "Ek  het  glad  nie  gedink  dis  so  koud  nie,  ek  kry 
warm."  Sy  wys  na  hom,  "kyk  hoe  warm  is  u aangetrek,  'n  jas  met  'n  serp 
en  alles.  Trek  dit  gerus  uit,  daar  is  die  kapstok."  Sy  vryf  aan  haar  arms,  "ek 
het  maar  net  hierdie  dun  rokkie  aan." 

Hy  steian  op  en  trek  sy  jas  uit.  "U  sal  nie  omgee  as  ek  die  serp  aan  hou  nie?" 
Sy  kyk  na  hom.  Skielik  sê  sy,  "Waar  het  u die  ring  gesteel?" 

Hy  knip  sy  oë.  "Hier,  soos  u weet." 

"Ja,  maar  op  watter  plek?" 

"U  behoort  te  weet  waar  u dit  hou." 

"Vertel  jý  my,"  sê  sy. 

"U  dra  die  ring  altyd  net  gedurende  die  week  werk  toe,  en  as  u Vrydagmid- 
dae  tuis  kom,  haal  u dit  af  en  sit  dit  in  die  badkamerkassie,  waar  dit  lê  tot 
Maandagoggend.  Ek  het  dit  gistraand  kom  haal,  gesteel,  toe  u uit  was  ...  En 
...  soos  ek  gesê  het,  ek  kon  die  gevoelens  van  skuld  net  nie  verduur  nie  ... 

Hierso,  neem  die  ring,  asseblief,  vergewe  my.” 

Sy  kyk  na  hom.  "Weet  u wat?  Ek  dink  ek  ken  u van  êrens,  het  ons  mekaar 
nog  nie  ontmoet  nie?"  Sy  stap  rond,  dink.  "Ver  in  die  verlede,  miskien. 
Skielik,  toe  ek  nou-nou  na  u gekyk  het,  het  ek  iets  herken." 

Kranz  sê,  "Dalk  het  u my  opgemerk  toe  ek  u agtervolg  het.  Dink  'n  bietjie." 
Hulle  gaan  sit  saam  op  die  rusbank.  Na  'n  rukkie  sê  sy,  "Nee,  beslis  nie  ... 
Wat  maak  dit  tog  saak?  Dit  kon  selfs  'n  droom  gewees  het." 

'n  Hele  ruk  lank  sit  hulle  in  stilte.  Kranz  vroetel  steeds  ingedagte  met  die 
ring. 

Sy  spring  op.  "Die  sjerrie!  Ek  het  daarvan  vergeeti" 

Hy  knik  sy  kop.  "Wat  was  jou  ma  se  voorletters?"  vra  hy. 

Sy  draai  na  hom  om.  "Wat  'n  vraag!  Eers  sit  jy  daar  in  stilte,  sodat  ek  moet 
raai  wat  jy  dink,  en  as  jy  praat,  vra  jy  iets  onsinnigs.  My  ma?  Gaats,  ek's  nie 
heeltemal  seker  nie  ...  Hoekom  wil  jy  weet?" 

"Uit  belangstelling." 

"Jy  het  snaakse  belangstellings,  wat  traak  dit  jou  wat  my  ma  se  voorletters 
was?" 

"Jy  het  gesê,"  sê  Kranz,  "dat  jy  baie  lief  was  vir  haar,  ek  het  net  gedink  ... 
ek  het  maar  net  gewonder  wat  haar  naam  was." 

Sy  sê,  "Haar  naam  was  Beulah." 

"Is  dit  al?"  vra  hy.  "Het  sy  nie  dalk  nog  'n  naam  gehad  nie?" 

"Nee,"  sê  die  vrou,  "net  Beulah  ..." 

"En  wat  was  haar  nooiensvan?" 

"Jooste,"  sê  sy. 

Kranz  staan  op.  Hy  sê,  "Ja,  dis  nou  'n  ding.  Haar  voorletters  was  dus  B.J." 
"Wat  bedoel  jy?"  vra  sy. 

"Op  hierdie  ring  wat  ek  van  jou  gesteel  het,  is  die  voorletters  E.K.  gegra- 
feer." 

Die  vrou  gryp  na  die  ring.  "Dis,  dis  onmoontlik!  My  ma  was  Beu!ah 
Jooste." 

Die  man  ruk  sy  hand  weg.  Hy  vra,  "!s  u baie  seker,  mevrou?" 

Sy  !aat  haar  kop  sak  en  sê,  "U  is  reg,  ek  het  vir  u geiieg,  dit  is  nie  haar  ring 
nie,  dis  myne." 

Kranz  hou  haar  dop.  Hy  knik  sy  kop. 

Sy  bars  skielik  uit,  "Ek  moet  nou  die  sjerrie  gaan  kry!"  Sy  hard!oop  die  ver- 
trek  uit. 

Hy  stap  in  die  kamer  rond,  kyk  na  die  skiiderye  teen  die  mure,  voe!  hoe  k!am 
die  grond  van  die  potpiante  is,  asof  hy  daar  woon  en  hu!!e  moet  water  gee. 
Teen  die  oorkantse  muur  gaan  hy  voor  'n  boekrak  staan.  Hy  haal  een  boek 
na  die  ander  uit,  blaai  'n  bietjie  daardeur  en  plaas  dit  weer  terug. 

Sy  kom  die  vertrek  binne,  maar  hy  staan  met  sy  rug  na  haar  en  sonder  om 
om  te  kyk  sê  hy,  "Jy  kan  maar  daardie  rewolwer  bêre,  ek  is  nie  bang  vir  die 
dood  nie." 

Sy  sis.  "Jy  weet  te  veel,  ek  gaan  jou  skiet." 

Hy  haal  'n  ander  boek  uit  en  blaai  daardeur.  "Om  iemand  te  skiet,  is  so  'n 
gemors.  Wie  gaan  die  bloed  opvee?  U bediende  of  uself?" 

Sy  skree,  "Ek  gaan  nou  die  sneller  trek!" 

Hy  draai  om.  "Hoekom  vermoor  u my  nie  soos  u u man  vermoor  het  nie?" 
Die  rewolwer,  wat  sy  met  altwee  hande  vasklem,  is  nog  steeds  op  hom  ge- 
rig.  Hy  sê,  "Laat  sak  dit  maar." 

Sy  bars  uit,  "Ek  kan  nie!  Ek  kan  u nie  skiet  nie!"  Sy  laat  val  die  rewolwer  op 
die  vloer  en  sak  in  die  rusbank  neer.  Sy  begin  weer  saggies  snik. 

Hy  gaan  sit  langs  haar  met  sy  arm  om  haar  skouer.  "Toemaar,"  sê  hy,  "ek 
weet  hoe  u voel." 

Sy  sê,  "Sal  u my  vergewe?  Asseblief  ..." 

"Natúurlik,"  sê  hy,  "ons  moet  mekaar  vergewe." 

Sy  sê,  "Maar  my  skuld  is  groter." 

Hy  dink  'n  rukkie  na  en  sê  dan,  "Nee,  ek  twyfel.  Die  Allerhoogste  straf  hom 
wat  'n  pakkie  grondboontjies  in  'n  kafee  steel  waarskynlik  op  dieselfde  ma- 
nier  as  vir  hom  wat  sy  vrou  vergiftig." 

Sy  sê,  "Nee,  moet  dit  nie  sê  nie." 

Hy  vra,  "Hoekom  het  u u man  vermoor?" 

"Ek  was  jaloers,"  sê  sy. 

"Is  dit  voldoende  rede?" 

Sy  kyk  nie  na  hom  nie,  maar  in  die  verte,  wanneer  sy  sê,  "Wat  weet  u van 
jaloesie?  Ek  kon  myself  nie  keer  nie.  As  hy  nie  vir  my  gelieg  het  nie,  sou  ek 
nooit  so  gevoel  het  nie."  Sy  kyk  skielik  na  hom  en  hou  sy  arms  vas.  "U  moet 
my  glo!"  Sy  bedaar  en  sê,  "U  sien,  my  man  was  'n  direkteur  van  'n  groot 
bank,  en  hy  het  gereeld  oorsee  gereis,  veral  na  België  ...  En  natuurlik,  soos 
dit  alle  top  sakemanne  betaam,  het  hy  altyd  sy  beeldskone  privaatsekre- 
taresse  by  hom  gehad,  of  hy  nou  in  'n  hotelkamer  in  Singapoer  of  in  'n  hys- 
bak  in  New  York  was  ...  Ek  haat  die  wêreld  van  sakemanne,  dis  net  geld, 
geld,  geld  ...  Ek  het  nooit  saam  met  my  man  na  enige  onthale  of  funksies 
gegaan  nie,  al  daardie  vals  mense,  verlep  en  oud  soos  hul  eie  oorgebruikte 
geldnote  ...  In  elk  geval,  sy  sekretaresse  — wat  kon  ek  aan  die  begin  doen? 
Niks,  ek  het  hom  vertrou.  Nou  en  dan  het  ek  hom  uitgevra  oor  haar,  maar 
hy  het  nooit  veel  gesê  nie.  Toe,  eendag,  kom  hy  by  die  huis  en  sê,  sommer 
so  uit  die  bloute,  sy  het  getrou^  Ek  was  nogal  verlig,  u kan  dit  tog  verstaan. 
Maar  daardie  jare  het  hy  nog  nie  so  'n  senior  pos  beklee  nie,  en  dit  was  eers 
later  dat  die  oorseeganery  begin  het ...  U sal  vir  my  lag,  maar  mense  wat  ja- 
loers  is,  het  die  derde  oog.  Eendag  het  ek  net  gedink:  wat  sê  háár  man  van 
die  feit  dat  sy  so  baie  oorsee  gaan?  Ek  het  'n  privaatspeurder  gehuur  en  dit 
het  nie  lank  geneem  nie  voordat  hy  uitgevind  het  wat  ek  al  klaar  geweet  het: 
sy  is  glad  nie  getroud  nie.  Van  daardie  oomblik  af  het  alles  verkeerd  gegaan. 
Ek  het  hom  begin  wantrou  oor  die  kleinste  dingetjies:  as  hy  gesê  het  hy 
gaan  net  gou  kafee  toe  om  'n  koerant  te  koop,  het  ek  gedink  sy  staan  seker 
hier  om  die  hoek  in  afwagting  op  sy  omhelsing  en  liefkosing.  Die  ergste  was 
natuurlik  wanneer  hulle  oorsee  gegaan  het ...  Ek  het  opgehou  eet  en  snags 

kon  ek  nie  slaap  nie.  Die  angs  dat  hy  my  gaan  verlaat  vir  haar,  het  my  rou 
gevreet.  Ek  was  'n  senuweewrak,  selfs  pille  het  my  nie  gehelp  nie."  Daar  is 
'n  rukkie  stilte  voordat  sy  sê,  "Daar  was  net  een  uitweg,  en  ek  wou  dit  doen 
terwyl  hulle  daar  in  dieselfde  hotelkamer  in  Brussel  was.  Ek  het  vir  hom  sy 
geliefkoosde  soetigheid  gestuur:  likeur-sjokolade.  Helaas,  nie  gevul  met 
likeur  nie,  maar  met  arseen." 

'n  Lang  stilte  volg.  Kranz  stap  in  die  vertrek  rond.  "Ek  weet  hoe  u gevoel 
het,  mevrou,  ek  bedoel,  ek  is  tog  self  'n  dief,  'n  misdadiger,  maar  nogtans, 
ek  wil  u net  vra,  dink  u nie  u verbeelding  het  'n  bietjie  met  u op  hol  geloop 
nie?  Miskien  was  die  verhouding  wat  u man  metsy  sekretaresse  gehad  het, 
bloot  onskuldig.  Dit  kan  gebeur,  weet  u.  Het  u byvoorbeeld  ooit  met  hom 
daaroor  gepraat,  hom  met  die  feite  gekonfronteer?" 

"Nee,"  sê  sy,  "dis  onmoontlik,  hy  was  skuldig." 

Kranz  sug.  "Miskien  is  dit  u gewete  wat  u begin  pla,  en  dít  is  'n  erger  siekte 
as  longkanker  of  beenkanker  of  bloedkanker,  enigiets  ..."  Hy  skud  sy  kop. 
"Wat  bedoel  u?"  vra  sy. 

Hy  sê,  "Ek  is  baie  jammer  vir  u.  Jaloesie  op  sy  eie,  angs  op  sy  eie  en  'n  ge- 
wete  op  sy  eie  is  al  erg  genoeg,  maar  'n  kombinasie  van  daardie  drie  is  so  'n 
gedugte  vyand  dat ..."  Hy  kan  nie  sy  sin  voltooi  nie.  Dan  sê  hy,  "u  moet  my 
nou  verskoon,  mevrou,  ek  gaan  u alleen  laat  in  u eensaamheid,  dit  is  seker 
al  te  laat  vir  u dinee." 

"Ja,"  sê  sy. 

Hy  stap  voordeur  toe  en  sy  volg  hom.  Hy  sê,  "Ons  het  nooit  die  sjerrie 
gedrink  nie." 

Sy  lag.  "Ons  kan  altyd  'n  volgende  keer." 

"Daar  sal  nie  'n  volgende  keer  wees  nie,"  sê  hy.  Hy  draai  die  deurknop  en 
maak  die  deur  oop. 

"Waar  is  my  ring?"  vra  sy. 

"0  die  ring!"  sê  hy,  "ja,  natuurlik."  Hy  soek  in  sy  sakke.  "Dit  moet  hier 
êrens  wees.  Wag  net  'n  bietjie  ...  Ja,  hier's  dit."  Hy  vra,  "Kan  ek  die  ring 
aan  u vinger  steek?" 

Sy  sê,  "Nee." 

"Dit  is  nie  wat  jy  laas  in  die  kerk  gesê  het  nie,"  sê  hy.  "Onthou  jy  nog?" 
Sy  sê  niks. 

Hy  sê  skielik,  "In  daardie  geval  gaan  ek  die  ring  hou,  dit  is  in  elk  geval  net  'n 
namaaksel.  Die  oorspronklike  een  lê  in  die  badkamerkassie."  Hy  sit  die  ring 
in  sy  sak,  en  net  voordat  hy  die  deur  agter  hom  toetrek,  sê  hy,  "Tot  siens, 
my  vrou." 

Sy  maak  die  deur  oop  en  hou  hom  dop  terwyl  hy  in  die  paadjie  wegstap.  Sy 
herken  sy  stap  so  duidelik. 

Die  kind  van  ons  tyd 


Ek  is  neuroties,  maar  wat  anders  kan  'n  mens  in  hierdie  eeu  wees?  Ek  is  vol 
vrese  vir  klein  dingetjies:  dat  iemand  my  gaan  agtervolg  as  ek  in  die  stad 
stap  — of  erger  nog  — dat  iemand  dink  ek  agtervolg  hóm,  dat  'n  bedelaar 
my  smeek  en  ek  het  nie  'n  duit  by  my  nie,  dat  my  broer  my  ma  sielsongeluk- 
kig  gaan  maak  as  hy  met  Vania,  of  selfs  Odette,  gaan  trou,  dat  my  baas  my 
gaan  vra  om  een  van  die  nuwelinge  wat  elke  nou  en  dan  in  ons  maatskappy 
aangestel  word  'n  lesing  oor  pligsgetrouheid  te  gee,  dat  ek  een  oggend  op- 
staan  en  ek  is  blind  ...  Hoe  paradoksaal  is  die  psige  van  die  neuroot,  want 
aan  die  ander  kant  het  ek  geen  vrees  vir  groot  dinge  nie:  'n  kernoorlog,  'n 
aardbewing,  dat  die  maan  op  die  aarde  sal  val;  ag  nee,  dit  hinder  my  niks. 
Ek  is  soos  'n  kind  wat  bang  is  vir  grillerige  insekte,  maar  nie  vir  hoë  berge 
nie. 

Nou  die  dag  jaag  ek  en  my  vriende  met  my  ingevoerde  Ferrari  om  naby  die 
see  te  gaan  piekniek  hou.  (Ja,  al  weer  die  paradoks!  Vir  spoed  is  ek  nie  bang 
nie,  maar  ek  is  wel  bang  dat  iemand  my  lieflike  motorbande  een  aand  gaan 
stukkend  sny,  of  dat  die  prys  van  petrol  weer  gaan  styg.)  Dit  was  Sondag- 
middag  twaalfuur,  net  die  tyd  vir  'n  piekniek.  Ons  vier  vriende  was  in  'n 
goeie  luim,  want  die  son  het  geskyn  en  die  wind  het  nie  gewaai  nie  en  ons 
sou  eers  oor  18  uur  (18  uur,  'n  leeftyd!)  moes  opstaan  om  na  ons  verskil- 
lende  kantore,  hoewel  eenders  wat  frustrasie  betref,  in  drukverkeer  te  ry. 
As  dit  windstil  is  in  Rio  de  Janeiro  lyk  die  Guanabarabaai  ten  ooste  van  die 
stad  soos  'n  veilige  swembad  waarin  mens  graag  sou  wou  swem  as  jy 
geweet  het  daar  is  nie  haaie  nie.  Ons  het  ons  blou  en  wit  blokkieskombers 
om  Babilónia-heuwel  op  'n  groen  stukkie  gras  oopgesprei  en  gereed  gevoel 
vir  'n  aangename  fiesta. 

Ek  en  my  vriend  José  het  oor  sokker  begin  praat.  Hy  is  doelwagter  vir  die 
eerste  span  van  ons  klub,  Las  Águilas,  en  hoewel  ek  'n  agterspeler  van  ons 
derde  span  is,  en  al  reserwe  vir  die  tweede  span  was,  het  ek  nie  minder 
geneë  as  hy  gevoel  om  my  mening  oor  groter  sake  te  lug  nie.  Hy  het  by- 
voorbeeld  gesê  Argentinië  se  Diego  Maradona  is  'n  puik  verdediger  onder 
druk,  waarskynlik  die  beste  ter  wêreld,  maar  ek  het  sy  stelling  in  twyfel  ge- 
trek  en  gesê  wat  van  Socrates  B.  Oliveira,  Zico  of  selfs  Falc'ao.  Boonop,  het 
ek  entoesiasties  bygevoeg,  is  hulle  al  drie  Brasiliane.  Ons  het  heerlik  aan  die 
stry  geraak,  en  aanstons  het  ons  baldadigheid  ons  vriendinne  aangesteek, 
sodat  hulle  ook  begin  saampraat  het. 

Ek  is  iemand  wat  aan  tekens  glo.  Ek  bedoel,  as  'n  swart  kat  voor  my  die 
straat  kruis,  sal  jy  my  dae  lank  nie  in  my  Ferrari  sien  nie.  In  elk  geval,  terwyl 
ons  daar  op  die  kombers  besig  was  met  ons  gebabbel,  het  'n  motor  'n  entjie 
van  ons  af  stilgehou,  twee  seuntjies  het  dadelik  uitgespring  en  met  'n 
sokkerbal  begin  speel.  Daar  het  ook  skielik  'n  wind  oor  die  see  opgekom,  en 

ek  weet  hoe  skielik,  want  ek  is  iemand  wat  uiters  sensitief  is  vir  wind.  Dit  is 
my  oortuiging,  virsover  iemand  wat  aan  die  bestaan  van  God  twyfel,  werklik 
oortuig  kan  word,  dat  daardie  seuntjies  nie  daar  sou  opgedaag  en  begin 
sokker  speel  het  as  ons  nie  oor  sokker  gepraat  het  nie,  en  die  wind  sou 
waarskynlik  ook  nie  begin  waai  het  as  hulle  nie  in  die  eerste  plek  daar  aange- 
kom  het  nie. 

Aanvanklik  het  ons  ons  nie  aan  hulle  gesteur  nie.  Hul  ouers  het  ewe  bedees 
hul  piekniekgerei  uitgehaal  en,  soos  ons,  gereed  gemaak  vir  'n  rustige  tyd- 
jie.  Ons  het  agtergekom  daar  skort  iets  met  die  een  seuntjie.  As  hy  op  sy 
broer  skreeu,  of  selfs  net  iets  vir  sy  ma  sê,  praat  hy  in  'n  onverstaanbare 
taal,  só  onverstaanbaar,  het  ons  gemerk,  dat  selfs  sy  familie  hom  nie  kan 
verstaan  nie. 

Ons  het  maar  gemaak  asof  hy  ons  nie  steur  nie,  en  ons  fiesta  voortgesit, 
hoewel  ietwat  meer  gedemp.  Die  wind  het  al  harder  begin  waai,  en  skielik 
word  hul  sokkerbal  deur  'n  vlaag  wind  tot  'n  paar  treë  van  ons  gedra.  Die 
seuntjie  kom  nader  om  die  bal  te  kry,  en  tot  my  ontsteltenis  sien  ek  hy  is  ef- 
fens  spasties  en  met  die  gelaatstrekke  van  'n  ouerige  mens.  Sy  hande  was 
op  'n  vreemde  manier  permanent  ingevou,  en  as  hy  die  bal  daarmee  wou 
optel,  kon  sy  vingers  nie  oopgaan  nie,  en  het  hy  die  bal  uiteindelik  wegge- 
skop.  Maar  dit  was  'n  lomp  beweging,  want  sy  voete  was,  net  soos  sy 
hande,  verwronge  en  ingevou.  Dit  het  ook  veroorsaak  dat  hy  nie  gemaklik 
kon  loop  of  hardloop  nie,  maar  skuif-skuif,  sukkelend  beweeg  het.  Die  oom- 
blik  toe  die  bal  sy  boetie  bereik,  het  dié  dit  teruggeskop,  só  hard  dat  dit  my 
wynglas  met  'n  slag  getref  en  aan  skerwe  laat  spat  het.  Ek  het  opgespring 
en  hard  op  die  vertraagde  seuntjie  naby  ons  geskree,  en  beduie  hulle  moet 
êrens  anders  gaan  speel.  Hy  het  ongehinderd  en  apaties  na  ons  gestrompel 
en  die  bal  begin  aanskop  na  sy  boetie. 

Ek  het  na  die  ouers  gekyk  en  gewonder  of  hulle  die  petaije  aanskou  het,  en 
toe  ek  sien  hulle  kyk  aandagtig  in  ons  rigting  het  ek  gedink,  ja,  en  verwag 
dat  een  van  hulle  binnekort  na  ons  sal  kom  om  om  verskoning  te  vra.  Die 
seuntjies  het  hulle  by  hul  ouers  aangesluit  en  dit  het  gelyk  asof  almal  druk 
besig  was  om  iets  te  bespreek. 

Die  wind  het  steeds  al  harder  gewaai  en  die  hele  atmosfeer  was  vir  my  be- 
derf. 

Toe  ek  weer  na  hulle  kant  toe  kyk,  sien  ek  die  gebreklike  seuntjie  begin  in 
ons  rigting  aangestruikel  kom.  Hy  het  al  nader  gekom,  en  ek  het  geen  idee 
gehad  van  wat  sou  gebeur  nie.  Hy  het  reg  voor  my  kom  staan  en  hard  in  my 
gesig  geskree.  Die  snot  het  by  sy  neus  uitgeloop  en  hy  het  my  met  sy  vinger 
gedreig. 

Ek  het  my  meteens  vererg,  sy  hand  weggeklap  en  vir  hom  geskree  om  te 
trap.  Toe  pluk  hy  'n  speelgoedrewolwer  uit  sy  sak,  rig  dit  dreigend  op  my  en 
skree  in  perfek  verstaanbare  Spaans  terug:  "Jy  is  onder  arres!"  Ek  steier 
agteruit  en  stamp  my  vriendin  se  wynglas  om,  terwyl  die  een  skoot  na  die 
ander  klap. 

Louis  Eksteen 
Oktoberídille 


Hierdie  pers  waas  maak  die  stad  en  sy  mense  onwerklik.  Dis  bietjie  moeilik 
om  'n  man  te  glo  as  hy,  deur  jakarandas  omring  en  met  'n  pers  skynsel  op  sy 
gesig,  vir  jou  sê:  "Wel,  ek  is  haastig.  Moet  gaan  werk,  jy  weet.  Daar  is  baie 
om  te  doen  ...  e ...  e ...  e ...  sake,  jy  weet.  Belangrike  sake." 

Dan  trap  hy  rond,  kyk  na  die  blomme  bo  en  op  die  sypaadjie  rondom.  Kyk 
dan  weer  'n  slag  na  jou  en  mompel:  "Die  jakarandas  ...  laat  'n  mens  voel  jy 
staan  op  'n  sjokoladedoos.  Wel,  desalnietemin,  ek  moet  gaan  werk." 

Hy  vee  die  laag  blomme  van  sy  motor  se  kap  af,  maak  die  deur  oop,  klim  in. 
Kyk  jou  nog  'n  keer  aan,  met  sy  oë  pers  en  op  sy  gesig  'n  blouerige  blos, 
trek  weg:  hy  verdwyn  in  die  jakarandas.  Om  te  gaan  werk.  Of  so  sê  hy. 
Ek  stap  verder,  die  pers  laan  op,  met  my  wit  somerspak  aan  en  my  wandel- 
stok,  wat  ek  so  nou  en  dan  tussen  my  voor-  en  middelvinger  in  die  rondte 
swaai.  Hulle  noem  my  Jakaranda  Jim.  Ek  glo  nie  die  mense  nie  ...  werk, 
wat  bog! 

Lankal  het  ek  die  saak  uitgemaak:  die  bome  wat  destyds  daar  van  ver  inge- 
voer  is,  was  nie  sommer  bloot  vir  versiering  nie.  Agge  nee  wat.  Dan  kon  die 
mense  destyds  — en  die  oorspronklike  Jacaranda  Jim  — mos  maar  enige 
ander  boom  gekies  het.  Boonop  bome  wat  die  hele  somer  deur  'n  vertoning 
maak,  'n  spogpak  aantrek.  Nee,  die  jakaranda  is  met  'n  grootser  doel  hier 
ingebring:  om  die  mense  tog  'n  kort  rukkie  heeltemal  in  'n  ander  wêreld  oor 
te  bring,  sonder  dat  hulle  'n  voet  versit. 

Dis  ook  nie  sommer  'n  alledaagse  of  normale  sprokieswêreld  nie.  Jy  loop 
nie  hekse  raak  nie.  Ook  nie  drake  nie.  Wel  baie  ridders.  En  skone  jong 
dames.  Om  die  waarheid  te  sê,  ook  skone  ou  dames.  Niemand  van  hulle 
verkeer  in  die  moeilikheid  nie.  Die  ridders  is  slegs  galant,  en  die  dames  is 
itiooi  en  aanvallig. 

As  ek  stap,  dink  ek  hoe  besonders  dit  is  dat  die  hekse  en  drake  eensklaps  uit 
die  stad  verdwyn.  Net  omdat  die  natuur  een  nag  skielik  die  stad  laat  pers 
word,  sodat  die  onwerklike  wêreld  van  elke  dag  verdwyn,  en  in  dié  se  plek 
hierdie  werklike  towerwêreld  te  voorskyn  bring.  Die  drake  weg  ... 

Kyk  nou  maar  vir  Suinie  Theron,  wat  my  al  meer  as  twee  maande  tien  rand 
skuld,  geld  wat  hy  dringend  nodig  gehad  het  om  "die  tote  te  speel",  soos 
hy  my  laat  verstaan  het.  En  gewen  het,  ook  sommer  baie,  soos  ek  later  by 
gemeenskaplike  kennisse  kon  verneem.  Maar  ek  het  hom  nooit  weer  gesien 
nie.  Tot  vanmóre,  toe  ek  hom  hier  onder  die  Muckleneukrant  raakloop.  Hy 
het  my  van  ver  af  sien  aanstap;  en  hy  was  die  ene  vriendelikheid.  "Jim, 
hygend,  dat  ek  jou  nou  hier  op  die  lyf  moet  loop!  En  ek  soek  al  so  lank  vir 
jou.  Jong  jy't  seker  al  vergeet,  maar  ek  skuld  jou  mos  nog  tien  rand  wat  ek 
nou  gister,  eergister,  geleen  het.  Hier's  dit,  jong,  hier's  dit!" 

En  hy  gee  my  die  twee  pers  note  aan.  Dan  verdwyn  hy,  die  ene  glimlag,  in 
'n  ligte  wolk  jakarandabloeisels. 

Ook  die  hekse  het  verdwyn  ...  Vat  nou  vir  Miemie  Kookpot  (ek  gaan  nie 
haar  van  sê  nie,  dis  jakarandatyd).  Ek  weet  sy  kan  goed  kook,  maar  haar 
tong  is  skerper  as  daardie  mes  waarmee  sy  die  skaapboud  opkerf,  en  sy's  'n 
totale  gevaar  vir  enige  respektabele  wewenaar.  Die  hele  jaar  loop  ek  lig  vir 
haar  ...  behalwe  in  die  middel  van  Oktober.  Vaooggend  haar  toevallig 
raakgeloop,  daar  in  die  laning  waar  die  jakarandas  'n  pers  koepel  maak. 

'n  Pragtige  mens!  Met  haar  wyerandhoed  en  blomrok.  Sy  glimlag  van  ver, 
die  groot  spasies  tussen  haar  voortande  tog  te  mooi!  "Jim!  Jy  lyk  won- 
derlike  behoue  ...  en  die  pak  pas  jou  soos  'n  handskoen.  Jy  lyk  glad  nie 
soos  ek  jou  gewoonlik  ken  nie  ...  jy's  nie  nors  nie,  jy's  hups  en  vrolik  ...  jy's 
selfs  nie  eers  haastig  nie.  Gewoonlik  het  jy  mos  'n  dringende  afspraak  as 
ons  twee  'n  bietjie  wil  gesels.  Ai,  dis  darem  'n  heerlike  dag.  Hoe  lyk  dit,  kom 
jy  vanmiddag  tee  drink?  Ons  sit  sommer  op  die  grasperk  onder  daardie 
groot  jakaranda  ...  En  daar's  vars  botterbroodjies.  Sien  jou  later!" 

Wel,  weet  nie  waar  kom  ek  aan  daardie  nonsens  dat  Miemie  'n  regte  ou 
heks  is  nie.  Snaaks  hoe  'n  mens  se  oordeelsvermoë  verskerp  in  hierdie  sagte 
pers  lug. 

Ek  draai  my  kierie  vrolik  en  stap  die  een  berglaan  na  die  ander  op  en  af ...  dit 
sal  my  goed  dors  maak  vir  tee  vanmiddag. 

Onder  'n  boom  lê  'n  paar  Sondagkoerante,  oorgebly  van  die  naweek  se 
verkope.  My  oog  val  op  die  opskrifte  ...  ek  moes  twee  keer  kyk. 
"Aangename  vooruitsigte  vir  die  Afrikaner."  "Die  Boere  gaan  dit  maak." 
"Welaangename  gees  heers  tussen  alle  bevolkingsgroepe."  "Gesonde 
huwelike  en  pragtige  huisgesinne  — toonbeeld  van  'n  volk  op  pad." 
"Wellewendheid  in  ere  herstel."  "Geen  misdaad."  Het  lank  laas  so  sonder 
keel  toetrek  koerant  staan  en  lees.  Wel,  wel,  wel  ...  en  die  foto's,  die  was 
net  so  besonders.  Goed  geklede  meisies,  so  mooi  soos  uit  my  jong  dae; 
sterk  jong  mans,  met  wye  glimlagte  ... 

Ek  stap  verder,  draai  my  kierie  in  die  rondte  en  fluit  'n  deuntjie.  Om  my  skyn 
die  son  liggies  deur  die  jakarandas.  Die  bome  heers  sag  oor  die  stad,  vol  ver- 
troue. 

Dink  weer  aan  die  man  wat  gaan  werk  het.  Maar  wat  rys  hier  voor  my  op? 
Dis  sweerlik  sy  motor,  oorlaai  met  bloeisels.  Hy  hou  langs  my  stil:  "Fout 
gemaak,  Jim.  Daar's  nie  werk  nie.  Eers  weer  oor  'n  week." 

Ek  kyk  glad  nie  na  hom  nie.  Wat  my  oë  vang,  is  die  pragtige  meisiekind 
langs  hom.  Wat  ek  veral  onthou,  is  die  lang  knik  wat  sy  my  gee,  net  voor 
hulle  die  diep  jakarandanewels  in  wegtrek. 

Pieter  Uys 

Simson  tussen  die  pilare 


die  poppe  /é  in  tuine,  oor  die  hele  land 
in  tuine  met  sipresse,  onder  grond  en  sand 

liefling,  die  fondamente  van  ons  geboue  verkrummel 
die  neon  se  wankelende  weerlig  hipnotiseer  die  naghemel 
en  op  die  dakke  wuif  die  lugdrade  vaarwel,  vaarwel 

brandende  skepe  vaar  deur  ons  drome 
en  die  oewers  bied  geen  uitkoms  nie 
dáár  wag  die  dood  in  boorde  beendere 

die  nag  ly  aan  kanker 

die  mórestond 

het  bloed  in  sy  mond 

en  die  middag  — 

die  middag  is  dodelik  verwond 

die  radio  brabbel  soos  'n  waansinnige 
hy  vou  my  in  'n  kleed  so  omvattend 
en  duister  soos  antarktika  se  winter 

liefling,  as  ek  beur  dan  sidder  die  tempel 
ek  is  simson  die  vyand  van  argitekte 
simson  die  verwoester  van  bouprojekte 

die  nag  ly  aan  kanker 

die  mórestond 

het  bloed  in  sy  mond 

en  die  middag  — 

die  middag  is  dodelik  verwond 

Louise  Boshoff 
Vrou 


in  die  dakkamer 
van  haar  kop 

woon  'n  hele  versameling  mense: 

'n  wyse  ou  vrou,  'n  getroue  eggenote, 

'n  skaamtelose  flerrie, 

'n  heilige  'n  sondaar 
'n  verdwaalde  kind 
ook  vind  die  lojale  vriendin 
die  skinderbek, 

die  nar,  die  weemoedige,  die  dolgelukkige 

plek  in  dié  vreemde  hiërargie 

hulle  woon  saam 

in  relatiewe  vrede 

maak  beurte  om  kortstondig 

baas  te  speel; 

ek  hou  van  elkeen 

vind  dat  ek  die  liefste  is 

vir  die  verdwaalde  kind 

want  dit  is  sy 

wat  my  die  wêreld  met 

nuwe  oë  laat  sien 

en  kleurvolle  ballonwoorde 

teen  die  plafon  van  die  dakkamer 

laat  hang 


Henning  Pieterse 
van  gogh  te  auvers 


die  man  met  die  geel  strooihoed 

luister  na  die  wind 

van  die  son  deur  die  land 

uit  die  groen  koring  styg 

'n  raaf  met  die  wind 

die  man  met  die  strooigeel  hare 

sien  die  sonneblomson 

na  die  aarde  neig 

sien  die  son  uit  die  aarde  gis 

in  laatsomerlanderye 

die  man  met  die  halmbaard 

voel  moeg  die  aarde  trek 

in  stoppels  na  die  oes 

uit  die  laatmiddagwolke 

broei  rawe  bo  die  lande 

word  doof  en  blind  en  sien  in  hom 

in  koringkorrelhale 

uit  die  ontkiemende  kwas 

spruit  God  se  goue  graanlande 


ekkeríge  ballade 


om  weg  te  kom  van  die  eie  ek 
is  selfsugtige  transponering  van  die  siel 
maar  ek  kan  nog  agter  groen  lede  huil 
monteverdi  (jou)  groen  heuwels 
en  my  oë  word  vallende  olyfblare 

om  weg  te  kom  van  die  eie  ek 
is  'n  tydelike  vlug  van  die  siel 
maar  orpheus  roep  my  deur  die  tyd 
monteverdi  (jou)  groen  heuwels 
en  my  oë  word  grys  olyfboorde 

om  weg  te  kom  van  die  eie  ek 
is  'n  ekkerige  nuk  van  die  siel 
maar  ek  kan  my  nog  na  jou  uitreik 
monteverdi  (jou)  groen  heuwels 
en  jou  oë  word  swart  olywe 

l'envoi 

ek  het  so  lank  laas  'n  gedig  geskryf 
ek  moes  'n  gedig  skryf  vandag 
oor  monteverdi  jou 
groen  heuwels  van  italië 
om  weg  te  kom  van  die  eie  ek 

Daniël  Hugo 
Poësie:  die  ambag* 


Ondanks  die  feit  dat  skrywers  deur  die  eeue  heen  hulle  oor  die  hoe  en 
waarom  van  hul  bedryf  uitgelaat  het,  bly  dit  'n  onderwerp  waaroor  hulle  nie 
uitgepraat  raak  nie.  Een  verklaring  hiervoor  kan  wees  dat  skrywers  eiesin- 
nige  wesens  is  wat  nie  die  aannames  en  ontdekkings  van  hulle  voorgangers 
klakkeloos  wil  aanvaar  nie.  Dit  is  'n  ambag  waar  die  ontwerp  van  die  wiel 
deur  elk  opnuut  ontdek  wil  word,  hoewel  die  hulp  van  iemand  wat  alreeds 
'n  rollende  objek  gesien  het,  (gelukkig)  nie  altyd  versmaai  word  nie.  'n 
Ander  rede  is  dat  die  funksie  van  literatuur  van  tydperk  tot  tydperk  wissel. 
En  die  "waarom"  beïnvloed  vanselfsprekend  die  "hoe".  'n  Wiel  bly  (god- 
dank)  onveranderlik  rond,  ja,  maar  die  ontwerp  verskil  tog  na  gelang  van  die 
las  wat  dit  moet  dra,  die  afstand  wat  dit  moet  aflê  en  die  spoed  waarteen  dit 
moet  beweeg. 

Omdat  soveel  digters  hulle  al  oor  die  kunde  van  hul  kuns  uitgelaat  het,  was 
dit  'n  groot  versoeking  om  vanaand  die  toegestane  tyd  met  treffende  en 
onderhoudende  aanhalings  te  vul.  Maar  my  skrywerseergevoel  protesteer 
daarteen.  Verder  sou  dit  my  te  veel  herinner  aan  die  praktyk  van  die  vak 
waarmee  ek  my  skraalgebotterde  brood  verdien:  die  literatuurstudie,  vir  dié 
van  u wat  waarlik  nog  wonder.  (Met  dié  verskil  dat  aanhalings  in  literêre 
studies  selde  treffend  of  onderhoudend  is.) 

Dit  is  opmerklik  dat  digters  hulle  bykans  altyd  op  metafore  beroep  wanneer 
hulle  oor  hul  vak  praat.  Uiteraard  dui  dit  nie  bloot  op  'n  onvermoë  om  die 
taal  van  die  teorié  en  die  taal  van  die  praktyk  te  skei  nie  — 'n  probleem, 
terloops,  waarmee  beeldende  kunstenaars  nie  opgesaal  behoort  te  sit  nie 
— , maar  is  dit  'n  teken  van  'n  bona  fide  onmag  om  die  ware  aard  van  die 
poësie  bloot  te  lê.  'n  Mens  dink  aan  Vestdijk  se  kiemsel-beeld  vir  die  poësie, 
Nijhoff  se  fluit  as  plaasvervanger  vir  die  lippe  en  Opperman  se  michelange- 
listiese  engel  uit  die  klip.  Myns  insiens  is  dit  'n  aantreklike  hebbelikheid  wat 
verkieslik  is  bo  die  welluidende  kakofonie  van  professionele  teoretici  se 
metataal. 

Hoe  dit  ook  al  sy:  die  benaming  "ambag"  vir  die  skryfkuns  wil  ek  nie  as  'n 
metafoor  beskou  nie.  Daarom  vind  ek  dit  ook  gepas  dat  hierdie  skrywers- 
vereniging  homself  'n  "gilde"  noem.  Dit  is  inderdaad  'n  vaardigheid  wat 
verwerf  kan  word  met  die  hulp  van  'n  leermeester  of  meer.  Daarvoor  is  aan- 
leg  of,  om  my  tog  op  'n  metafoor  te  verlaat,  die  nodige  talent  by  die  vakleer- 
ling  natuurlik  onontbeerlik.  Spore  van  hulle  (dikwels  onbewuste)  leerling- 
skap  is  altyd  waar  te  neem  by  jong  digters  in  die  vorm  van  onverwerkte  in- 


*Praatjie  gelewer  voor  die  Skrywersgilde  op  29  Maart  1984  tydens  die  negende  jaarberaad  in 
Gordonsbaai. 

vloede.  Daarom  lyk  dit  vir  my  honderd  persent  in  orde  wanneer  hierdie 
natuurlike  proses  formele  beslag  kry  in  'n  werkswinkel  vir  jong  skrywers. 
Prof  Opperman  het  dit  ook  ingesien  en  uit  pure  moedswilligheid  van  sy  "let- 
terkundige  laboratorium"  gepraat. 

Maar  die  gedagte  is  waarskynlik  dat  ek  meer  persoonlik  moet  raak  en  oor 
die  hoe  van  my  eie  poësie  uitwei.  Ek  het  die  skryfvaardigheid  op  die  gewone 
ouderdom  aangeleer  tydens  my  eerste  twee  skooljare  te  Greyton  in  die 
Kaapprovinsie.  Greyton  is  enkele  kilometers  geleë  van  die  kleurryke 
Morawiese  sendingstasie  Genadendal,  waar  die  sendelinge  afkomstig  van 
Herrnhut  die  mesmaakambag  aan  die  bekeerlinge  geleer  het.  'n 
Herrnhut(t)ermes  het  gou  in  die  omgangstaal  as  'n  Herneuter  bekend  ge- 
staan.  Hierdie  kultuurkundige  kuriositeit  uit  die  omgewing  waar  ek  die 
eerste  beginsels  van  die  skryfambag  geleer  het,  het  my  die  beeld  verskaf  vir 
die  volgende  kwatryn  uit  die  reeks  wat  — merkwaardig  genoeg!  — die  titel 
"ambag"  dra: 

ek  moet  by  die  aambeeld  bly 
om  beswaarde  ou  Germaans 
te  plet  tot  plat  Afrikaans 
wat  soos  'n  Herneuter  sny. 

Die  onhanteerbaar  swaar  swaard  van  die  Germaanse  poëtiese  tradisie  is  dus 
in  Afrikaans  omgesmee  tot  'n  bruikbare  klein  dolk,  waarmee  'n  verskeiden- 
heid  van  take  verrig  kan  word.  Drie  moontlikhede  lyk  vir  my  van  belang. 
Met  'n  dolk  kan  gejongleer  word  (dus:  goëlkunsies  uitgehaal  word),  dit  kan 
as  kombuismes  aangewend  word  en  laastens  kan  dit  as  verdedigings-  of 
aanvalswapen  gebruik  word.  Dit  is  natuurlik  moontlik  dat  'n  dolk  al  drie  hier- 
die  funksies  in  die  hand  van  een  persoon  verrig.  (Terwyl  hy  fluitend  vleis 
bewerk,  laat  hy  die  mes  na  elke  snit  deur  die  lug  woer  om  met  die  vangslag 
die  bloeddorstige  kat  te  verjaag.) 

In  my  geval  was  ek  aanvanklik  gefassineer  deur  die  sintaktiese,  semantiese, 
morfologiese  en  veral  fonologiese  moontlikhede  van  die  taal.  Dit  het  gelei 
tot  vryblywende  woordspeletjies:  gediggies  met  niks  tussen  die  rymore  nie. 
Die  klinkende  simbaal  van  die  vorm  het  my  waarneming  van  die  werklikheid 
om  my  totaal  verdoof . En  ek  het  die  liefde  gekort.  Dit  lyk  my  in  alle  geval  'n 
noodsaaklike  stadium  in  die  ontwikkeling  van  'n  ambagsleerling  — die 
stadium  naamlik  waartydens  hy  met  die  eie-aardighede  van  sy  medium  ken- 
nis  maak.  Eksperimentering  met  die  medium  duur  uiteraard  voort  solank  as 
wat  die  ambagsman  hom  by  die  aambeeld  hou.  Daarenteen  is  dit  'n  teken 
van  verstokking  as  die  ontginning  van  die  medium  doel  op  sigself  bly. 
"Poésie  pure"  het  nie  'n  toekoms  nie. 

Toe  raak  die  vakleerling  tog  verlief  en  skryf  hy  digterlike  aanbevelings  van 
die  geliefde  — aanvanklik  die  onherbergsame  natuurskoon  van  Namibië, 
later  'n  mammalia-mooi  meisie.  Dit  was  dus  die  fase  waartydens  die  poësie 

as  gebruiksvoorwerp  aangewend  is.  Wesentlik  het  dit  nie  verskil  van  die 
metrumvaste  en  rymende  spreuke  waarmee  tuingereedskap  en  reukwater 
op  radio  en  TV  geadverteer  word  nie. 

Die  derde  en  moeilikste  stadium  is  bereik  toe  die  besef  gedaag  het  dat  my 
skeppinge  iets  van  die  menslike  ervaring  in  'n  genadelose  wêreld  moet 
verbeeld.  Dit  is  veelseggend  dat  die  plek  met  uitgereken  die  naam  Genaden- 
dal  die  setel  van  'n  mesmakery  geword  het.  Miskien  het  die  Herrnhuters 
geweet  dat  in  hierdie  wêreld  vir  naasteliefde,  geregtigheid  en  genade  wel 
deeglik  geveg  moet  word  en  waar  dit  wel  bestaan,  voortdurend  verdedig 
moet  word.  En  in  ons  land  is  dit  vandag  nodiger  as  in  die  grootste  deel  van 
die  Weste  met  wie  ons  onsself  so  graag  vereenselwig.  Uit  die  aard  van  sy 
bedryf  is  'n  digter  se  taak  beperk  tot  die  aanspreek  van  ander  se  gewetes. 
Hiermee  wil  ek  nie  die  hele  polemiek  rondom  die  kwessie  van  waar  'n  kuns- 
tenaar  se  verantwoordelikheid  lê  — by  die  sosiale  toestande  van  sy  tyd  of 
sy  "private  ache"  — lewe  inblaas  nie.  Dit  lyk  my  in  elk  geval  asof  'n  sosiale 
gewete  by  die  blanke  enklave  in  hierdie  land,  sy  kunstenaars  op  te  min  uit- 
sonderings  na  ingesluit,  so  'n  rariteit  is  dat  dit  self  nie  anders  gekwalifiseer 
kan  word  as  'n  "private  ache"  nie. 

Die  digter  kan  nie  werklik  iets  aan  die  konkrete  politieke  en  maatskaplike 
situasie  verander  nie.  En  as  die  taak  van  gewetensbeswaarder  hom  frustreer 
weens  die  skynbare  oneffektiwiteit  daarvan,  kan  dit  lei  6f  tot  wanhoop  aan 
die  woord  en  'n  gevolglike  swye  6f  tot  daadwerklike  optrede  met  die  reëele 
moontlikheid  van  'n  gedwonge  swye.  Ter  wille  van  sy  eie  sieleheil  sal  die 
digter  hom  met  die  passiwiteit  van  sy  verset  moet  versoen;  want  "op  papier 
/ word  die  lem  tot  lemma  omgesmee"  as  ek  so  voorbarig  mag  wees  om  met 
'n  eie  aanhaling  af  te  sluit. 

Literêr-Aktueel 


'n  Nuwe  kínderkoerant 

In  1984  begin  'n  nuwe  era  vir  laerskoolkinders  in  ons  land  met  die  beskik- 
baarstelling  van  'n  koerantjie,  UILSKUIKEN/YOUNG  OWL.  Met  die  same- 
werking  van  Bill  Robb,  wat  ook  die  samestelling  en  persklaarmaak  behartig, 
en  finansiële  bystand  van  HAUM,  is  ek  selfaangestelde  redakteur  van  dié 
blad.  Benewens  artikels,  rubrieke  en  kort  besprekings  van  goeie  kinder- 
boeke  in  albei  landstale  (wat  dit  toeganklik  maak  vir  Afrikaans-  sowel  as 
Engelssprekende  kinders  van  alle  rasse)  is  die  groot  strewe  om  kinders  met 
skryftalent  te  prikkel  om  self  kort  bydraes  te  lewer.  Só  kan  'n  geslag 
skrywers  gekweek  word:  raad  en  aanmoediging  word  skriftelik  gegee  aan 
elke  kind  wat  'n  bydrae  stuur.  Verdienstelike  werk  word  gepubliseer  en  'n 
klein  vergoeding  betaal. 

Navrae  kan  gerig  word  aan:  Elsabe  Steenberg,  Posbus  3070,  Cachet  2524. 


Ons  voorblad 

Sedert  die  November  1983-uitgawe  van  die  Tydskrif  vir  Letterkunde  is  die 
medewerking  verkry  van  die  jong  Pretoriase  kunstenaar  Pieter  J.  Swane- 
poel  (ook  by  die  Tydskrifas  prosaskrywer  bekend),  wat  verantwoordelik  is 
vir  die  portrette  waarop  Lien  Badenhorst  se  ontwerp  vir  die  voorblad  ge- 
baseer  is.  In  November  1983  was  daar  die  tekeninge  van  die  vier  redakteurs 
wat  die  Tydskrif  tot  dusver  gehad  het  — C.M.  van  den  Heever,  Abel  Coetzee, 
Coenie  Rudolph  en  Elize  Botha;  vir  Februarie  1984  het  'n  skildery  van  Hen- 
nie  Aucamp  die  geleentheid  van  die  skrywer  se  vyftigste  verjaarsdag  op  die 
voorblad  aangekondig;  vir  hierdie  uitgawe  is  Bartho  Smit,  wat  op  15  Julie 
1984  sy  sestigste  verjaardag  gevier  het,  aan  die  beurt. 

BOEKBESPREKINGS 


Nuwe  digbundels  van  bekende  dígters 


1 

Wilma  Stockenstrdm:  Monsterverse 

Wilma  Stockenstrom  se  nuwe  bundel  met  die  titel  Monsterverse  (Human  en 
Rousseau,  Kaapstad  — Pretoria,  1984)  is,  om  'n  term  van  Breyten  Breyten- 
bach  te  gebruik,  "menseverse",  dit  is  'n  bundel  van  die  mens  in  die  al  — nie 
'n  jubelende  mens  nie,  maar  onttooi,  skerp  ondersoekend  en  selfs  baie 
krities  bekyk,  "die  mens  moeg  van  wees",  soos  in  "Vandag  weer  roet  op 
die  lippe"  — die  titel  sê  dit  reeds  hoe  hierdie  siening  die  aard  van  hierdie 
poësie  bepaal.  Dit  sê  ook  die  slot  met  sy  "somber  drifte  en  'n  vers  van 
roet".  Onder  die  monsters  waarvan  die  bundeltitel  praat,  en  veral  'n  gedig 
soos  "Arme  hulpbehoewende  monsters",  is  daar  dan  die  mens  self,  "in  die 
armsaligheid  genaamd  lewe",  "in  'n  wêreld  van  stof".  Hy  is  "die  myt  mens, 
skepper  van  leegheid"  ("Kraak  die  aardbol  langs  'n  naat");  hy  is  "die  bog 
rampsalig  en  geswel  van  dog"  ("Piek  piek  piek").  Die  beskrywing  van  die 
beperkte  menslikheid  is  dikwels  verwant  aan  dié  van  Van  Wyk  Louw  in 
Tristia,  soos  waar  in  "Nou  staan  dit  blou  van  berge",  gepraat  word  van  "die 
knikke  van  weet".  Deurgrondend  is  die  bekyk  van  die  mens,  aanvanklik 
stralend,  ook  in  "Wilde  ster,  skiet  weg":  "My  hele  gesigsveld  is  lig/  aange- 
tas  deur  'n  hemel/  hartkloppens  vol  lig./  Hierop  is  geen  antwoord./  Hoe- 
veel  as  nie  net  'n  aks/  verby  die  wete  lê  die  durf?".  In  die  slot  word  daar 
gevra  na  wat  my  maak  wat  ek  is  — : "Wat  my  as  mens  stempel  en  my 
menslik/  dwaas  laat  regop  loop  en  laat  kyk  en  vat/  om  myself  al  wandelend 
te  maak  van  die  vat?"  Veral  wil  hierdie  gedigte  bepaal  wat  ons  plek  in  die 
groot  geheel  is. 

Asof  in  'n  onverskillige  toon  maar  in  groot  erns  word  in  "Die  mens?  Vergeet 
hom.  Los  hom"  na  hom  in  die  al  gekyk  — die  titel-beginreël  getuig  reeds 
van  die  gesindheid  waarin  gekyk  word,  maar  ek  haal  ook  die  tweede  strofe 
aan:  "In  die  al  niks  is  die  al  in  hom/  niks  vir  hom,  net  hyself  wat  vreet,/  dié 
behaarde  buis  van  glorie  en  smet,/  'n  sotterny  van  mismoedigheid". 
Skrywerskap  met  name  is  besinning  op  lewe  en  menswees,  soos  in  "Weet 
nie  van  ander  streke  nie":  "leer  swyg  oor  die  banaliteit  van  die  lewe,/  leer 
verborge  voortbestaan  in  wete,/  leer  niks  wees  as  voorstelling  van  mens- 
wees.//  Raaiselagtig  wat  mens  is/  gebore  in  die  teken  van  die  vraag". 
Soms  kan  Wilma  Stockenstróm  met  'n  enkele  visioenêre  beeld  of  versreël 
die  mens  en  lewe  opsom:  "Die  lewe  (lê)  soos  'n  kutteltjie  verlore"  ("My 
sonnevleg  dink  mos  hy's  ster").  Daar  is  talle  ander  pakkende  formuleringe 

van  die  mensdikheid)  in  Monsterverse,  byvoorbeeld  ook  in  “Gewyde  rui- 
sing”:  "Slim  vraag  van  hom,  proefneming  mens,/  oppermagtig  in  beheer 
van  die  uitstalling/  van  hom,  mens,  listig  kwadraat,  gepeesd".  Die 
(beteuterde,  klein,  aanmatigende)  menslikheid  word  geobjektiveer  in  'n 
aantal  gestaltes,  byvoorbeeld  in  die  kluisenaarskrap  ("Die  kluisenaarskrap 
op  my  kriewelrige  palm").  Of  in  die  kriek:  sonder  dat  die  mens  genoem 
word,  is  hy  die  kriek  in  die  ai  in  die  ironiese  gedig  "Die  ontdekkingsreis  van 
die  kriek",  die  kriek  wat  ('n  soort  variasie  op  Leipoldt  se  kriek)  nietig  bly  ten 
spyte  van  al  sy  aanmatiging,  byvoorbeeld  deur  aan  die  maan  te  vreet.  Uit 
hierdie  insig  in  die  nietige  menslikheid  kom  Stockenstróm  se  aardsheid 
voort,  soos  uitgespreek  in  "Hoe  weerlê  ek  die  stelling":  "Die  swaartekrag 
van  betekenis/  hou  my  ...  digby  die  grond". 

Ook  aan  die  taal  (poësie)  van  die  mens  word  'n  heel  beskeie  waarde  toege- 
ken:  dis  'n  stameling,  'n  preweling,  'n  kriekegesanik  ("Die  ontdekkingsreis 
van  die  kriek"). 

In  die  beste  gedigte  is  daar,  ondanks  die  siening  van  die  mens  as  klein  en 
gering,  iets  visioenêrs,  byvoorbeeld  in  "Hoekom  sou  ek  wil  bodder",  waarin 
die  mens  "net  'n  duikie  ...  maak  met  'n  gedagte/  in  die  wand  van  ons  al", 
die  mens  wat  woon  in  "ons  klein  ruimte  van  die  twyfel".  Soms  is  dit  'n 
enkele  strofe  wat  'n  grootse  gesig  oproep,  soos  die  slot  van  "Hiers  nou  al 
die  geluide  wat  vlieg":  "Wens  ek  had  die  gelatenheid  van  'n  aarde/  met  óm 
die  wetende  kop  die  geswerm/  van  elektroniese  torre  en  tuie  vol  lyke". 
Die  grootste  eenheidskeppende  faktor  in  die  bundel  is  hierdie  mensverse, 
wat  ons  reeds  ken  uit  Wilma  Stockenstróm  se  vroeëre  werk,  maar  wat  nou 
met  'n  baie  koeler,  genadeloser  oog  bekyk  is. 

Die  taal  van  Monsterverse  is  van  'n  besondere  aard.  Aan  die  een  kant  is  dit 
'n  baie  gemeensame  taal,  miskien  meer  gemeensaam  as  in  enige  van  haar 
vorige  bundels,  gekenmerk  deur  'n  woordgebruik  soos:  de  lot,  goggabies, 
mandjietjie,  tjoef,  afgetjop,  gopse,  sagkens,  aljimmers,  getwala,  nimlik,  so 
nimmer  as  te  nooit,  betjoiings.  Verder  woorde  soos:  opper  en  affer, 
watsenaam,  of  'n  tipe  versreël  soos:  "Waantoe  drawwe  die  tattatjies? 
Goeiste!"  'n  Gedig  wat  in  sy  geheel  'n  goeie  voorbeeld  van  dié  gemeensame 
taal  is,  is  "Ons  in  hotel  verlorenheid".  Die  kenmerkende  praattoon  van  die 
bundel  is  reeds  daar  vanaf  die  eerste  gedig  ("Hier  kom  die  dik  dood"),  waar- 
van  ek  die  begin-  en  slotverse  aanhaal:  "Hier  kom  die  dik  dood.  Dag,  my 
gabba./  Vir  jou  het  ek  uitgeluister,  jong./  ...  Skuus?/  Die  blomme  is  myne. 
Die  langsteliges./  Is  myne.  Los." 

Ek  het  hierbo  reeds  gewys  op  die  skynbaar  onverskillige  toon  waarin  daar 
tog  in  die  grootste  erns  oor  die  mens  gepraat  word.  Dit  is  geen  teenspraak 
nie  maar  'n  ironiese  kontras.  Dikwels  in  die  beskrywing  van  die 
mens(likheid)  kom  ons  hierdie  gemeensame,  ongesofistikeerde  taal  teen, 
byvoorbeeld  in  "Gewyde  ruising":  "ek  is  opgekrop  met  heraldiek  en  dat,/ 
ek  is  pensvol  kammamities  en  skyt".  As  mens  in  "Dis  mos  'n  siekte- 
toestand"  lees:  "laat  my  droogweg  konstateer",  wil  dit  voorkom  of  die 

droogweg  konstaterende  vers  in  Monsterverse  selfs  baie  bewustelik 
beoefen  word. 

Partykeer  kry  jy  die  indruk  dat  die  taal  planmatig  gemeensaam  gemaak 
word  om  die  gedig  minder  swaar  beskoulik  te  laat  klink,  soos  byvoorbeeld  in 
''Kraak  die  aardbol  langs  'n  naat",  met  naklanke  van  Van  Wyk  Louw  se 
"Die  beiteltjie",  waar  die  swaar  beskoulikheid  inderdaad  lig  in  die  taal  aan- 
gebied  word.  In  hierdie  gedig  van  Stockenstróm  waar  "die  myt  mens,  skep- 
per  van  leegheid"  weer  ter  sprake  kom,  lees  ons  ligweg  saam  met  hierdie 
besinning  oor  die  menslikheid:  "Maar  moenie  worry  nie"  of:  "was  jy  maar 
reg  aan  die  begin  en  nie/  sommer  somewhere  in  die  groot  proses  nie". 
Inderdaad  gee  die  taal  soms  'n  ligter  toon  aan  die  soms  gewigtige  beskou- 
likheid  van  die  bundel.  Tog  is  daar  ook,  in  teenspraak  met  die  spreek- 
taligheid,  'n  element  van  taalstroefheid,  veral  deur  die  veelvuldige  gebruik 
van  die  deelwoord:  "behorende  tot  die  orde",  "wagtend  op  die  dood",  en 
daar  is  darem  'n  te  groot  oordaad  daarvan  in  "Hoe  weerlê  ek  die  stelling": 
"vlieënd,  biddend,  en  vretend./  En  vreesinboesemend"  — behalwe  nog 
"wapperend"  en  "insekdodende".  Of  daar  is  die  "gloeiende,  dreigende 
slot"  van  "Nou  staan  dit  blou  van  die  berge".  Of  hierdie  verse  uit  "Intrede 
van  die  groot  kalmte":  "die  kind/  in  luiers  trappelend  dood  en  geweld,/  en 
listig  groeiend  tot  gemelike  oudag./  ...  Waar  ek  alles  anders  wou/  stel,  oor 
singende  skadus  wou  praat".  Vanaf  sy  beginvers  is  "Luisterend  na  ver- 
bleikthede  praat"  vol  van  hierdie  deelwoorde:  luisterend,  ratelend, 
speurend,  krullende,  krakende  — so  is  dit  tot  in  die  slotgedig  van  die  bun- 
del,  "Om  die  dood  lief  te  hê":  swewend,  glimlaggend.  Boektalig  is  kon- 
struksies  soos  "dien  vermeld  te  word",  "ten  hemele  kap",  "ons  aller  ruite", 
of  woorde  soos  "omheen".  Of  daar  is  die  opstapeling  van  byvoeglike  naam- 
woorde  met  dieselfde  uitgang:  "sy  onhebbelike  onvermydelike  gang".  Pro- 
saïes  klink  ook  die  konstruksies  met  fe:  "dit  vertrek  steeds,  soos  te  merk  is 
aan  takke";  "Niks  om  na  te  delf,  niks  te  splyt,/  niks  meer  te  beskryf  of  uit  te 
lê". 

Die  gedigte  in  Monsterverse  rym  nie,  maar  in  die  meeste  gedigte  word 
gehou  by  gelyke  verslengtes  en  reëlmatige  strofevorme.  Daar  is  veral  'n  nei- 
ging  tot  sekere  herhaalde  konstruksies,  byvoorbeeld  om  die  gedig  af  te  rond 
met  'n  kort  elliptiese  sin  of  sinne,  soos  in  "Hier  kom  die  dik  dood",  of 
"Hoekom  ek  nie  asketies  klip  is  nie",  met  'n  tipiese  begin  van  die  slotsin  op 
"En",  soos  ook  "Onthuts  ontwaak  die  móre",  met  weer  daardie 
"En"-slotsin,  waarvan  ek  nog  net  een  ander  voorbeeld  onder  meer  noem: 
"Weer  roer  die  pootjies  en  voelers":  "En  die  res  die  kwetter  nog  beangs./ 
En  die  res  die  beduie  nog  beangs".  Vergelyk  ook  die  slot  van  "Noudat  ons 
nie  meer  te  perd".  In  langer  gedigte  word  selfs  die  strofes  op  dieselfde 
beginsel  afgerond,  byvoorbeeld  in  "Gewyde  ruising":  "Ek  is  getwala  van 
angs  om  my  wederkoms/  in  'n  kliniese  skoot.  Bly  so.  Afsydig." 

'n  Ander  stereotiepe  verskynsel  is  die  neiging  tot  herhaling  (ek  kursiveer):  'n 
Wêreld  van  stof/  tot  sfofiikheid  ...  gedoem",  "srroof  word  my  vermurfde 

hart,/  groot  en  weids”,  "Maroelas  ken  van  baie!  met  minnetjies  aanvang/ 
min  wetend  dat  baie!  bietjie  nodig  is  , "In  die  ainiks  is  die  a/in  hom  niks 
vir  hom" , "Hoop  van  harte!  die  skittering  verhard",  "die  o/omdeinende  af', 
"0  sterf  maar  weer  en  weer,  sterf'.  Die  herhaling  is  soms  deur  die  klank 
ingegee:  "Ek  dink  hy  klink  dan  en  wan  hier  en  daar"  ("'n  Epileptiese  nar"). 
Hierdie  soort  herhaling  kom  soms  oor  etlike  reëls  in  redelike  digtheid  voor, 
soos  in  verskeie  passasies  in  die  44ste  gedig,  "Intrede  van  die  groot 
kalmte".  In  "Die  kapkar  en  perde  in  die  maan"  het  hierdie  soort  herhaling 
deurgedring  tot  in  die  rym.  Talle  gedigte  is  deur  en  deur  gekonstrueer  op  die 
herhalingsbeginsel,  byvoorbeeld  "die  lang  laat  namiddag"  (in  die  herhaling 
van  woorde,  woorddele,  klanke).  In  sommige  gedigte  is  die  herhaling  in 
meer  as  een  gedaante  te  oordadig,  byvoorbeeld  in  "Goud  van  senuwee  en 
silwer  van  aar". 

Volgens  die  gedig  "Onontbeerlikste  der  kommoditeite,  die  poësie!"  is  dit 
blykbaar  'n  bewus  toegepaste  verspraktyk,  wat  moontlik  voortkom  uit  die 
behoefte  om  die  disperate  saam  te  voeg.  'n  Nog  waarskynliker  verklaring  vir 
hierdie  herhalingsverskynsel  is  die  skerpsinnige  dialektiek  van  die  verse. 
Deels  is  hierdie  opvallende  herhalings  dialekties  slim,  maar  dit  lei  ook  tot 
eentonigheid,  met  'n  te  hoë  frekwensie,  en  in  baie  gevalle  is  dit  'n  eensel- 
wigheid  sonder  funksie  en  maak  dit  die  vers  stroef. 

Daar  is  baie,  soms  al  te  gemaklike  alliterasie  in  hierdie  verse,  minder  asso- 
nans,  hoewel  dit  ook  nie  ontbreek  nie  ("en  spuit  soos  fluisterende  skuim"). 
Ten  spyte  van  die  woordherhaling  in  baie  alliterasie  sal  ek  die  poësie  van 
Monsterverse  tog  nie  'n  klankryke  vers  noem  nie  — klankrykheid  vind  mens 
nie  maklik  by  die  sterk  beskoulike  soort  gedig  soos  ons  dit  hier  aantref  nie. 
Monsterverse  is  'n  bundel  van  intellektuele  rypheid,'van  grootse  visie,  van 
ryk  ironisering  en  van  'n  verrykte  perspektief.  Soms  is  die  verse  onthutsend 
mooi  — dit  is  nie  poësie  van  die  biydskap  nie.  Tog  mooi.  Die  bundel  is  egter 
'n  eienaardige  vermenging  van  grootse  en  eentonige  poësie,  van  verfynde 
dialektiek  en  van  stroewe  vers.  Die  bundel  het  nie  die  deurlopende 
suiwerheid  van  Van  Vergetelheid  En  Van  G/ans  nie.  Nogtans  is  dit  een  van 
die  uitnemendste  bundels  in  die  Afrikaanse  poësie  in  die  afgelope  tyd. 


Breyten  Breytenbach:  Ek/ips  en  ("YK") 

Ek/ips  is  Breyten  Breytenbach  se  eerste  digbundel  na  sy  vrylating  in  1982 
(uitgegee  deur  Taurus,  1983). 

Die  bekende  voortreflike  manier  van  beelding  en  beskrywing  van  Breyten- 
bach  is  weer  daar:  "Ek  met  my  oupa  'n  draggie  bene  op  die  rug";  "'n  vlad- 
derswart  jas  van  armoede";  "waens  op  die  kreukelpaadjies".  Ook  weer  daar 
is  sy  manier  om  onvermoede  woorde  te  gebruik:  "Dit  het  weer  aand 
gekneus"  i.p.v.  geword,  of  daar  is  die  skep  van  nuwe  woorde  soos 

"eiesaam''.  Op  sy  bekende  manier  vermeng  hy  nog  steeds  elemente  van  die 
volkslied  en  die  godsdienstige  gesang  met  sy  gedig,  soos  ons  dit  vroeër 
geken  het. 

Tot  die  beste  gedigte  behoort  "Transit",  met  sy  fyn  sintuiglike  waarneming: 
"en  die  kluite  ruik  na  ene  winterrook",  of  die  siening  van  die  vroeë  arbeiders 
wat  werk  toe  loop  "al  agter  hul  koue  voetstappe  aan".  Veral  die  slotge- 
deelte  van  hierdie  gedig  is  pragtig,  met  sy  uitroep  in  die  laaste  vers:  "hoe 
heerlik  is  die  aardel".  Dit  is  'n  gedig  vol  kleur,  geur  en  geluid. 

Die  beste  gedigte  is  byna  sonder  uitsondering  gemoeid  met  lewe  en  dood, 
eintlik  met  die  lewe  geprojekteer  teen  die  agtergrond  van  die  dood.  Ek  dink 
bv.  aan  die  mooi  "Naakwees",  met  sy  perspektiwiese  rykdom  en  sy 
wonderlike  paradokse:  die  mooi  wêreld  is  "'n  blom  wat  so  oneindiglik  ver- 
gaan",  en  die  slotvers  wat  sê:  "dit  is  goed  om  sterwend  te  lewe".  Die 
vreemde  perspektiwiese  verplasing  van  hierdie  gedig  ("en  elkeen  het  'n  ver- 
wysingspunt  buite  die  self")  het  'n  mens  ook  'n  "Kusgebied",  met  pragtige 
gedeeltes.  Goed  is  ook  "Daar  is  lewe"  en  veral  "Gevangene",  'n  stuk  ruwe 
realisme. 

Tot  die  beste  in  EkHps  behoort  ook  "'n  Bottel  woorde  omtrent  'n  prent"  — 
'n  gedig  wat  probeer  om  deur  die  taal  liggaam  te  gee  aan  die  "afwesige". 
Die  gedig  is  "vol  met  wat  nie  daar  is  nie";  "die  niks  moet  brand  in  die 
woorde  se  vuur".  Die  gedig  is  'n  eienaardige  volheid  van  leegte  of  leegte 
van  volheid.  Wesenlik  handel  hierdie  gedig  oor  die  geheue  of  herinnering 
("dáár  is  dinge  wat  ek  al  vergeet  het  dat  ek  nog  onthou")  — soos  verskeie 
ander  (goeie)  gedigte  in  EkHps,  o.a.  "Die  berg",  die  "bittersoet  berg  van  on- 
werklikheid", 

lets  nuuts  vir  Breytenbach  in  hierdie  bundel  is  sy  gebruik  van  die  rym  in  ver- 
skeie  gedigte,  Goed  is  dit  in  "Dies  Amare  Valde",  een  van  die  bestes  in 
Ek/ips,  van  die  beginvers  af:  "die  brein  is  die  aftakeling  wat  die  gedagte 
verorber".  Breytenbach  se  gebruik  van  die  rym  is  egter  meestal  baie  power 
en  dreunend,  bv.  in  sekere  dele  van  die  afdeling  "Ens". 

In  die  afdeling  "Lady  one"  is  daar  enkele  goeie  gedigte.  Die  veertienreëlige 
gedigte  van  hierdie  afdeling  is  soms  sonnette,  soms  kamma-  of  kwasi- 
sonnette.  Die  eerste  een,  "wind  uitgehang  tussen  wolkvlae  ...",  met  sy  fyn 
beskrywing,  is  'n  goeie  voorbeeld.  Ander  is  powere  rymelary.  Dit  is  (nie  net 
a.g.v.  die  rymelary  nie)  van  die  swakste  gedigte  in  die  bundel  wat  in  hierdie 
afdeling  staan. 

Ek/ips  bring  niks  nuuts  in  Breytenbach  se  werk  nie  en  is  trouens  myns  in- 
siens  'n  agteruitgang,  te  veel  loutere  beskrywing,  te  veel  vers  sonder  nood- 
wendigheid.  Die  gedigte  is  taamlik  wydlopig  en  spanningloos.  Voetskrif,  die 
onmiddellike  voorganger  van  Ek/ips,  staan  op  'n  veel  hoër  peil,  om  van 
Lotus  en  Kouevuur  nie  te  praat  nie. 

Breytenbach  se  ('YK')  (Taurus  1983)  volg  kort  op  sy  Ek/ips  en  is  nie  alleen 
baie  omvangryker  nie  maar  het  in  sy  beste  momente  ook  baie  beter  gedigte 

as  laasgenoemde  bundel,  alhoewel  daar  in  ('YK')  soos  in  EkHps  talle  swak 
gedigte  is. 

Nie  verniet  nie  staan  ('YK')  tussen  hakies  en  aanhalingstekens,  soos 
trouens  ook  baie  verse  of  versdele  in  die  bundel  tussen  aanhalingstekens  of 
hakies  staan.  In  Lotus  staan  daar  reeds:  "Truth  lies  in-between".  In  verskeie 
gedigte  in  YK  word  die  mens  of  iets  anders  gesien  as  'n  tussen,  uitvoerig 
gestel  in  die  afdeling  "Hart  winter":  "hang/  tussen  bot  en  vrot"  'tussen 
vrot  en  bottende  verrotting",  "iewers  tussen  opkrop  en  die  strot",  "iets  se 
nóg  is  nie",  wat  dan  positief  uitloop  op  "die  oneindigheid  van  sê",  vanuit 
hierdie  tussenposisie.  Verder  in  dié  groep  gedigte  vind  ons  tussens  soos 
"die  strukturele  begrip  van  afwesigheid"  (wat  vorm  is  plus  nie-vorm,  is  plus 
nie-is),  "die  snít  tussen  drempel  en  latei",  "(die  diepste  woord  gepons  ver- 
skerf  in  fonéme)"  (dit  wil  sê  gebind  plus  ontbind  — soos  in  "die  graf  vol 
vere"  uit  Lotus),  óf  iets  soos  "'n  sensitiewe  net  van  stilte"  (vorm  plus  on- 
vorm),  óf  die  soort  tussen  van  die  "ewige  dialoog  tussen  groeihol  en  bek". 
Hierdie  tussen  is  soms  gunstig,  soms  nie.  Ongunstig  is  dit  byvoorbeeld  in: 
"tussen  behoeftestoel  en  urine  gebore/  soek  die  mens"  ("Gesels  met  die 
papier").  Die  poësie  self  is  'n  "tussenpose/  tussen  klop  en  klep"  ("Bam- 
boesstokkode").  Hierdie  tussenbestaan  gee  aan  die  lewe  sy  beweeglikheid: 
"daar  is  lewe  in  die  stofwisseling  tussen  oog  en  vlug";  dit  skep  sy 
metabolisme,  dit  word  'n  "'n  ritus  van  neem  en  gee"  ("Metabolies").  Die 
heel  laaste  gedig  "ek  is  hier,  parodie",  is  steeds  so  'n  tussengedig,  "'n 
preludium  van  spaltgang  tussen,  sêmaar,/  papierblom  en  Soter". 

Vir  die  mens  in  hierdie  tussenposisie  is  baie  "altyd  net  buite  bereik"  ("Sere- 
monie").  Dit  gee  'n  soort  swewende  gedig  af:  "wanneer  ek  dit  wil  uitdruk 
dan  vergeet  ek  die  woorde"  ("By  Suidheuwel").  Dit  is  'n  manier  van  sien  — 
jy  tref  dit  nie  mooi  nie,  soos  byvoorbeeld  in  "Groot  blokraaisel  no.  172": 
"wat  naby  is  is  sonder  gryn  of  sin/  maar  bo  vanaf  die  skanse  is  baie  niks  te 
sien".  Dit  lei  tot  baie  paradokse,  soos  byvoorbeeld  dat  daar  iets  is  soos 
"daardie  heerlike  niks"  ("Autobiography")  óf:  "(die  tyd  skerp  in/  die  tyd 
vervloei)"  ("Was  met  woorde  Wu-Nien").  So  is  daar  ook  "vervlieting  in  die 
dimensie  van  struktuur"  en  "'die  gedagte  aan  die  dood  (vas)/  is  'n  loslit 
danseres'".  Trouens,  die  hele  gedagte  van  die  "ongedanste  dans"  is  'n 
tussen,  'n  paradoks,  soos  dit  voorkom  in  die  sub-titel  van  die  bundel  of  in 
gedigte  soos  "Nekra"  en  "72  maande  reeds  woon  ak  in  die  winter",  waarin 
verskeie  paradokse  staan:  "die  vuurlose  vlam  van  die  pit",  "'n  pool  van 
leegte",  'n  "gapende  verlies".  In  hierdie  gedig  vind  ons  trouens  'n  term  wat 
ons  in  plaas  van  die  paradoks  of  die  tussen  kan  gebruik,  naamlik  die  "alter- 
natiewe  van  lyf"  — die  tussenpoësie  is  'n  alternatiewe  poësie. 

Hierdie  tussenpoësie  is  deur  Breytenbach  ook  op  'n  ander  manier  goed  ge- 
karakteriseer,  waar  hy  in  "Sit,  sien"  sê:  "ek  dra  my  verstand  in  'n  mid- 
delpaadjie". 

Nie  baie  anders  as  die  tussengedig  nie  is  "hierdie  aardse  tweelobbigheid", 
"dit  wat  twee  ledig"  is  ("ik  is  die  heerser  van  'n  reënerige  ryk"). 

Daar  is  in  hierdie  tussenpoësie  aan  die  een  kant,  soos  in  "Feedback”  — 'n 
baie  belangrike  gedig  in  hierdie  opsig  — "hierdie  bewussynstingel  (reptiel 
orent)/  wat  uitblom  in  'n  wete  van  spieël/  dit  is  waaroor  dit  alles  gaan"  — 
maar  daarteenoor  is  daar  die  "krabbels  op  papier  (versigtig  afgemeet)", 
"taal  (as)  ontbinding  van  die  beeld",  "taal  agtergeblewe  as  etterende 
letsels",  'n  "stameling",  "vingers  (wat)  in  die  donker  begin  vroetel  het/  as 
glimwurms". 

As  sodanig,  in  sy  diepste  aard,  is  die  bundel,  as  geheel,  so  'n  soort  tussen- 
poësie:  soms  briljant,  soms  saai.  Daar  is  'n  eienaardige  soort  ikonisiteit  in 
die  bundel:  die  poësie  of  lewe  word  gesien  of  geweet  as  'n  tussenin,  en  die 
gedig  word  insgelyks  beoefen  as  'n  tussenin.  "Maanduif"  het  hierdie 
tussenpoësie  met  sy  pro's  en  kontra's  goed  saamgegee:  daar  is  daardie 
swewende  van  "die  woord  as  skelet  van  die  wil-woord",  die  "begrip  in  die/ 
holtomgewing  van  kommunikasie  glip",  die  ervaring  "dat  daar  hier  is,  selfs 
die  afwesige  en  -heid  van  dit/  wat  nooit  was  nie,  soos  byvoorbeeld, 
spasie",  daar  is  “werklikheid  se  syn-en-nie-syn  van  onbegin/  tot  oneinde" 
— maar  daar  is  ook  "begryp  — die  grippie  en  die  grap",  nie  net  ideëel  nie 
maar  ook  in  die  gedaante  van  die  vers.  Hierdie  poësie  word  soms  in  feite  'n 
banale  tussen  (soos  dit  ander  kere  'n  sublieme  is):  'n  "ewige  dialoog  tussen 
groeihol  en  bek"  ("in  elke  hoek  van  hierdie  sel").  Die  twyfelkyk  op  die 
poësie  het  minder  of  meer  iets  te  make  met  die  soms  verslonste  vers  in  hier- 
die  bundel  — mens  wil  amper  praat  van  'n  gemotiveerde  funksionele  swak 
gedig/vers  soos  dit  plek-plek  in  die  bundel  voorkom. 

Daar  is  heelwat  gedigte  oor  die  gedig  in  YK,  meer  as  in  enige  vorige  bundel 
van  Breytenbach.  'n  Baie  gewone  óf  selfs  relativistiese  opvatting  van  die 
poësie  oorheers:  dit  is  'n  "Gesels  met  die  papier",  dit  is  'n  "skryf  uit  die 
common  behoefte  van  die  mens/  aan  gemeensaamheid",  dis  'n  "anti- 
sosiale  nutteloosheid"  ("Bamboesstokkode").  Baie  mooi  maar  nietig  gesien 
is  die  poësie  in  "Drievers:  indruk":  die  gedig  is  die  digter  se  "rym-eie  skep- 
bekertjie  van  die  pyn".  Nietig  gesien  is  dit  ook  in  "72  maande  reeds  woon  ak 
in  die  winter":  "nog  'n  gedig?  gooi  die  stompie  weg  — / die  stroom  sal  sig 
tereg  aan  die  blaar  nie  steur  nie".  Lees  ook  "Roll  on  timel":  "van  watter  sin 
om  digter  te  speel/  as  jy  die  toekoms  nie  eers  uit  kan  sus  nie?/  elke  woord 
uitbring  vir  eendag  se  tuiste/  is  'n  swerwende  voël  wat  die  lug  blou  krabbel/ 
van  wat  op  die  hart  weeg". 

'n  Paar  van  die  beste  gedigte  in  YK  hoort  onder  die  gedigte  oor  die  gedig  of 
digters,  byvoorbeeld  die  "Ballade  van  ontroue  bemindes",  wat  met  sy 
raakvattaal  uitstaan  onder  so  baie  ander  gedigte  met  huile  woordoordaad, 
of  die  pragtige  "Wat  tel".  Teenoor  die  twyfel  aan  of  geringskatting  van  die 
poësie  is  daar  die  "koel  klippies  in  die  wegsteekplekke  van  'n  vers/ 
koeëlgespoel  die  woorde  om  aan  vas  te  hou"  ("Klippespel/  Causerie"). 
Daar  is  egter  baie  wydlopige  redenasie  en  bedenksel  in  YK,  'n  soort 
onbeteuelde  geskryf,  "voortborduring"  soos  dit  heet  in  "Sept.  1981  Mond- 
horlosie”  — dié  gedig  self  is  'n  eienaardige  vermenging  van  verfynde  vers 

en  moeisame,  onbeteuelde  "mondloop”. 

Die  sintuiglikheid,  die  direkte  belewenis  van  byvoorbeeld  die  natuur,  red  die 
vers  dikwels  uit  die  prosaïese  en  die  beredeneerde  toon,  die  sintuig  vir 
byvoorbeeld  "die  vroeë  geur  van  die  son",  of  iets  soos  dié  verse  uit  "Sept. 
1981  Mondhorlosie":  "hierdie  móre  van  silwer  stilte/  spiraal  'n  mistigheid 
wat  bergflanke  en  duike  dek/  en  vergesigte  digter  reflekteer".  Of  daar  is  die 
beginverse  uit  "Jantra":  "in  jare  was  die  berg  nie  so  groen/  só  'n  trotse 
flonkerende  juweel/  soos  in  hierdie  vroeë  seisoen  van  sterwe  nie;/  dit  is  die 
gang  van  afsondering  — / die  herfs  is  in  sati-kleure  verkwis".  Daar  is 
gedigte  van  'n  vlekkelose  prag  soos  "Pase  1981",  wat  van  "asem  'n  dia- 
mant  (maak)".  Daar  is  talle  pragtige  tipiese  Breytenbachse  formuleringe  in 
hierdie  bundel:  "die  brein  se  kardoes",  "die  sagte  dooier-son  van  my 
gedagtes",  "wanneer  die  son  die  hart  uitstort  in  lig",  "hulle  pas  soos  drome 
op  my  hande",  "motverflenterde  lig  wanneer  die  vlekvlokke  dwarrel/  sodat 
jy  die  perd  nie  sy  vlaggietjies  sien  proes  en  stoom",  "kan  seerkry  ooit  ver- 
trou  word?",  "jou  oë  staan  vroeg  soos  lemoene  oop".  Maar  sulke  verse 
staan  dikwels  in  'n  dooie,  dowwe  omgewing.  Selde  het  die  gedigte  in  YK 
die  liriese  kwaliteit  van  "ek  is  'n  murmulhuisie".  As  mens  die  dowwe 
"Besoek  12-12-80"  vergelyk  met  die  pragtige  verwante  "Vir  Oub"  uit  Voet- 
skrif,  het  jy  omtrent  'n  indruk  van  die  verskil  tussen  YK  en  Voetskrif.  'n 
Sterk  liriese  liefdesgedig  is  "Ryliedjie  van  die  bruidegom".  Met  'n  onstuit- 
bare  ritme  verloop  "Hulle  sal  kom".  Of  teenoor  die  woordoordaad  van  talle 
gedigte  is  daar  die  saaklike  pragtige  "Hier". 

Breytenbach  se  gewone  opvatting  van  die  poësie  bepaal  die  taalgebruik  van 
die  bundel.  Sy  nou  reeds  bekende  manier  van  kontaminasie,  van  "versinsel- 
woorde"  ("Sept.  1981  Mondhorlosie")  maak,  word  voortgesit  in  YK,  baie 
intensiewer  as  ooit  vroeër:  talryk  is  woorde  soos  glym,  spuur,  geimegagent, 
geliefkaai,  afgestakel,  blewe,  begrifnis,  woerdende,  juimel,  begierte, 
woordseerkeel,  instinkdief,  ens.  ens.  Soms  word  dit  'n  vervorming  van 
woorde  deur  afbreking  op  'n  totaal  onkonvensionele  manier.  "Sept.  1981 
Mondhorlosie"  is  'n  goeie  voorbeeld  wat  'n  verskeidenheid  van  hierdie 
"versinseltaal"  bevat.  Soms  word  hierdie  versinseltaal  meestal  gebruik  om 
op  'n  briljante  manier  verrykend  te  sê,  ander  kere  om  te  ironiseer  of  die  hele 
gedig  te  detoneer,  te  relativeer,  om  (funksioneel)  te  stamel.  Op  sy  beste  lei 
Breytenbach  se  taalgebruik  tot  die  "dit  wil  sê"-gedig,  soos  mens  dit  lankal 
by  hom  kry  — vergelyk  "D.W.S.",  een  van  die  gedigte  in  YK  waarin  die 
versinselwoorde  'n  hele  veelheid  van  betekenisse  skep.  Tog  word  ook  hier- 
die  versinseltaal  soms  te  ver  gevoer,  soos  deur  die  onnodige  invoer  van 
Engelse  woorde  óf  Nederlandse  woorde,  frases  of  selfs  sinne. 

YK  is  'n  eienaardige  mengsel  van  briljante  vers  en  swak  poësie.  Vir  die  bril- 
jante  gedigte  is  die  Afrikaanse  literatuur  dankbaar.  Die  swakkes  doen  die 
aansien  van  die  bundel  as  geheel  skade. 

Kinderverse  en  tienerverhale 


Ceciiia  Saayman:  Soetlemoen  en  nartjie.  Human  & Rousseau,  1983. 

Dié  bundeltjie,  bedoel  vir  jong  kinders,  kry  sy  titel  van  die  gediggie  Harle- 
kynvreugde  wat  die  titel  as  beginvers  het  en  dit  verbind  met  'n  harlekyn  wat 
almal  laat  lag.  Hiervolgens  wil  die  verse  dus  plesier  gee  aan  kinders,  en  ver- 
wys  dit  na  vrolike  klein  dinge  in  sy  lewe.  Reg  genoeg  — hoewel  dit  miskien 
tog  'n  ontkenning  impliseer  van  donkerder  emosies  en  driftiger  ervarings 
wat  ook  deel  is  van  selfs  'n  kleuter  se  menswees. 

Onderwerpe  waaroor  dit  handel,  is  suiwer  kindgerig.  Voëls  word  baie  dik- 
wels  beskryf  of  beleef;  die  skryfster  betrek  'n  paar  keer  'n  bobbejaan  of 
apie;  verder  gaan  dit  oor  alledaagse  dinge  soos  vars  brood,  'n  baba,  'n  kat 
of  hanslam.  'n  Sensitiewe  uitbeelding  wat  met  besondere  stemming  ge- 
paard  gaan  of  wat  die  lesertjie  'n  skokkie  van  verrassing  sal  gee,  kom  nie 
voor  nie. 

Op  een  uitsondering  na  ('n  gediggie  met  twee  vierreëlige  strofes)  word  die 
gediggies  nie  in  strofes  onderverdeel  nie.  Lengte  wissel  tussen  vier  en  agt 
verse  — veral  die  vyfreëlige  strofe  word  dikwels  gebruik.  Net  'n  waarne- 
mings-  of  ervaringsflits  word  dus  gegee,  wat  goed  aansluit  by  die  kleintjie  se 
kort  aandagspan. 

Met  metriese  patrone  word  vry  omgegaan.  Selfs  waar  'n  trogeïese  vers 
konsekwent  gebruik  word,  is  daar  maklik  'n  versteuring  of  word  later  na 
jambes  oorgeslaan  — wat  ook  saamhang  met  verslengte  wat  skielik  ver- 
ander  sodat  daar  geen  eentonigheid  kan  kom  by  voorlees  nie.  Van  boHetjie 
tot  kraaines  begin  byvoorbeeld  met  viervoetige  trogeïese  verse  en  swaai 
dan  om  na  'n  tweevoetige  jambiese  tweedelaaste  vers.  'n  Keer  word  drie 
aksente  na  mekaar  geplaas  waardeur  die  metrum  interessant  versteur  word: 
nou's  dit  tyd  virbad,  bid,  bed  — verdere  beklemtoning  word  verkry  deur  die 
allitererende  b. 

RVm  word  deurgaans  gebruik  omdat  dit  vir  die  lesertjie  nodige  klankbin- 
dinge  bring  en  die  verse  tot  eenheid  bind.  Hoewel  paarrym  soms  voorkom, 
of  die  tipiese  abcb-rym  van  die  kwatryn,  is  die  rympatroon  meestal  gebroke 
en  oorspronklik,  soos  aabcdede,  aabcc,  aabab  — een  keer  word  dieselfde 
rymwoord  selfs  in  al  sewe  verse  gebruik  (SHm  kraai). 

Klankrykheid  is  nie  'n  besondere  kenmerk  van  die  verse  nie.  Die  digteres  is 
lief  vir  die  a-  en  aa-assonansie,  bv.  in  Kom  koop  waar  net  een  vers  daar- 
sonder  is;  dieselfde  met  Harlekyn-vreugde.  In  Warrelwind  word  die  w-  en 
v-alliterasie  saam  met  a-assonansie  gebruik  om  'n  lewendige  indruk  van  die 
warrelwind  te  skep. 

Met  herhaling  gaan  Saayman  ook  nie  baie  effektief  om  nie:  daar  is  wel  Apie- 
apie  en  amper-amper  in  Aapstreke,  ook  bv.  bielie  bielie  en  Bokmakierie! 
Bokmakierie!  in  ander;  mooi  is  die  herhaling  van  Janfrik,  janfrik,  janfrederik 

omdat  dit  ook  klanknabootsend  werk. 

Perspektief  in  die  gediggies  wissel  tussen  'n  onbetrokke  maar  kindgerigte 
verteller  wat  waarneem,  'n  implisiete  kinderverteller  en  'n  kind  wat  as  ek 
beleef  en  self  betrokke  is.  Wat  'n  breuk  veroorsaak,  is  dat  daar  soms 
woorde  gebruik  word  wat  nie  oortuigend  deel  is  van  'n  kind  se  wêreld  nie 
en/of  geyk  aandoen:  paradys,  koningskos,  silwerskoon,  omgewing.  'n 
Treffende  enjambement  word  in  Skaam  Piet-my-vrou  ook  bederf  deur  'n 
belewing  wat  m.i.  nie  by  'n  kind  pas  nie: 

Silwernote  in  die  blou 
van  'n  somersdag. 

Van  enjambemente  gepraat:  dié  kom  dikwels  geslaagd  voor  en  sorg  saam 
met  wisselings  in  die  ritme  en  verslengtes  dat  die  gediggies  nie  gesingsê  kan 
word  nie,  bv.  Ek  tel  my  katjie  op  my  skoot 
en  streel  haar  sagte  pels  (33), 

en:  Die  groenmielies  is  net  mooi  reg 

en  boer  is  nou  'n  week  lank  weg  (37). 

Oulike  gediggies,  die  meeste  — maar  ai,  hulle  kry  nie  vaart  nie,  hulle  sing 
nie. 

Tryna  Visser:  Versies  vir  die  kleinspan.  Human  & Rousseau  1983. 

Dis  'n  opgewekte  versboekie  dié  waaraan  kleintjies  van  voorskools  tot  so 
ses-sewe  plesier  behoort  te  hê.  Soos  by  die  bundeltjie  wat  hierbo  bespreek 
is,  is  taal  nie  besonder  klankryk  nie  maar  tog  kindgerig.  Net  enkele  te 
volwasse  woorde  glip  deur,  soos  blinkgetooi  en  statig. 

Die  meerderheid  onderwerpe  het  met  die  realiteit  te  make:  ook  daarin  toon 
dit  ooreenkoms  met  Soetlemoen  en  nartjie,  hoewel  diere  in  laasgenoemde 
wel  soms  die  grens  na  fantasie  oorsteek  en  kan  praat.  Hier  gaan  dit  om  die 
hou  van  'n  piekniek  of  partytjie  tot  die  dophou  van  en  skrik  vir  'n  krap.  Ook 
spel  en  werk,  soos  brei  of  help  tertjies  maak,  kry  aandag.  Verbeelding  word 
betrek  maar  nooit  fantasie  nie  — behalwe  een  keer  dat,  ook  maar  storie- 
onthalwe,  'n  kind  vir  sy  maat  van  'n  reus  vertel.  Die  kind  wat  wens  dat  hy  al 
groot  was  sodat  hy  wonderlike  dinge  kan  doen  wat  hom  nou  nie  beskore  is 
nie,  word  weliswaar  ook  geken. 

Dis  interessant  dat  in  ál  dte  versies  van  'n  kind-ek  as  belewer  gebruik 
gemaak  word.  Hoewel  dit  nie  elke  keer  dieselfde  'ek'  is  nie,  bind  die  eenvor- 
mige  perspektief  die  bundeltjie  tot  sterk  eenheid.  Daarby  word  net  die 
kwatryn  aangewend  wat  óf  abcb  óf  aabb  rym  — dit  voer  die  eenvormigheid 
miskien  darem  té  ver.  Rym  en  ritme  is  sterk  beklemtoonde  elemente  wat  dit 
maklik  sal  maak  vir  kinders  om  van  die  versies  speel-speel  te  onthou. 

Plet  Swanepoel;  Rympiesfontein.  Human  & Rousseau  1983. 

Deur  vorige  bundeltjies  met  verse  vir  die  kleuter  en  jong  kind  het  Swanepoel 
al  sy  slag  op  dié  gebied  gewys.  Sy  jongste  bundei  getuig  weer  van  'n  ver- 
moë  om  hom  in  die  kleinkinderwêreld  in  te  leef.  Vertroude  of  bekende  voor- 
werpe  word  die  onderwerpe  van  sy  gediggies:  dit  wissel  van  'n  trein  tot  'n 
windpomp,  van  die  ervaring  van  reën  tot  'n  roomyskarretjie. 

Maar  dis  veral  diere  wat  aandag  kry:  realisties  gesien  in  vertelling  of  beskry- 
wing,  ook  antromorfisties  as  ek-karakter  betrek  en  'n  keer  aanleiding  tot  'n 
heerlike  fantasie  (Padda  verjaar). 

Rym  is  veral  parend  of  omarmend  of  'n  kombinasie  van  die  twee;  ritme 
word  beklemtoon  en  val  net  hier  en  daar  'n  bietjie  gedwonge  op  die  oor. 
Daar  kom  pragtige  klankvondste  voor,  soos  in  die  titelgediggie: 

En  die  watertjies  skater 
hoe  later  hoe  kwater 
en  borrel  en  gorrel 
soos  Ouma  se  orrel 
en  kabbel  en  babbel 
en  lispel  en  brabbel 
geheimpies  en  rympies 
vir  rakkers  en  duimpies. 

Humor  is  kindgerig,  soos  in  Ek  wonder ...  Perspektief  word  lewendig  afge- 
wissel:  benewens  die  kind-  en  diere-ek  is  daar  soms  beskrywende  gediggies 
met  'n  geïmpliseerde  kinderbelewer  of  -waarnemer  aan  die  woord.  Anders 
word  'n  derdepersoonsbelewing  gefokaliseer,  of  kind  en  kat  voer  'n 
gesprek. 

Die  digter  streef  nie  na  diepgang  of  universaliteit  nie,  maar  die  gediggies  het 
bekoring  en  sal  aan  die  jong  leser  of  luisteraartjie  veel  plesier  verskaf. 


Rona  Rupert:  Wat  wU  jy  maak  as  jy  weet?  Tafelberg  1983. 

Hierdie  verhaal  vir  ouer  kinders  en  tieners  bewys  dat  'n  boek  waarin  uiterlike 
spanning  'n  sterk  rol  speel,  ook  met  innerlike  aksente  gehanteer  kán  word. 
Die  werk  is  nie  'n  vervolg  op  die  Scheepersprys-wenner  WOORDE  IS  SOOS 
WORS  (wat  saam  met  WEGLOOPWINTER  bekroon  is)  nie,  hoewel  dieself- 
de  agtergrond,  naamlik  die  kinderhuis  St.  Andrew's,  gebruik  word.  Ook 
ander  dele  van  Kaapstad  en  omgewing  speel  hierby  'n  rol.  Dieselfde  karak- 
ters  kom  eweneens  ter  sprake,  maar  nou  val  die  klem  nie  op  die  oudste  seun 
Josias  nie  maar  op  Mita,  wat  as  derdepersoonsbelewer  gefokaliseer  word. 
Die  tyd  waarom  dit  gaan,  val  tussen  die  ervaringsgedeelte  en  die  laaste 

hoofstuk  van  WOORDE  IS  SOOS  WORS,  waar  Josias  aan  die  ver  kant  van 
twaalf  is  en  Mita  in  Meimaand  op  haar  beurt  twaalf  word.  'n  Verskil  is  dat 
die  kinders  se  ma,  wat  nie  meer  alleen  vir  hulle  kan  sorg  nie,  hier  nie  meer 
skyfies  verkoop  soos  in  die  vroeëre  verhaal  nie  maar  in  Woolworth's  werk. 
Byderwetse  taal  word  gebruik;  dikwels  kom  vergelykings  voor  wat  nie  die 
ruimtetekening  aanvul  soos  by  Alba  Bouwer  die  geval  is  nie  maar  tog  oor- 
spronklik  en  gepas  aandoen,  soos  wanneer  Mita  se  bene  voel  "soos  twee 
bome  wat  wortelgeskiet  het  in  die  teer"  (57).  Engelse  woorde  word  funk- 
sioneel  in  die  dialoog  gebruik;  anders  as  in  die  vroeëre  werk  is  die  spelling 
konsekwent  Engels  en  daarom  oortuigend:  fíop,  mechanic,  tip  ensomeer. 
Hier  en  daar  gebruik  die  ru  karakters  ook  ru  woorde,  wat  funksioneel  en 
dus  aanvaarbaar  is.  Soms  word  inligting  direk,  met  'n  collage-tegniek,  van 
boeke  of  naambordjies  afgelees,  wat  die  werklikheidsillusie  versterk. 

In  plaas  van  genommerde  hoofstukke  gebruik  die  skryfster  'n  soort  dag- 
boek-indeling:  elke  deel  speel  binne  'n  dag  of  selfs  'n  gedeelte  van  'n  dag 
tussen  2 en  13  Mei  af.  Dae  word  soms  oorgeslaan;  ander  se  oggend  en  mid- 
dag  byvoorbeeld  apart  en  noukeurig  gebeeld.  Dit  bring  'n  interessante  tyd- 
tegniek  aan  die  orde:  die  bepaalde  dag  waarom  dit  gaan  word  in  die  teen- 
woordige  tyd  beleef,  maar  dikwels  dink  Mita  in  die  verlede  tyd  terug  aan  iets 
wat  reeds  gebeur  het.  By  dié  terugdink  word  dan  konsekwent  by  die  verle- 
detydsvorm  gehou  en  nie  oorgeslaan  na  die  historiese  praesens  nie. 

Van  Mita  se  voorkoms  weet  die  leser  min  omdat  sy  self  beleef  en  dus  nie  ob- 
jektief  na  haarself  kan  verwys  nie.  'n  Keer  sien  sy  haarself  in  die  glas  oor  'n 
skildery  sit:  "haar  gelaatstrekke  en  haar  donkerbruin  hare  wat  sy  weer  laat 
groei"  (39).  Haar  hare  verhoog  later  die  spanning,  want  as  sy  ontvoer  word, 
dreig  Big  Ben  om  dit  af  te  sny.  Verder  dra  sy  skoene  wat  eintlik  al  vir  haar  te 
klein  is  bloot  omdat  haar  ma  dit  nog  vir  haar  gekoop  het:  dit  wys  dat  sy  nog 
omgee  vir  haar  ma,  al  voel  sy  ontnugter  omdat  dié  haar  verraai  het  en  in  die 
Kinderhuis  laat  bly. 

Sintuiglik  is  Mita  gevoelig,  maar  sy  konsentreer  op  indrukke  om  haar  aan- 
dag  van  ontstellende  feite  weg  te  hou.  En  daar  is  genoeg  om  haar  emosio- 
neel  om  te  krap:  haar  ma  wat  hulle  weggegooi  het,  haar  pa  wat  lankal  weg 
is  maar  na  wie  sy  nog  verlang,  die  vioollesse  waaroor  sy  dol  is  maar  wat 
betaal  moet  word.  Dis  haar  liefde  vir  musiek  wat  die  boek  tot  eenheid  bind: 
om  vir  die  lesse  te  betaal  doen  sy  skoonmaakwerk  in  die  huisvader,  meneer 
Lubbe,  se  huis  en  ontdek  só  dat  Bruce  en  Big  Ben  nie  werklik  by  eersge- 
noemde  was  nie  maar  die  matrone  se  geld  gesteel  het.  As  sy  van  haar  ma  af 
terugkom  nadat  sy  dié  gaan  bedank  het  omdat  sy  onverwags  self  vir  die 
vioollesse  betaal  het,  word  sy  deur  die  boeweseuns  in  'n  gesteelde  motor 
gedwing  en  ontvoer.  Dis  as  Big  Ben  later  haar  geleende  viool  breek  dat  sy 
eindelik  die  kans  kry  om  weg  te  hardloop  en  hulp  te  gaan  haal. 

Die  sterkste  ontwikkeling  wat  Mita  ondergaan,  hou  verband  met  haar  ge- 
voel  vir  die  deugniet  Bruce  wat  Big  Ben  se  handlanger  is  by  die  diefstalle  en 
ontvoering.  Hier  kom  die  titel  van  die  werk  ter  sprake.  Aanvanklik  is  dit 

Bruce  wat  nuuskierig  wil  weet  wat  sy  dra  en  Mita  wat  haar  vrees  wegsteek 
met  'n  uitdagende  vraag:  "Wat  wil  jy  maak  as  jy  weet?"  (25).  As  sy  later  wil 
weet  wie  se  motor  die  seuns  gesteel  het,  gooi  Bruce  haar  woorde  vir  haar 
terug  — ook  uitdagend  maar  sonder  vrees.  Emotiewe  suggestie  lê  eerder 
agter  as  in  die  woorde,  en  dit  word  voortgesit  in  hulle  verhouding  tydens  die 
ontvoering.  Terwyl  hulle  wag  dat  Big  Ben  van  Hermanus  terugkom,  besef 
Mita  sy  is  "nie  meer  bang  vir  Bruce  nie"  (74).  Kort  daarna  red  sy  sy  lewe  as 
hy  in  die  water  beland,  en  dis  die  begin  van  'n  verandering  by  hóm.  Mita 
woxd  neutraal:  "sy  is  nie  vir  hom  bang  nie,  en  sy  haat  hom  ook  nie  meer 
nie"  (81).  Later  "neem  (hy)  die  vioolkas  by  haar  aan"  (88).  Dis  as  Big  Ben 
haar  viool  skop  en  wegsmyt  dat  die  verhaal  tot  'n  klimaks  kom:  nou  begin 
die  seuns  veg  terwyl  Mita  weghardloop;  dit  eindig  as  Bruce  die  boelie  skiet. 
Onverskilligheid  word  mededoë  by  Mita:  sy  wil  iets  vir  hom  doen  en  doen 
dit  inderdaad  as  sy  'n  storie  versin  om  daardeur  vir  hom  te  sê  dat  sy  weet  sy 
pa  is  in  die  tronk  en  dat  Bruce  vir  hom  moet  skryf.  Vir  die  polisie  vra  sy: 
"Asseblief,  Meneer,  sê  hulle  moet  hom  'n  kans  gee"  (107). 

Die  veranderde  gesindheid,  veral  by  die  bullebak  Bruce,  geskied  darem  'n 
bietjie  vinnig.  Andersyds  is  Big  Ben  die  tipiese  skurk  (en  volslae  sleg)  met 
klein  tandjies  en  kort  vingers  wat  met  kwaai  finaliteit  met  sy  lewe  moet 
boet. 

Hopelik  is  dit  net  die  volwasse  leser  wat  ongemaklik  wonder  of  Mita  se 
slapery  by  die  boewe  in  dieselfde  huis  so  onskuldig,  sonder  poging  tot  aan- 
randing  minstens  van  Big  Ben  se  kant,  sou  verloop  het? 

Dat  die  boek  eindig  met  Mita  se  weersiens  van  haar  ma  — en  gesuggereer- 
de  versoening  in  die  "klokgelui"  wat  Mita  hoor  as  sy  haar  ma  tegemoetloop 
— is  'n  mooi  vinding,  hoewel  moontlik  té  mooi  om  geloofwaardig  te  wees 
as  eind  alles  goed. 

Die  boek  is  'n  aanwins  vir  ons  jeugliteratuur  — maar  nie  van  dieselfde 
gehalte  as  WOORDE  IS  SOOS  WORS  nie. 


Rena  SchUler:  Pau/  op  die  wena/d(er.  Human  & Rousseau  1984. 

'n  Goedversorgde,  goedgeskrewe  jeugboek  dié.  'n  Mens  wonder  net:  word 
hedendaagse  tieners  nie  al  moeg  van  boeke  oor  die  plaas,  veral  die  plaas 
van  baie  dekades  gelede  nie? 

Paul  van  die  titel  is  die  hoofkarakter.  Hy  moet  die  skool  verlaat  en  deur  'n 
korrespondensiekursus  verder  leer  terwyl  hy  Hoogekraal  ná  sy  pa  se  dood 
aan  die  gang  probeer  hou.  Op  vyftien  moet  hy  vinnig  volwasse  word  en 
swaar  verantwoordelikhede  op  hom  neem;  iets  wat  hy  met  deursettingsver- 
moë,  eerlikheid  en  die  getroue  hulp  van  plaaswerkers,  'n  bywoner  en  sy 
oom  Steven  regkry.  Dat  dit  meestal  'n  alwetende  verteller  is  wat  óf  vanuit 
Paul  se  belewenis  óf  oorsigtelik  meedeel,  is  oortuigend;  selfs  dat  hierdie 
verteller  soms  oorskakel  na  die  naïewe  gedagtes  van  Paul  se  sussie  Hanna- 

tjie,  kan  aanvaar  word.  Maar  soos  in  soveel  kinder-  en  jeugverhale  word  die 
slaggat  van  oorslaan-na-'n-volwasseneperspektief  hier  ook  nie  vermy  nie. 
En  nie  net  kom  Paul  se  ouers  direk  in  die  fokus  nie  maar  die  volwassenes 
word  by  die  naam  genoem  — wat  verraai  dat  dit  nie  suiwer  om  'n  jeugsie- 
ning  van  die  wêreld  gaan  nie. 

Die  wit-swart-verhouding  word  positief  gebeeld,  met  gebruikmaking  van 
moderne  aanspreekvorme  wat  by  'n  moderne  benadering  pas  en  nie  'n  ge- 
troue  weergawe  word  van  'n  vroeër  werklikheid  op  Suid-Afrikaanse  bodem 
nie. 

Gebeurtenisse  word  sober  en  gemotiveerd  aangebied.  Spronge  in  die  tyd  is 
noodwendig,  omdat  twee  jaar  gedek  word,  maar  dit  bring  tog  oorsigtelike 
mededelings  deur  die  verteller  mee  wat  nie  bydra  tot  'n  werklike  diep  beel- 
ding  van  die  hoofkarakter  nie.  Hannatjie,  'n  simpatiekgetekende  figuurtjie, 
neig  ook  daartoe  om  te  verdwyn  na  die  einde  van  die  werk  toe.  Ook  minder 
belangrike  Imaar  tog  funksionele)  karakters  kry  nie  veel  om  die  lyf  nie. 

Vir  enkele  geïmproviseerde  woorde  (lekkerdinkdinge,  kerkgesig,  kwaaisê- 
ding,  lekkerdrafrit)  het  die  leser  waardering. 


CornAÍia  Kruger:  Die  grootste  diamant.  Juventus  1983. 

Die  titel,  tesame  met  'n  boekklubromannetjie-voorblad,  gee  'n  ander  indruk 
van  dié  jeugverhaal  as  die  inhoud.  Jammer  daarvanl 
In  wese  het  mens  hier  'n  heerlike  loslitstorie  wat  gedurig  neig  na 
geestigheid,  so  asof  die  skryfster  self  dit  baie  geniet  het  om  haar  met  die 
verhaal  besig  te  hou.  Geen  diepgang  nie;  niks  meer  eintlik  nie  as  'n  uur  of 
twee  se  naïewe  vermaak. 

Die  karakters  word  eksplisiet  geteken  eerder  as  gebeeld,  en  veral  Sooltjie 
gee  'n  onrealistiese  indruk  met  sy  drome  van  eendag  'n  ryk  koning  te  wees 
— hy  is  darem  al  'n  tiener  terwyl  hy  soos  'n  vyfjarige  oor  sy  toekoms  droom. 
Ook  Toontjies  is  ongenuanseerd  en  beleef  avonture  en  stoutigheid  saam 
met  Sooltjie  sonder  ooit  'n  emosie  van  verliefdheid  of  opstand  of  enigiets 
behalwe  vrolikheid. 

Die  verhaal  beweeg  met  die  hulp  van  baie  toeval  tot  die  slot  wat  darem  nie 
'n  eind-goed-alles-goed  behels  nie  maar  by  Sooltjie  'n  verdieping  van  insig 
bring,  al  is  dit  nie  deur  eie  groei  nie  maar  uit  wat  sy  oupa  vir  hom  uitspel. 
Soms  word  uit  volwassenes  se  perspektief  vertel,  wat  nie  slaag  nie,  maar  as 
die  tieners  aan  die  woord  is,  word  bevredigend  na  die  grootmense  verwys 
as  bv.  Ma  of  Tannie. 

Wat  taalgebruik  betref,  is  daar  soms spelfoute  (opgeskroefte))  maar  origens 
is  die  styl  lewendig  en  boeiend.  Die  fonetiese  skryfwyse  by  dialoog  van  die 
tieners  en  die  oupa  vind  ek  hinderlik  omdat  dit  tog  nie  in  Afrikaans  kan  dui 
op  'n  ander  uitspraak  as  die  gewone  nie  en  neig  om  die  karakters  karikatuur- 
agtig  voor  te  stel.  As  die  oupa  praat  van  bv.  wóre  of  siet,  is  die  afwyking  wel 

gemotiveerd  en  daarom  effektief. 

As  Cornelia  Kruger  haar  daarop  toelê,  kan  sy  jeugverhale  skryf  met  iets  om 
die  lyf. 


ELSABE  STEENBERG 
P.U.  vir  C.H.O. 

Nuwe  prosa 


Henriëtte  Qrové,  Die  kêre/  van  die  Pêrei  of  Anatomie  van  'n  /euenaar.  Drie 
verte/iings  waarin  die  iiefde  ter  sprake  kom,  Tafelberg,  1983,  140  pp., 
R10,50  + AVB. 

Dit  het  in  Henriëtte  Grové  se  prosa  nog  altyd  gegaan  om  die  déúrdink  van 
basiese  bestaansprobleme,  uitgaande  van  'n  gekonstrueerde  verhaalwerk- 
likheid.  Lewe  en  dood,  tyd,  die  liefde,  die  verhouding  tussen  mens  en 
wêreld  was  kernbegrippe  wat  in  Winterreis  ondersoek  is,  soms  op  die  wyse 
van  die  matematiese  berekening.  (Alethea,  die  hoofpersonasie  in  die 
"vertelling"  "Haar  naam  was  Hanna"  se  bynaam  was  bv.  Pythagorasl).  Die 
relatiwiteit  van  waarheid  en  leuen  (die  kerngegewe  in  Die  Kêre/  van  die 
Pêref)  speel  reeds  'n  belangrike  rol  in  o.m.  die  verhale  "Die  Bethlehem-ster" 
en  "Dood  van  'n  maagd"  uit  Jaarringe.  Hoewel  die  aanbiedingswyse  in  die 
jongste  vertelling  meer  gesofistikeerd  is  en  die  ironie  hier  'n  opvallender  rol 
speel  as  in  die  vorige  verhale  en  vertellings,  bly  die  basiese  gegewens 
waarmee  Grové  werk  onveranderd.  Opvallend  is  egter  dat  waar  die  liefde  in 
o.m.  "Winterreis",  "Wie  onthou  vir  Kinna?"  en  "Douw  en  Fransiena"  (wat 
reeds  in  1967  in  Standpunte  verskyn  het,  hoewel  dit  deel  van  die  jongste 
bundel  vorm)  nog  as  moontlike  reddende  lewensbeginsel  gegeld  het,  die 
leuen  nou  hierdie  posisie  benader. 

Reeds  die  titel  van  die  jongste  bundel,  goed  ondersteun  deur  die  opsetlike 
"camp"-effek  van  Gerhard  Last  se  allesins  bevredigende  stofomslag  (met 
bloedrooi  hartjie  en  wit  frilletjiesomboorsel  kompleet),  is  teken  van  'n 
ironies-relativerende  senderkode.  Die  alternatiewe  titel  van  die  eerste  vertel- 
ling,  die  feit  dat  die  tekste  enigsins  selfontluisterend  as  "vertellings" 
aangedui  word  en  die  vermelding  van  die  liefde  as  iets  wat  bloot  "ter 
sprake"  kom,  dui  op  'n  ironiese  fokalisering,  want  die  verloop  van  al  drie  die 
tekste  stempel  hulle  tot  veel  meer  as  blote  vertellings,  terwyl  die  liefde  in 
elke  verhaal  groei  tot  'n  bepalende  tekselement. 

Benewens  ironisering  is  daar  waarskynlik  nog  'n  rede  waarom  die  term 
"vertelling"  gekies  is  om  die  drie  tekste  in  hierdie  bundel  te  tipeer.  Hulle  het 
veel  weg  van  die  besinnende  aard  van  die  vertelling,  ook  t.o.v.  die  belang- 
rike  rol  wat  die  verteller  en  sý  insigte  in  dié  subgenre  speel.  Ja,  wie  nog  wil 
beweer  dat  dit  in  die  letterkunde  nie  in  groot  mate  gaan  om  die  lewe  en  die 
deurdink  van  die  lewe  nie,  word  deur  Die  kêre/  van  die  Pêrei  behoorlik  wind- 
uit  geslaan.  Want  wat  in  hierdie  teks  veral  opval,  is  die  vooropstelling  van 
die  skryfster-as-verteller  en  die  feit  dat  die  lotgevalle  van  die  verhaalperso- 
nasies,  soos  deur  haar  geskep,  slegs  vertrekpunt  word  vir  filosofiese  be- 
sinning.  Wat  is  waarheid  en  hoe  hou  die  woorde  van  die  skrywer  verband 
met  die  ver-beelding  van  'n  moeisaam  verworwe  waarheid?  Dit  is  waarom 
dit  in  hoofsaak  hier  gaan.  Wanneer  die  vertelling  reeds  'n  gevorderde 

stadium  bereik  het,  onderbreek  die  skryfster-as-verteller  doelbewus  die 
verhaalgang  met  'n  uitgebreide  bespiegeling  oor  die  aard  van  die  skryfaksie 
self.  Sy  beweer  t.o.v.  die  woorde  waarop  sy  aangewys  is:  "Hulle  dwing  al 
teen  die  waarheid  in,  en  in  plaas  daarvan  om  dit  bloot  te  lê,  verkrag  hulle 
dit"  (pp.  70=71). 

Wanneer  die  oomblik  van  waarheid  vir  haar  verhaalpersonasie  Stefaans 
Brink  aanbreek,  toets  sy  haar  voorneme  om  hom  selfmoord  te  laat  pleeg 
aan  die  insigte  van  haar  oorlede  pa,  "'n  wys  man  met  begrip  vir  ander"  (p. 
93).  Sy  toets  dus  sy  beplande  optrede  t.o.v.  waarheidsgetrouheid.  (Hoor  ek 
nóg  iemand  sê  die  letterkunde  wil  nie  aan  die  lewe,  die  waarheid,  getrou  bly 
nie?). 

Die  lotgevalle  van  die  verhaalpersonasies,  die  twee  maal  geskorste  medikus 
Stefaans  Brink,  en  die  owerspelige  ma  van  'n  sterwende  kind,  Elwiena 
Basson,  word  slegs  die  vertrekpunt  vanwaar  getrag  word  om,  eerstens,  tot 
die  wese  van  die  waarheid  deur  te  dring  en,  tweedens,  hierdie  waarheid 
d.m.v.  woorde  aan  die  leser  oor  te  bring.  Maar  dit  is  G.T.  Jordaan,  spogge- 
rige  en  liegbek-kunsmisagent  — die  kêrel  van  die  Pêrel  soos  hierdie  Moos- 
boorling  homself  voordoen  — wie  se  leuens  ten  slotte  blyk  die  enigste 
"waarheid"  te  wees.  In  die  loop  van  die  vertelling  beweeg  die  verteller  dan 
ook  vanaf  die  Cartesiaanse  insig:  "Ek  dink,  daarom  is  ek,"  deur  Jean- 
Jacques  Rousseau  se  stelling:  "Ek  voel,  daarom  is  ek",  die  vermoede:  "Ek 
het  lief,  dáárom  is  ek"  (p.  80),  G.T.  se:  "Ek  ís,  want  ek  lieg"  (p.  91),  Ste- 
faans  Brink  se:  "Ek  ís,  want  ek  sterf"  (p.  94),  tot  die  verworwe  slotwaar- 
heid:  "Ek  is,  want  ek  ly".  In  hierdie  insig  mond  al  die  voriges  uit  en  dit 
stempel  die  mens  tot  tragikomiese  figuur  ("'n  (e)sel  in  'n  Moosstorm")  vir 
wie  die  leuen,  waardeur  'n  nuwe  wêreld  geskep  kan  word,  ten  slotte  die 
enigste  toevlug  bly.  Om  hierdie  rede  word  Elwiena  Basson,  wat  een  keer 
haar  vinger  in  'n  kersvlam  verbrand  het  om  die  waarheid  staande  te  hou, 
eindelik  aktiewe  deelgenoot  aan  G.T.  se  leuens  wat  sy  vroeër  verafsku  het. 
Grové  se  interessante  hantering  van  tyd,  waarby  die  terugflits  'n  belangrike 
rol  speel,  onderstreep  die  feit  dat  die  chronologiese  verhaal  slegs  bysaak  is. 
Ook  die  terloopse  wyse  waarop  die  leser  ingelig  word  omtrent  die  dood  van 
Elwiena  se  "prematuurtjie"  (p.  94),  en  die  ironies-beredeneerde  vertelwyse 
van  sowel  die  fatale  liefdesnag  as  Brink  se  selfmoord,  sluit  hierby  aan.  'n 
Kliniese  vertelstyl  oorheers.  Ten  spyte  van  die  funksionaliteit  hiervan  kan  'n 
mens  nie  die  hinderlike  gevoel  ontkom  dat  die  opsetlik-serebrale  of  die 
opsetlik-ontluisterde  soms  net  'n  raps  te  ver  gevoer  word  nie.  Dit  geld  bv. 
die  beskrywing  van  G.T.  se  geboorte  (p.  15),  die  verteller  se  besinning  oor 
die  aard  van  die  waarheid  as  'n  "veritabele  kameleon"  (sic!)  (p.  13),  die 
gedagtes  (weer  eens  die  verteller  s'n)  oor  die  lot  van  die  gedoemde  min- 
naars  se  nog  ongebore  kind  (p.  92),  ens. 

Tog:  Die  kêrel  van  die  Pêrei  is  een  van  die  interessantste  en  die  geslaagdste 
skryfeksperimente  van  die  jongste  tyd  in  Afrikaans. 

Hierteenoor  is  die  tweede  teks,  "Affaire  de  Coeur",  minder  geslaag.  Dit  lyk 

na  'n  stukkie  literêre  geestigheid  wat  misluk  omdat  die  metaforiese  gelyk- 
stelling  van  die  vrou  Gerharda  Buitenweg  se  ontsteekte  galblaas  aan  'n 
oorheersende,  Latynsnamige  minnaar  darem  net  te  vergesog  is.  So  ook  die 
opsetlik-pretensieuse  skryfstyl  wat  tot  sulke  fabrikasies  soos  die  volgende 
lei:  "Daarteenoor  is  my  storie  afgelei,  opgemaak,  geïnfereer,  berus  dit  op 
supposisie  en  is  my  afleidings  sirkumstansieel"  (p.  111). 

In  die  slotvertelling  (wat  ook  in  Hoogtepunte  in  die  Afrikaanse  verhaalkuns 
opgeneem  is)  slaag  Grové  daarin  om  met  'n  sobere  verdigting  van  taal  en 
emosie  een  mens  se  lewe  tot  die  essensies  van  pyn  en  vreugde  te  herlei. 


Etienne  van  Heerden,  My  Kubaan,  Tafelberg,  1983,  99  pp.  R9,50  -i-  AVB. 

Canby  en  Eisenstein  het  reeds  in  1909  in  hul  boek  The  short  story  in  Engiish 
gewaarsku  teen  oormatige  strukturering  in  die  kortverhaal,  teen  die  aan- 
wending  van  die  tegniek-om-die-tegniek:  "The  specific  word,  the  rapid  in- 
troduction,  the  stressed  climax,  the  careful  focus,  and  the  studied  tone." 
Ek  meen  dat  Van  Heerden  in  sy  sterk  kortprosadebuut  beïndruk  juis  weens 
die  delikate  balans  wat  hy  handhaaf  tussen  deeglike,  maar  nie  ooropvallen- 
de  strukturering  en  die  behoud  van  'n  eie,  innerlike  dinamiek  in  die  tekste. 
Struktuur  doen  selde  gemaak  aan  en  tree  nie  beperkend  op  t.o.v.  'n  spon- 
tane  handelingsverloop  nie.  Daar  is  wel  'n  enkele  keer  'n  hinderlike  gevoel 
dat  bepaalde  motiewe  oorgeëksplisiteer  word,  'n  neiging  wat  miskien  ver- 
skoonbaar  is  in  die  lig  van  die  feit  dat  hierdie  verhale  meermale  'n  besondere 
digtheid  besit  wat  op  aktiewe  leserinvulling  steun.  Van  Heerden  se  sugges- 
tieryke  verhale  maak  gebruik  van  die  metode  van  indirekte  onthulling  en  'n 
geringe  mate  van  mistifikasie  wat  'n  verrykende  semantiese  polivalensie 
aan  die  verhale  verleen.  Hierdie  tegnieke  vereis  'n  duidelike  tekensisteem 
om  die  leser  te  lei.  Van  Heerden  se  uitreik  van  tekens  is  in  enkele  gevalle 
oorvorduidelikend. 

Die  tekste  kan  deurgaans  as  kortverhale  bestempel  word  weens  die  aan- 
wesigheid  van  'n  epiese  lyn  wat  uitloop  op  die  verwerwing  van  'n  bepaalde 
insig.  Die  swaartepunt  van  die  verhale  lê  meesal  in  die  bestaan  van  'n 
bepaalde  spanningsverhouding  tussen  personasies,  en  Van  Heerden  open- 
baar  'n  besondere  sensitiwiteit  juis  vir  die  fyner  nuanses  in  menseverhou- 
dings.  Bewys  hiervan  word  by  uitstek  gelewer  in  die  uitmuntende  titelver- 
haal  — laaste  geplaas  in  die  bundel  — waarin  die  sonderlinge  haat-liefde- 
verhouding  wat  daar  tussen  die  vertellende  ek  en  sy  Kubaanse 
"gevangene"  bestaan,  met  'n  besondere  finesse  verbeeld  word.  Vergelyk  in 
hierdie  verband  die  gladde  oorskakeling  van  die  berekende  bravade  van  die 
inset  (wat  blyk  slegs  'n  masker  te  wees)  na  die  emosionele  uitgelewerdheid 
van  die  slot.  Die  verhaal  word  'n  noodkreet  teen  die  wreedheid  van  oorlog 
wat  dwing  om  die  liefde  te  vernietig  — vgl.  die  refreinagtige  verwysings  na 

die  feit  dat  liefde  net  so  wreed  is  as  oorlog. 

In  hierdie  verhaal  voldoen  Van  Heerden  m.i.  op  briljante  wyse  aan  die  eis 
wat  'n  ander  kortverhaalskrywer,  M.C.  Botha,  aan  die  "perfekte  kortver- 
haal"  stel:  "Die  leser  moet  aan  sterre  kan  raak  terwyl  sy  voete  op  die  aarde 
is.  Suiwer  surrealisme  of  suiwer  realisme  is  vir  my  onaantreklik,  maar  'n 
samesmelting  van  die  twee  is  ...  indrukwekkend  ..."  (uit  "Oor  skryf"  in  Die 
einde  van  'n  kluisenaar  se  /ewe).  In  "My  Kubaan"  word  doeltreffend  ge- 
vorder  van  'n  ru  realisme  tot  'n  byna  teer  surrealisme,  'n  dualisme  wat  ook 
in  die  verhouding  van  die  grenssoldaat  tot  sy  fiktiewe  gevangene  — van  wie 
hý  eintlik  die  gevangene  is  — versigbaar  word.  Die  oorgang  word  onder- 
steun  deur  'n  funksionele  stylwisseling  — van  die  realistiese  na  die  poëtiese 
— en  die  opheffing  van  leestekens,  wat  die  leser  se  gedagtes  op  sigbare 
wyse  bevry  om  hul  eie  pad  verder  te  loop. 

Hierdie  feit  dat  verhaalslotte  dikwels  geen  afsluiting  is  nie,  maar  juis  'n  hele 
nuwe  gedagtebaan  vir  die  leser  inisieer,  is  'n  pluspunt  wat  ook  geld  by  o.m. 
"Treine",  "Joshua",  "Stomp  hande",  "Tsitsikamma"  en  "Sjebeen 
queen". 

Ander  pluspunte  is  die  knap  hantering  van  die  woord  — wat  tog  nie  die  in- 
druk  van  oorbestudeerdheid  skep  nie  — 'n  sin  vir  die  essensiële  en  'n  beson- 
dere  vermoë  tot  situasieskepping  en  -tekening.  Die  verhale  "Die  vyfde 
band"  (met  sy  evokatiewe  beskrywing  van  die  tienermilieu)  en  "Sjebeen 
queen"  munt  in  hierdie  opsig  uit.  Treffend  in  Ig.  is  eweneens  die  byna- 
surrealistiese  slot  waarin  'n  ontnugterde  Alexandra  triomfantelik  haar 
banale  omgewing  ontstyg.  Lg.  twee  verhale  munt  ook  uit  deur  die  wyse 
waarop  'n  ongewone  lewensfeer  d.m.v.  goed  beplande,  ekonomiese 
dialoog  en  'n  raak  selektering  van  konkrete  besonderhede  opgeroep  word. 
In  "Slap  grensdrade"  word  die  ontnugtering  van  'n  stamtradisievaste  vader 
gesuggereer  deur  die  waarnemings  van  'n  objektiewe  verteller.  Die  titel  sug- 
gereer  verval  a.g.v.  ontnugtering,  sowel  as  die  oorsteek  van  tradisioneel 
verbode  grense.  'n  Geringe  oorbeklemtoning  van  die  motiewe  "bloed", 
"teel"  en  "geslagsregister"  wil  hier  verseker  dat  die  aard  van  "die  kroon- 
prins",  Boet,  se  oortreding  nie  misgekyk  word  nie. 

In  "Treine"  word  'n  ironiese  toonaard  verkry  deur  die  feit  dat  die  prosaïese 
stasiemeester  optree  as  fokalisator  van  sy  vrou  se  wanhoopsdaad. 

"Die  wit  aap"  word  van  die  bloot  anekdotiese  gered  deur  die  kontrastering 
van  die  jong  seun  se  obsessionele  bewustheid  van  die  gevange  aap  se 
menslike  trekke  en  die  ander  se  onsensitiewe  reaksie  op  hierdie  mens-gelyk- 
heid,  sowel  as  deur  die  emosionele  verskuiwing  wat  daar  in  die  seun  se  han- 
tering  van  die  geweer  plaasvind. 

"Joshua"  en  "Stomp  hande"  beeld  die  ervaringswêreld  van  die  kind  met 
deernis,  maar  ook  met  'n  illusielose  nugterheid  uit.  Die  feit  dat  die  kinders 
self  in  albei  hierdie  verhale  as  fokalisators  optree,  laat  die  verhale  aan 
psigologiese  oortuigingskrag  wen. 

In  "Tsitsikamma"  word  goed  daarin  geslaag  om  'n  atmosfeer  van  fisieke  en 

emosionele  bedreigdheid  te  skep.  In  hierdie  verhaal  word  daar  effens  te  veel 
klem  gelê  op  die  be-tekening  van  die  woud  as  lewende  wese,  miskien  juis 
omdat  die  skrywer  nie  mooi  weet  hoe  om  die  leser  Marianne  se  geheime 
kennis  te  laat  deel  sonder  om  die  noodsaaklike  element  van  mistifikasie,  wat 
die  verhaal  se  trefkrag  bepaal,  prys  te  gee  nie. 

In  ''Die  pontmeester"  slaag  'n  poging  tot  filosofiese  bespiegeling  en  die 
eksplisiete  vermelding  van  die  verhouding  tussen  verhaal  en  leser  nie  daarin 
om  hierdie  anekdote  tot  sinvolle  verhaal  te  verhef,  nie. 

Jochen  Berger  se  stofomslagtekening  is  met  fyn  kunssin  uitgevoer,  maar 
mis  m.i.  tog  die  gees  van  die  titelverhaal. 

Elsa  Joubert,  Die  laaste  Sondag,  Tafelberg,  1983,  149  pp.,  R10,50  -i- 
AVB. 

Elsa  Joubert  se  jongste  roman  wortel,  soos  haar  voriges,  in  die  Suider-Afri- 
kaanse  aktualiteit.  Die  flapteks  beskryf  dit  as  "'n  gedurfde  aktualiteitsroman 
wat  'n  projeksie  gee  van  die  kerk  in  Suid-Afrika  — 'ji  ommuurde  kerk  waarin 
dit  in  laaste  instansie  nie  meer  gaan  om  die  versoeningsdood  van  Christus 
nie,  maar  om  Ou-Testamentiese  waardes:  'n  oog  vir  'n  oog."  Dit  gaan  dus 
in  die  eerste  plek  om  die  uitbeelding  van  die  kerk  — waarskynlik  die  N.G. 
Kerk  — in  Suid-Afrika. 

Gelees  in  die  konteks  van  die  kontemporêre  sosio-religieuse  opset  in  Suid- 
Afrika  en  met  inagneming  van  die  beklemtoning  van  bepaalde  simbole  en 
simbolereekse  in  die  roman,  lyk  bogenoemde  my  na  'n  aanvaarbare  resep- 
sie.  Hierdie  konkretisering  impliseer  dat  ander  struktuurelemente,  soos  o.m. 
karakterisering,  in  diens  van  die  teleologiese  bepaaldheid  van  die  werk  sal 
staan.  Ds.  Wessel  Falk  moet  dan  waarskynlik,  logieserwys,  gesien  word  as 
verteenwoordigend  van  die  kerk.  Word  hierdie  logika  enduit  gevoer  (in 
terme  van  die  roman  self!)  is  die  beeld  wat  van  dié  kerk  geskep  word,  die 
volgende:  Dit  is  'n  paranoïese  instansie  wat  deur  onredelike  emosie  oor- 
heers  word  (vgl.  ds.  Falk  se  optrede  teenoor  die  swart  seuns  in  die  kerk). 
Die  kerk  verhef  homself  bo  ander  (vgl.  die  ligging  van  die  kerk  bo-op  'n  bult 
en  ds.  Falk  se  emosionele  uitroep  (p.  28):  "Het  hy  nie  sy  eie  stink  kerk  daar 
onder  as  hy  kerk  soek  nie?").  Ander  rasse  word  dus  — sonder  logiese  rede 
— as  'n  bedreiging  gesien  en  hulle  word  doelbewus  uitgesluit  (vgl.  die 
oprigting  van  'n  sewe  voet  hoë  heining  om  die  kerk).  Die  kerk  word  ten 
slotte  'n  werktuig  van  die  Bose  pleks  van  die  Goeie.  Die  implikasie  is  waar- 
skynlik  dat  wanneer  dié  kerk  eindelik  tot  die  besef  kom  dat  hy  'n  misleide 
kerk  is,  dit  te  laat  sal  wees  om  iets  te  red.  Die  apokalips  wat  deur  sy  onver- 
soenlike  houding  aangebring  word,  is  onafwendbaar.  Wanneer  ds.  Falk 
eindelik  deur  die  "jong  reuse"  van  sy  gemeente  tot  'n  aweregse  seën  ge- 
dwing  word,  beken  hy:  "Dit  was  'n  dwaalleer.  Dit  was  die  duiwel,  nie  die 
stem  van  die  Here  nie"  (p.  149).  "Maar",  konstateer  die  teks  verder,  "dis  te 
laat". 

Ek  glo  dit  sal  'n  miskenning  van  die  roman  wees  om  die  engagé  aard  daar- 
van  mis  te  kyk.  In  hierdie  opsig  het  dit  intertekstuele  bande  met  sy  voor- 
ganger,  die  wêreldtreffer  Die  swerfjare  van  Poppie  Nongena  wat  deur  o.a. 
André  P.  Brink  en  J.C.  Kannemeyer  as  engagé  vertolk  is.  Kannemeyer  sê 
bv.  in  sy  Geskiedenis  van  die  Afrikaanse  literatuur,  Band  77:  " "Met  Die 
swerfjare  van  Poppie  Nongena  slaag  Elsa  Joubert  daarin  om  met  die  ge- 
braik  van  die  swartman  se  Afrikaans  'n  beeld  van  verontregting  op  te  bou 
wat  terselfdertyd  'n  felle  aanklag  is  teen  die  wetgewing  waardeur  mense  in 
'n  stelsel  ingedwing  word"  (p.  321).  Hierdie  siening  strook  met  die  gees  van 
Alan  Paton  se  voorwoord  tot  die  Engelse  vertaling  waarin  daar  o.m.  gesê 
word:  "This  is  the  sad  story  of  a sad  country,  and  of  a humble  woman  who 
under  the  burden  of  South  Africa's  discriminatory  laws  never  gives  up, 
never  gives  in." 

Die  skryfster  Mary  Renault  het  in  'n  televisieonderhoud  wat  onlangs 
gebeeldsaai  is,  haar  uitgesproke  afkeer  van  die  littérature  engagée  gegrond 
op  haar  oortuiging  dat  dit  elke  skrywer  as  skrywer  korrupteer. 

Ook  hierdie  roman  van  Elsa  Joubert  bewys  ongelukkig  nie  die  teendeel  nie. 
Weens  die  engagé  aard  daarvan  staan  karakterisering  sowel  as  seleksie  van 
gebeure  dermate  in  diens  van  die  didaktiese  tema  dat  'n  mens  feitlik  dwars- 
deur  die  roman  hinderlik  bewus  bly  van  'n  mindere  of  meerdere  mate  van 
skrywersmanipulering . 

Hierdie  manipulering  is  bowenal  te  sien  in  die  karakterisering.  Wat  die  hoof- 
personasie,  ds.  Wessel  Falk,  betref,  kan  die  leser  moeilik  aanvaar  dat  'n 
predikant  hom  so  maklik  laat  oorrompel  deur  'n  jong  grenssoldaat  se 
sillogistiese  argument  wat  op  'n  volkome  vals  aanvangspremisse  berus.  Die 
argument  lui  nl.  dat  die  soendood  van  Christus  met  dertig  silwerlinge  ge- 
koop  is  en  teruggekoop  kan  word  met  die  dood  van  dertig  onskuldiges: 
"Dan  het  ons  die  Here  teruggekoop  en  kan  ons  sy  soendood  tot  niet  maak, 
dan  verval  wat  Hy  geleer  het  ...  dan  is  die  jag  oop"  (p.  8). 

Die  teks  doen  baie  mobite  om  ds.  Falk  se  revolusionêre  en  kritieklose  aan- 
vaarding  van  hierdie  argument  te  verantwoord.  (Ds.  Falk  voel  wel  soms  dat 
die  opdrag  vir  hom  te  groot  is  en  hy  wonder  dikwels  of  dit  nie  dalk  van  die 
duiwel  kom  nie,  maar  'n  mens  kry  nie  die  indruk  dat  hy  die  oorspronklike 
argument  as  vals  aanvoel  nie.)  Daar  word  klem  gelê  op  die  feit  dat  die  jong 
soldaat,  wat  ook  die  eerste  "onskuldige"  slagoffer  van  verraad  word, 
blond,  skoongewas  en  lig  was  en  dat  hy  blou  oë  gehad  het.  Ook  word  die 
feit  beklemtoon  dat  ds.  Falk  telkens  as  hy  van  die  grens  af  gekom  het,  "nie 
homself"  was  nie  (p.  18).  Die  feit  dat  hy  dinge  doen  (s)onder  om  bewustelik 
daaroor  te  besluit"  (p.  9),  dat  hy  "altyd  iemand  (was)  wat  die  rol  van  lots- 
bestemming  in  sy  lewe  erken  het"  (p.  11)  en  dat  hy  saam  met  Shakespeare 
se  Malvolio  vermoed  dat  "some  have  greatness  thrust  upon  them"  (p.  80), 
wil  maar  net  nie  slaag  as  motivering  nie.  Dis  'n  geval  van  "my  lady  doth  pro- 
test  too  much,  methinks!" 

Wanneer  Oom  Theunie  van  die  nuwe  teologie  te  hore  kom,  reageer  hý  soos 

volg:  "Dis  'n  versinsel.  Dis  malligheid.  Is  dít  nou  'n  storie  om  grootmense 
mee  te  vermaak  ...  Simpel  Joachim  en  Jannie  wat  op  loop  geraak  het"  (p. 
121).  Tannie  Nolte  praat  daarvan  as  "'n  spul  stories"  (126). 

Die  vraag  ontstaan  waarom  ds.  Falk  nie  van  die  begin  af  sy  nuwe  teologie 
aan  die  oordeel  van  sy  gemeente  getoets  het  nie.  Sy  verskoning  dat  dit  nog 
nie  tyd  is  "dat  hierdie  groot  ding  deur  die  gemeente  loop  nie"  (p.  54)  word 
nie  deeglik  begrond  nie.  Tog  aanvaar  hy  blykbaar  goedsmoeds  dat  sy  ge- 
heim  by  broer  Joachim  veilig  sal  wees.  In  albei  gevalle  lyk  dit  na  'n  doelbe- 
wuste  manipulering  van  gebeure  om  die  uiteindelike  konfrontasie  moontlik 
te  maak.  Joachim  se  rol  as  nuusverspreier  en  vervaardiger  van  die  fatale 
bandopname  word  baie  terloops  vermeld  en  swak  gemotiveer.  Dat  albei 
hierdie  dinge  'n  deurslaggewende  rol  speel  t.o.v.  die  finale  apokalips,  laat 
Joachim  ongemaklik  baie  na  'n  deus  ex  machina  lyk. 

Ander  onwaarskynlikhede  wat  skrywersmanipulering  laat  vermoed,  is  die 
groot  aantal  "onskuldige"  sterftes  binne  'n  kort  tyd,  die  feit  dat  juis  dié 
gedeelte  van  die  koerant  waarop  die  gesiggies  van  die  vermoorde  kinders 
verskyn,  vier  keer  kort  ná  mekaar  in  die  dominee  se  pad  kom  (en  dus  deur 
hom  as  teken  vertolk  word),  ens. 

"Never  trust  the  teller,  trust  the  tale",  sê  Lawrence.  Maar  wat  nou  gemaak 
as  die  verteller,  en  agter  die  verteller  die  geïmpliseerde  skrywer  altyd  so  ken- 
nelik  teenwoordig  is  dat  'n  mens  hom/haar  moeilik  kan  ignoreer?  Daar  is  bv. 
'n  duidelik  negatiewe  vertellersfokalisering  in  die  beskrywing  van  ds.  Falk  se 
gemeentelede:  "Die  mans  het  donker  pakke  aan  en  die  vrouens  se  rokke  is 
van  ligter  kleure  crimplene.  Hulle  is  meestal  vet,  en  die  rokke,  styf  van  agter 
opgerits,  gee  hul  liggame  'n  vierkantige  voorkoms"  (p.  93).  Hierdie  nega- 
tiewe  vertellersfokalisering  geld  al  ds.  Falk  se  ondersteuners.  Selfs  tannie 
Nolte  spring  nie  vry  nie:  "Op  haar  boonste  ken  — hulle  hang  in  riwwe  in 
haar  nek  — is  daar  'n  moesie  waaruit  'n  lang  swart  haar  groei"  (p.  88).  En 
wanneer  tannie  Nolte  optree  as  fokalisator  van  die  ouderlinge  en  die  diakens 
in  die  kerk,  neem  die  verteller-as-fokalisator  kommentariërend  en  verduide- 
likend  by  haar  oor:  "By  die  diakens  is  daar  ook  'n  onrustigheid,  maar  'n 
soort  tevrede  onrustigheid,  asof  daar  vir  hulle  'n  pad  ingeslaan  is"  (p.  93). 
Daar  is  baie  meer  suike  gevalle. 

Daar  is  in  die  boek  'n  duidelik  waarneembare,  beplande  ontwikkeling  vanaf 
lig  na  donker,  in  letterlike  sowel  as  figuurlike  sin.  Volgens  die  eise  van  die 
tema  moet  hierdie  ontwikkeling  ook  in  ds.  Falk  as  hoofpersonasie  voltrek 
word.  Die  kiem  van  die  kwaad  (die  donker)  word  reeds  van  die  begin  af  in  sy 
optrede  geplant.  Wanneer  hy  sê  dat  hy  die  grenssoldaat  se  ouers  ken,  is  hy 
"onbewus  dat  hy  'n  leuen  vertel"  (p.  10).  Aan  sy  gemeente  in  wie  se  gesigte 
hy  die  Sondagoggend  ná  sy  grensbesoek  "soveel  blou  oë  ...  skoon,  oop 
blou  oë"  (p.  23)  sien,  vertel  hy  slegs  'n  halwe  waarheid.  Ook  sy  argument 
vir  die  oprigting  van  die  heining  om  die  kerk  is  gegrond  op  'n  leuen  (p.  36), 
'n  stukkie  selfbedrog  waaraan  die  leser,  terloops,  ook  maar  moeilik  sluk. 
Hierdie  selfbedrog  is  egter  onontbeerlik  vir  die  ontwikkeling  van  die  skuld- 

onskuld-motief,  'n  kernmotief.  Hanta  se  beveiliging  vorm  deel  van  die  moti- 
vering  vir  die  oprigting  van  die  heining.  Die  dominee  beskou  Hanta  as  on- 
skuldig  (pp.  18  en  21).  Tog  is  daar  vanaf  die  begin  die  kiem  van  skuld  opge- 
sluit  in  haar  "onderdorpse"  voorkoms  en  die  feit  dat  haar  krulle  "amper 
kroes"  is  (p.  13).  Hierdie  besonderhede  verplant,  terloops,  ook  die 
moontlikheid  van  onskuld  na  die  onderdorp  en  dui  op  die  verwikkeldheid 
van  die  begrippe  "skuld"  en  "onskuld".  Ook  tydens  die  aanranding  in  die 
kerk  is  daar  by  die  dominee  blyke  van  'n  verwarring  tussen  skuld  en  on- 
skuld. 

Gebeurtenisse  in  die  verhaal  bevestig  tot  oormaat  toe  die  skuld-onskuld- 
motief.  Daar  word  aangetoon  dat  geeneen  van  die  sg.  "onskuldige"  slag- 
offers  sonder  'n  kiem  van  skuld  is  nie.  Die  grenssoldaat  — die  eerste  slag- 
offer  — is  as  een  van  "ons  oorlogseie"  (p.  8)  nie  werklik  onskuldig  nie;  oom 
Theunie  wonder  wat  sy  seun  Bertus  destyds  in  die  stat  gaan  soek  het  (p. 
123);  die  klipgooiery  ná  die  pannekoekaand  is  'n  regstreekse  gevolg  van  dié 
gewraakte  fondsinsameling;  die  dominee  se  negatiewe  fokalisering  van  die 
Bouman-vrouens  (pp.57  — 58)  ontneem  húlle  dooies  'n  mate  van  hul  on- 
skuld;  die  skoolbus  het  "afgesien  van  die  oorspronklike  reisplan"  (p.  70)  en 
die  ongure  Lubbe  — wat  Hanta  reeds  vroeër  in  die  winkel  onwelvoeglik 
betas  het,  is  skuldig  aan  sy  eie  dood.  Al  hierdie  gebeurtenisse  is  deursigtig 
so  beplan  om  te  lei  tot  ds.  Falk  se  tematies  belangrike  slotbesef:  "...  daar 
was  nie  genoeg  onskuld  nie"  (p.  149). 

Weer  eens,  die  feit  dat  hierdie  bewustheid  van  skuld  selde  beeldend  aange- 
dui  word  as  deel  van  ds.  Falk  se  eie  innerlike  ontwikkeling,  laat  die  slotinsig 
veel  eerder  na  'n  vertellersinsig  lyk.  Hierdie  vermoede  word  versterk  deur 
die  feit  dat,  in  'n  parallelle  ontwikkeling,  ook  Hanta  se  vordering  van  veron- 
derstelde  onskuld  na  skuld  kulmineer  in  die  toneel  waar  sy  in  die  donker 
winkel  die  leiding  neem  in  haar  en  Loep  se  deur-die-verteller-geïmpliseerde 
sondeval. 

Dat  die  hele  gebeurereeks  so  opvallend  saamwerk  om  ds.  Falk  se  meester- 
plan  tot  ironiese  volvoering  te  bring,  laat  vermoed,  weer  eens,  skrywers- 
manipulering. 

Ander  romanpersonasies  is  dikwels  illustratief  van  aard.  Ds.  Falk  se  suster, 
Freda,  werk  met  "fyn  goed"  (p.  14)  en  vorm  so  'n  kontras  met  haar  broer  se 
koestering  van  gruwelike  relikwieë.  Die  profetiese  kiein  noodlotsfiguur 
Karolientjie  illustreer  die  beweging  van  lig  na  donker.  Haar  krimpende 
eilandjie  son  (p.  143),  waaruit  sy  kantel,  verleen  aan  die  romantitel  'n 
dubbelduidigheid:  die  laaste  Sondag  (d.w.s.  die  laaste  dag  wat  aan  'n  God 
van  liefde  gewy  is)  word  terselfdertyd  die  laaste  son-dag.  Louis  Duvenage 
verteenwoordig  die  "verligte"  element,  oom  Theunie  dié  wat  die  waarheid 
vermoed,  maar  van  handeling  weerhou  word  uit  vrees  vir  die  oordeel  van 
hul  volksgenote  (vgl.  p.  122).  Tannie  Nolte,  met  haar  verbondenheid  aan 
die  grond,  besit  'n  soort  intuïtiewe  Lig,  maar  word  van  doeltreffende 
handeling  weerhou  (omdat  sy  steeds  ten  gunste  van  afkamping  is?). 

Dat  Elsa  Joubert  in  hierdie  roman  die  vakman  by  uitstek  is,  blyk  uit  haar 
gedetailleerde  uitwerk  van  vervlegte  motiewe.  Haar  krag  word  hier  egter 
tegelykertyd  haar  swakheid,  juis  omdat  dié  vakmanskap  te  duidelik  op  die 
oppervlakte  lê.  Dat  die  skryfster  steeds  in  staat  is  tot  uitstekende  situasie- 
tekening  blyk  egter  o.m.  uit  die  beskrywing  van  die  verleidingstoneel  tussen 
Hanta  en  Loep  en  uit  die  slottoneel. 

Gerhard  Last  se  swaar  omslagontwerp  sluit  aan  by  die  apokaliptiese  aard 
van  die  romaninhoud. 


P.J.  Philander,  Hoefyster  vir  die  hart,  Tafelberg,  1983,  110  pp.,  R9,50  -i- 
AVB. 

Hoefyster  vir  die  hart  is  die  prosadebuut  van  die  digter  P.J.  Philander,  wat 
reeds  jare  lank  in  New  York  woon.  Die  bundel  bestaan  hoofsaaklik  uit  be- 
koorlike  vertellings,  soms  verhalend  van  aard,  waarin  herinnering  'n  belang- 
rike  rol  speel.  Die  tekste  ontwikkel  spontaan,  bevat  dikwels  brokke  liefde- 
volle  beskrywing  en  maak  nooit  aanspraak  op  die  doelbewuste  strukturering 
en  stilering  van  die  kortverhaal  as  letterkundige  vorm  nie.  En  dit  is  juis  in 
hierdie  spontaneïteit,  soms  byna  naïwiteit,  dat  die  bekoring  van  Philander 
se  tekste  lê.  Kontreibeskrywing  — kennelik  van  dié  dele  van  die  land  waar 
die  skrywer  self  gewoon  het  of  wat  hy  baie  goed  ken  — wedywer  deur- 
gaans  met  die  verhaalelement. 

Die  tekste  gaan  meesal  oor  die  dinge  van  die  aarde  (derhalwe  ook  die 
gepastheid  van  die  geleentheidstuk  "Fees  van  die  grond"  as  inleidingsteks), 
die  eenvoudige  dinge  van  elke  dag,  die  dinge  wat  bly  of  hartseer  maak.  En 
dit  gaan  boweal  oor  mense,  dikwels  oor  hulle  wat  arm  van  gees  is,  hulle  wat 
die  sout  van  die  aarde  is.  'n  Egte  menslikheid  spreek  uit  elke  bladsy  en  'n  fyn 
waarneming  waaruit  'n  liefde  vir  die  aarde  en  die  aardse  spreek.  Sprekend  in 
hierdie  verband  is  bv.  die  teks  "'n  Koeël  vir  'n  klou"  waarin  Freek  de  Jager 
kom  om  wraak  te  neem  op  'n  leeuwyfie  wat  sy  seun  verskeur  het.  Die 
noodlottige  koeël  word  egter  afgeweer  deur  die  onverwagte  verskyning  van 
drie  welpies.  Hierdeur  word  die  leeuin,  wat  as  moordenares  die  dood  ver- 
dien  het,  onaantasbaar  ook  moeder. 

Beskrywings  word  gekleur  deur  'n  fisieke  vreugde.  So  kom  'n  geelhouttafel 
uit  die  Knysna-George-Tsitsikamma-wêreld  bv.  tot  lewe  onder  Philander  se 
geesdriftige  pen:  "Die  tafel  vir  ons  seëngebed,  vir  die  wasem  bo  die  vars 
aartappels,  rooibeet,  geelwortels,  raap,  radys,  oulap-se-rooi  tamaties  en  die 
liggeel  mielies  wat  met  nóienshare  en  al  uitkruip  onder  die  skeute  van  hulle 
groen  blare"  (p.  2). 

Die  vreugde  wat  die  leser  uit  die  bundel  punt,  is  die  vreugde  van  meelewing. 
'n  Mens  verwonder  jou  aan  die  woordparate  geesdrif  waarmee  dinge  met 
elke  sintuig  beleef  en  tot  spreke  gebring  word. 

Enkele  tekste  is  minder  bevredigend.  So  klink  die  verhaal  "Kweo"  aan- 

vanklik  soos  'n  aardrykskunde-  en  geskiedenisles.  Ook  die  vertelwyse  hier  is 
effens  onbeholpe.  Dieselfde  geld  die  tekste  "Enklaves",  "Oemfie"  en 
enkele  ander.  "Aan  die  deur"  vorder  nie  verder  as  baie  persoonlike  herinne- 
ring  nie.  Enkele  tekste  w.o.  "Kaaimansgrot"  en,  weer  eens,  "Kweo"  ont- 
kom  nie  aan  'n  geringe  neiging  tot  melodrama  nie. 

In  die  algemeen  egter  is  hierdie  'n  boek  wat  aan  'n  wye  spektrum  van  lesers 
ruim  plesier  behoort  te  verskaf. 

Gerd  Last  se  omslagontwerp  is  funksioneel  en  esteties  bevredigend. 


Pirow  Bekker,  Witsalpeter,  Tafelberg,  1983,  201  pp.,  R12,50  + AVB. 

Die  subbetiteling  van  Witsalpeter  as  ridderroman  laat  vermoed  'n  paro- 
diërende  of  'n  satiriserende  inslag.  Die  roman  bestaan  uit  twee  dele,  af- 
sonderlik  getitel  "Every  explorer  needs  a vision"  en  "A  mare's  nest".  Twee 
sitate,  een  uit  'n  Middeleeuse  ridderroman  en  die  ander  uit  Landbouweek- 
biadvan  16  Mei  1980,  gaan  Deel  een  vooraf.  Die  eerste  sitaat  verwys  na  die 
Vier  Heemskinders  met  hul  wonderperd  iewers  uit  die  Middeleeue,  terwyl 
die  tweede  soos  volg  lui:  "Sedert  1909  is  geen  verdere  Boerperde  in  die 
Stamboekboek  ingeskryf  nie". 

Dit  is  hierdie  Landbouweekblad-inskrywing  wat  Rasmus  Erasmus,  tronkbe- 
waarder  met  verlof,  van  sy  eie  visie  voorsien:  hý  gaan  die  verlore  Boerperd 
opspoor  en  hom  na  die  Kaap  terugbring.  Rasmus  toon  as  dolende  ridder 
sterk  ooreenkomste  met  Cervantes  se  pikareske  ridder  Don  Quixote.  As 
wapenrusting  dra  Don  Rasmus  'n  gordel  van  blink  ringe  en  bruin  leer  waar- 
aan  'n  bos  sleutels  rinkel.  Sy  swaard  en  lans  is  'n  belaglike  rooi  seilsambreel 
wat  dwarsdeur  die  roman  op  moontlike  en  onmoontlike  plekke  opduik.  'n 
Winkel  waar  sweiswerk  gedoen  word,  lyk  vir  hom  na  'n  kasteel  met  torings: 
"Selfs  'n  kou  op  een  van  die  balkonne  is  in  'n  toringvorm  en  daarin  klim  'n 
klein  draak  op,  maar  dis  'n  grys  papegaai  wat  skril  fluite  los  en  met  stywe  oë 
rondstaar"  (p.  4). 

Op  die  trein  na  Windhoek  ontmoet  Rasmus  selfs  sy  eie  Dulcinea  del 
Toboso,  'n  meisie  van  twyfelagtige  oorsprong  en  sedes.  Sy  droomperd  vind 
hy  in  die  vorm  van  'n  hoogswanger  merrie  teen  'n  verlate  duin  suid  van 
Windhoek.  Die  swart  seun  aan  wie  die  perd  behoort,  doen  maklik  daarvan 
afstand  en  willig  selfs  in  om  Rasmus  se  agterryer  te  word  — weer  eens  Don 
Quixote-gewys! 

In  die  tweede  deel  van  die  roman,  paslik  getitel  "A  mare's  nest",  gaan  dinge 
van  mal  tot  maller.  Toegespyker  in  'n  krat  beweeg  die  perd  — wat  die  naam 
Ida  kry  — onder  Weermaggeleide  en  te  midde  van  ongekende  belangstel- 
ling  van  die  media  en  die  plaaslike  inwoners,  na  Walvisbaai.  'n  Poging  om 
haar  per  boot  Kaap  toe  te  smokkel,  loop  op  'n  fiasko  uit,  en  die  verhaal, 
soos  die  roman,  eindig  op  'n  lammerige  noot. 

Witsalpeter  s\asq  nóg  as  roman  nóg  as  satire  — as  dit  wel  as  satirisering  van 
o.m.  die  eietydse  gemeenskap  á la  Cervantes  bedoel  is  (en  'n  mens  kry 
soms  die  gevoel  dat  dit  wél  so  bedoel  is).  Dit  mis  die  geestigheid  van  die 
ware  satire;  pogings  tot  geestige  segging  klink  hier  meesal  geforseerd  en  val 
deurentyd  plat.  Die  boek  word  verder  gekenmerk  deur  eindelose,  stokkerige 
en  niksseggende  stukke  dialoog  waarin  al  die  persone  min  of  meer  eenders 
praat.  Die  verhaallyn  is  dun,  die  taalgebruik  pretensieus.  Kortom;  hierdie 
moderne  ridderroman  mis  sy  doel. 

Helmut  Starcke  slaag  met  sy  omslagontwerp. 


Dalene  Matthee,  Petronella  van  Aarde,  burgemeester,  Tafelberg,  1983, 
141  pp.,  R9,50  + AVB. 

'n  Mens  lees  soms  'n  boek  waarvan  jy  weet  dat  dit  geen  "groot"  letterkun- 
de  is  nie,  en  waar  die  verhaal  ooglopend  afstuur  op  'n  slot  wat  almal  geluk- 
kig  laat  voel,  maar  waar  jy  tog  die  gevoel  ondervind  dat  jy  lekker  lees  en  dat 
jy  wil  aanhou  lees.  So  'n  boek  is  Petronella  van  Aarde,  burgemeester , die 
werk  van  'n  skryfster  wat  wéét  hoe  om  haar  leser  in  die  holte  van  haar  hand 
te  hou. 

Die  geheim  van  Dalene  Matthee  se  welslae  as  skryfster  lê  waarskynlik  daar- 
in  dat  sy  met  goeie  psigologiese  insig  weet  hoe  om  bekwaam  deur  te  seil 
tussen  onder-  en  oorskatting  van  haar  leser.  Enersyds  laat  die  netjiese  styl, 
die  baie  knap  hantering  van  dialoog  en  die  slim  manier  waarop  situasies 
afgewissel  word  om  die  leser  gedurig  aan  die  lyntjie  te  hou,  Ig.  voel  dat  hy 
nie  onderskat  word  nie.  Andersyds  weet  die  skryfster  dat  die  meeste  lesers 
maar  net  mens  is,  dat  hulle  daarvan  hou  om  met  'n  beminlike  personasie  te 
identifiseer,  en  dat  dit  hulle  laat  lekkerkry  as  dinge  vir  hierdie  personasie,  ten 
spyte  van  "omkrappers"  (soos  moeilikheidmakers  in  hierdie  roman  genoem 
word),  goed  verloop. 

Petronella  van  Aarde,  om  wie  dit  in  hoofsaak  hier  gaan,  is  so  'n  beminlike 
personasie.  Sy  beland  in  die  burgemeesterstoel  van  Kasselspoort  ('n  nostal- 
giese  gekonsipieerde  plattelandse  dorpie)  terwyl  haar  kwaaiste  mededinger 
om  die  pos,  Zerk  Raubenheimer,  en  sy  vrou  Freda,  met  vakansie  oorsee  is. 
As  Zerk  terugkom,  begin  die  poppe  dans. 

Hoe  Petronella  eindelik  die  oorhand  kry  en  tog  ook  nie  die  oorhand  kry  nie, 
is  waarom  dit  in  hoofsaak  in  hierdie  roman  gaan. 

In  'n  newe-ontwikkeling  sorg  'n  liefdesdriehoek  vir  voldoende  "romantic  in- 
terest".  Wanneer  alles  vir  almal  teen  die  einde  van  die  roman  goed  afloop 
(behalwe  natuurlik  vir  die  een  been  van  die  liefdesdriehoek,  wat  darem  te 
summier  van  die  bord  gevee  word!)  het  die  leser  die  welbehaaglike  gevoel 
dat  "all  manner  of  thing  shall  be  well"! 

Dit  geld  ook  die  afloop  van  die  tweede  newe-ontwikkeling,  dié  van  Freda  se 
pogings  om  haar  pa,  die  ietwat  tragikomiese  ou  dorpskleremaker,  Joof,  uit 

sy  huisie  te  dryf  sodat  dit  in  'n  museum  omskep  kan  word  om  haar  en  Zert 
se  verkiesingsveldtog  te  bevorder. 

Die  skryfster  slaag  daarin  om  sonder  omslagtigheid  en  met  'n  ruim  skoot 
mensekennis  haar  personasies  so  te  laat  optree  dat  'n  mens  nooit  die  gevoel 
kry  dat  hulle  bloot  mense  van  papier  is  nie.  Veral  Petronella  en  ou  Joof  leef 
werklik  as  individue  met  wie  die  leser  'n  besondere  empatie  ontwikkel.  Deel 
van  die  skryfster  se  vernuf  lê  verder  in  die  wyse  waarop  sy  — weer  eens 
sonder  veel  omhaal  van  woorde  — haar  leser  se  reaksies  kan  laat  wipplank 
ry.  Dit  geld  veral  haar  uitbeelding  van  die  Raubenheimers,  wie  se  ommekeer 
merkwaardig  oortuigend  vergestalt  word. 

Dit  is  geen  roman  wat  diep  emosies  en  dryfvere  vir  menslike  handeling  wil 
blootlê  nie.  Dit  wil  in  die  eerste  plek  'n  aantal  personasies  skep  wat  in 
wisselwerking  met  mekaar  'n  klein  fiksionele  wêreld  tot  stand  bring  waaraan 
die  leser  kan  bly  glo  terwyl  hy  lees  — en  hierin  slaag  dit  m.i.  uitmuntend. 
Helmut  Starcke  se  hiperrealistiese  omslagontwerp  staan  my  nie  juis  aan  nie. 

la  van  Zyl 

Twee  bundels  uit  die  aarde 


Weideman,  George:  Tuin  van  klip  en  vuur,  Tafelberg;  R13,95. 

George  Weideman  se  prosa-debuut  is  'n  baie  welkome  toevoeging  tot  die 
Afrikaanse  kortkuns.  Soos  die  titel  dadelik  suggereer,  handel  hierdie  verhale 
oor  die  aarde  van  ons  deel  van  Afrika,  'n  tuin  van  klip  en  vuur. 

Sowel  die  k/ip  as  die  vuur  het  'n  wye  simboliese  verwysingswêreld  binne  die 
leksikon.  In  hierdie  bundel  ontwikkel  die  twee  sentrale  simbole  'n  heel  eie 
verwysingsveld.  Veral  word  dit  die  klip  en  die  warmte  wat  die  oer-aard  van 
die  landskap  self  oordra:  harde  en  genadelose  blootstelling.  Die  karakters 
word  dan  telkens  blootgestel  aan  die  klip  en  vuur  van  die  lewe,  soms  selfs 
meer  letterlik  aan  die  klip  en  vuur  van  die  landstreek. 

Die  bevolking  van  hierdie  bundel  dek  'n  baie  wye  spektrum.  Van  die  privaat- 
speurder  ("Terminus"),  die  sakeman  in  "Perk",  Angie,  die  gangster,  tot 
Janie  in  die  rivierverhaal  en  die  verwese  soldaat  in  "(Gelykenis)"  het  die 
leser  te  maak  met  warmbloedige  mense.  Hierdie  karakters  word  geplaas  in 
'n  uiteenlopende  reeks  situasies,  en  gesamentlik  bou  elkeen  aan  die 
kaleidoskoop  van  die  mens  uitgelewer  aan  die  klip  en  vuur  in  hierdie  ironiese 
tuin  van  die  lewe. 

Telkens  word  'n  karakter  geplaas  in  'n  erg  ontblote  situasie,  en  telkens  blyk 
sy  weerloosheid  teen  die  maatskappy,  die  onbegrip  van  medemense  en  sy 
eie  menslike  ontbering.  In  die  verhale  wat  die  individu  binne  die  maatskappy 
plaas,  word  soms  subtiel  geraak  aan  die  politieke  toestande.  Maar  hier, 
soos  dwarsdeur  die  bundel,  is  waar  wat  die  teks  op  die  agterblad  te  sê  het: 
"Die  skrywer  het  'n  besondere  aanvoeling  vir  die  ironiese,  en  'n  deernis  wat 
die  vlym  van  ontbloting  draaglik  maak.  Daarby  openbaar  hy  'n  heilsame 
ewewig  in  die  verhale  wat  in  die  Suid-Afrikaanse  aktualiteit  geplaas  word." 
Hierdie  heilsame  ewewig  is  ook  te  sien  in  die  hantering  van  ander  temas. 
Tuin  van  kiip  en  vuur  is  'n  bundel  verhale  wat  in  ruimte  en  aard  so  verskil- 
lend  van  mekaar  is  dat  dit  moeilik  is  om  te  besluit  watter  van  hierdie  stories 
die  leser,  hierdie  bepaalde  leser,  die  meeste  bekoor.  Oor  die  literêre  meriete, 
lyk  my,  is  daar  min  te  redeneer. 

In  die  besonder  het  die  verhale  oor  die  emosionele  ervarings  en  rypwording 
van  jong  mense  my  die  meeste  behaag.  Die  skok  van  herkenning  by  Angie 
wat  vrugteloos  probeer  om  'n  gangster  te  word,  is  'n  storie  met  'n  wrange 
humor.  Maar  subtiele  humor  gepaard  met  'n  sensitiewe  waarneming  van  'n 
jong  seun  se  eerste  seksuele  eskapade  vorm  'n  absolute  hoogtepunt  in 
"Trut".  Die  gevoelswêreld  van  die  seun,  sy  teruggetrokkenheid,  sy  weer- 
loosheid  en  die  komiek  van  sy  situasie  vorm  die  basis  van  een  van  die  aller- 
pragtigste  inisiasie-verhale  in  Afrikaans. 

Die  breekbaarheid  van  menslike  verhoudings  vorm  die  ondertoon  van  "'n 
Tuin  van  optelglas",  'n  storie  wat  self  so  broos  deurkom  dat  dit  op  sigself 

breekbaar  voel.  Die  eenvoudige  emosies  van  vroeë  liefde,  meegevoel, 
venyn  en  tydelike  geluk  kom  tot  "porselein-skerf”  sintese:  oneindig  mooi, 
weerloos,  stukkend. 

"'n  Tuin  van  optelglas",  "Trut"  en  "(Gelykenis)"  vorm  'n  drieluik  wat  feitlik 
'n  emosionele  register  van  mens-wees  veronderstel.  Teenoor  die  beskaafde 
onskuld  van  "Trut"  en  die  oer-eenvoud  van  "'n  Tuin  van  optelglas"  is 
^'(Gelykenis)"  die  felle  ontlading  van  die  emosies  van  rasse-spanning, 
ideologiese  botsing  en  die  verskriklike  selfstryd  tussen  reg  en  verkeerd,  haat 
en  vergewe.  Met  die  dramatiese  slot  word  die  wêreld  van  die  verhoog  en  die 
wêreld  van  die  realiteit  omgekeer  en  die  resultaat  is  die  verwarring  van  die 
mens  in  sy  gevangenskap  tussen  uiterste  emosies. 

Tuin  van  klip  en  vuurls  'n  beduidende  bundel  kortverhale  in  Afrikaans.  Dit  is 
tegelyk  lees-letterkunde  én  behoorlike  stof  vir  die  literêre  fynproewer. 


Van  Niekerk,  A.A.J.:  Die  Soutryers;  Klipbok;  R9,95. 

Hierdie  bundel  Namakwalandse  vertellings  (party  sketse,  party  essays)  het 
in  1964  vir  die  eerste  keer  verskyn.  Uiterlik  is  die  nuwe  19^-uitgawe  'n 
faksimilee  van  die  oorspronklike. 

Na  twintig  jaar  bring  die  herlees  van  hierdie  bundel  weer  dieselfde  genot  en 
nostalgie  wat  die  eerste  keer  so  'n  aangename  ondervinding  gemaak  het. 
Van  Niekerk  kan  'n  storie  vertel,  en  hy  gesels  onderhoudend  oor  plante, 
diere  en  mense  van  die  ewig  boeiende  Namakwaland.  Die  karakters  in  hier- 
die  vertellings  is  egte  mense,  die  Namakwalandse  Afrikaans  wat  hulle  praat, 
is  so  eg  en  so  aards  soos  wat  daardie  klipperige,  harde  wêreld  self  is.  Maar 
net  soos  die  dorre  Namakwaland  met  sy  droogtes  en  stofstorms  die  mens 
tot  die  uiterste  fisieke  grense  kan  temper,  net  so  beloon  hierdie  wêreld  sy 
bewoners  met  die  fees  van  kleure. 

Van  Niekerk  se  vertellings  slaag  daarin  om  hierdie  mosaïek  van  uiterstes  in 
te  bou  in  die  styl,  taal  en  inhoud  van  die  aanbieding.  Ook  die  mense  wat 
hierdie  vertellings  bevolk,  weerspieël  die  aard  van  die  landstreek  waar  hulle 
woon.  Alhoewel  Die  Soutryers  allereers  letterkunde  vir  die  lees  is,  sou  die 
literatuurondersoeker  wat  karakter  en  ruimte  in  verhouding  tot  mekaar  na- 
gaan,  hier  dankbare  materiaal  kry. 

Van  Niekerk  se  werk  herinner  hierdie  leser  altyd  aan  N.P.  van  Wyk  Louw  se 
"Klipwerk".  Deels  is  dit  vir  my  "die  middag  voel  na  warm  as/  die  voetpad 
en  die  klipsweet/  die  sit  aan  jou  voetsool  vas".  Dit  is  die  warmte,  die 
natuurlike  uitmergeling  wat  die  landskap  aan  sy  mense  opdring  en  van  hulle 
afeis;  die  loutering  om  hulle  te  looi  tot  'n  strak,  menslike  eerlikheid.  Deels 
word  hierdie  vertellings  binne  die  "Klipwerk"-terme  vir  my:  "ek  dra  die  blou 
steen  in  die  hand  / hy  vat  my  hart  na  anderland".  Die  verhale  van  en  oor 
Namakwaland  bevestig  die  fundamentele  dinge  van  die  menslike  bestaan, 
maar  dit  beklemtoon  ook  die  romantiek.  Hierdie  romantiek  lê  in  die  eenvoud 

van  die  harde  lewe,  in  die  geïsoleerdheid  daarvan  en  in  die  blink  klippie,  die 
ewige  simbool  van  die  "Vigiti  Magna". 

Die  belewenisse  van  die  karakters  vertel  van  eerste  dinge:  die  werk  op  die 
plaas,  die  verdriet  oor  die  droogte,  die  teleurstellings  en  die  twiste  van  elke 
dag,  die  bekoring  van  'n  plant.  Maar  uit  hierdie  kaleidoskoop  ontstaan  tog 
die  boeiendheid  van  die  gewoonheid,  die  stryd  om  bestaan,  die  stryd  tussen 
goed  en  kwaad,  die  wete  dat  "ons  maar  almal  soutryers  (is),  brakwaterdrin- 
kers  aan  't  rondswerf  tussen  blomtyd  en  droëntyd". 

Die  taal  en  idioom,  die  ongesmukte  styl  en  die  ou-wêreldse  nostalgie  maak 
dit  gawe  nuus  dat  Die  Soutryers  weer  beskikbaar  is. 

Universiteit  van  Kaapstad  Henning  Snyman 

Die  Kunsboek  in  1983 


Onlangs  is  my  aandag  weer  daarop  gevestig  dat  museums  in  Suid-Afrika 
oor  die  algemeen  nie  as  opvoedkundige  instellings  beskou  word  nie.  Dit 
sluit  blykbaar  ook  kunsmuseums  in.  Wat  museums  dan  wel  is,  is  onduidelik, 
maar  die  gevolge  van  hierdie  sienswyse,  wat  uniek  is  in  vergelyking  met  die 
res  van  die  wêreld,  is  natuurlik  fataal  waar  dit  skenkings  en  legate  aan  die 
museums  aangaan.  As  boeke  en  publikasies  daarenteen  wel  as  opvoed- 
kundig  beskou  word,  weerspieël  hulle  'n  beeld  wat  die  houding  ten  aansien 
van  die  museum  totaal  verwronge  laat  lyk.  Inteendeel,  die  inhoud  en  popu- 
lariteit  van  die  museums  in  Suid-Afrika  kom  nadruklik  uit  in  diepublikasies 
oor  kuns  wat  jaar  na  jaar  met  onvermoeide  ywer  in  ons  land  beskikbaar  ge- 
stel  word.  Ook  die  kwaliteit  van  hierdie  publikasies,  kan  as  weerspieëling 
van  die  Suid-Afrikaanse  museums,  wat  tot  die  modernstes  in  die  wêreld  be- 
hoort,  gesien  word.  Baie  van  hierdie  boeke  sou  sonder  die  museums  net  nie 
tot  stand  kon  gekom  het  nie. 

In  New  Approaches  to  Southern  African  RockArt''  word  die  aandag  daarop 
gevestig  hoe  nadruk  op  net  versamel  van  gegewens  oor  rotskuns  die  ver- 
tolking  daarvan  tot  op  hede  bemoeilik  het.  Moderne  hulpmiddels  soos 
radio-karbon  het  hierin  verandering  gebring.  Samestelling  van  die  materiaal 
van  die  verf  kan  nou  beter  vasgestel  word,  terwyl  datering  die  rotsskilde- 
ringe  veelal  in  leeftyd  met  dié  van  Europa  gelykstel.  Bepaling  van  seisoene, 
die  periode  en  terreine  van  rondtrek,  baie  beter  vertolking  van  die  rotskuns 
self,  volksoorlewerings,  gebruik  van  diervelle  en  herkenning  van  afgebeelde 
voorwerpe  het  kennis  van  hierdie  kuns  op  baie  hoër  vlak  gebring.  Die 
grondslag  is  nou  gelê  vir  'n  rewolusionêre,  maar  ook  baie  meer  wetenskap- 
like  benadering  en  verduideliking  van  ons  rotskuns. 

Dieselfde  benadering  tref  ons  aan  in  J.  David  Lewis-Williams:  The  RockArt 
of  Southern  Africa^K  Dit  is  'n  uitbreiding  op  sy  vorige  boek,  Believing  and 
Seeing,  wat  die  rotsgraverings  én  die  skilderinge  betref . Daar  word  duidelik 
onderskei  tussen  die  Boesmans  van  die  Drakensberg  en  dié  van  die 
woestyn.  Die  afbeeldings,  waarvan  'n  aantal  in  kleur  is,  is  'n  welkome  toe- 
voeging  tot  hierdie  eersterangse  studie  oor  ons  rotskuns. 

Haberland  en  Gerharz  het  met  Rock  Paintings  from  Zimbabwe^^  'n  kata- 
logus  saamgestel  vir  'n  uitstalling  van  reproduksies  van  rotsskilderinge  wat 
deur  Leo  Frobenius  gemaak  is  tydens  sy  uitgebreide  ekspedisie  van 
1928—1930  na  Suidelike  Afrika.  Gerharz  skets  in  'n  inleiding  die  geskiedenis 
van  die  gebied  ten  noorde  van  die  Limpoporivier,  die  ruïnes  wat  ons  daar 
aantref,  hutbou  en  potwerk  van  die  Matabeles  en  die  Mashonas,  boerdery 
en  veeteelt.  Daar  word  'n  poging  aangewend  om  die  rotsskilderinge  te 
beskryf  en  te  verduidelik  en  daar  is  'n  oordruk  van  Frobenius  se  Erythraa 
(1931).  Die  benadering  is  egter  totaal  verouder  en  die  bibliografie  strek  nie 
later  as  1974  nie. 

Barbara  Tyrrell  se  boeke  oor  Bantoe-leefwyse,  -kleding  en  -gebruike  is  wel- 
bekend.  African  Heritage^^^  het  tot  stand  gekom  in  samewerking  met  Peter 
Jurgens.  Daar  word  ingegaan  op  sosiale  organisasie,  medisyne,  gelowe  en 
godsdiens,  die  daaglikse  lewe  van  geboorte  tot  dood  en  die  besondere  ge- 
bruike  wat  in  stand  gehou  word.  Vee  en  landbou  speel  'n  groot  rol,  aandag 
word  gegee  aan  huisvlyt,  kralewerk  en  die  betekenis  van  kleure  wat  baie  be- 
langrik  is  in  die  Bantoelewe.  Veel  hiervan  is  weerspieël  in  besonder  mooi 
tekeninge  en  kleurafdrukke.  Die  boek  is  'n  belangrike  dokument  van  veel 
wat  onvermydelik  in  die  komende  jare  vir  altyd  verlore  sal  gaan. 

Die  S.A.  Toeristekorporasie  het  'n  baie  oulike  pamflet  uitgegee,  The  Grace 
of  Cape  Dutch^',  waarin  kortliks  die  ontstaan  en  aantreklikheid  van  die 
Kaaps-Hollandse  boustyl  uiteengesit  word.  Daar  is  25  afbeeldings  en  land- 
kaarte  en  'n  lys  van  die  belangrikste  geboue  in  die  Kaapse  Skiereiland,  in 
Stellenbosch  en  omgewing  en  die  Paarl.  As  voorligting  vir  buitelandse  be- 
soekers  is  hierdie  pamflet  geslaagd. 

Die  boeke  oor  die  Kaap  deur  Ters  van  Huyssteen,  geillustreer  deur  Hannes 
Meiring,  is  welbekend  en  word  alom  waardeer.  Die  jongste  is  Hart  van  die 
Bolancl^\  'n  boek  wat  met  kennis,  belangstelling  en  liefde  vir  die  streek  wat 
dit  beskryf,  tot  stand  gekom  het.  'n  Belangrike  stuk  geskiedenis  word  op 
lugtige  wyse  vertel,  met  'n  skerp  oog  vir  wat  regtig  benadruk  behoort  te 
word.  Dieselfde  hantering  tref  ons  ook  aan  in  die  tekeninge:  harde  palm- 
takke  teen  die  sagte  wit  van  mure,  hangende  takke  wat  kontrasteer  teen  die 
regop  statigheid  van  dubbelverdiepinggeboue.  Daar  is  sketse  van  hawens 
en  dorpe,  die  een  huisie  na  die  ander.  Maar  dit  is  'n  onderwerp  waaroor  ons 
nooit  klaar  gesels  of  geteken  kry  nie  en  dit  verveel  nooit  nie. 

Elkeen  wat  in  Londen  was  ken  die  trotse  en  statige  verskyning  van  Suid- 
Afrika-huis  op  Trafalgarplein.  Roy  Macnab  het  die  geskiedenis  van  die  eer- 
ste  halwe  eeu  van  hierdie  gebou  nagegaan  in  The  Story  of  South  Africa 
House^K  Vir  ons  doel  is  belangrik  die  bou  en  inrigting  van  die  gebou  en  die 
menigte  kunswerke  wat  dit  vandag  bevat.  Hier  tref  ons  baie  name  van  des- 
tydse  kunstenaars  aan:  Steynberg,  Goodman,  Pierneef,  Juta,  Everard,  Pil- 
kington,  Kirkness,  Esmonde-White,  Le  Roux  Smith  Le  Roux  en  ander.  Die 
meubels  en  klokke,  teëls  en  Sjinese  keramiek  moet  ewemin  vergeet  word. 
Die  verhaal  oor  die  gebou  in  vredestyd  en  oorlog,  die  opeenvolgende  diplo- 
matieke  verteenwoordigers  en  ander  besonderhede  is  boeiend  vertel. 

Oor  Indiërkuns  in  Suid-Afrika  is  veels  te  min  bekend  en  dit  moet  grootliks 
verwelkom  word  dat  drie  argitekte  'n  studie  gemaak  het  van  die  merk- 
waardige  Hindoe-tempels  in  ons  land:  P.  Mikula,  B.  Kearney,  R.  Harber: 
Traditional  Hindu  Temples  in  South  Africa^K  Die  oorspronklike  Indiese 
boumetodes  wat  na  Suid-Afrika  gebring  is,  het  hier  as  gevolg  van  ander 
boumateriale,  ekonomiese  en  sosiale  omstandighede  begin  afwyk  en  het  in 
'n  eie  plaaslike  rigting  ontwikkel.  Beeldhoukuns  speel  'n  groot  rol  in  hierdie 
argitektuur,  met  veelvuldige  uitbeelding  van  legendes  en  oorlewerings.  Die 
boek  bevat  plattegronde,  skemas,  landkaarte  en  'n  oorsig  van  simbole;  daar 

is  ook  'n  katalogus  van  tempels  oor  die  hele  land.  Die  boek  kan  gebruik 
word  as  'n  reisgids.  Tegelykertyd  is  dit  nog  slegs  'n  begin.  Daar  sal  nog  baie 
navorsing  oor  hierdie  boukuns  verrig  moet  word  en  baie  aandag  sal  nodig 
wees  vir  bewaring  en  restourasie. 

Die  Kaapse  Provinsiale  Administrasie  het  'n  boek  saamgestel  oor  die 
museums  wat  onder  sy  beheer  staan:  Museums  van  die  Kaap/Museums  of 
the  Cape^K  Dit  blyk  dat  daar  37  museums  onder  hierdie  groep  val.  Dit  het 
begin  met  die  Von  Dessin-versameling  in  die  18de  eeu  en  dit  is  opvallend 
hoeveel  museums  plaaslik  spontaan  uit  die  samelewing  tot  stand  gekom 
het.  Gesamentlik  weerspieël  hierdie  museums  'n  menigte  van  wetenskap- 
like  terreine.  Daar  word  baie  gebruik  gemaak  van  diorama's  en  vertoon- 
kamers  en  dit  is  opvallend  hoe  goed  die  versameiings  saamgestel  is  en 
onderhou  word.  Party  is  in  die  opelug,  ander  in  historiese  of  moderne  ge- 
boue:  'n  oorsig  van  die  verskillende  aspekte  van  die  lewe  in  die  verlede  en 
hede.  Dit  is  'n  besonder  nuttige  gids,  goed  geillustreer  en  beskikbaar  teen  'n 
opvallend  lae  prys. 

J.P.R.  Wallis  se  biografie:  Thomas  Baines  of  King's  Lynn  het  in  1941  ver- 
skyn.  In  1974  is  'n  uitvoerige  herdruk  bewerk  deur  dr.  F.R.  Bradlow,  waar- 
aan  baie  illustrasies  van  Baines  se  werke  toegevoeg  is.  In  1983  het  'n 
tweede  herdruk  van  die  boek  verskyn  in  Bulawayo’®’  en  ons  kan  dit 
waardeer  dat  hierdie  boeiende  boek  vir  jonger  belangstellendes  beskikbaar 
bly. 

Nadat  ons  dit  vir  'n  paar  jaar  moes  ontbeer,  het  met  die  50-jarige  bestaan 
van  die  uitgewer  'n  nuwe  en  aansienlike  uitgebreide  uitgawe  verskyn  van 
Esmé  Berman  se  Art and Artists  ofSouth  Africa'^'^K  Ruimte  ontbreek  om  aan 
hierdie  unieke  boek  volle  reg  te  laat  geskied.  Dit  bespreek  Suid-Afrikaanse 
kunsgalerye,  kunsgroepe  en  gebeurtenisse,  die  geskiedenis  van  ons  kuns 
vanaf  1875,  met  'n  lewensbeskrywing  van  meer  as  1 700  kunstenaars.  Aan- 
dag  word  gegee  aan  style  en  stromings,  spesiale  terreine  soos  die  landskap, 
blomskilders,  argitektoniese  kuns  en  grafiese  kuns.  Daar  is  'n  lys  van 
uitstallings,  prystoekennings,  'n  historiese  oorsigstabel,  'n  literatuurlys  en 
'n  baie  uitgebreide  indeks.  Hierdie  druk  bevat  ruim  180  bladsye  meer  as  die 
vorige  en  daar  is  baie  meer  illustrasies.  Die  boek  is  bygewerk  tot  1982,  ter- 
wyl  die  hoofstuk  oor  beeldhoukuns  aansienlik  uitgebrei  is.  Daar  is  geen 
biblioteek,  kunshistorikus  of  enigeen  wat  in  ons  kuns  belangstel,  wat 
sonder  hierdie  ensiklopedie  van  feite  en  gebeurtenisse  kan  werk  nie.  Dit  is 
die  belangrikste  boek  wat  tot  hede  oor  kunstenaars  en  kuns  in  Suid-Afrika 
verskyn  het.  Tegelykertyd  is  dit  'n  kroon  op  die  werk  van  die  uitgewer,  A.A. 
Balkema,  wat  vanaf  die  begin  van  die  vyftigerjare  hom  ten  doel  gestel  het 
om  die  aansien  van  die  boek  in  Suid-Afrika  te  verbeter.  Met  hierdie  strewe 
het  hy  uitsonderlike  sukses  behaal  en  hierdie  boek  deur  Esmé  Berman  is  'n 
eersterangse  voorbeeld  van  wat  die  uitgewersbedryf  vandag  in  Suid-Afrika 
kan  bereik. 

Leon  Strydom  skryf  'n  inleiding  tot  die  Engelse  uitgawe  van  Frans  Claerhout 

se  Catcher  of  the  Sun^^K  Dit  bespreek  die  lewe  en  werk  van  Claerhout,  sy 
doelstellings  in  die  lewe  en  hoe  dit  in  sy  werk  weerspieël  word.  'n  Baie  sub- 
jektiewe  oorsig  vol  lewenswysheid,  dikwels  van  opmerklike  nugtere  en 
praktiese  aard. 

Mev.  M.  Henkel  en  prof.  K.  Skawran  het  'n  biografie  en  werkoorsig  van  Ir- 
min  Henkel  saamgesteP^’.  Dit  bespreek  die  lewe  van  hierdie  veelsydige 
man:  arts,  skilder  van  portrette,  stillewes  en  landskappe,  musikus.  Daar 
word  ingegaan  op  Henkel  se  werkmetodes,  die  amptelike  portrette,  in- 
vloede  van  en  op  ander  kunstenaars  en  die  stempel  wat  hy  op  sy  omgewing 
gedruk  het.  Henkel  was  'n  uiters  gevoelige  en  opmerksame  mens,  sterk 
filosofies  getint  met  'n  uitgesproke  persoonlike  mening  oor  kuns.  Daar  is 
gebruik  gemaak  van  dagboeke,  briewe  en  aantekeninge.  Alhoewel  Henkel 
slegs  56  jaar  oud  geword  het,  was  daar  nie  minder  as  twintig  uitstallings  en 
die  katalogus  van  ongeveer  800  werke  vorm  'n  baie  belangrike  deel  van  hier- 
die  boek. 

Anna  Vorster  en  haar  werk  is  die  onderwerp  van  'n  studie  deur  Le  Riche 
Krúger’^’.  Dit  beskryf  haar  jeug,  studie  aan  die  Witwatersrandse  Univer- 
siteit,  invloede  van  ander  kunstenaars  en  reise  oorsee:  Londen,  Frankryk, 
Griekeland,  die  verskillende  uitstallings  en  opdragte.  Daar  word  nie  van  die 
historiese  benadering  afgewyk  nie.  Die  uitstekende  afbeeldings  vorm  egter 
'n  galery  op  sigself  en  dit  gee  insig  in  die  verskillende  kunsbenaderings  en 
stylveranderinge  wat  uiteindelik  gelei  het  tot  wat  Anna  Vorster  vandag  is:  'n 
gedeë  kunstenares  met  'n  uitgesproke  eie  styl.  Daar  is  nog  baie  ruimte  vir 
hierdie  soort  biografiese  studies  van  Suid-Afrikaanse  kunstenaars. 

In  Painters  South  West  Africa-Namibia-Kunstmaler'^^  bespreek  L.  Heinze 
en  Uschi  Oldorf  tien  kunstenaars  en  hul  werk  in  'n  land  waar  daar  noodwen- 
dig  'n  noue  band  bestaan  tussen  die  mens  en  die  natuur.  Die  vroeë  reisigers 
was  al  geboei  deur  die  warm  kleure,  merkwaardige  ligverskynsels  en  wye 
ruimtes.  Al  tien  is  lewende  skilders  wat  die  ou  tradisie  voortsit  volgens 
moderne  opvattings.  Van  elke  kunstenaar  het  ons  'n  biografie  en  van  hul 
werke  is  gereproduseer  in  swart-wit  sowel  as  in  kleur.  Die  boek  is  'n  waar- 
dige  toevoeging  tot  alles  wat  tot  nou  toe  oor  kuns  in  Suidwes-Afrika  ge- 
skryf  is. 

Oor  spotprente  was  tot  onlangs  nie  veel  bekend  nie  en  die  waarde  van  hier- 
die  soort  kuns  is  nouliks  besef.  Die  boek  deur  M.  en  E.  Schoonraad:  Suid- 
Afrikaanse  Spot-  en  Strookprentkunstenaars'^'  is  daarom  des  te  meer  wel- 
kom.  Teen  'n  agtergrond  van  die  ontstaan  en  groei  van  die  spotprent  in 
Europa,  word  die  ontwikkeling  daarvan  in  Suid-Afrika  geskets,  met  verwy- 
sing  na  die  politieke  en  sosiale  gebeurtenisse  waarop  hulle  deurgaans 
betrekking  het.  Deur  sekere  aspekte  in  'n  mens  se  voorkoms  of  in  'n 
gebeurtenis  te  benadruk  of  sélfs  te  oordryf,  word  die  skep  van  'n  satiriese 
tekening  nagestreef.  Met  'n  enkele  lyn  kan  sodoende  dikwels  meer 
uitgedruk  word  as  in  'n  kolom  van  'n  koerant,  terwyl  herhaling  van  dieselfde 
figuur  teen  telkens  'n  ander  agtergrond  die  leser  se  sienswyse  sterk  kan 

beïnvloed.  In  die  geheel  word  ongeveer  375  kunstenaars  bespreek  met 
ruime  verwysing  na  bronne,  uitstallings  en  katalogusse.  Dit  is  'n  waarde- 
volle  bron  van  inligting  oor  hierdie  onderwerp,  wat  tegelykertyd  'n  merk- 
waardige  kyk  op  ons  geskiedenis  verskaf. 

In  1918  het  in  Windhoek  elf  sprokies  verskyn  met  illustrasies  na  houtsneë 
deur  H.A.  Aschenborn.  Die  boek  is  nou  herdruk’^’  en  dit  bevestig  weer  die 
sterk  tekenhand  en  verfynde  sin  vir  humor  waaroor  hierdie  kunstenaar 
beskik  het.  In  'n  tyd  wat  nog  sonder  radio  en  televisie  kon  klaarkom,  het 
sulke  prente  baie  aandag  getrek.  Afgesien  van  die  goeie  tekening  is  alles  vol 
beweging  en  aksie  en  is  daar  baie  besonderhede.  Kortom;  daar  was  vir  kin- 
ders  baie  om  te  bekyk.  Party  beeld  twee  of  drie  taferele  uit  'n  sprokie  uit  en 
ons  sien  Klein  Duimpie  draf  vir  wat  hy  werd  is,  terwyl  sy  mus  afwaai.  In- 
teressant  is  'n  portrettekening  van  H.A.  Aschenborn  deur  F.  Plugge  uit 
1920.  In  'n  nawoord  wys  dr.  H.J.A.  Aschenborn  op  die  moeilike  omstan- 
dighede  na  die  Eerste  Wêreldoorlog  toe  die  boek  oorspronklik  verskyn  het. 
Daar  is  'n  katalogus  van  boeke  wat  deur  Aschenborn  ge'illustreer  is. 

Goeie  boekillustreerders  is  nog  altyd  maar  nie  volop  in  ons  land  nie.  Ge- 
volglik  was  dit  'n  goeie  gedagte  om  M.E.R.  se  boek  Die  tweeling  trek 
saam’®'  te  illustreer  met  tekeninge  deur  Katrine  Harries.  Dit  is  'n  herdruk  van 
die  vroeëre  werk  deur  mev.  Rothmann:  Kinders  van  die  Voortrek.  Hierdie 
illustrasies  dra  baie  by  tot  die  sukses  van  die  nuwe  uitgawe. 

In  Die  kommunikatiewe  waarde  van  kuns'^^  word  in  drie  opstelle  uiteengesit 
hoe  díe  kunswerk  juis  as  simbool  die  kommunikatiewe  waarde  van  kuns 
bepaal.  Die  teorieë  van  Panofsky,  wat  vandag  aan  meer  as  een  universiteit 
in  ons  land  ruimskoots  aanleiding  gee  tot  bespreking  en  poging  tot  toe- 
passing,  geld  ook  hier  as  grondslag.  Dr.  Marais  bespreek  die  wisselwerking 
tussen  verklaar  en  verstaan  by  die  ontleding  van  'n  skildery.  Prof.  Engel  ver- 
diep  hom  in  'n  woning  vir  die  Ruimte-eeu  met  verwysing  na  Le  Corbusier  se 
Villa  Savoye  en  die  invloed  daarvan  op  die  studente  van  die  Witwaters- 
randse  Argitekteskool,  en  deur  middel  van  hulle  weer,  op  die  boukuns  in 
Suid-Afrika.  Dr.  Schmidt  bespreek  die  alternatiewe  in  die  kommunikasie 
deur  die  skilderkuns.  Elkeen  van  die  skrywers  gaan  diep  in  op  die  teorie  wat 
voorgestaan  word  en  die  boekie  sal  sekerlik  nie  onbesproke  bly  nie.  Daar  is 
'n  intleks. 

As  heraldiek  as  'n  onderdeel  van  kuns  beskou  kan  word,  is  die  jongste  boek 
deur  dr.  C.  Pama:  Die  Groot  Afrikaanse  Famiiienaamboek^'  van  die  groot- 
ste  belang.  Dit  omvat  3 000  Afrikaanse  families,  die  handtekeninge  van  350 
stamvaders  en  herkoms  van  die  vanne.  Ons  belangstelling  gaan  uit  na 
445  familiewapens  in  volle  kleur  en  besonderhede  met  'n  heraldiese  be- 
skrywing  van  elkeen.  Ook  die  wapens  in  die  Bell-Krynauwversameling  en  op 
die  rouborde  in  die  Groote  Kerk  in  Kaapstad  kom  weer  uitvoerig  ter  sprake. 
Die  teken  en  uitvoer  van  heraldiese  wapens  is  'n  onderdeel  van  ontwerp- 
kuns  wat  nie  onderskat  moet  word  nie. 

Brandskilder  op  Hout  is  'n  ou  tegniek  wat  eers  onlangs  weer  in  ons  land  toe- 

gepas  word.  Ed  Frisby^”  moes  dit  van  die  begin  af  leer  en  in  sy  boek  oor  die 
onderwerp  beskryf  hy  sy  eie  ervarings,  metodes,  gereedskap  en  materiaal. 
Daar  is  'n  verskil  tussen  platbrand  en  graveerwerk,  inkleur  en  tekenwerk.  Hy 
begin  met  eenvoudige  tekeninge  en  bring  vervolgens  steeds  moeiliker 
figure,  landskappe  vol  lig  en  skadu  en  'n  ingewikkelde  stillewe.  Hy  dui  die 
probleme  aan  wat  as  gevolg  van  verkeerde  hantering  kan  voorkom.  Die 
kleurafbeeldings  veduidelik  die  hele  proses  in  'n  neutedop. 

Landkaarte  is  deur  die  eeue  heen  nooit  uitsluitend  vir  navigasie  gebruik  nie. 
Van  'n  menigte  van  17de-eeuse  skilderye  van  binnehuise  kan  afgelei  word 
dat  hulle  gereeld  as  muurversierings  gedien  het.  Aan  die  hand  van  'n  groot 
versameling  van  atlasse  en  landkaarte  wat  dr.  0.  Norwick  saamgebring  het, 
het  Pam  Kolbe  'n  katalogus  bewerk  van  landkaarte  van  Afrika^^'.  Dit  omvat 
die  kontinent  in  sy  geheel  sowel  as  afsonderlike  dele  daarvan,  seekaarte, 
eilande,  stadsplanne  en  hawens.  Die  vroegste  is  uit  1486,  die  laaste  die 
landmetersplan  van  Johannesburg  in  1886.  Mistiese  begrippe  soos  die  land 
van  Monomotapa,  Ophir  en  Prester  John  maak  weer  hulle  verskyning  en 
ons  kry  insig  in  die  voorstellings  wat  Europeërs  vroeër  van  die  swart  bevol- 
king  van  Afrika  gehad  het. 

Alhoewel  dit  nie  direk  na  Suid-Afrika  verwys  nie,  is  G.A.  Godden  se  Orien- 
ta!  Export  Market  Porcelain  and  its  Influence  on  European  Wares^'  onge- 
twyfeld  van  belang.  As  gevolg  van  'n  menigte  skipbreuke  op  die  Suidkus  en 
die  Kaapse  kus  is  Suid-Afrika  opmerklik  ryk  aan  Oosterse  keramiek  uit  die 
17de  en  18de  eeu.  Godden,  seif  'n  handelaar  en  versamelaar,  het  inven- 
tarisse  van  die  vrag  van  die  ou  seilskepe  nagegaan  en  Europese 
verkoopslyste  deurgekyk.  Dit  blyk  dat  daar  heelwat  meer  keramiek  uit  die 
Ooste  na  die  Weste  verskeep  is  as  wat  aanvanklik  gedink  is.  Die  boek  bied 
'n  nuttige  leidraad  by  die  vasstelling  van  antieke  porselein,  wat  telkens  weer 
uit  versamelings  by  veilings  opduik. 

In  die  afgelope  jaar  het  heelwat  versamelings  van  reproduksies  van  kuns- 
werke  verskyn,  gewoonlik  voorsien  van  'n  inleiding  en  deurgaans  nie  eintlik 
goedkoop  nie.  Die  mynbedryf  aan  die  Witwatersrand  het  blykbaar  nie  veel 
aantrekkingskrag  vir  kunstenaars  gehad  nie.  Maar  daar  is  wel  kunstenaars 
wat  hulle  daarin  verdiep  het.  Ons  ken  die  waterverwe  van  Gwelo  Goodman 
en  die  werk  van  Saville  Davies.  K.  Birch  was  'n  mynargitek  wat  ook  baie  ge- 
skilder  het  in  waterverf.  Daar  is  duisende  van  sy  werke,  almal  in  eie  besit,  en 
die  werke  is  met  belangstelling  en  kennis,  met  'n  goeie  kyk  op  die  onder- 
werp  en  raak  geskilder.  Menige  skag  wat  hy  uitgebeeld  het,  bestaan  vandag 
nie  meer  nie.  Daardeur  het  die  werke  ook  aansienlike  geskiedkundige 
waarde.  Birch  skryf  in  Great  Gold  Mines  ofthe  WitwatersrancP'^' se\f  'n  inlei- 
ding  tot  die  geskiedenis  van  die  goudvelde  op  die  Witwatersrand,  wat  ge- 
volg  word  deur  14  reproduksies  van  sy  werk,  ook  elkeen  voorsien  van  'n 
historiese  agtergrond.  Dit  is  'n  boeiende  versameling. 

Zakkie  Eloff,  manjifieke  ses/magnificent  six  bestaan  uit  ses  reproduksies  na 
werke  deur  hierdie  skilder^s’.  Al  ses  beeld  diere  uit. 

Vier  akwarelle  deur  Margaret  Massey-Hicks  (Willy)  met  geskiedkundige  ge- 
boue  van  Grahamstad  as  onderwerp  is  onlangs  beskikbaar  gestel^’.  Almal  is 
binnenshuis  geskilder,  omdat  op  die  sypaadjie  te  veel  mense  verby  kom  wat 
wil  kyk  en  nog  'n  praatjie  maak  ook. 

Dr.  F.  Bradlow  het  'n  brosjure  geskryf  as  inleiding  tot  ses  reproduksies^’’ 
van  werke  van  Angas,  De  Roy,  Harries,  Thornley  Smith  en  Baines.  Die 
brosjure  beskryf  die  vyf  kunstenaars  se  lewe  en  werk,  die  agtergronds- 
geskiedenis  van  die  afgebeelde  taferele  en  'n  oorsig  van  die  toenmalige 
litograwe  wat  die  skilderye  litografeer  het. 

Ook  die  beheerraad  van  die  bekende  Fehrversameling  in  Kaapstad  het  vier 
reproduksies  uitgegee:  Tonele  van  Tafelbaai  soos  gesien  deur  Bowler^K 
Vyf  rêproduksies  na  werke  van  Jeanette  Dykman:  Bouquet  Five  is  beskik- 
baar  gestel:  Koningsprotea,  Goue  Arun,  Oranjerivier-lelie,  Rooi  Disa  en  die 
Strelitzia^’.  Die  werke  is  spesiaal  vir  hierdie  uitgawe  geskilder. 

Die  standaardwerk  oor  soogdiere:  Dr.  Reay  H.N.  Smithers:  Die  Soogdiere 
van  die  Suider-Afrikaanse  Substreek^'  is  geillustreer  met  dertig  kleurplate 
van  soogdiere  deur  Clare  Abbott.  Sy  is  'n  baie  bekende  skilderes  van  die 
natuurlewe.  Sy  het  ook  die  omslag  van  die  boek  ontwerp  en  bowendien 
meeste  van  die  300  swart-wittekeninge  gemaak. 

Kenneth  Newman  se  Birds  of  Southern  Africa^'^  bevat  nie  minder  as  209 
kleurafbeeldings  nie.  Dis  dikwels  moeilik  om  voëls  te  herken  aan  afbeel- 
dings  in  boeke,  veral  waar  dit  'n  familie  betref  met  weinig  onderlinge  varia- 
sie.  Kenneth  Newman  se  tekeninge  is  helder  en  kleurvol  en  so  duidelik  as 
wat  moontlik  verwag  kan  word. 

Die  Botaniese  Vereniging  van  Suid-Afrika  gebruik  blykbaar  graag  skrywers 
wat  self  hulle  boeke  illustreer.  Audry  Moriarti  se  boek  oor  die  veldbiomme  in 
Outeniekwa,  Tsitsikamma  en  Oostelike  Klein-Karoo^^  en  Mary  Maytham 
Kidd  se  Kaapse  Skiereiland^^  is  die  jongste  voorbeelde  hiervan.  Waterverf  is 
die  juiste  tegniek  vir  hierdie  botaniese  soort/uitbeeldings.  Tegelykertyd  is 
hulle  sekerlik  nie  van  kunssinnige  benadering  ontbloot  nie. 

Dit  is  ook  die  geval  met  Margaret  Roberts  se  Book  of  Herbs^K  Joan  van 
Gogh  het  die  illustrasies  van  hierdie  boek  versorg  met  fraai  gekleurde  teke- 
ninge  van  die  verskillende  plante  en  blomme,  telkens  teen  'n  sagte  agter- 
grond.  Ook  hier  is  botaniese  noukeurigheid  uitgevoer  met  'n  onmiskenbare 
kunssinnige  aanvoeling. 

In  die  geheel  genome  getuig  die  kunsboeke  wat  in  1983  verskyn  het  van  'n 
gestadige  en  grondige  navorsing  op  'n  menigte  terreine. 


F.G.E.  Nilant 


1)  Div.:  New  Approaches  to  Southern  African  Rock  Art  (Goodwin  Series,  S.A.  Ar- 
chaeoiogical  Society,  vol.  4),  pp.  60,  ill.  June  1983.  R6,50. 

2)  J.  David  Lweis-Williams:  The  Rock  Art  of  Southern  Africa,  pp.  68,  136  ill.  (109  colour), 
Cambridge  University  Press,  Cambridge,  1983.  R28. 

3)  E.  Haberland,  R.  Gerharz:  Rock  Paintings  from  Zimbabwe,  pp.  68,  ill.,  Goethe  Institut, 
Múnchen,  1983.  ca.  R9. 

4)  Barbara  Tyrrell,  Peter  Jurgens:  African  Heritage,  pp.  276,  ill.  McMillan  S.A.,  Johan- 
nesburg,  1983.  R29,95. 

5)  S.A.  Tourist  Corporation:  The  Grace  of  Cape  Dutch,  pp.  8,  ill.  Pretoria,  1983.  Gratis. 

6)  Ters  van  Huyssteen,  Hannes  Meiring:  Hart  van  die  Boiand,  pp.  111,  ill.,  Tafelberg, 
Kaapstad,  1983.  R16,50. 

7)  R.  Macnab:  The  Story  of  South  Africa  House,  South  Africa  in  Britain,  the  Changing 
Pattern,  pp.  viii— 227,  ill.  Jonathan  Ball  Publ.  Johannesburg,  1983.  R24,95. 

8)  P.  Mikula,  B.  Kearney,  R.  Harber:  Traditional  Hindu  Templesin  South  Africa,  pp.  112, 
ill.  Hindu  Temple  Publications,  1983.  R22,50. 

9)  W.O.  Morsbach  (voorw.):  Museums  of  the  Cape/Museums  van  die  Kaap,  a guide  to 
the  province-aided  museums  of  the  Cape,  pp.  116,  Kaapse  Departement  van  Kultuur- en 
Omgewingsbewaring,  Kaapstad,  1982.  R5. 

10)  J.P.R.  Wallis:  Thomas  Baines  of  King's  Lynn,  explorer  and artist,  Í820— 1875,  rephnt. 
Books  of  Zimbabwe,  Bulawayo,  Zimbabwe,  1983.  R49. 

11)  Esmé  Berman:  Art and Artists  of  South  Africa,  pp.  xviii— 545,  900  ill  (112colour).  A.A. 
Balkema,  Cape  Town,  1983.  R50. 

12)  Leon  Strydom:  Frans  Ciaerhout:  Catcher  of  the  Sun,  pp.  23,  29  ill.  Tafelberg,  Cape 
Town,  1983.  R22. 

13)  M.  Henkel,  K.  Skawran:  irmin  Henkei,  pp.  187,  ill.  Butterworths,  Pretoria,  1983. 
R44,50. 

14)  Le  Rich  Krúger:  Anna  Vorster,  a biography,  pp.  102,  ill.  CUM  books,  Roodepoort,  1983. 
R39,95. 

15)  Lieschen  Heinze,  Uschi  Oldorf:  Painters  South  West  Africa-Namibia-Kunstmaler,  pp. 
viii— 100,  ill.,  CUM  books,  Roodepoort,  1983.  R37,50. 

16)  M.  en  E.  Schoonraad:  Suid-Afrikaanse  Spot-  en  Strookprent  kunstenaars,  pp.  xx— 283, 
ill.  CUM  boeke,  Roodepoort,  1983.  R29,95. 

17)  H.J.  Aschenborn  (nawoord):  Aschenborns  Márchen-Buch,  pp  58,  ill.  Phoenix-Verlag, 
Lynn  East,  Pretoria,  1983.  R27,50. 

18)  M.E.R.:  Die  TweeHng  Trek  Saam,  pp.  90,  Tafelberg,  Kaapstad,  1983.  R7,70. 

19)  D.  Marais,  E.P.  Engel,  L.  Schmidt:  Die  Kommunikatiewe  Waarde  van  Kuns,  pp.  ii— 50, 
ill.  Dept.  Kunsgeskiedenis,  Randse  Afrikaanse  Universiteit,  Johannesburg,  1983.  R8. 

20)  Dr.  C.  Pama:  Die  Groot  Afrikaanse  FamHienaamboek,  pp.  380,  ill.,  Human  & Rousseau, 
Kaapstad,  1983.  R25. 

21)  Ed.  Frisby:  Brandskilder  op  Hout,  pp.  48,  ill.  Tafelberg,  Kaapstad,  1982.  R10,50. 

22)  P.  Kolbe:  Dr.  0.1.  Norwich:  Maps  of  Africa,  pp.  460,  400  ill.  (16  colour)  Ad.  Donker, 
Craighall,  Johannesburg,  1983.  R95. 

23)  G.A.  Godden:  Oriental  Export  Market  Porcelain  and  its  Influence  on  European  Wares, 
pp.  384,  ill.  Granada  Publ.  London,  R52. 

24)  K.S.  Birch:  Great  Gold  Mines  ofthe  Witwatersrand , pp.  8,  14  repr.  K.S.  Birch,  Johan- 
nesburg,  1983. 

25)  Zakkie  Boff  — manjefieke  ses/magnificent  six,  Chris  van  Rensburg  Publ.  Johannes- 
burg  1983.  R7,50  elk. 

26)  Margareth  Massey-Hicks:  Historical  Grahamstown,  4 waterpaintings.  Howard  Swan, 
Johannesburg,  1983. 

27)  F.  Bradlow  (intr.):  Six  reproductions,  Clifton  Publ.,  Cape  Town,  1983.  R150. 

28)  Tonele  van  Tafelbaai,  soos  gesien  deur  Bowler,  4 repr.,  Beheerraad,  William  Fehr 
versameling,  Kaapstad,  1983.  R300. 

29)  Jeanette  Dykman:  Bouquet  Five,  5 reproductions,  C.  v.  Rensburg  Publ.,  Johannes- 
burg,  1983.  R50. 

30)  Dr.  Reay  H.N.  Smithers:  Die  Soogdiere  van  die  Suider  Afrikaanse  Substreek,  pp.  750, 
330  ill.  (30  kleur),  Universiteit  van  Pretoria,  1983.  R100.  (Ook  in  Engels) 

31)  Kenneth  Newman:  Birds  of  Southern  Africa,  pp.  660,  209  ill.  colour,  Voelcker  Bird 

Book  Fund  (C.  Struik)  Kaapstad,  R24,95. 

32)  Audry  Moriarti:  Outeniekwa,  Tsitsikamma  & Oostelike  Klein-Karoo,  pp.  192,  ill.  Bota- 
niese  Vereniging  van  Suid-Afrika,  Kirstenbosch,  1983.  R9,95.  Ook  in  Engels. 

33)  Mary  Maytham  Kidd:  Kaapse  Skiereiland,  pp.  240,  ill,  Botaniese  Vereniging  van  Suid- 
Afrika,  Kirstenbosch,  1983.  R14,50.  Ook  in  Engels. 

34)  Margaret  Roberts:  Book  of  Herbs,  pp.  160,  ill.  Jonathan  Ball,  Johannesburg,  1983. 
R31,75. 

Nuwe  Afrikaanse  Boeke 
Januarie  — Maart  1984 

Oi  gestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  Bloemfontein  9300. 

Romans 

BEKKER,  Pirow.  Witsalpeter:  'n  ridderroman.  Tafelberg.  R12,50 

BREYTENBACH,  Breyten.  Mouroir:  bespieëlende  notas  van  'n  roman.  Taurus.  R13,75 
CLOETE,  Jan.  M'sieur,  die  swierbol.  Klub  Dagbreek.  R5,95 

COETSEE,  Dirk  J.  Die  vermiste  rebel.  D.J.  Coetzee.  R3,70 

COMBRINK,  Lana  en  LANSBERG,  Gerda.  Myne  is  die  lente  en  Waters  waar  rus  is. 

Boekor.  R8,50 

CONRADIE,  Ben.  Die  intieme  joernaal  van  Maria  van  Riebeeck.  Juta. 

DE  VILLIERS,  H.  Treinrit  na  vergetelheid.  Van  der  Walt.  R5,50 

DU  PISANIE,  Sarah.  Liefste  Koos.  President.  R4,95 

— Die  voorskootbataljon.  Treffer-Boekklub.  R5,50 

DU  TOIT,  Lina.  Selfs  die  mossie  vind  'n  huis.  Klub  Dagbreek.  R5,95 

FOURIE,  Pierre.  Die  goue  nimf  van  Batavia.  Perskor  Klubs.  R5,95 

GRIESSEL,  Nita.  Dierbare  doringlelie.  Van  der  Walt.  R5,50 

GROBLER,  Marianne.  Vlugteling  van  gister.  President.  R4,95 

HEINE,  Mike.  Agter  die  verste  ster.  Van  der  Walt.  R5,50 

JACOBS,  Derick.  Die  geur  van  vryheid.  Pronk.  R4,95 

KOCK,  Nelmari.  So  min  tyd.  Daan  Retief.  R5,31 

KOTZE,  André.  'n  Donker  Oktober.  H.  & R.  R10,50 

LAMPRECHT,  I.D.  Ook  tenftryl  ek  lag.  Klub  707.  R5,93 

— Pluk  vir  jou  'n  blom.  Daan  Retief.  R7,31 

— Sing  weer  jou  lied  vir  my.  Klub  Saffier.  R5,95 

LANGEVELDT,  Daan.  Prinses  van  die  duine.  Pronk.  R4,95 

LE  ROUX,  Braam.  Vegters  van  die  slanggod.  Sirkel  Publikasies.  R0,85 

— Ver  lê  die  m6re.  Sirkel  Publikasies.  R0,85 

— Vlam  van  hartstog.  Sirkel  Publikasies.  R0,75 

LE  ROUX,  De  Wet.  Die  nag  sal  verdwyn.  Treffer-Boekklub.  R5,50 

MCCALLAGHAN,  Marilee.  Op  Boemelpaaie.  Daan  Retief.  R4,31 

MARAIS,  Annalou.  Ontmoeting  in  die  wolke.  Van  der  Walt.  R5,50 

MARTIN,  Wille.  Wanneer  die  gode  glimlag.  Klub  Saffier.  R5,95 

MORGAN,  Annelize.  In  die  holte  van  die  sekelmaan.  Van  der  Walt.  R5,50 

MURRAY,  Ena.  Helder  is  die  nag.  Van  der  Walt.  R7,95 

— Hospitaal  — omnibus.  Waterkant.  R 14,90 

NIEMANN,  Roy.  Improvisasies  van  'n  somer.  Perskor.  R9,95 

PAUW,  Nanda.  Bloedspore  oor  Grensplaas.  Daan  Retief.  R4,95 

— Die  soektog.  Daan  Retief.  R7,31 

— Sonder  grense.  Daan  Retief.  R7,31 

— Waar  die  suiderkruis  hang.  Daan  Retief.  R5,31 

PIETERSE,  Annemarie  J.  Waar  die  dadelpalms  groei.  President.  R3,60 

PIETERSE,  Emily.  Swerwer  in  die  stofpad.  HAUM.  R7,95 

PRINSLOO,  Mara.  Gister  se  hartseer.  President.  R4,95 

SPIES,  Nico.  Tromme  van  onheil.  Klub  707.  R5,93 

STRYDOM,  M.  Daar  kom  weer  'n  lente.  Van  der  Walt.  R5,50 

SWART,  Lize.  Al  die  móres.  Van  der  Walt.  R5,50 

THERON,  Woutrine.  Gist'raand  gousblom.  Perskor.  R9,95 

VAN  BERGEN,  Maryna.  lewers  tussenin.  Treffer-Boekklub.  R5,50 

VAN  DE  MERWE,  Marie.  Mispa  van  Meulwerf.  Daan  Retief.  R7,31 

VAN  DER  MESCHT,  Ella.  Blare  in  die  reën.  Van  der  Walt.  R5,50 

VAN  TONDER,  Jan.  Wit  vis.  Perskor.  R8,95 

VAN  WYK,  Schalkie.  Drome  van  liefde.  Ons  Eie-Boekklub.  R4,95 

— Eiland  van  eensaamheid.  Mosterdsaad  Christelike  Uitgewers.  R4,95 

— Sigeuner  van  haar  drome.  Klub  Dagbreek.  R5,95 

— Vlakte  van  verlore  drome.  Van  der  Walt.  R5,50 

VILJOEN,  Rachie.  Branders  op  Bamboesbaai.  President.  R4,95 

VISSER,  Lambert.  Erfgenaam  van  Eindbegin.  Klub  707.  R5,95 

VOGEL,  Elize.  Hollebol.  Klub  Saffier. 

Vertaalde  romans 

JIMÉNEZ,  Juan  Ramón.  Ek  en  Platero:  'n  Andalusiese  elegie;  uit  Spaans  vertaal  deur 

Lettie  Pretorius.  Tafelberg.  R8,50 

SMITH,  Wilbur.  Die  engele  ween;  vertaal  deur  Ludwig  Visser.  H.  Et  R. 

Kortverhale,  assays  en  briawa,  ens. 

DE  JAGER,  Johan,  samest.  Allegaartjie:  'n  versameling  Afrikaanse  kortverhale.  Skool- 

uitgawe  sagteband.  De  Jager  — HAUM.  R3,95 

KOTZE,  Marietjie.  Die  paradysbossie  en  ander  verhale.  Perskor.  R5,95 

LETOIT,  Andre.  My  nooi  is  in  'n  tikmasjien.  Perskor.  R9,95 

MITTNER,  Esme.  Waar  is  al  die  moeders  heen?  Tafelberg.  R8,95 

ROOS,  Karlien.  Kinderspore.  Van  der  Walt. 

VAN  NIEKERK,  A.A.J.  Die  vloeksteen.  Klipbok.  R8,80 

VAN  NIEKERK,  Joey.  Waar  die  son  stil  staan.  N.G.  Kerk-uitgewers.  R10,50 

VENTER,  Paul  C.  Dertien  Nagmerries.  Juventus. 

Dramas 

BEUKES,  Dricky.  Kom  saam  na  Bethlehem:  10  kersspele.  Perskor.  R3,95 

BRINK,  André  P.  Die  hamer  van  die  hekse:  'n  drama  in  ses  episodes  gebaseer  op  Die 

Heks  van  C.  Louis  Leipoldt.  Sagtebanduitgawe.  Tafelberg.  R6,50 

DE  VILLIERS,  Frieda.  Nikodemus  en  ander  verhoogstukke.  Klipbok.  R6,50 

DU  TOIT,  P.J.  en  HAUPTFLEISCH,  Temple,  samest.  Voetlig  2:  'n  versameling  eenbe- 

drywe.  De  Jager-HAUM.  R4,95 

HAUPTFLEISCH,  Temple  en  TALJAARD,  Jan.  Boomhuis,  droomhuis  en  ander  een- 
bedrywe. 

HOORSPELKEUR.  Tafelberg.  R6,95 

SNYDERS,  Peter.  Political  joke:  'n  gesprekdrama.  Perskor.  R9,95 

Vertaalde  drama 

MEYER,  Grace.  Maklikgemaakte  Romeo  & Juliet  vir  elke  keer  sukses.  Daan  Retief. 

Poësie 

BREYTENBACH,  Breyten.  ('YK'):  die  vierde  bundel  van  ongeanste  dans.  Sagteband- 

uitgawe.  R 12,30 

JORDAAN,  Terblanche.  Lewende  water.  Daan  Retief.  R4,50 

PAUW,  Nanda.  Aldag  se  verlange.  Daan  Retief.  R3,45 

— My  stukkie  aarde.  Daan  Retief.  R3,16 

TOERIEN,  Barend  J.  Aanvange:  Verskeuse  1938—1962.  Tafelberg.  R10,50 

ZANDBERG,  Charles.  Ver  verse  en  ander  Fratse.  Zandberg. 

Letterkundige  studies  en  kritieke 

AFRIKAANSE  skrywers:  foto's:  NALN.  R7,(X) 

GALLOWAY,  Francis,  samest.  S.A.  Literatuur  1981.  Ad.  Donker. 

SMIT,  D.E.,  samest.  Bibliografie  van  anonieme  en  pseudonieme  werke  uit  'n  Suid-Afri- 

111 


kaanse  Bibliografie  tot  die  jaar  1929.  S.A.  Biblioteke.  R13,17 

VAN  RENSBURG,  F.I.J.  Die  Alfrikaanse  digter  as  historikus  van  Johannesburg.  Sagte- 

banduitgawe.  RAU.  R2,00 

Kinder-  en  Jeugverhale 

BEKKER,  Johann.  Rommel.  Juventas.  R7, 

Die  BESTE  dierestories.  H.  8-  R.  R17, 

COETZEE,  N.A.  Die  jongosse  verdryf  die  kalwerliefde  en  ander  verhale.  N.A.  Coetzee.RIO, 
CONRADIE,  Ben.  Oë  wat  hoor.  Juta. 

DEETLEFS,  Rene.  Een  droomboom.  Tafelberg.  R6, 

FOWLER,  Richard.  'n  Muis  in  die  huis.  Van  der  Walt. 

GROBBELAAR,  Pieter  W.  Fluit-fluit.  Daan  Retief.  R5, 

— 'n  Koning  genaamd  leeu.  H.  & R.  R9, 

— Mannie  Aap.  Daan  Retief.  R5, 

GROVÉ,  H.H.  Die  struikrower  van  Matrooskrans.  R1, 

HEESE,  Hester.  Op  die  vensterbank  in  April.  Oualitas.  R5, 

HICKEY,  W.A.  Been-af  in  die  sirkus.  Perskor. 

JONKER,  L.  Die  spookhuis  en  ander  verhale.  R1, 

KRUGER,  Cornelia.  Die  koms  van  Snuiterkuif  en  Niksie.  Perskor.  R4, 

KUHNE,  W.O.  Die  verstommende  avonture  van  Pip:  Pip  in  Otterland.  R4, 

LABUSCHAGNE,  J.J.  Vat  die  fiets.  Sagtebanduitgawe.  Tafelberg.  R5, 

LAMPRECHT,  I.D.  Ek  is  'n  kat  en  my  naam  is  Meneer.  Sagtebanduitgawe.  Tafelberg.  R3, 

— Meneer  die  kat  en  die  bure  se  brak.  Sagteband  uitgawe.  Tafelberg.  R3, 

— Meneer  die  kat  lag  die  laaste.  Sagtebanduitgawe.  Tafelberg.  R3, 

LUBBE,  Aletta.  Die  kindjie  uit  Bethlehem.  Daan  Retief.  R4, 

MEYER,  W.J.  Die  wenner.  De  Jager-HAUM.  R5, 

PAUW,  Nanda.  Avonture  op  Hugosdal.  Daan  Retief.  R4, 

SASNER,  Chris.  Die  swart  kat  slaan  'n  noot  en  ander  avonture.  Juventus.  R5, 

VAN  HEERDEN,  P.W.,  samest.  Voorsmaak:  'n  keur  vir  die  jeug.  Tafelberg.  R4, 

VISAGIE,  G.J.J.  Die  wendoel.  R2, 

Vertaalde  kinder-  en  Jeugverhale 

BAKER,  Alan.  Benjamin  se  boek.  Daan  Retief. 

— Benjamin  se  rondomtalie.  R5,16 

BIRO,  V.  Vonkie  by  die  see;  vertaal  deur  Jan  Schaafsma.  H.  & R.  R6,95 

BURNINGHAM,  John.  Wil  jy  liewer-;  vertaal  uit  Engels.  H.  & R.  R7,95 

EASTMAN,  P.D.  Mientjie  soek  haar  ma;  Afrikaanse  beryming  deur  Pieter  W.  Grobbe- 

laar.  H.  & R.  Sagtebanduitgawe. 

GARIBALDI,  Gerald.  Hy  het  homself  aan  die  see  gegee;  vertaal  deur  Asa  Maree.  Daan 

Retief.  R4,71 

— Nagmerrie  in  'n  moddersee;  vertaal  deur  Asa  Maree.  Daan  Retief.  R4,71 

GARLAND,  Sarah.  Wasdag;  uit  Engels  vertaal.  H.  & R.  R6,75 

GRIMM-BROERS.  Die  duiwel  met  die  drie  goue  hare;  vertaal  deur  Helena  de  Villiers. 

H.  & R.  R8,95 

HUGHES,  S.  Dries  sit  hand  by:  vertaal  deur  Erne  Potgieter.  H.  & R.  R7,25 

HUGHES,  Ted.  Die  ysterman:  'n  verhaal  oor  vyf  aande;  vertaal  deur  Dorothea  Krige. 

Tafelberg.  R6,50 

LAWRENCE,  Mirna.  Oë.  Daan  Retief.  R6,50 

MARIS,  Ron.  My  boek;  vertaal  uit  Engels.  H.  & R.  R7,95 

MICHEL,  A.  Klein  wilde  sjimpansee;  vertaal  deur  Dorothea  Krige.  Tafelberg.  R6,25 

MORRIS,  Katherine.  Kwakie  en  Krater:  die  verhaal  van  twee  paddas;  vertaal  deur 

Susan  Pienaar.  Librarius.  R5,25 

PRAGER,  Annabelle.  Die  verrassingspartytjie;  vertaal  deur  Gretha  Vosloo.  H.  & R.  R6,95 
SCHANTEL,  Roger.  Vasgekeer  teen  'n  krans;  vertaal  deur  Asa  Maree.  Daan  Retief.  R3,77 


112 


oooi-*ooooocjicngio  ocjio)Oio>  or  ooíoí 


SEED,  Jenny.  Die  59  katte;  vertaal  deur  H.S.  Coetzee.  Daan  Retief. 

YASHIMA,  Taro.  Die  kraaiseun;  vertaal  deur  Freda  Linde.  Qualitas.  R5,70 

— Sambreel;  vertaal  deur  Freda  Linde.  Qualitas.  R5,70 

YEATMAN,  Linda,  samest.  Vertel  my  'n  dierestorie;  vertaal  deur  Liesel  Meyer.  Van  der 

Walt. 

Studies  oor  afsonderlike  skrywers 

LQHANN,  Carl,  red.  Freda  Linde.  Perskor.  R25, 

ROUSSEAU,  Leon  red.  Eugene  N.  Marais.  Versamelde  werke  dele  1 + 2.  Van  Schaik.R55, 

— Langenhoven  in  volkleur.  Tafelberg.  R17, 

SENSAL.  Bronnegids:  Etienne  Leroux. 

Taalkunde 

EERSTE  beginsels  van  die  Afrikaanse  taal;  en  Fergelijkende  taalkunde  fan  Afrikaans  en 
Engels.  Faksimilee-uitgawe.  Tafelberg. 

EKSTEEN,  Louis  en  PRETORIUS,  Rena,  reds.  Afrikaans:  Objek  en  metode.  Van 
Schaik. 

TRUTER,  Cornel.  Begin  Afrikaans.  Maskew  Miller. 

VAN  SCHAIK,  J.L.  Werkboek  by  die  Afrikaanse  taalkunde.  Van  Schaik. 

Ander  werke  van  belang 

BOOYENS,  Bun.  "Ek  heb  geseg":  Die  verhaal  van  ons  Jongeliede 
gings.  H.  Et  R. 

DEIST,  Ferdinand.  Verandering  sonder  geweld?  Tafelberg. 

VAN  WYK,  H.  Die  Keeromstraat-kliek.  Tafelberg. 


Herultgawes 

BEUKES,  Dricky.  Antwoord  van  die  nageslag.  Perskor  Klubs.  R5, 

— 'n  Seun  vir  Nebe.  Van  der  Walt.  R7, 

BEYERS-BOSHOFF,  C.F.  Die  hoogste  kruin.  Perskor.  R5, 

DE  KLERK,  W.A.  Kleinben  drink  die  bitterbloed.  Sagtebanduitgawe.  Tafelberg.  R5, 
DR.  SEUSS.  Die  kat  kom  weer;  in  Afrikaans  berym  deur  Leon  Rousseau.  Sagteband- 

uitgawe.  H.  & R. 

DU  PLESSIS,  Christine.  Drie  dogters  vir  Pauline.  Grootdruk.  Makro-Boeke.  R12, 

FRITZ^  Bennie.  Vlamme  teen  die  wind.  Perskor  Klubs.  R5, 

GROSSKOPF,  Wantie.  Die  hele  dorp  weet.  Sagtebanduitgawe.  Tafelberg.  R5, 

HEESE,  Marié.  Die  uurwerk  kantel.  Sagtebanduitgawe.  Tafelberg.  R8, 

JORDAAN,  Johann.  Gemaskerde  jare.  Perskor  Klubs.  R5, 

KRIGE,  Uys.  Vêr  in  die  wêreld:  sketse.  Perskor.  R9, 

KUHNE,  W.O.  Die  waterskeiding.  Sagtebanduitgawe.  Tafelberg.  R6, 

LINDE,  Freda.  'n  Tuiste  vir  Bitis.  Tafelberg.  R6, 

MEIRING,  Heidi  en  ROODT,  Lynette.  Liefde  se  daeraad  en  Winter  in  haar  hart.  Boekor. 
MULLER,  Elise.  Die  derde  rit.  Sagtebanduitgawe.  Tafelberg.  R6, 

NAUDÉ,  Eugene.  Die  donker  land.  Perskor  Klubs.  R5, 

— Die  nag  fluister  verraad.  Perskor  Klubs.  R5, 

PAULA.  Die  Rheeders  van  Heldersig.  Perskor  Klubs.  R5, 

PIENAAR,  T.C.  Kimberley  se  koets.  Perskor  Klubs.  R5, 

PRINSLOO,  Mara.  Die  gebarste  kruik.  Daan  Retief.  R5, 

RICHARD,  Dirk.  Die  man  in  saal  sewe.  Perskor. 

SITA.  Die  spookhuis.  Tafelberg.  R6, 

SPENCE,  Ela.  Vandag  is  my  troudag.  Van  der  Walt.  R7, 

STEENBERG,  Elsabe.  Twee  hang  bo  die  pad,  vier  loop  op  die  mat.  Tafelberg.  R7, 

STEYN,  Elmar.  My  swaard  vir  jou  liefde.  Perskor.  R9, 

TE  GROEN,  Sanet.  Die  groen  jare.  Perskor  Klubs.  R5, 


- en  debatsvereni- 

R10, 

R10, 

R20, 


R9, 

R8, 
R7, 
R8, 


113 


SSSSS  SÍSSSSES  SKSSK31S8  íáSSS  888  3Í83I  8 8 88 


VAN  DEN  HEEVER,  C.M.  Daniel  se  afskeid.  Perskor.  R9, 

— Jeug.  Perskor.  R9, 

— Vyande.  Perskor.  R9, 

VAN  DER  BERG,  John.  'n  Ruiker  vir  die  vrou.  Perskor.  R2, 

VAN  NIEKERK,  A.A.J.  Die  soutryers  en  ander  vertellings.  Klipbok.  R9, 

VAN  NIEKERK,  Dolf.  Skrik  kom  huis  toe.  Sagtebanduitgawe.  Tafelberg.  R5, 

VAN  SCHALKWYK,  Nickey.  Die  jare  tussenin.  Sagtebanduitgawe.  Tafelberg.  R6,25 

VAN  WYK,  S.  Vicky,  die  speurder.  Perskor.  R6,50 


114 


Voorgeskrewe  boeke  vir  Matriek 


fhhoud 


Ek  en  mijn  speelman 

W.F.  Jonckheere 

116 

(A.  van  der  Leeuw) 

(Universíteit  van  Natal) 

Een  plus  een 

Lulu  Harley 

126 

(Berta  Smit) 

(Unisa) 

Trap  sag  terwyl  jy  hardloop 

Elsabe  Steenberg 

134 

(Pirow  Bekker) 

(P.U.  vir  C.H.O.) 

115 


W.F.  Jonckheere 

Ik  en  mijn  speelman  (A.  van  der  Leeuw) 


I 

Ten  einde  'n  goeie  insig  in  hierdie  bekende  roman  van  Aart  van  der  Leeuw 
te  kry,  is  dit  gerade  om  eers  'n  paar  oomblikke  te  besin  oor  die  literêre  stro- 
ming  wat  die  Neo-Romantiek  genoem  word.  Daarna  word  die  een  en  ander 
gesê  oor  Van  der  Leeuw  as  skrywer  en  in  die  derde  afdeling  van  hierdie  ar- 
tikel  bespreek  ons  die  roman  self. 

Neo-Romantiek  beteken  letterlik  die  nuwe  Romantiek  of  hernude 
(herstigte?)  Romantiek.  Die  Duitsers  praat  van  "Neuromantik",  alhoewel 
sommige  kritici  beswaar  het  teen  die  term  en  voorkeur  gee  aan 
"Jugendstil".  In  Nederlands  en  Afrikaans  word  die  term  Neo-Romantiek 
wel  algemeen  in  die  literatuurgeskiedenis  gebruik,  wanneer  daar  na  die 
literêre  stroming  verwys  word  wat  hom  vanaf  1895  en  die  eerste  dekades  na 
19(X)  veral  op  die  gebied  van  die  prosa,  laat  geld  het.  Mens  kan  die  stroming 
sien  as  'n  reaksie  teen  die  naturalisme  in  die  literatuur  en  die  positivisme  in 
die  filosofie,  aangesien  die  nuwe  skrywers  van  die  tyd  sommige  van  die  ba- 
siese  opvattings  en  literêre  temas  van  die  Romantiek  (eerste  helfte  19de 
eeu)  weer  in  ere  herstel.  Die  tipiese  romantikus  plaas  die  gevoel,  die  ver- 
beelding,  die  gemoedslewe,  die  intuïsie  bo  die  verstandelike  vermoëns, 
eerder  as  met  sy  verstandelike,  tot  die  geheime  van  die  lewe  kan  deurdring. 
Ook  is  hy  hom  sterk  van  die  transendente  bewus  en  is  daardeur  baie  gevoe- 
lig  vir  die  mistieke  en  die  geheimsinnige.  Kenmerkend  is  ook  dat  hy  voel  dat 
die  mens  van  die  natuur  vervreemd  geraak  het.  Daarom  verlang  hy  terug  na 
die  ongerepte  oer-natuur,  waarin  hy  wegvlug  om  hom  af  te  sonder  van  die 
gemeenskap  en  hom  te  suiwer  van  die  lae  en  bose  van  die  wêreld.  Gedurig 
word  hy  geprikkel  deur  "Wanderlust",  die  drang  om  te  stap,  want  hy  voel 
dat  hy  op  'n  soektog  is  na  iets  wat  beter  en  mooier  is.  Sy  rusteloosheid  ont- 
staan  ook  uit  sy  ontevredenheid  met  sy  samelewing.  Hy  is  inderdaad  rebels 
en  "ly  aan  die  wêreld".  Die  Duitsers  praat  in  die  verband  van 
"Weltschmerz",  wat  ons  kan  verklaar  as  'n  vorm  van  swaarmoedigheid, 
nostalgie.  Soos  hy  ontevrede  is  met  die  plek  waar  hy  lewe,  is  hy  ook  dikwels 
ontevrede  met  sy  eie  tyd:  baie  van  hierdie  skrywers  het  as  't  ware  in  'n 
(meestal  geïdealiseerde)  verlede  weggevlug.  Dis  waarom  die  Historiese 
roman  (vgl.  Walter  Scott,  Victor  Hugo)  een  van  die  mees  tipiese  produkte 
van  die  Romantiek  is.  Opsommenderwys  kan  mens  sê  dat  die  romantici, 
soos  A.  Donker  dit  gestel  het,  gedurig  die  geluksdroom  van  die  onvervul- 
bare  gekoester  het.  Hulle  droom  van,  of  verlang  na  iets  wat  eintlik  onbereik- 
baar  is:  droom  en  werklikheid  is  gevolglik  onskeibaar  by  tipiese  romantici. 
Hulle  idealiseer  ook  allerhande  dinge:  die  natuur,  die  geliefde  of  die  mooi 
vrou,  die  verlede,  ens.  Veral  die  vrou  en  die  natuur  speel  'n  belangrike  rol  in 

hulle  visioen  van  die  ideale  en  hulle  verlange  na  volmaakte  skoonheid  en 
geluk.  Die  vrou  (d.w.s.  die  geliefde)  is  by  uitstek  beliggaming  van  die  vol- 
maakte  en  geen  tydperk  het  soveel  pragtige  liefdesliedere  — ook  die  lied  in 
die  musiek  — vol  passie  en  vurigheid  voortgebring  as  die  Romantiek  nie. 
Dis  moeilik  om  presies  aan  te  dui  in  hoever  die  neoromantici  met  die  roman- 
tici  van  die  vorige  eeu  ooreenstem  en  hulle  oortuigings  weer  nuwe  lewe  in- 
blaas.  In  algemene  terme  gestel  kan  ons  sê  dat  die  Neo-Romantiek  'n  meer 
getemperde  heruitgawe  van  die  Romantiek  is,  minder  ekstreem  in  sy  gevoe- 
lens,  oortuigings  en  uitings.  Gevoeligheid  ontaard  by  die  romantici  dikwels 
in  ongekontroleerde  sentimentaliteit  en  hulle  voorkeur  vir  die  misterieuse  in 
die  drang  na  die  makabere,  spookagtige  (vgl.  Mary  Shelley  se  FrankenstBin, 
1818).  Die  neoromantici  is  minder  uitbundig  of  revolusionêr,  hulle  is  stiller 
en  meer  teruggetrokke  in  hulle  eie  geluksverlange.  H.  Lodewick  verskaf  in 
sy  Literaire  kunst'^  'n  paar  karakteristieke  van  die  Neo-Romantiek  wat  insig- 
gewend  is.  Hy  wys  veral  op  sekere  verskilpunte  tussen  die  historiese  roman 
ten  tye  van  die  Romantiek  en  van  die  Neo-Romantiek.  Die  neoromantiese 
skrywer  gee  die  voorkeur  aan  die  sielsgebeure  bo  die  historiese  feite,  met 
die  gevolg  dat  die  hoofkarakter  dikwels  'n  projeksie  van  die  skrywer  is. 
Historiese  sfeerskepping  is  vir  hom  ook  belangriker  as  'n  beskrywing  in 
besonderhede  van  die  ruimte  waarin  die  gebeure  plaasvind.  Ook  verkies  die 
neoromantiese  outeur  die  "soft  focus",  die  vae,  impressionistiese  en  ook 
sfeervolle  beeld  van  die  werklikheid  in  plaas  van  die  meer  omlynde,  skerp- 
getekende  beeld  daarvan  by  die  romantiese  skrywer.  Laastens  wys 
Lodewick  ook  nog  op  die  meer  versorgde  taal  van  die  neoromantici.  Dit  kan 
bevestig  word  as  mens  na  Van  der  Leeuw  se  Ik  en  mijn  speelman  kyk:  die 
Nederlands  is  effens  verhewe  of  soms  opsetlik  argaïes  ("schimmel"  vir 
"paard";  "snijder"  vir  "kleermaker")  of  verfynd.  Arthur  van  Schendel  het  in 
sy  vroeë  romans  van  'n  soortgelyke  taal  gebruik  gemaak.  Beide  skrywers 
gee  die  indruk  dat  hulle  probeer  om  met  die  taalmiddele  die  leser  al  bewus  te 
maak  van  die  feit  dat  ons  in  'n  ongewone,  nie-alledaagse  wêreld  beland  het. 


Voor  ons  by  die  bespreking  van  die  werk  uitkom,  nog  'n  paar  woordjies  oor 
die  skrywer  van  Ik  en  mijn  speelman.  Aart  van  der  Leeuw  het  van  1876  tot 
1931  gelewe  en  het  met  sy  prosa  (meer  nog  as  met  sy  poësie)  baie  bekend- 
heid  verwerf.  Sy  vroegste  publikasies  is  die  digbundel  Liederen  en  balladen 
(1911),  waarna  o.m.  ook  nog  die  bundels  Herscheppingen  (1916)  en  Het 
aardsche  paradijs  (1927)  verskyn  het.  Van  der  Leeuw  sal  in  die  literatuurge- 
skiedenis  egter  meer  as  prosaskrywer  en  nie  soseer  as  digter  bekend  bly  nie. 
Beide  genres  — behalwe  in  sy  laaste  skeppingsfase  — word  by  hom  geken- 
merk  deur  die  feit  dat  dit  sy  angs  vir  die  alledaagse  werklikheid  weerspieël, 
eweas  sy  vlug  in  'n  droomsfeer  van  die  fantasie  of  die  verlede. 

Sy  prosa  is  inderdaad  sy  beste  en  mees  blywende  werk.  Dit  word  al  be- 
1)  Malmberg,  Den  Bosch,  p.  163. 

vestig  in  Kinderland  , waarin  hy  op  unieke  wyse  en  met  'n  besondere 
sensitiwiteit  sy  vroegste  jeugjare  oproep  en  beskryf . Aan  die  hand  van  'n  ek- 
verteller  word  ons  ingelei  in  die  beskermde  wêreld  van  die  kind  wat  sy  toe- 
vlug  by  sy  moeder  en  in  die  intiem-geheimsinnige  ruimte  van  die  tuin  soek, 
om  sy  fantasieë  te  kan  uitleef . Dis  duidelik  dat  die  skrywer  sy  nostalgie  na  'n 
onherroepelik  verbye  tydperk  in  hierdie  bundel  van  ses  outobiografiese  ver- 
tellings,  gestalte  gee.  Sint-Veit  en  andere  vertellingen  (1919)  bevat  tien 
verhale  van  wisselende  aard  en  lengte,  waarvan  die  handeling  dikwels  in 
onbepaalbare  ruimtes  en  tye  gesitueer  is;  sommige  in  die  middeleeue,  ander 
in  meer  resente  tye.  Die  titelverhaal  "Sint-Veit"  met  sy  broeierige  sfeer,  die 
sinlikheid,  die  fantastiese  elemente  van  die  gebeure  ('n  ter  dood  veroor- 
deelde  "speelman"  wat  deur  sy  magiese  vioolspel  op  bonatuurlike  wyse  van 
die  galg  gered  word),  die  mengsel  van  middeleeuse  werklikheid  en  droom, 
bevestig  die  feit  dat  Van  der  Leeuw  as  'n  tipiese  verteenwoordiger  van  die 
neo-romantiese  stroming  gesien  kan  word.  In  die  bundel  Vluchtige  begroe- 
tingen  (1925)  het  Van  der  Leeuw  die  langerige  verhaal  verruil  vir  die  uiters 
kort  prosavorm:  ons  tref  hierin  'n  veertigtal  prosasketse  aan  oor  'n  verskei- 
denheid  van  onderwerpe.  Weer  ontvlug  die  outeur  die  realiteit  om  in  'n 
droomsfeer,  êrens  in  die  eensame  natuur,  "zij  die  ik  opgeroepen  heb"  in  'n 
kleurryke  optog  voor  hom  te  laat  verbytrek:  prinse  en  narre,  minnesangers 
en  digters,  ter  dood  veroordeeldes  en  dorpsgekke  maak  heel  kort  hul  ver- 
skyning  en  verdwyn  dan  weer  in  hierdie  kaleidoskopiese  beeld  van  'n  same- 
lewing  uit  talle  tydperke.  G.  Knuvelder  noem  hierdie  tekste  prosagedigte  en 
bestempel  die  bundel  as  "het  welluidend  preludium"  van  die  roman  ik  en 
mijn  speeiman  (1927),  wat  ons  verder  bespreek. 

Soos  in  die  geval  van  die  groot  romanskrywer  A.  van  Schendel,  het  die  der- 
tiger  jare  'n  belangrike  vernuwing  in  Van  der  Leeuw  se  prosa  ingelui,  wat 
helaas  maar  kort  van  duur  was  omdat  die  outeur  skielik  in  1931  oorlede  is. 
Die  belangrikste  werk  uit  die  fase  is  De  kleine  Rudolf  {}930) , wat  een  van  die 
gewildste  Nederlandse  romans  uit  die  vooroorlogse  prosaletterkunde  ge- 
word  het.  Soos  in  Iken  mijn  speelman  is  daar  ook  'n  ek-verteller,  maar  hier- 
die  persoon  is  nou  iemand  wat  in  die  eietydse  Nederland  woon.  Van  der 
Leeuw  vlug  dus  die  keer  nie  weg  na  die  verlede  nie,  al  is  die  hoofkarakter, 
Rudolf,  iemand  wat  aanvanklik  nog  moeite  het  om  droom  en  werklikheid 
van  mekaar  te  skei.  Tog  evolueer  hy  op  so  'n  wyse  dat  hy,  na  al  die  swaar- 
kry,  leer  om  'n  positiewe  houding  teenoor  die  werklikheid  aan  te  neem.  Na 
Van  der  Leeuw  se  dood  het  vriende  en  familie  o.m.  nog  Die  van  hun  leven 
vertelden  (1934)  en  Momenten  van  schoonheid en  bezinning  {'(9^1)  gepubli- 
seer.  Eersgenoemde  is  'n  bundel  van  negentien  prosaportrette  van  'n  reeks 
interessante  persone  uit  die  Europese  kultuurgeskiedenis,  wat  tydens  hulle 
lewe  boeiende  outobiografieë  geskryf  het.  Die  tweede  bundel  laat  ons  toe 
om  'n  kykie  in  die  skrywer  se  werkswinkel  te  neem:  dit  bevat  'n  bont 
versameling  van  "momentele  invallen,  gedachten  en  ontroeringen",  stuk- 
kies  en  brokkies  wat  hy  dalk  nog  wou  gebruik  in  sy  tekste,  of  dalk  daaruit 


118 


geskrap  het.  Sowel  in  die  fragmente  as  in  die  sketse,  die  verhale,  novelles 
en  romans  kan  ons  luister  na  'n  skrywer  wat  met  'n  ongewone  sensitiwiteit 
en  'n  absoluut  meesterlike  hantering  van  die  taal,  'n  oeuvre  geskep  het  wat 
nie  vanweë  sy  omvang  opval  nie,  maar  wel  vanweë  die  intensiteit  van  ge- 
voel  wat  daarin  op  beheerste  wyse  uitgedruk  word,  en  die  vakkundigheid 
van  die  boeiende,  verbeeldingryke  verteller.  Ook  as  stilis  en  skepper  van 
steeds  wisselende  stemmings  neem  die  outeur  'n  unieke  plek  tussen  sy 
tydgenote  in. 


In  'n  brief  aan  mev.  J.  Verkade  skryf  Van  der  Leeuw:  "Ik  weet  zeker  dat  ik 
dit  boek  niet  geschreven  zou  hebben  als  ik  niet  al  die  indrukken  uit  italië  had 
opgedaan".  Sy  Italiaanse  reis  in  1926  het  by  hom  inderdaad  'n  nuwe  skep- 
pingsdrang  opgewek,  wat  die  skryf  van  o.m.  Vluchtige  begroetingen  en  ik 
en  mijn  speelman  tot  gevoig  gehad  het.  Daar  is  eintlik  'n  opvallende  parallel 
tussen  die  twee  publikasies,  hoe  verskillend  hulle  ook  al  van  inhoud  is:  die 
sketsmatige  opbou  van  albei  tekste.  Eersgenoemde  is  natuurlik  'n  bundel 
sketse,  terwyl  Ik  en  mijn  speelman  'n  roman  is,  maar  laasgenoemde  werk 
bestaan  uit  nie  minder  as  ag  en  vyftig  hoofstukkies  nie,  wat  soos  'n  reeks 
sketse  — elkeen  met  sy  eie  titel  — aangebied  word.  Dis  'n  absoluut  verbluf- 
fende  stroom  van  steeds  wisselende  situasies  waarin  die  leser  betrokke 
word  en  wat  hom  saamsleur  tot  hy  pas  aan  die  einde,  saam  met  die  twee 
hoofkarakters  tot  rus  kom.  Die  sketsmatige  hoofstukkies  is  ongetwyfeld  wel 
uiters  gepas  om  hierdie  lighartige  en  avontuurlike  gebeure  aan  te  bied. 
Terwille  van  die  oorsigtelikheid  wil  ons  eers  daardie  gebeure  in  vyf  verskil- 
lende  fases  indeel,  wat  almal  min  of  meer  van  gelyke  lengte  is.  In  fase  1 
(hoofstukke  1 tot  13)  leer  ons  die  twintigjarige  Claude  de  Lingendres  ken, 
een  van  die  hoofkarakters  deur  wie  se  visie  die  avontuurlike  gebeure  gesien 
word.  Hy  is  die  ek-verteller  in  die  verhaal.  Hy  behoort  tot  die  vroeg  18de 
eeuse  Franse  adel  en  ly  'n  oppervlakkige,  losbandige  bestaan  waarin  party- 
tjies,  kaartspeel  en  die  verowering  van  getroude  vroue  sy  daelikse  hoogte- 
punte  is.  Vroeg  in  die  gebeure  word  hy  al  bewus  van  Valentijn,  die  tweede 
hoofkarakter,  wat  'n  "speelman"  is,  'n  tipe  troebadoer,  maar  nie  een  van 
die  tradisionele  soort  nie:  eerstens  het  hy  'n  boggelrug  en  tweedens  is  hy 
nie  iemand  wat  oor  die  aardse  genietings  en  vreugde  sing  nie.  Inteendeel: 
hy  praat  en  preek  en  sing  gedurig  oor  sy  verlange  na  die  ideale  en  volmaak 
skone  wat  hy  gelykstel  met  die  paradys.  Hy  doen  dit  op  so  'n  manier  dat  sy 
luisteraars  self  daardeur  besiel  word  en  in  ekstase  raak.  Kort  na  sy  kennis- 
making  met  Valentijn,  word  Claude  lastig  geval  deur  iemand  met  'n  bood- 
skap  van  sy  pa:  hy  moet  hom  nou  onmiddellik  gereedmaak  vir  sy  huwelik 
met  Mathilde  d'Almonde.  Al  wat  Claude  van  haar  weet  is  dat  sy  'n  feeks 
met  baie  geld  is.  Hy  slaag  egter  daarin  om  aan  sy  bewakers  te  ontsnap  en 
trek  saam  met  Valentijn  weg.  Hierdie  fase  oor  Claude  se  losbandigheid  kon- 

trasteer  sterk  met  die  tweede  fase  (hoofstukke  14  tot  23)  wat  handel  oor 
Claude  en  Valentijn  se  swerftog.  'n  Groot  verskeidenheid  van  gebeurtenisse 
vind  plaas  en  Claude  moet  leer  om  sonder  weelde  en  perverse  genot  te 
lewe.  Hy  neem  nou  die  skuilnaam  Fridolin  aan  en  met  sy  klarinet  is  hy  in  se- 
kere  sin  die  aanvulling  van  die  speelman  Valentijn,  wat  orals  waar  hy  kom 
mense  met  sy  musikale  boodskap  bekoor.  Op  sommige  plekke  is  die  onthaal 
goed,  elders  ly  hulle  ontbering:  hulle  word  deur  boewe  beroof,  word  later 
amper  vermoor  deur  'n  paar  manne  op  'n  plaas  waar  hulle  oornag;  verloor 
hulie  trou  hond  Tiberius  en  beland  tenslotte  in  'n  herberg  waar  hulle  die 
asemrowende  mooi  helpster  raakloop,  wat  haarself  Madeleen  noem. 
Claude  word  onmiddellik  verlief  op  haar  en  is  maar  al  te  graag  bereid  om 
haar  snags  uit  die  herberg  te  help  ontsnap,  nadat  haar  bose  agtervolgers 
juis  die  aand  in  die  plek  aangekom  het.  In  die  derde  fase  (hoofstukke  24  tot 
33)  staan  die  verhouding  Fridolin  (Claude)-Madeleen  sentraal.  Sodra  hulle 
saam  met  Valentijn  'n  onderkome  in  'n  verlate  kluisenaarsgrot  gevind  het, 
begin  daar  'n  baie  idilliese  periode  in  Claude  se  lewe,  veral  wanneer  hulle 
meer  en  meer  van  mekaar  uitvind  en  besef  dat  huHe  situasies  (albei  is  op  die 
vlug)  identies  is.  Tog  openbaar  nie  een  van  die  twee  hulle  egte  naam  en  her- 
koms  nie.  Die  idilliese  lewe  is  nie  bestem  om  lank  aan  te  hou  nie,  want 
onverwags  ontdek  Claude  dat  Madeleen  juwele  in  haar  bagasie  het,  sodat 
hy  skielik  agterdogtig  raak  en  onseker  is  oor  haar  bedoelings  en  wie  sy 
werklik  is.  Tydens  'n  skermutseling  slaag  Madeleen  daarin  om  weg  te  vlug 
en  die  misverstand  tussen  die  geliefdes  en  die  gevolglike  skeiding  lui  nou  'n 
nuwe  fase  in  (hoofstukke  34  tot  46).  Claude  word  ontdek  deur  sy  pa  wat 
hom  huistoe  wil  neem,  maar  weer  eens  slaag  hy  daarin  om  te  ontsnap  wan- 
neer  die  groep  in  die  herberg,  waar  Claude  destyds  Madeleen  raakgeloop 
het,  oornag.  Claude  vind  Valentijn  terug  en  so  word  die  swerftog  nou  'n 
soektog  na  Madeleen,  terwyl  die  pa  opnuut  die  seun  begin  soek.  Op  'n  mo- 
ment  is  hulle  selfs  saam  in  dieselfde  herberg,  hoewel  die  pa  dit  nie  besef  nie. 
Tenslotte  kom  daar  'n  einde  aan  die  soektog  wanneer  Claude  sy  Madeleen 
in  'n  verdagte  huis  in  'n  stad  aantref,  waar  sy  deur  'n  jaloerse  neef  van 
Claude,  wat  hom  al  vroeër  lastig  geval  het,  vasgehou  word.  So  word  die 
geliefdes  weer  verenig  en  begin  die  laaste  fase  (hoofstukke  47  tot  58), 
waarin  vertel  word  dat  Fridolin,  Madeleen  en  Valentijn  nou  na  die  dorpie 
Floreuse  reis,  waar  hulle  goed  onthaal  word  en  waar  trouplanne  tot  'n 
huwelik  lei.  Die  huweliksplegtigheid  lewer  egter  die  grootste  verrassing  van 
die  hele  avontuur  op:  eerstens  stel  die  paartjie  vas  dat  hulle  ouers  doodge- 
lukkig  in  die  kerk  sit  en  tweedens  vra  die  pastoor  bietjie  later  vir  Fridolin  of 
hy  met  Mathilde  d'Almonde  wil  trou!  Madeleen  ontdek  voor  die  altaar  dat 
Fridolin  Claude  de  Lingendres  is  en  hy  dat  sy  Mathilde  d'Almonde  is.  Einde 
goed,  alles  goed  en  tydens  die  onthaal  ontpop  die  skynbaar  meedoënlose 
pa  van  Claude  hom  as  die  mees  vergewensgesinde  en  gulhartige  hertog  van 
die  streek,  want  alles  het  nou  mos  na  wens  verloop. 
lets  wat  onmiddellik  in  hierdie  "luchthartige  geschiedenis"  opval  is  dat  dit 

amper  op  die  intrige  van  'n  ou  blyspel  of  'n  operette  lyk  waar  die  vir  mekaar 
bestemde  geliefdes  ook  dikwels  struikelblokke  in  die  pad  gelê  word  voor 
hulle  by  mekaar  kan  uitkom  of  hulle  ware  identiteit  ontdek  en  waar  die  toe- 
val  en  die  verrassingselemente  ook  'n  groot  rol  speel,  eweas  die  mengsel 
van  humor  en  erns,  goed  en  kwaad.  Eintlik  sluit  die  roman  met  ai  sy  avon- 
tuurlikheid  aan  by  soortgelyke  negentiende  eeuse  verhale  en  romans,  soos 
byvoorbeeld  J.  van  Eichendorff  se  Aus  dem  Leben  eines  Taugenichts  of 
Van  Lennep  se  Ferdinand  Huyck,  waarin  ook  'n  groot  dosis  lewenslus, 
avontuur  en  spanning  enduit  volgehou  word.  In  al  die  gevalle  het  ons,  soos 
hier,  met  'n  soektog  na  geluk  en  harmonie  te  doen  wat  die  leser  ook  laat 
dink  aan  sekere  Middeleeuse  ridderverhale  waarin  die  ridders  op  avontuur 
trek,  in  allerhande  moeilike  situasies  beland,  beproewings  deurstaan, 
gelouter  word  en  eindelik  hulle  doel  bereik,  wat  dikwels  beteken  dat  hulle 
beloon  word  met  die  dame  wat  hulle  liefhet. 

Dis  heel  kenmerkend  dat  Van  der  Leeuw  as  tipiese  neoromantikus  vir  sy  ro- 
man  'n  ruimte  en  'n  tydraamwerk  van  ekstreme  gekies  het.  Ons  word  in  die 
verbeelding  na  Frankryk,  vroeg  in  die  agtiende  eeu  oorgeplaas.  Opsetlik 
word  daar  dus  'n  nie-eietydse  gebeure  aangebied,  wat  die  neoromantici  by 
voorkeur  gedoen  het.  In  hierdie  geval  gaan  dit  oor  'n  handeling  in  'n  tydperk 
waarin  die  koning  en  die  adel  absolute  mag  gehad  het,  oor  al  die  rykdom  en 
selfs  die  mense  in  die  land  beskik  het  en  gewoonlik  ook  uiters  losbandig  ge- 
lewe  het.  In  daardie  dekadente  adellike  wêreld  hoort  Claude  de  Lingendres, 
sy  vriende  en  sy  pa  se  gevolg  tuis  en  in  die  eerste  fase  beleef  ons  iets  van  al 
die  dekadensie  deur  die  mededelings  daaroor  van  Claude  self.  Veral  hoof- 
stukke  10  en  11  plaas  ons  heeltemal  in  die  sfeer  van  geestelike  verval  en  im- 
moraliteit.  Let  byvoorbeeld  op  die  beskrywing  van  Claude  se  klere  op  bl.  29, 
of,  in  die  volgende  hoofstuk,  die  herinnerings  aan  die  aandjie  by  mev. 
Soubise  aan  wie  hy  dink  terwyl  hy  'n  roos  bekyk,  'n  roos  wat  later  die  aand 
skielik  verlep  en  Claude  in  'n  onbedaarlike  huilbui  laat  uitbars,  sodat  hy  twee 
dae  lank  daarvan  ontsteld  is.  Hierdie  soort  situasies  en  reaksies  sê  natuurlik 
heelwat  oor  Claude  as  karakter  in  dié  stadium  van  die  gebeure,  maar  dit  sê 
net  soveel  oor  die  wêreld  waarin  hy  beweeg.  Soos  die  meeste  neoromantici 
hou  Van  der  Leeuw  ook  van  skerp  kontraste  en  vanaf  die  tweede  fase  be- 
land  ons  met  Claude  in  'n  totaal  ander  ruimte.  Dit  is  die  sogenaamde 
arkadiese  of  eenvoudige  landelike  milieu,  wat  nog  nie  beteken  dat  die  bose 
of  negatiewe  magte  hulle  daar  nie  laat  geld  nie.  Wel  is  die  natuur  hier  'n  toe- 
vlugsoord  en  word  die  skoonheid  daarvan  intens  belewe,  veral  in  die  idilliese 
situasie  wat  in  die  derde  fase  beskryf  word.  'n  Voorbeeld  daarvan  kry  ons 
bl.  87,  wanneer  Claude  in  die  geheim  na  Madeleen  lê  en  kyk:  "De  dauw 
blinkt  en  fonkelt,  de  nog  onbevlekte  zon  wandelt  als  de  god  zelf  door  de 
tempelgang  der  oude  eerwaardige  stammen,  de  beek  praat,  lacht  en 
spartelt  langs  de  dromerige  varens  aan  de  walkant,  die  nog  wat  nacht 
gevangen  houden,  en  langs  de  wilde  rozestruiken  met  hun  bottels  als  bloed- 
droppen."  Let  ook  daarop  hoe  die  natuur  hier  op  antropomorfiese  wyse 


121 


geïnterpreteer  word  ("wandelt",  "praat",  "lacht",  "spartelt"  ...),  waardeur 
die  eenheid  van  mens  en  natuur  goed  aangedui  word.  Onthou  dat  Claude 
die  persoon  is  wat  hierdie  natuur  waarneem. 

Met  watter  soort  figure  het  ons  in  hierdie  roman  te  doen?  Die  een  van  wie 
ons  deurentyd  in  die  verhaal  bewus  is,  is  natuurlik  die  ek-verteller,  Claude 
(tydelik  Fridolin),  deur  wie  se  oë  ons  die  hele  avontuur  belewe  en  wat  ons 
daarom  ook  as  die  eksterne  (én  interne)  fokalisator  kan  bestempel:  ekstern, 
in  soverre  hy  hier  vertel  as  die  ouer  Claude  wat  gebeurtenisse  uit  sy  jeug 
vertel  en  jou  nou  en  dan  van  die  tydsafstand  bewus  maak  ("Ach,  als  ik  aan 
die  uren  terugdenk  , bl.  155),  en  intern,  omdat  hy  meestal  die  perspek- 
tief  kies  van  homself  as  die  jonger  Claude  soos  hy  besig  is  om  dinge  te  be- 
leef . Die  jong  Claude  is  die  losbol,  boemelaar  wat  onder  Valentijn  se  invloed 
én  as  gevolg  van  sy  avontuur  totaal  verander.  Hierdie  skielike  totale  omkeer 
in  hom  bevat  egter  heelwat  onwaarskynlikheid,  maar  Van  der  Leeuw  noem 
sy  roman  "een  luchthartige  geschiedenis"  en  daarom  verwag  hy  ongetwy- 
feld  dat  ons  die  metamorfose  maar  met  'n  korreltjie  sout  moet  neem  en  dit 
aanvaar  as  deel  van  die  spelkarakter  van  die  roman.  Net  voor  die  begin  van 
die  tweede  fase  word  ons  weliswaar  daarvan  bewus  gemaak  dat  Claude  sy 
eie  dwaasheid  begin  insien:  "Was  ik  zo  zwak  geweest  uit  verlangen,  naar 
wát  was  mijn  begeren  dan  uitgegaan?  (...)  Betekende  mijn  schreien  soms 
wanhoop  over  iets,  dat  ik  verloren  had;  naar  welk  kleinood  moest  ik  dan 
zoeken,  wat  voor  onschatbaars,  daar  ik  toch  alles  bezat?"  (bl.  33).  As  hy 
dus  saam  met  Valentijn  wegtrek  is  dit  nie  net  om  aan  sy  pa  se  agente  te  ont- 
snap  nie,  maar  ook  omdat  hy  intuïtief  besef  dat  Valentijn  dalk  die 
"kleinood"  (juweel)  besit  wat  hy  self  nie  besit  nie  en  wat  onkoopbaar  is. 
Tog  word  daarmee  nie  die  feit  aanvaarbaar  gemaak  dat  Claude  nou  skielik 
die  deugridder  word  nie,  wat  as  'n  volmaakte,  beheerste  "gentleman"  op- 
tree,  veral  ten  opsigte  van  die  mooi  dames.  Dis  egter  een  van  die  baie  dinge 
in  hierdie  roman  waarvan  die  verteller  verwag  dat  die  leser  dit  maar  moet 
aanvaar  soos  dit  kom.  Ons  word  mos  saamgeneem  na  'n  wêreld  van  die 
fantasie.  Dis  die  droom  van  'n  twintigste  eeuse  skrywer  wat  wegvlug  in  die 
verlede  en  'n  vorm  van  idealisering  aanbied.  Hy  projekteer  sy  eie  gevoelens 
en  idees  in  sy  figure  en  as  gevolg  daarvan  boet  hulle  in  aan  eg-menslikheid 
en  waarskynlikheid.  Claude  en  Valentijn  is  duidelik  twee  ekstreme  karakters 
wat  verteenwoordigers  van  ekstreme  neigings  in  die  mens  is.  Claude  is 
materialisties  ingestel:  onmiddellike  bevrediging  van  sy  dekadente  neigings 
kenmerk  hom  in  die  begin,  maar  later,  veral  nadat  hy  Madeleen  leer  ken  het, 
is  dit  nog  steeds  sy  hoogste  ideaal  om  die  persoon  wat  hy  liefhet  in  die 
hande  te  kry.  Sy  neigings  is  dan  weliswaar  gesuiwer  en  veredel,  maar  hy  bly 
soos  die  meeste  mense  nog  steeds  gebonde  aan  die  aardse.  In  die  opsig 
kontrasteer  hy  sterk  met  Valentijn  wat  'n  sleutelrol  in  hierdie  hele  avontuur 
speel.  Hy  is  juis  die  teenoorgestelde  van  alles  wat  Claude  verteenwoordig: 
alles  behalwe  materialisties,  nie  op  onmiddellike  bevrediging  gerig  nie, 
bereid  om  die  soektog  na  die  volmaakte  te  bly  voortsit  en  sy  boodskap  sy 

lewe  lank  te  verkondig  met  ontkenning  van  al  sy  aardse  neigings.  Vir  hom  is 
die  geestelike  sfeer  van  die  bestaan  belangriker  as  die  fisiese  en  sy  lewens- 
doel  is  nie  om  in  die  hier  en  nou  iets  te  kry  nie,  maar  net  te  gee.  ''Die  man 
brengt  zegen  aan,  en  neemt  een  geluk  mee,  als  hy  wegreist"  (bl.  34)  sê  die 
vrou  vir  Claude  in  wie  se  huis  Valentijn  siek  gelê  het.  Ten  opsigte  van 
Claude  is  Valentijn  die  lewensgids  wat  hom  leer  om  die  eenvoudige  lewe  op 
prys  te  stel  sonder  weelde;  wat  hom  ontbering  leer  verdra  en  hom  bewus 
maak  van  'n  hoër  werklikheid  waarna  Valentijn  gedurig  bly  snak.  Wanneer 
Claude  Valentijn  vra  wat  die  einddoel  van  die  reis  is,  antwoord  Valentijn: 
"Natuurlijk  die  stad,  waarover  ik  je  al  meer  heb  gesproken  en  waar  ik  je 
alleen  van  kan  vertellen  dat  zij  twaalfduizend  stadiën  in  de  omtrek  meet,  dat 
er  een  schat  van  jaspis,  beryl  en  sardonyx  aan  ten  koste  gelegd  is  ..."  (bl. 
60).  Dis  natuurlik  die  nuwe  Jerusalem  waarvan  mens  in  die  Openbaring 
lees.  Terwyl  Claude  dus,  ondanks  sy  nuwe  insigte,  na  die  vervulling  van  die 
aardse  verlang,  gekonkretiseer  in  die  mooi  vrou,  koester  Valentijn  slegs  die 
verlange  na  die  hemelse  wat  in  sy  sange  en  preke  weerklink  (vgl.  hoofstuk 
39,  veral  bl.  114).  Dis  ook  kenmerkend  dat  Valentijn  geboggel  is,  fisies  on- 
volmaak,  wat  hom  steeds  moet  herinner  aan  aardse  beperktheid, 
gekontrasteer  met  hemelse  volmaaktheid.  'n  Interessante  opmerking  in  die 
verband  word  deur  F.W.  van  Heerikhuizen  gemaak:  "Valentijn  is  de  projec- 
tie  van  Van  der  Leeuw's  minderwaardigheidsgevoel  én  van  de  verwach- 
tingen  die  hij  op  de  kunst  had  gebouwd.  Niet  voor  niets  is  Valentijn  mis- 
maakt:  Van  der  Leeuw  voelde  zich  innerlijk  mismaakt  tegenover  de  ideale 
schoonheid  van  zijn  ongrijpbare  droombeelden."^’  Soos  Valentijn  het  Van 
der  Leeuw,  in  aansluiting  met  die  ideaal  van  die  Tachtigers  gesnak  na  die 
volmaakte  en  opperste  skoonheid.  Die  manier  by  uitstek  om  jou  dáárvan 
bewus  te  maak  en  om  dit  as  't  ware  tot  'n  aanwesigheid  te  omskep  is  die 
musiek.  Daarom  speel  musiek  maak  en  sing  'n  groot  rol  as  motief  in  hierdie 
roman.  Valentijn  is  'n  "speelman",  'n  liedjiessanger  wat  met  sy  kitaar  en 
veral  sy  lied  orals  vreugde  en  ekstase  bring.  Sodra  hy  sing  word  daar  na 
hom  geluister,  sodat  die  musiek  sy  balsemende,  verheffende  en  vredeskep- 
pende  effek  kan  hê  en  jy  die  lelike  en  bose  vergeet  en  in  'n  droomwêreíd 
oorgeplaas  word.  Dit  word  o.m.  in  hoofstuk  25  bevestig:  "Dat  het  lied  de 
macht  heeft  om  leeuwen  in  lammeren  te  veranderen,  dat  ze  de  paleizen,  die 
Satan  gebouwd  heeft,  vergruizelt,  om  er  steden  van  liefde  en  licht  voor  in 
de  plaats te  stichten  (...)  dat  is  mij  herhaaldelijk  door  de  speelman  verzekerd 
..."  (bl.  73).  En  ook  elders:  "0,  welk  een  god  de  muziek  is.  Alles  wat  me 
gedrukt  en  bezeerd  had,  werd  tot  mortel  vergruizeld  ..."  (bl.  123).  Die 
musiek  met  sy  besondere  uitingsvorm,  die  lied,  verteenwoordig  'n  belang- 
rike  simbool:  dit  simboliseer  veral  die  kommunikasie  tussen  die  hoëre 
(hemelse)  en  die  laere  (aardse),  tussen  mense  onderling,  tussen  mense  en 
dinge  ook.  Dis  ook  die  simbool  van  universele  harmonie  waarna  Valentijn 


2)  De  Strijd  van  A.  van  der  Leeuw,  Amsterdam,  1951,  bl.  142. 

(by  implikasie  Van  der  Leeuw)  snak  en  wat  slegs  op  bepaalde  sublieme  mo- 
mente  geskep  kan  word.  Veral  die  kind,  wat  iets  van  die  oersuiwere  bewaar, 
is  ontvanklik  vir  daardie  ekstatiese  gevoel  en  die  paradyslike  verlange  wat 
die  lied  en  die  musiek  opwek,  omdat  hy  nog  soveel  digter  by  die  paradys 
staan  (vgl.  bl.  114).  En  dis  iets  wat  Valentijn  veral  vir  Claude  wil  leer:  om 
soos  'n  kind  ontvanklik  te  wees  vir  die  wonderbaarlike  en  bonatuurlike, 
sodat  hy  hom  makliker  van  die  aarde  sal  kan  ontheg.  Hier  kom  ons  onge- 
twyfeld  by  die  sentrale  tema  van  die  roman  uit,  nl.  dat  die  musiek  nie  net  die 
lewe  leefbaar  maak  nie,  maar  dit  ook  sin  gee.  Dit  maak  jou  van  die  groot 
harmonie  van  hemel  en  aarde  bewus  omdat  dit  droom  en  werklikheid  met 
mekaar  versoen.  Dié  visie  wys  duidelik  daarop  dat  Van  der  Leeuw  nog 
aansluit  by  die  visie  van  'n  hele  paar  belangrike  romantiese  en  simbolistiese 
kunstenaars  uit  die  19de  eeu:  ons  kan  dink  aan  Shelley,  Novalis  en  Gorter 
(vgl.  sy  Mei)  in  poësie  en  Wagner  in  die  musiek. 

"Ik  en  mijn  speelman",  wat  ons  as  'n  himne  aan  die  musiek  kan  bestempel, 
stel  die  musiek  dus  voor  as  'n  kuns  met  'n  herskeppende  vermoë:  dit  wek 
droombeelde  en  verlangens  na  die  paradyslike  volmaaktheid  en  harmonie 
op,  waardeur  die  mens  sy  lewe  anders  gaan  ly  en  waardeur  die  aardse  Babel 
vir  die  hemelse  Jerusalem  in  die  niet  verdwyn.  In  'n  brief  wat  Van  der  Leeuw 
vir  die  digter-kritikus  P.N.  van  Eyck  geskryf  het,  sê  hy  dat  sy  werk  weliswaar 
'n  "humoristiese  avonturenroman"  is,  maar  dat  dit  op  stuk  van  sake  tog 
handel  "over  dat  wat  mij  het  diepst  ter  harte  gaat  en  wat  je  een  stellen  van 
het  Nieuwe  Jerusalem  tegenover  Babylon  zoudt  kunnen  noemen",  al  sê  hy 
verder  dat  hy  die  antitese  hier  op  'n  lighartige  wyse  behandel.  Mens  kan  die 
teenstelling  tussen  Babilon  en  die  Nuwe  Jerusalem  hier  eerder  sien  as  'n 
kontras  tussen  duisternis  en  lig,  waarvan  ons  in  die  loop  van  die  handeling 
gedurig  bewus  gemaak  word.  Dit  is  beslis  'n  belangrike  strukturele  kom- 
ponent.  In  sy  geheel  gesien  beskryf  die  roman  'n  verduisterde  se  pelgrims- 
tog  van  duisternis  (sy  dekadente  bestaan)  na  lig  (suiwer  liefde  en 
skoonheid),  gelei  deur  iemand  wat  self  instrument  van  die  lig  is.  Maar 
tydens  daardie  tog  ("als  twee  pelgrims",  bl.  70)  na  lig  en  insig,  word  hulle 
gedurig  deur  die  duisternis  oorval,  sodat  ons  in  die  opeenvolgende  hoof- 
stukke  'n  afwisseling  van  lig-  en  duisternistonele  kry.  'n  Paar  voorbeelde 
kan  dit  illustreer:  kort  nadat  Valentijn  meegedeel  het  dat  hulle  eintlik  op  pad 
is  na  die  heerlike  stad,  word  hulle  oorrompel  deur  "sataniese"  magte  in  die 
vorm  van  die  mans  op  'n  plaas,  wat  van  plan  is  om  hulle  te  vermoor.  Hoof- 
stuk  20  dra  tereg  die  titel:  "Over  de  hellepoort,  die  we  slapende  binnen 
worden  gereden"  en  hoofstuk  21:  "Over  een  gevecht  met  demonen".  Op 
pad  soontoe,  in  'n  vroeër  stadium,  het  hulle  ook  al  'n  roofoorval  deurstaan 
en  later  kom  daar  nog  genoeg  ervarings  van  duisternis  (gevegte,  ontvoe- 
rings,  ens.)  wat  dan  weer  kontrasteer  met  lig-situasies  (herenigings  met 
Valentijn,  met  Madeleen,  ens.)  sodat  'n  soort  "chiaroscuro"-effek  bereik 
word  (d.w.s.  die  kontras  van  lig  en  duisternis  bekend  in  die  skilderkuns). 
Fase  drie  van  die  gebeure  kan  ons  ook  veral  as  'n  ligfase  sien,  terwyl  fase 

vier  meer  duisternis  verteenwoordig.  Die  lig  behaal  egter  die  finale  oor- 
winning,  soos  te  verwagte  was. 

Nes  lig  en  duisternis  met  mekaar  afwissel  is  daar  ook  steeds  'n  afwisseling 
van  erns  en  luim,  van  lighartigheid  en  besinning,  van  lewensgenot  en  angs, 
van  beweeglikheid  en  stilte,  van  droom  ( = skoonheid)  en  werklikheid.  Ook 
dit  wys  op  die  antitetiese  opbou  van  hierdie  roman,  al  is  dit  nie  noodsaaklik 
die  formule  vir  kwaliteit  nie.  Mens  kan  inderdaad  'n  hele  paar  swak 
elemente  van  die  roman  aandui.  Van  der  Leeuw  het  met  sy  "luchthartige 
geschiedenis"  nie  so  veel  vernuwing  in  die  Nederlandse  letterkunde  gebring 
nie  en  eintlik  die  tradisie  van  die  vroeg  negentiende  eeuse  avontureroman 
nuwe  lewe  probeer  inblaas.  Kenmerke  daarvan  is  o.m.  'n  handeling  be- 
staande  uit  'n  ongekompliseerde,  reglynig  ontwikkelende,  chronologies 
gerangskikte  reeks  gebeurtenisse,  waarin  die  toeval  'n  baie  groot  rol  speel 
(bv.  die  herbergtonele)  en  "ekstreme"  karakters  optree.  Die  "ik"  en  die 
"speelman"  is  al  uiterstes  byvoorbeeid:  die  een  wêreldgerig  en  die  ander 
presies  die  teenoorgestelde,  nl.  droom-gerig.  Wanneer  hulle  op  hulle  swerf- 
tog  gaan,  ontmoet  hulle  ook  "ekstreme"  karakters;  rowers,  moordenaars, 
onverbiddelike  agtervolgers,  of,  aan  die  ander  kant  'n  goeie  herbergier,  die 
nimf  Madeleen,  'n  begrypende  pastoor,  ens.  Mens  praat  in  so  'n  geval  van 
wit-swart  karakters  wat  oneg  voorkom,  'n  vereenvoudiging  van  die  werklik- 
heid.  En  tog  het  die  roman  'n  besondere  sjarme  wat  jou  allerhande  swak- 
hede  oor  die  hoof  laat  sien:  dis  'n  heerlike  "divertimento",  'n  sprokie  oor  die 
liefde,  'n  vlug  van  die  fantasie  en  ín  die  fantasie,  geskryf  in  'n  taal  en  styl 
wat  nie  sy  gelyke  in  Nederlands  het  nie.  Alleen  daarom  al  sal  dit  generasies 
lesers  bly  bekoor. 

Lulu  Harley 

Een  plus  een  (Berta  Smit) 

Gedurende  die  sestigerjare  het  Berta  Smit  bekendheid  verwerf  as  die  skep- 
per  van  'n  nuwe  genre,  nl.  die  moderne  Christelike  roman.  Sy  het  dié  term 
self  omskryf  as  dié  roman  wat  die  Christelike  lewensbeskouing  tot  tema 
neem  — dus  nie  net  bloot  vanuit  'n  Christelike  lewensiening  geskryf  word 
nie.  Haar  drie  romans  Die  vrou  en  die  bees  (1964),  Een  plus  een  (1967)  en 
Die  man  met  die  kitaar  (1971 ) handel  agtereenvolgens  oor  die  gelowige  in  sy 
amp  van  priester,  koning  en  profeet.  In  die  onderhawige  roman  is  die  hoof- 
figuur,  ds.  Karel  de  Witt,  dan  beeld  van  die  gelowige  in  sy  koninklike  amp. 

Dle  verhaal 

Ons  het  hier  die  verhaal  van  ds.  Karel  de  Witt  wat  in  sy  eerste  gemeente  op 
A bevestig  word.  Hy  betrek  die  pastorie,  maar  omdat  hy  nog  jonk  en  onge- 
troud  is,  bly  baie  vertrekke  leeg  staan.  Die  leë  huis  hang  darem  vol  swaarde, 
want  die  dominee  is  bedrewe  in  die  skermkuns  wat  hy  saam  met  sy  swart 
huis-  en  tuinhulp,  ene  Petrus  Mathetha,  beoefen.  Van  die  begin  af  tref  ds. 
Karel  dit  moeilik.  In  die  eerste  plek  is  hy  baie  selfbewus  oor  'n  rooi  vlek  (as 
gevolg  van  'n  velkwaal)  wat  sy  een  wang  ontsier  en  hom  baie  ongemak 
besorg,  veral  in  die  son.  Verder  is  daar  by  hom  'n  pynlike  besef  dat  hy  faal  in 
sy  taak  om  die  Woord  oortuigend  te  verkondig.  Boonop  dreig  daar  'n  krisis 
in  die  gemeente  as  gevolg  van  die  invloed  van  'n  vroeëre  gemeentelid,  ou- 
Koot  Gouws.  Die  storie  lê  rond  dat  ou-Koot  beweer  dat  hy  "die  heerlikheid 
van  die  Gees"  (bl.  67)”  gesien  het  en  gesalf  is  tot  verkondiger  van  die  Bood- 
skap.  Ook  het  hy  sy  vrou  Lenie,  altyd  een  van  die  staatmakers  in  die  susters- 
vereniging,  verbied  om  weer  enigiets  met  die  vereniging  of  die  kerk  — wat 
volgens  hom  dood  is  en  vol  sondaars"  (bl.  13)  — te  doen  te  hê. 

Dan  kom  die  berig  van  die  dood  van  die  jong  Thomas  Coetzee,  enigste  kind 
van  Faan  en  Bella  Coetzee.  Saam  met  ouderling  Servaas  probeer  ds.  Karel 
om  die  bedroefde  ouers  te  vertroos,  maar  sy  woorde  het  geen  effek  op  Bella 
nie.  Op  pad  terug  vertel  die  ouderling  dat  Thomas  in  die  stad  aan  die  sonde 
ten  prooi  geval  het. 

Ds.  Karel  se  innerlike  spanning  neem  toe  as  hy  die  Woensdagaand  by  die 
biduur  geen  woord  kan  uitkry  nie:  "Maar  die  siekte  van  sy  gesig  kruip 
verlammend  in  sy  mond  sodat  hy  nie  kan  praat  nie.  Sy  tong  is  'n  vreemde 
voorwerp  in  sy  mond,  waaroor  hy  geen  beheer  het  nie"  (bl.  104).  Die 
volgende  dag  lê  hy  op  sy  bed  "vervul  met  'n  siekte  wat  dieper  gaan  as  sy 
vel"  (bl.  112).  As  Koos  Minnaar  kom  reëlings  tref  vir  Thomas  se  begrafnis, 
kruip  hy  in  die  tuin  agter  die  vyeblare  weg,  amper  soos  Adam  vanouds. 
Intussen  is  'n  geesvervulde  ou-Koot  besig  om  aan  Bella  sg.  genesing  te 
bring,  só  dat  sy  selfs  begin  sing.  Sy  dring  daarop  aan  dat  ou-Koot  Thomas 

1.  Smit,  Berta.  Tweede  druk.  1969.  Een  plus  een.  Kaapstad:  Tafelberg.  L.W.  Verwysings 
is  deurgaans  na  bg.  uitgawe. 

moet  begrawe.  Faan  besef  egter  nou  helder  hoe  hy  sy  Christelike  plig  as 
vader  versuim  het  tydens  sy  seun  se  lewe.  Nou,  na  sy  dood,  twyfel  hy  nie 
aan  sy  plig  nie:  Thomas  sal  uit  die  kerk  begrawe  word  en  nie  deur  ou-Koot 
nie.  Ds.  Karel  skram  egter  weg  en  wil  sý  plig  op  hoofouderling  Servaas  af- 
skuif.  Lg.  wys  hom  rustig,  maar  beslis,  daarop  dat  hulle  Faan  nie  in  die 
steek  kan  laat  nie.  Ook  sou  'n  teraardebestelling  deur  ou-Koot  juis  die  drei- 
gende  skeuring  in  die  gemeente  verhaas.  Ds.  Karel  willig  dan  in. 

Voordat  hy  die  begrafnis  die  Vrydag  waarneem,  besoek  hy  'n  velspesialis 
wat  bevind  dat  sy  velaandoening  oorgeërf  is  van  sy  vader  en  ongeneeslik  is. 
Met  die  uitstap  vergeet  hy  sy  hoed  in  die  spreekkamer,  maar  gaan  nie  daar- 
voor  terug  nie.  Met  sy  siekte  sal  hy  voortaan  moet  en  kan  saamleef.  Met  die 
sonlig  vol  op  sy  gesig,  lei  hy  die  begrafnis  — wat  nie  deur  Bella  bygewoon 
word  nie. 

Die  volgende  dag  kry  ou-Koot  en  die  koster-skoenmaker  woorde  omdat  die 
koster  hom  nie  van  ou-Koot  se  leer  wil  laat  oortuig  nie.  Ou-Koot  val  van  die 
hoë  stoepie  voor  die  skoenmakerswinkel  af  — waarskynlik  as  gevolg  van  'n 
beroerte-aanval.  Terwyl  ou-Koot  se  aanhangers  'n  draagbaar  prakseer  vir 
die  vervoer  van  sy  liggaam,  gaan  ds.  Karel  vooruit  om  Lenie  voor  te  berei  op 
wat  gebeur  het  en  haar  te  bemoedig.  By  die  huisie  aangekom,  ignoreer  ou- 
Koot  se  dissipels  vir  Lenie  en  neem  beurte  om  by  hom  te  waak  en  te  bid  om 
genesing  — wat  egter  uitbly. 

Die  volgende  dag  word  'n  nuwe  storie  versprei,  nl.  dat  dit  nie  Thomas  is  wat 
werklik  begrawe  is  nie,  omdat  die  kis  te  swaar  was  vir  so  'n  ligte  mannetjie. 
En:  "Vir  hierdie  storie,  alhoewel  daar  dikwels  oor  gegis  is,  is  daar  tog  nooit 
bevestiging  gekry  nie"  (bl.  183). 

Hierdie  verhaal  is  deurspek  met  terugflitse  na  Karel  se  tweede  jaar  Admis- 
sie,  wat  blykbaar  belangrik  was  vir  sy  verhouding  tot  'n  meisie,  Lila,  en  sy 
kamermaat,  Eli.  Lila  bekoor  hom  met  haar  uiterlike.  As  sy  egter  op  die 
strand  vir  hom  "verinneweerd  en  eintlik  'n  bietjie  oud"  (bl.  160)  lyk,  dink  hy 
meteens  verskrik  dat  hy  haar  nie  liefhet  nie.  By  'n  ander  geleentheid  gee  hy 
wel  te  kenne  dat  hy  haar  liefhet,  maar  "iets  het  verborge  gebly  in  die  lig"  (bl. 
120).  Na  sy  toetrede  tot  die  bediening,  pla  die  leë  vertrekke  hom:  "As  Lila 
hier  was,  sou  die  huis  vol  gewees  het.  Is  hierdie  gedagte  'n  stelling  of  'n 
vraagteken?  Die  predikant  weet  nie"  (bl.  119).  Die  moontlikheid  van  'n 
verhouding  bestaan  op  die  stadium  blykbaar  nog  steeds.  Die  feit  dat  nóg 
Lila,  nóg  Elia,  sy  bevestiging  bygewoon  het,  suggereer  egter  dat  sy 
verhouding  tot  hulle  'n  skaakmatkarakter  aangeneem  het. 

Oënskynlik  het  ons  dus  'n  eenvoudige  verhaal.  Daar  is  egter  gegewens  wat 
die  leser  laat  vermoed  dat  daar  meer  hieragter  skuil.  Daar  is  bv.  die  naamge- 
wing:  Karel  de  Witt,  Eli,  Thomas,  Lila  — almal  name  met  Bybelse  kon- 
notasies.  Voeg  hierby  die  verwysings  na  die  swaarde,  die  vis,  die  vyeboom 
(vgl.  Markus  II),  dan  besef  die  leser  dat  daar  inderdaad  nie  net  staan  wat 
daar  staan  nie!  Miskien  kan  die  titel  en  motto  ons  nader  bring  aan  wat  hier 
dan  eintlik  gesê  word. 

Tltel  en  motto 


Die  titel  Een  plus  een  beklemtoon  die  afsonderlike  elemente  van  'n  verge- 
lyking  waarvan  die  oplossing  voorlopig  nog  ontbreek.  Soos  dit  daar  staan, 
suggereer  die  1 -i-  1 minstens  dualisme.  Die  titel  roep  egter  deur  'n  proses 
van  progressiewe  denke  die  antwoord  ( = 2)  by  die  leser  op.  Dit  skep  dus 
die  verwagting  van  'n  oplossing,  van  versoening  of  integrasie. 

Die  motto  voor  in  die  roman  is  'n  gedeelte  van  Deutr.  4:12.  In  hierdie  ge- 
deelte  word  in  herinnering  geroep  die  dag  by  die  berg  Horeb  toe  God  vanuit 
die  vuur  en  wolkedonkerheid  met  sy  volk  gepraat  het.  God  het  nie  as  Per- 
soon  voor  sy  volk  verskyn  nie;  Hy  het  Hom  net  deur  Sy  "stem  van  woorde" 
laat  ken.  Na  hierdie  selfde  gebeurtenis  word  in  die  romanteks  verwys  as  ds. 
Karel  op  bl.  23  sê:  "Ek  is  Moses  met  die  blink  gesig  wat  kom  van  die  wolke- 
donkerheid  waar  God  is".  Dit  is  'n  toespeling  op  £x.  34:34  & 35.  Moses  het 
dié  dag  nie  soos  die  volk  net  die  stem  van  ver  af  gehoor  nie;  hy  was  in  die 
onmiddellike  teenwoordigheid  van  die  onsienlike  God.  In  Deutr.  4 beklem- 
toon  Moses  die  feit  dat  die  volk  net  'n  stem  gehoor  het  met  die  doel  om 
hulle  te  vermaan  om  nie  afgodsbeelde  of  uiterlikhede  soos  die  son  of  die 
maan  te  aanbid  nie. 

As  die  aangehaalde  teksgedeelte  binne  sy  geheel  rnet  die  handeling  in  ver- 
band  gebring  word,  kan  dit  die  'oplossing'  suggereér  vir  die  kwessie  tussen 
ds.  Karel  (as  verteenwoordiger  van  die  Kerk)  en  ou-Koot  met  sy  dwaalleer. 
Vernuwing  is  nie  geleë  in  die  "verskyning"  of  sigbare  tekens  soos  ou-Koot 
voorgee  nie,  maar  in  die  "stem  van  woorde",  in  Woordverkondiging.  Hier- 
die  uiterlike  konflik  het  meer  te  doen  met  'n  een  versus  een  as  een  plus  een. 
Dit  val  die  ieser  op  dat  die  skryfster  verkies  om  net  'n  gedeelte  van  die 
teksvers  aan  te  haal.  Berta  Smit  ignoreer  dus  self  die  kontekstuele  verband. 
Soos  die  aangehaalde  sinsnedes  in  isolasie  daar  staan,  impliseer  die  woord 
"maar"  wel  'n  opposisie  tussen  'hoor'  en  'sien';  sekerlik  egter  ook  'n 
moontlikheid  wat  nie  verwesenlik  is  nie;  selfs  'n  verwyt.  Vgl.  bv.  'n  sin  soos: 
Julle  het  Rome  besoek,  maar  nie  die  Piëta  besigtig  nie.  By  implikasie  is  dit 
dan  tog  moontlik,  selfs  wenslik,  om  Rome  te  besoek  en  die  Piëta  te  sien. 
Toegepas  op  die  motto:  om  te  'hoor'  én  te  'sien',  maar  dan  'sien'  nie  op  'n 
werklikheidsvlak  nie.  Hier  is  dan  sprake  van  'n  verskyning  of  visioen  wat 
niks  te  make  het  met  'n  uiterlike  waarneembare  vorm  nie.  Die  romanteks 
self  vra  om  hierdie  interpretasie  van  die  motto: 


"Kinders,  vandag  wil  ek  julle  die  verhaal  van  Esegiël  vertel.  Luister. 
God  het  aan  hom  verskyn  by  die  Kebarrivier. 

Dominee,  hoekom  verskyn  God  nie  meer  aan  ons  nie? 

Die  ander  kinders  kyk  effens  verbaas  na  die  seun  wat  die  vraag  gestel 
het.  Dan  kyk  hulle  na  die  dominee. 

Maar  God  verskyn  nog  aan  ons,  verduidelik  hy.  Deur  Sy  Woord  kom 

Hy  na  ons  toe  met  dieselfde  opdrag  waarmee  Hy  na  Esegiël  gekom 
het”. 

(Bl.  88,  my  kursivering). 

Dit  verg  dan  van  ds.  Karel,  nadat  sy  tong  soos  Esegiël  s'n  weer  'losgemaak' 
is  (vgl.  veral  Esegiël  2 & 3 in  dié  verband),  woordverkondiging  van  'n  heel 
besondere  aard:  só  dat  die  Woord  lewend  word:  ''AI  die  ou  woorde  ...  sal 
nuut  word,  anders  word,  dieper  word  ...  Die  woord  word  daad,  word 
skeppingsdaad''  (bl.  23).  Soos  God  deur  die  Woord  lig  geskep  het,  so  moet 
hý  deur  sy  woorde  God  aan  sy  gemeentelede  laat  'verskyn'.  Maar  juis  hier 
faal  hy.  Hy  is  self  nog  worstelend  om  die  waarheid.  Hy  is  ''Paulus  met  die 
doring  in  die  vlees''  (bl.  23).  Sy  poging  om  die  besoek  aan  Bella  uit  te  stel, 
lok  die  ongelowige  Thomas  in  hom  uit:  ''A  ha!  Hy  wat  glo  is  nie  haastig  nie, 
né?"  (bl.  21  — vgl.  Jes.  28:16).  As  hy  terugdink  aan  die  gewyde  bevesti- 
gingsdiens,  spot  dieselfde  stemmetjie  hom  weer:  ''Ek  en  My  en  Myne.  En  jy 
het  verniet  daardie  selftevrede  beskeie  besitlike  uitdrukking  op  jou  bakkies. 
Jou  God  lê  dood  in  'n  swart  boek  voor  jou  bed''  (bl.  59).  Ds.  Karel  wéét 
egter  God  ''leef  deur  die  Boek.  In  Sy  lig  breek  die  swart  lettertjies  op  en  kry 
nuwe  betekenis''  (bl.  86).  As  hy  dié  gedagte  verder  aan  Lila  met  behulp  van 
'n  vergelyking  probeer  verduidelik,  moet  hy  terugval  op  die  stereotiepe  beeld 
van  die  diamant  met  sy  baie  fasette.  Vir  hom  dus  maar  ''altyd  hierdie 
struikeling  oor  woorde''  (bl.  87). 

Ds.  Karel  skryf  sy  onvermoë  tot  spraak  die  aand  by  die  biduur  aan  sy  vel- 
siekte  toe.  As  hy  oom  Servaas  vra  om  vir  hom  in  te  staan,  word  sy  eie  gesig 
in  die  ouderling  se  oë  weerkaats.  Die  vlek  op  sy  wang  word  ''onbenullig  by- 
na  heeltemal  onsigbaar''  (bl.  138).  Dit  gee  hom  die  vertroue  dat  hy  nie  'n 
herhaling  van  die  Woensdagaand  se  gebeure  hoef  te  vrees  nie.  So  kan  hy 
dan  die  begrafnisrede  hou  en  ten  slotte  vir  Lenie  Gouws  gaan  bystaan: 
''Kom,  my  woorde,  ons  het  'n  boodskap  wat  ons  moet  aflewer  ...”  (bl. 
173).  Sy  eie  ongeloof  en  onsekerheid  het  hy  nou  oorwin  en  as  't  ware  saam 
met  Thomas  Coetzee  begrawe.  Vandaar  die  swaar  kis!  Geen  wonder  ook 
dat  Lila  en  Eli  dan  uit  sy  gedagtes  verdwyn  nie. 

Vir  ds.  Karel  het  dit  dus  gegaan  om  die  oeroue  stryd  tussen  gees  en  vlees. 
Met  sy  erfsmet,  die  velkwaal,  sal  hy  moet  saamleef  net  soos  die  mens  nooit 
kan  wegkom  van  die  erflas  van  die  sonde  of  die  las  van  die  vlees  nie.  In  en 
deur  die  Kruis  ( -i- , plus)  kan  gees  (een)  en  vlees  (een)  versoen  word  (een 
plus  een),  kan  die  mens  nuut  gebore  word;  ontstaan  'n  tweede,  wederge- 
bore  mens.  Die  belangrikste  konflik,  dié  een  waarop  die  titel  slaan  en  wat 
sin  en  betekenis  gee  aan  die  roman,  is  die  innerlike  konflik  in  ds.  Karel.  Na 
sy  geloofsoorwinning  is  Karel  nie  meer  slaaf  van  die  sonde  nie;  hy  is  slegs 
slaaf/dienskneg  van  die  Here.  Hy  is  'ebed'  soos  Moses  en  'douíos'  soos 
Paulus  (vgl.  bl.  23).  In  die  Septuaginta  is  'doulos'  die  vertaling  van  die 
Hebreeuse  woord  'ebed'  wat  beteken  slaaf  of  kneg.  Binne  die  gods- 
dienstige  opvattings  van  Israel  was  dit  'n  ere-titel  omdat  dit  as  'n  voorreg 

beskou  is  om  vrygemaak  te  wees  van  alle  ander  magte  en  alleen  dienskneg 
van  God  te  wees. 

Simbolisering 

Soos  hierbo  uiteengesit,  word  ds.  Karel  dan  in  hierdie  roman  beeld  van  die 
gelowige  in  sy  koninklike  stryd,  wat  in  die  eerste  plek  behels  die  stryd  na 
binne,  teen  die  sondige  self.  Ook  ander  gelowiges  ken  die  stryd:  Jasper 
Huysamen  voel  heimlik  seer  en  jaloers  omdat  ou-Koot  dan  'n  gesig  sou  ge- 
sien  het,  maar  hy  — toegewyde  koster  — nie.  Lenie  Gouws  moet  haar 
noodgedwonge  aan  haar  man  se  bevel  dat  sy  niks  meer  met  die  kerk  te 
doen  mag  hê  nie,  onderwerp.  Faan  Coetzee  word  in  sy  verwerking  van  eie 
skuld  en  verdriet,  verteenwoordiger  van  dié  Christen  wat  hom  koninklik  hou 
in  die  wyse  waarop  hy  teenslae  verdra.  Ook  hy,  egter,  kom  te  staan  voor  die 
struikeling  oor  woorde  — vgl.  bl.  135. 

Die  koninklike  stryd  behels  egter  ook,  soos  ons  reeds  gesien  het,  'n  stryd  na 
buite,  "tegen  alle  antichristelijke  en  vooral  tegen  de  z.g.n.  'neutrale' 
machten"2.  Ds.  Karel  ver  ir  ';eeld  die  strydende  kerk:  "Ons  is  almal  een", 
sê  hy  op  bl.  94,  "die  lig  jai  n van  Christus".  Behalwe  die  stryd  teen  die 
dwaalleringe,  soos  beliggaam  in  ou-Koot,  is  daar  die  stryd  teen  die  heiden- 
dom.  Lg.  word  verteenwoordig  deur  Petrus,  die  huishulp  teen  wie  ds.  Karel 
altyd  met  die  swaard  skerm,  en  wanneer  hy  self  nog  twyfelend  is,  verloor! 
In  die  Christelike  ikonografie  simboliseer  die  swaard  die  Woord  van  God  — 
vgl.  Openbaring  2: 16  waar  daar  gepraat  word  van  die  swaard  van  die  mond. 
Ds.  Karel  sê  op  bl.  81  d it  hy  net  die  swaard  het  om  hom  mee  te  verdedig, 
soos  bv.  wanneer  hy  met  Eli  redeneer.  Eli  versinnebeeld  die  intellektuele 
twyfel  of  die  'neutrale  machten'  hierbo  genoem.  Met  sy  toegeeflike  houding 
wil  hy  alles  verklaar  bv.  deur  Lila  se  optrede  te  probeer  vergoeilik.  Die  leser 
assosieer  hom  in  elk  geval  met  die  hoëpriester  Eli  van  die  Bybel.  Ten  slotte  is 
daar  die  stryd  teen  die  sonde,  wat,  soos  in  die  geval  van  Thomas,  kan  mee- 
bring  dat  die  Kerk  sy  regeermag  moet  uitoefen  in  die  vorm  van  sensuur. 
Ons  het  in  die  vorige  paragraaf  melding  gemaak  van  die  simboliese  toespe- 
ling  in  die  naam  Eli.  Desgelyks  word  Thomas  met  ongeloof  geassosieer, 
Servaas  met  diens,  Karel  de  Witt  met  onskuld/reinheid,  met  daarteenoor 
Lila/Lilith  wat  in  die  Joodse  literatuur  met  'n  vroulike  demoon  in  verband 
gebring  word.  Ons  het  ook  reeds  gewys  op  die  simboliese  funksie  van  die 
swaarde,  die  vlek,  die  swaar  kis  en  die  vyeboom. 

Binne  die  Christelike  sfeer  word  son/lig  geassosieer  met  die  goeie/positie- 
we/hemelse  magte.  Daarteenoor  word  duisternis/skaduwee  verbind  met 
die  kwade/negatiewe/helse  magte.  In  Een  plus  een  lyk  dit  aanvanklik  of 
daar  'n  omwisseling  van  hierdie  simboolwaardes  plaasgevind  het.  Die  jong 
dominee  skram  steeds  weg  van  die  lig  en  soek  die  skaduwee  op  (bl.  10).  Vir 
hom  hou  die  son  "wat  soos  'n  ding  voor  die  venster  staan"  (bl.  19)  'n  be- 
dreiging  in.  Dit  verydel  sy  werk,  want  dit  bied  aan  hom  'n  verskoning  om  nie 


2.  Veldkamp,  H.  s.j.  Het  ambt  der  gelovigen.  Franeker.  Bl.  52. 

sy  plíg  na  te  kom  nie  (bl.  15,  21,  38).  Die  skaduwee  en  die  koelte  bied  be- 
skutting  (bl.  19,  30,  49)  maar  tog  het  die  skaduwees  nie  slegs  'n  positiewe 
uitwerking  nie  (bl.  95,  25).  Dit  is  ook  betekenisvol  dat  die  skaduwees  "swart 
verskrik  onder  die  bloekombome  saamdrom"  (bl.  19)  omdat  hulle  die  son 
nie  kan  verdra  nie. 

Solank  ds.  Karel  dus  worstel  en  stry  teen  sy  eie  vertwyfeling  en  traagheid,  is 
die  son  vir  hom  'n  bron  van  verskrikking.  Maar  omdat  hy  geen  'kind  van  die 
duisternis'  kan  of  wil  wees  nie,  bied  ook  die  donkerte  aan  hom  geen  werk- 
like  skuilplek  nie.  Dit  is  in  hierdie  fase  dat  hy  ook  agter  vyeblare  moet  skuil 
sodat  hy  nie  tot  verantwoording  of  die  uitvoering  van  sy  plig  geroep  kan 
word  nie  (bl.  115). 

Die  keerpunt  weet  ons  reeds,  kom  wanneer  hy  die  ouderling  besoek.  In  die 
weerkaatsing  van  sy  beeld  in  die  son  wat  in  oom  Servaas  se  oë  blink,  word 
die  vlek,  simbool  van  sy  erfsonde,  al  kleiner.  Simbolies  suggereer  dit  dat  die 
sonde  verdwyn  in  en  deur  die  Lig  van  God.  In  die  teenwoordigheid  van  die 
Lig  en  die  geloofskrag  wat  uitgaan  van  oom  Servaas  met  sy  skerp  knipmes 
(wat  bedrewenheid  in  sý  beoefening  van  die  amp  van  die  gelowige  simboli- 
seer)  kry  die  goeie  in  ds.  Karel  die  oorhand.  Hier  is  die  verdrinkingstoneel 
belangrik.  Ds.  Karel  voel  soos  'n  drenkeling  wat  spartel  om  kop  bo  water  te 
hou  as  oom  Servaas  daarop  aandring  dat  hy  sy  plig  moet  doen.  Dit  roep  'n 
insident  uit  sy  studentedae  toe  hy  amper  verdrink  het,  in  herinnering.  Met 
die  gevoel  dat  dit  sy  einde  sai  beteken,  gee  die  dominee  toe,  en  paradok- 
saal,  beteken  hierdie  (amper  wanhoops-)gebaar  sy  redding  in  geestelike  sin: 
sy  wedergeboorte.  Vergelyk  in  hierdie  verband  Joh.  3:22—  23. 

In  hierdie  toneel  en  hiervandaan  verder  begin  die  begrip  son/lig  positiewe 
konnotasies  vertoon,  soos  gesuggereer  in  die  pragtige  sinestetiese  beeld: 
"Die  ruik  van  rose  styg  skaterend  deur  die  sonlig  op"  (bl.  138).  Hierdie 
kentering  is  voorberei  deur  die  beskrywing  van  die  straat  die  oggend  as 
Faan  na  sý  nuutverworwe  insig  en  geloof  op  stap  is  na  die  ouderling:  "'n 
Nuwe  straat,  jonk  in  die  lig"  (bl.  132). 

In  die  begrafnistoneel  word  die  sontstrale  paradoksaal  beskryf  as  "wrede, 
vriendelike  vingers"  (bl.  146).  Die  sonlig  glim  in  die  hout  van  die  kis,  die 
blomme  en  in  die  stof  voor  sy  voete  (bl.  147).  Die  sonlig  hou  nou  die  belofte 
van  seën  en  lewe  in  en  dmdat  ds.  Karel  'n  geloofsoorwinning  behaal  het, 
het  hy  nou  deel  daaraan:  hy  staan  nou  met  sy  gesig  vol  in  die  son.  Die 
vorige  dag  na  die  besoek  aan  die  velspesialis  het  hy  immers  tot  dié  wete 
gekom: 

"Dit  is  die  son  ...  wat  vorm  gee  aan  alles  ...  En  ek  isdeel  van  die  vorm  ...  Ek 
is  deel  van  die  patroon  wat  alles  insluit"  (bl.  154). 

Waar  dit  vroeër  Karel  was  wat  magteloos  op  sy  bed  gelê  het  (bl.  1 14),  is  dit 
teen  die  einde  ou-Koot  en  Bella  wat  buite  aksie  gestel  is.  Veelseggend  ge- 
noeg  gaan  ou-Koot  se  mond  — effens  oop  maar  "daar  kom  geen  woorde 
nie"  (bl.  178)1  Ds.  Karel,  daarenteen,  "lig  sy  gesig  op  na  die  skitterende, 
naakte  lig"  (bl.  148)  en  praat  met  "'n  helder,  duidelike  stem",  sodat  die  ge- 

meentelede  "tog  weer  die  Woord  van  die  Here"  kan  hoor  (bl.  156).  By  die 
kerkhof  is  daar  geen  skaduwees  nie.  Tog  is  die  begrip  duisternis  aanwesig  in 
die  veld  wat  "swart  en  kaal"  lê  in  die  sonlig  wat  dié  dag  "die  skroeiende 
kwaliteit  van  vuur  het"  (bl.  145).  Hiermee  word  die  idee  van  oordeel  (waar- 
skynlik  oor  die  sondige  Thomas)  tuisgebring.  Vir  die  koster  neem  die  sonlig 
later  die  aanskyn  aan  van  'n  wit  engel,  word  dit  selfs  simbool  van  'n  Hoër 
Hand  wat  seën:  "Die  sonlig  lê  sy  goeie  hand  oor  die  dakke  van  huise"  (bl. 
172). 

Op  die  wyse  soos  hierbo  uiteengesit  word  son  en  donkerte  dan  'herstel'  in 
hulle  tradisionele  Christelike  simboolwaardes. 

Talle  ander  gegewens  binne  die  verhaal  moet  op  'n  bo-reële  vlak  geïnterpre- 
teer  word.  So  word  ds.  Karel  se  kinderlike  behoefte  aan  leiding  toneelmatig 
voorgestel  wanneer  hy  ouderling  Servaas  met  sy  eienaardige  knakstappie 
agterna  hardloop  en  in  hom  inkruip.  Dit  is  juis  deur  hierdie  tegniek  van 
enscenering  dat  Berta  Smit  die  gevaar  van  prekerigheid  vermy.  Deurgaans 
word  daar  eerder  getoon  as  betoog.  In  hierdie  opsig  speel  ook  die  outeur  se 
hantering  van  perspektief  'n  rol. 

Perspektief 

Deur  haar  perspektiveringstegniek  toon  die  skryfster  duidelik  aan  watter 
kant  sy  staan.  Daar  word  in  hoë  mate  deur  'n  alwetende  verteller  gekonsen- 
treer  op  die  belewenisse  en  innerlike  gevoelens  van  die  hoofkarakter  vir  wie 
die  leser  se  simpatie  dan  opgewek  word.  Soms  verskuif  die  fokus  na  Faan, 
Bella,  die  koster,  Lenie  of  ou-Koot,  maar  in  die  geheel  geneem,  is  dit  veral 
die  gedagtes  en  reaksies  van  die  verteenwoordigers  van  die  goeie/kerk  wat 
belig  word.  Daar  vind  gewoonlik  wisseling  van  derde-  na  eerste-persoons- 
vertelling  plaas  wanneer  grepe  uit  ds.  Karel  se  jeugjare  opgeroep  word.  Só 
'n  insident  is  bv.  die  aand  toe  sy  moeder  aan  hom  die  swaard  oorhandig  het 
(bl.  35—  38;  vergelyk  ook  bl.  46—  48). 

Tydrulmte 

'n  Faktor  wat  die  lees  van  die  roman  bemoeilik,  is  die  tydshantering  in  die 
werk.  Soos  in  baie  moderne  romans,  vind  ons  in  Een  plus  een  'n  opskorting 
van  die  chronologie.  Dit  is  die  skryfster  se  uitgesproke  siening  dat  "verlede, 
hede  en  toekoms  gelyk  binne  een  insident  verbeeld  moet  word;  een  oomblik 
sal  op  verskillende  vlakke  gelyk  geplaas  moet  word".^  In  hierdie  roman  het 
ons  inderdaad  'n  deureenspeel  van  hede,  verlede  en  selfs  toekoms  in  die 
weergawe  van  denkbeeldige  situasies  — bv.  in  die  begrafnisrede  wat  ds. 
Karel  tentatief  in  sy  gedagtes  voorberei.  Oorgange  word  gewoonlik  bewerk- 
stellig  deur  middel  van  sleutelfrases  wat  op  meer  as  een  vlak  funksioneer. 


3.  Smit,  Berta.  "Enkele  gedagtes  oor  die  moderne  Christelike  roman"  in  BuHetin  van  die 
Suid-Afrikaanse  Vereniging  vir  die  bevordering  van  Christeiike  wetenskap.  April  1969. 
Bl.  26. 

bv.  die  blootstel  van  ds.  Karel  aan  oë  van  die  koster  nou  (bl.  57)  en  aan  die 
oë  van  die  gemeente  vroeër.  Daar  is  ook  minder  'maklike'  gevalle  soos  bv. 
op  bl.  75  waar  ou-Koot  die  koster  probeer  bearbei: 

"Sy  (ou-Koot  se)  stem  breek  skielik  en  trane  begin  oor  sy  wange  rol,  maar 
die  dokter  kom  orent,  heeltemal  tydsaam". 

In  die  betrokke  gedeelte  (bl.  72—79)  vind  die  voorval  tussen  ou-Koot  en  die 
koster  plaas  terwyl  ouderling  Servaas  en  ds.  Karel  op  pad  is  na  die  Coetzees 
se  huis.  Dié  twee  gebeurtenisse  word  simultaan  aangebied  en  boonop  ver- 
vleg  met  gedramatiseerde  gedagteflitse  van  ds.  Karel  soos  hy  'n  besoek  aan 
die  velspesialis  in  herinnering  roep. 

Aanvanklik  lyk  dit  asof  daar  'n  patroon  vasgestel  kan  word  en  wel  só  dat 
gesprekke  wat  in  die  verlede  plaasgevind  het  sonder  aanhalingstekens 
weergegee  word  en  die  in  die  hede  daarméé.  Maar  dan  moes  die  gesprek 
tussen  ds.  Karel  en  Thomas,  asook  dié  tussen  hom  en  die  De  Jagers, 
sonder  aanhalingstekens  gewees  het,  want  dis  'n  middag  waaraan  hy  terug- 
dink  tydens  sy  gesprek  met  die  hoofouderling  op  bl.  39.  Daar  is  dus  m.i.  nie 
'n  bepaalde  sisteem  of  patroon  wat  konsekwent  toegepas  word  nie.  Billik- 
heidshalwe  moet  daar  egter  op  gewys  word  dat  veral  dié  skryfwyse  funk- 
sioneel  is  in  een  besondere  opsig.  Daar  is  nl.  'n  besliste  interaksie  tussen 
karakterbeelding  en  die  tydstruktuur  in  die  roman.  Die  onsekerheid  en  ver- 
warring  in  die  jong  predikant  se  gemoed  word  bevestig  deur  hierdie 
deurmekaargooi  van  tye.  Soos  sy  innerlike  spanning  toeneem  in  intensiteit, 
só  spoel  verre  verlede,  meer  resente  verlede  en  hede  in  sy  gedagtes 
deurmekaar.  Dit  volg  'n  stygende  lyn  tot  by  sy  'verdrinking'  of  wederge- 
boorte,  en  verloop  daarna  weer,  met  enkele  uitsonderings,  'normaal'. 

Die  ruimtelike  plasing  van  die  gebeure  is  funksioneel.  Die  dorpie  A is  naby 
die  see,  d.w.s.  naby  waters,  wat  tradisioneel  met  suiwering  of  lewe  in  ver- 
band  gebring  word.  Die  dorpie  is  geleë  "in  'n  dor  sandwêreld  waar  niks 
groei  nie"  (bl.  147).  Die  woestynagtige  omgewing  is  simbolies  van  die  dor 
geestelike  lewe  van  sommige  karakters.  Die  feit  dat  die  dorpies  onbenoem 
bly,  suggereer  'n  onbelangrikheid  van  lokaliteit  wat  weer  onderskryf  dat  die 
wêreld  nie  die  mens  se  eintlike  woning  is  nie!  Die  ongepresiseerde  tyd  (daar 
is  darem  sprake  van  'n  oorlog  en  die  Ossewabrandwag)  en  ruimte  impliseer 
voorts  dat  die  gebeure  wat  in  die  roman  verhaal  word,  enige  tyd  en  op  enige 
plek  kan  plaasvind.  So  verkry  die  roman  groter  reikwydte. 

Elsabe  Steenberg 

Trap  sag  terwy!  jy  hardloop  (Pirow  Bekker) 


Algemeen 

Pirow  Bekker  (1935—)  is  die  laaste  jare  baie  bedrywig  as  skrywer  en  digter. 
Hy'  bepaal  hom  nie  net  by  een  genre  nie  maar  het  reeds  kinder-  sowel  as 
volwassene-poësie  die  lig  laat  sien;  verder  'n  paar  kortkunsbundels  {Die 
peerboom  en  ander  verhale,  1975,  en  Vangs,  1977,  en  in  1981  Trap  sag  ter- 
wyl jy  hardloop).  Van  sy  romans  Die  sentrum  (1977)  en  Manna  Kommering 
(1980)  is  laasgenoemde  die  mees  geslaagde.  Literêre  werk  het  Bekker  ook  al 
gelewer  in  die  vorm  van  'n  proefskrif  oor  Die  titel  in  die  poësie  (1970)  en  'n 
blokboek  oor  Die  kwatryn  (1974). 

Waar  sy  vorige  twee  bundels  uit  kortverhale  bestaan,  bevat  Trap  sag  kort 
prosas  wat  naby  die  skets  of  die  vertelling  staan. 

Aard  en  struktuur 

Daar  is  al  van  Bekker  se  kortverhale  gesê  dat  hulle  "soms  te  lank  uitgerek 
word  en  'n  neiging  tot  melodrama  toon"  (Kannemeyer  1983,  p.  488).  Dis  nie 
die  geval  met  die  kortkuns  in  Trap  sag  nie:  elk  van  die  22  stukke  is  baie  kort 
en  dieper  betekenisvlakke  word  eerder  gesuggereer  as  uitgespel. 

Die  stukke  kan  nie  as  konvensionele  kortverhale  bestempel  word  nie:  elke 
prosa  begin  onmiddellik,  sonder  werklike  eksposisie.  Daar  is  wel  ontwikke- 
ling,  maar  geen  sterk  klimaks  of  ontknoping  nie.  In  elke  geval  word  slegs 
enkele  karakters,  of  één,  belig.  Omdat  daar  nie  lang  verduidelikings  is  nie, 
word  die  leser  gedwing  om  gegewens  self  te  deurdink  en  subtiele  dieperlig- 
gende  betekenisse  te  deurgrond.  By  die  eerste  lees  gee  van  die  prosas  die 
indruk  van  té  stomp  te  eindig,  maar  juis  die  skok  van  die  onverwagte  slot  lei 
die  leser  tot  nadenke. 

Soms  is  die  klein  kern  waarom  'n  vertelling  gesentreer  is,  weliswaar  té  klein 
en  laat  die  geheel  na  'n  uitgerekte  snaaksigheid  sonder  veel  pit  lyk,  soos  Die 
huis  van  Van  der  Merwe. 

Die  titel 

Die  eerste  skets  dra  dieselfde  titel  as  die  bundel,  en  dit  gaan  daar  wesenlik 
om  'n  blompotresies  waar  deelnemers  versigtig  oor  standaard-stroopblikke 
moet  loop,  want  "as  jy  die  pot  mistrap,  begin  jy  van  voor  af  ..."  (2). 

Die  titel  word  op  die  hele  bundel  van  toepassing  in  'n  simboliese  sin.  Dit 
gaan  om  mense  wat  in  verskillende  omstandighede  met  aspekte  van  lewe  te 
doen  kry,  en  dis  dié  lewe  waarop  sag  getrap  moet  word  sodat  dit  nie  beska- 

dig  of  vernietig  sal  word  nie.  Terselfdertyd  moet  daar  wel  gehardloop  word: 
dit  bly  'n  wedloop  om  te  oorleef. 

Perspektief 

Soms  word  'n  alwetende  verteller  gebruik  om  karakters  waar  te  neem:  dié 
verteller  bly  self  op  die  agtergrond  en  is  ingestem  op  die  handelinge  en  bele- 
wings  van  'n  besondere  karakter,  bv.  in  Gom.  In  Trap  sag  terwyl jy  hardloop 
is  dit  een  van  die  aanwesiges  by  die  Boeresport  wat  waarneem;  hy  identifi- 
seer  homself  nooit,  praat  net  'n  slag  van  "ons  konsert"  (2)  en  konsentreer 
op  die  wedloop  tussen  Trappies  en  die  Bolander.  In  Nie  om  van  te  praatnie 
neem  'n  karakter  as  verteller  oor  by  die  ouktoriële  waarnemer;  Van  Dykie 
wat  dus  eers  ook  van  buite  voorgestel  word,  kom  in  die  eerste  persoon  aan 
die  woord  vir  die  res  van  die  kort  vertelling. 

Ook  'n  ek-verteller  word  in  party  van  die  prosas  gebruik,  soos  in  Die  kuns- 
wedstryden  Die  huis  van  Van  derMerwe.  Maar  ook  sodanige  perspektief  is 
nie  intiem  gemoeid  met  die  beelding  van  die  ek  nie:  dit  gaan  aityd  meer  om 
'n  konsentrasie  op  bepaalde  gegewens,  die  uitlig  van  'n  insident  met  die 
doel  om  'n  dieper  vlak  agter  die  eenvoudige  gegewe  te  suggereer. 

Die  voorskoot  begin  met  'n  tweedepersoonsaanwending:  "Gaan  nou  net 
nie  saam  nie  en  jy  dink  glo  jy't  jouself  'n  liksens  gegee  om  jou  eie  harde  kop 
te  volg"  (28).  Dan  word  deur  'n  alwetende  verteller  in  die  derde  persoon 
nader  beweeg  aan  die  enkele  belangrike  karakter,  Karel  Steenberg.  Aan- 
vanklik  word  sy  doen  en  late  met  kommentaar  weergegee,  maar  aan  die  slot 
word  bloot  meegedeel  hoe  hy  optree  en  moet  die  leser  sy  eie  afleidings 
maak. 

Daar  is  dus  wisseling  in  aanbiedingswyse,  maar  steeds  gaan  dit  om  waarne- 
ming  en  nie  om  uitdieping  van  karakters  nie. 

Taalgebruik 

Die  taal  wat  gebesig  word,  hang  oortuigend  saam  met  die  soort  verteller 
wat  aan  die  woord  is  en  die  omstandighede  waarin  hy  hom  bevind.  Veral 
waar  'n  Boeretipe  ter  sprake  is,  soos  die  verteller  in  Grys  Wille  se  witperd,  is 
die  taal  aards  en  sappig  — teenoor  bv.  Net  mammoete  wat  'n  akademiese 
situasie  beheersd  oopdek. 

Lekker  beskrywings  kom  voor,  soos  wanneer  'n  man  in  'n  hospitaal  uitvaar 
teen  die  dokters:  "Daar  gaan  nou  mense  dood  wat  nog  nooit  doodgegaan 
het  nie"  (20).  Wille  weet  "om  'n  turksvy  te  speen  ...  hy's  so  kwaai,  jy  kry 
hom  omtrent  nie  in  'n  beker  nie.  En  wanneer  hy  hier  by  jou  keel  in  is,  gaan 
hy  so  met  voelhorings  aan  verder"  (48).  Die  Sonnekusse  van  Hou  juHe 
meelbloml  is  weer  "mense  wat  suutjies  leef"  (53),  en  in  Die  kettingroker 
beduie  die  roker  hoe  een  sigaret  geval  het,  en  toe  "is  dit  warm  vuur  in  plaas 
van  kouevuur  en  julle  sit  met  die  gebakte  laken"  (62).  In  Eiegie  vir  'n  iag- 

gende  matroos  het  die  magasynmeester  "gediékant  en  gedariekant"  (70). 
Oorspronklike  samestellings  word  gebruik,  soos  "skrefiesgeluide"  (25)  en 
"Jodetertdinees"  (56). 

Hier  en  daar  word  Engelse  woorde  gebruik,  nie  uitgelig  deur  kursief  of  aan- 
halingstekens  nie  en  doodgewoon  op  Engels  gespel:  "'n  reusagtige  morn- 
ing  glory"  (1);  "een  medium  en  een  extra  large"  (7);  "Dat  hulle  hom  a hell 
of  a good  send-off  gegee  het,  kan  ek  my  voorstel"  (65).  Sulke  woorde  word 
funksioneel  gebruik,  nie  onnodig  baie  nie,  sodat  dit  atmosfeer  skep  en  nie 
hinder  nie. 

Ongewone  vergelykings  verleen  pit  aan  'n  uitspraak,  bv.  "hy  was  skielik 
wakker  soos  'n  spook"  (10);  die  gedagte  was  "soos  'n  waterhiasint"  (32);  'n 
perd  "het  so  glad  van  kruis  geraak  soos  'n  skoothond"  (50)  Paultjie  Son- 
nekus  "loop  muur  langs  soos  die  Israeliete  om  Jerigo  moes  loop"  (54).  'n 
Vergelyking  word  ook  tot  metafoor  saamgetrek  as  opgemerk  word: 
"Segrys  was  'n  waskomkommer"  (52). 

Een  sin  word  soms  deur  'n  punt  in  twee  gekap:  "Ek  is.  Lief  vir  horlosies" 
(6);  "Vat  weg  die  gebroedsel!  Van  my  nek  af!"  (22);  "My  pa  is  baie  sleg.  Sê 
my  ma"  (50).  Deurdat  die  vloei  van  die  sin  gestuit  word,  word  woorde  be- 
klemtoon  en  kry  sterker  betekenis. 

Die  stukke  in  die  bundel  word  deurgaans  gedra  deur  teenstellings  wat  ver- 
diep,  of  aanleiding  gee,  tot  ironie.  Per  slot  van  rekening  is  ironie  niks  anders 
nie  as  'n  verhulde  teenstelling. 

By  verhale  wat  uitgelig  word,  sal  teenstelling  en  ironie  in  besonderhede  be- 
handel  word;  dus  word  nou  net  'n  paar  voorlopige  voorbeelde  uit  ander  ver- 
hale  gegee.  Trap  sag  terwyl  jy  hardloop  wys  reeds  in  die  titel  op  die  teen- 
stelling  sag  — hard;  die  wedlopers  is  'n  normale  Bolander  en  die  boggelrug- 
Trappies.  Dis  as  die  lawaai  van  die  omstanders  bedaar  dat  die  Bolander  deur 
die  stilte  ontsenu  word,  en  as  Trappies  die  resies  voltooi  as  wenner,  is  dit 
"simpatiek"  teenoor  die  arrogante  Bolander. 

In  Notisie  red  die  man  die  radio  wat  hy  eintlik  verpes  uit  die  brand  omdat  sy 
vrou  so  graag  luister  — maar  hy  misluk.  Die  vrou  red  weer  die  meuletjie  wat 
vir  die  man  soveel  werd  is  — en  sy  slaag  daarin.  Moontlik  was  die  man  se 
begeerte  om  die  weldaad  te  doen,  nie  so  sterk  soos  die  vrou  s'n  nie.  Verdere 
ironie  spreek  uit  die  feit  dat  'n  vernietigende  brand  ontstaan  uit  die  gooi  van 
'n  vuurpyl  — kinderlike  spel  by  twee  oumense.  In  Die  X-faktor  vexoorsaaV.  'n 
man  se  rugpyn  by  implikasie  dat  hy  nie  meer  as  ingenieur  werk  nie;  as  hy  die 
kans  kry  om  die  x-straal-apparaat  te  herstel  en  so  sy  menswaardigheid  her- 
win,  is  sy  rug  ook  sommer  reg.  Vuil  voete  word  as  motief  gebruik:  as 
weeshuiskind  moes  hy  dit  vermy  en  het  daarom  'n  keer  gegly  en  sy  rug 
beseer;  nou  lag  die  matrone  van  die  hospitaal  as  hy  bevrees  is  dat  "hierdie 
paar  pote"  seker  baie  vuil  is  onder.  Nie  om  van  te  praat  nie  BRING  'n 
duidelike  teenstelling:  die  een  koringgerf  wat  Van  Dyk  van  die  hael  probeer 
red,  val  en  rol  in  die  water  in;  die  ander  kom  niks  oor  as  die  hael  verbytrek 
nie.  Ironies  het  die  mens  se  reddingspoging  dus  'n  negatiewe  afloop.  Die 

kettingroker  het  groot  probleme  omdat  sy  hande  afgesit  is.  Hy  bewonder 
die  verpleegster  en  merk  ironies  op:  "Kan  jy  sien  dat  die  Here  'n  paar  goeie 
oë  op  my  gaan  staan  en  mors  het"  (64). 

Karakters 

Pirow  Bekker  werk  nie  met  karakters  wat  sterk  uitgediep  word  nie.  Vertel- 
lings  het  nie  te  make  met  karakterontwikkeling  nie  maar  is  na  buite  gerig  op 
'n  situasie  met  verhulde  dieper  betekenis. 

Name  word  nie  baie  gebruik  nie.  In  Trap  sag  het  die  aankondiger  net  'n 
voornaam;  die  protagonis  Trappies  Immelman  se  naam  kom  veelvuldig 
voor,  maar  sy  teenstander  in  die  blompotresies  bly  slegs  die  Bolander.  Die 
enigste  karakter  wat  werklik  saak  maak  in  Jy  is  nog  daar  se  naam  word  uit- 
druklik  genoem  omdat  dit  vir  die  vertelling  nodig  is  — verder  word  naam- 
loos  verwys  na  "die  vroutjie"  wat  'n  invloed  op  sy  lewe  het.  Op  dié  wyse  bly 
een  of  albei  karakters  in  die  prosas  dikwels  naamloos:  twee  in  Notisie  en 
Amper  om  voor  bang  te  wees,  een  in  Gom,  Die  X-faktor  en  Kettingroker 
waar  daar  in  elk  geval  nooit  ander  belangrike  karakters  is  nie. 

As  karakters  word  'n  keer  kinders  en  eenmaal  jongmense  gebruik;  verder 
kom  veral  ouer  mense  aan  bod.  Dit  gaan  nooit  om  'n  direkte  liefdesver- 
houding  nie:  selfs  waar  die  personasies  getroud  is,  val  die  klem  sterker  op 
die  enkeling  se  optrede  of  reaksie  as  op  tweesaamheid. 

Ruimte 

Gewoonlik  word  van  'n  groter  na  'n  enger  ruimte  beweeg.  Selfs  Trap  sag 
waar  dit  dwarsdeur  om  'n  Boeresportdag  handei,  laat  die  blik  eers  op  die  be- 
drywighede  val,  daarna  word  gekonsentreer  op  die  deelnemers  en  eindelik 
staan  Trappies  ten  volle  in  die  fokus.  Ander  sketsverhale  neem  ook  die  plat- 
teland  (dorp  of  plaas)  as  agtergrond.  Dit  kom  tog  voor  asof  die  skrywer 
voorkeur  gee  aan  die  stad,  want  die  meeste  stukke  speel  daar  af:  in  'n 
hoepitaal,  'n  onthaalkamer,  'n  opleidingsentrum,  en  veral  woonstelle. 

Die  ruimte  is  'n  onlosmaaklike  deel  van  die  geheel  en  beïnvloed  die  gegewe. 
Selfs  die  taai  pas  aan  by  óf  die  stad  óf  die  platteland. 

Tyd 

Dit  pas  aan  by  die  ruimte  dat  ná  'n  wyer  aanloop  wat  enigiets  van  ure,  'n 
dag  of  weke  beslaan,  die  gegewe  in  die  laaste  gedeelte  fokus  op  'n  baie  kort 
tydsverloop.  Meestal  speel  die  verlede  'n  rol  binne  die  praesens  van  die  aan- 
bieding:  as  herrinnering  wat  opgeroep  word,  vertelling  daaroor  of  'n  intrek 
van  verlede  binne-in  die  hede  sodat  daar  'n  relativering  van  tye  is:  dis  die 
geval  in  Gom  waar  'n  "hy"  op  die  lysie  voor  sy  woonstel  staan  en,  terwyl  hy 
dit  oorweeg  om  te  spring,  weer  direk  'n  gewelddadige  greep  uit  sy  kinder- 

jare  beleef.  Gom,  of  'n  "klouerigheid",  bind  plaas-  en  stadsruimte:  toe  was 
dit  op  die  dak  as  gevolg  van  die  stuk  meerkat  wat  daar  geland  het  en  deur 
hom  geassosieer  word  met  sy  pa  se  dood  deur  terroriste,  en  die  gom  van  'n 
rankplant  nóú  dat  hy  self  gewelddadig  wil  sterf  — en  dan  tog  daarteen  be- 
sluit.  Dis  of  hy  deur  die  simboliese  gom  van  lewe  teruggehou  word  van  die 
dood. 

Dikwels  is  daar  ook  'n  uitreik  na  die  toekoms  vervat  in  die  belewing  van  die 
praesens:  in  die  titelverhaal  dink  die  verteller  vooruit  na  die  konsert  wat 
gaan  volg  op  die  Boeresport,  wanneer  Trappies  beloon  sal  word  met  "die 
mooiste  dogter  van  die  dorp  ...  Hulle  sal  in  die  saal  loop  sit"  (3).  In  Net 
mammoete  lig  'n  Russiese  geleerde  sy  glas  vir  'n  heildronk  op  die  wedloop 
van  mammoete,  "een  geteel  in  die  Weste  en  een  geteel  in  die  Ooste.  Onge- 
lukkig  — of  gelukkig  — sal  nie  een  kan  wen  nie.  Hulle  sal  identies  wees". 
(37). 

Die  groot  tydspektrum  — verlede,  hede  en  toekoms  — word  dus  soos  in  'n 
drama  in  die  prosas  betrek. 

Bespreking  van  indivíduele  stukke 

1 . Jy  is  nog  daar 

Die  verteller  wat  aan  die  woord  is,  staan  altyd  op  'n  effense  afstand  van  die 
hoofkarakter:  hy  sien  hom  veel  meer  na  buite  volgens  sy  handelinge  as  om 
sy  gedagtes  en  gevoelens  bekend  te  maak.  Dié  handelinge  word  aanvanklik 
geïnterpreteer,  maar  teen  die  slot  bloot  sonder  kommentaar  weergegee 
sodat  die  leser  moet  besin  oor  die  betekenis. 

In  die  stuk  is  net  twee  karakters  werklik  ter  sprake  — die  besturende 
direkteur  van  die  mynmaatskappy  waar  die  tersaaklike  man  werk,  se  op- 
trede  is  slegs  verhelderend  ten  opsigte  van  die  man  se  ontwikkeling.  Die 
man  se  naam  word  twee  maal  in  die  eerste  paragraaf  voluit  genoem:  Alex 
W.  Kleynhans.  Hierna  word  net  van  "hy"  gepraat,  en  een  keer  word  in  ver- 
band  met  sy  handtekening  weer  sy  voornaam  Alex  vermeld.  Dit  dui  reeds 
op  'n  sekere  verval:  hy  word  naamloos  en  dan  'n  identiteitlose  x. 

Van  die  man  weet  die  leser  baie  min:  net  dat  hy  by  'n  mynmaatskappy  werk 
en  dat  hy  pynlik  presies  is  wat  tyd  betref,  selfs  sy  roete  sonder  afwyking  be- 
wandel  sodat  dit  "in  sy  skedule  inpas  — met  die  enkele  toegewing  aan 
koerantkoop  inbegrepe"  (5). 

In  dié  geroetineerdheid  word  hy  gesteur  deur  'n  naamlose  vroutjie  wat  elke 
dag  vra  hoe  laat  dit  is  as  hy  verbykom.  Later  antwoord  hy  sonder  om 
werklik  te  kyk  omdat  die  tyd  altyd  dieselfde  is;  dan  gee  hy  voor  dat  hy  nie  sy 
horlosie  by  hom  het  nie;  'n  volgende  ontwikkeling  is  die  wysiging  van  sy 
roetine.  Sy  sekerhede  word  só  van  hom  gestroop;  dit  vind  neerslag  in  sy 
handtekening  wat  verval  totdat  dit  later  net  uit  'n  x bestaan  — ongedefi- 
nieer,  identiteitloos. 

Die  rol  wat  horlosietyd  in  sy  bestaan  speel,  word  herhaal  deur  die  vroutjie  se 
gedurige  navraag  na  tyd.  Hy  probeer  daarvan  loskom,  maar  selfs  sy  vervalle 
handtekening  word  horlosiegewys  verduidelik,  "want  êrens  in  die  wit 
ruimte  onder  het  'n  pendule  tog  nie  diagonaal  uit  die  boog  van  die  s aan  die 
einde  opgesoek  en  deurkruis"  (6).  As  dié  verandering  lei  tot  sy  afdanking  as 
ondertekenaar  van  die  maatskappy  se  tjeks,  is  sy  vryheid  absoluut:  hy  is  los 
van  tyd,  identiteit  en  verantwoordelikheid.  Nou  kan  hy  die  vroutjie  in  haar 
woonstel  gaan  besoek.  En  hier  word  hy  met  groot  hoeveelhede  horlosies 
gekonfronteer:  hy  "bewonder  die  versameling"  (6). 

Nolc  moet  hy  ontdek  dat  die  vroutjie  haar  eie  bestaan  téén  die  horlosies  in 
deklameer;  eksistensialisme  spreek  uit  die  ongewone  sinsafbreking  as  sy  sê: 
"Ek  is.  Lief  vir  horlosies."  Maar  sy  is  ook  meester  van  tyd  en  bestaan,  want 
juis  as  hulle  van  slag  af  raak,  bewys  sy  haar  mag  oor  hulle:  "Dis  eenmanier 
al  manier  hoe  'n  mens  hulle  laat  verstaan  jy  is  nog  daar"  (6).  Die  spelling  en 
herhaling  van  "manier"  beklemtoon  die  woord. 

Die  man  verloor  dus  alles  behalwe  'n  nuwe  vryheid  as  hy  gestroop  raak  van 
vaste  bestaanspunte;  die  vroutjie  behou  die  reëlmaat  maar  oorwin  dit 
terselfdertyd. 

Die  stuk  word  aanvanklik  in  die  verlede  tyd  geskryf,  waardeur  die  man  se 
presiese  bestaan  as  voltooid  en  verby  weergegee  word.  'n  Gedeelte  volg  in 
die  historiese  praesens  as  hy  die  lastige  vroutjie  begin  treiter.  Dan  neem  die 
verlede  tyd  weer  oor  wanneer  hy  sy  roetine  begin  wissel  en  sy  handtekening 
identiteitioser  word.  Die  laaste  gedeelte,  as  hy  die  vroutjie  in  haar  woonstel 
besoek,  is  sterk  teenwoordige  tyd:  dít  geld  nou  in  'n  hede  wat  teenoor  die 
verlede  tot  stand  gekom  het. 

Die  verteller  dui  die  verloop  van  die  prosa  aan  met  "Die  middag  ...",  "In  die 
dae  wat  daarop  volg  ..."  "Naderhand  ...",  "Een  oggend  ...",  "'n  Paar  weke 
daarna  ..."  en  ten  slotte  duideliker  omlyn:  "Daardie  middag  ...".  Hoewel  'n 
hele  aantal  weke  dus  verbygaan,  word  net  gekonsentreer  op  enkele  punte 
waardeur  ontwikkeling  duidelik  word  en  wat  lei  na  die  skielike  slot.  Die 
"hulle"  van  hierdie  slot  verwys  na  horlosies  maar  ook  na  mense  of 
noodlotsmagte,  wat  herinner  aan  Bart  Nel  wat  triomfantelik  kan  besluit: 
"My  het  hulle  nog  nie.^' 

Ironie  lê  daarin  dat  die  vroutjie  in  beheer  is  van  haar  eksistensialistiese 
wêreld,  maar  die  man  het  nie  insig  in  wat  met  hom  gebeur  nie  en  besef  nie 
die  aftakeling  in  homself  nie.  As  die  bestuurder  hom  verwyt  dat  hy  nie  sy 
naam  voluit  teken  nie,  is  hy  verbaas:  "Kon  hy  nie  sien  nie?"  (6) 

Uiteindelik  gaan  dit  dus  om  die  mens  wie  se  sekerhede  so  uiterlik  is  dat  hy, 
wanneer  hy  hiervan  losraak,  niks  oorhou  nie. 

2.  Die  diere-album 

Die  alwetende  verteller  staan  weer  op  'n  effense  afstand  van  die  karakters, 
sodat  die  leser  nooit  diepgaande  kennis  opdoen  van  die  hoofpersonasie 

Junk  of  die  enigste  ander  karakter,  Dopka,  nie. 

So  'n  verteller  is  nodig  om  tye  te  oorbrug:  die  stuk  begin  met  'n  terugverwy- 
sing  na  die  oorlog,  skuif  na  'n  uur  of  wat  in  die  hede  en  slaan  dan  weer  tyd 
oor  met  "daarna".  Die  laaste  gedeelte  beeld  nog  eens  'n  paar  uur  uit. 
Verteltyd  is  dus  onreëlmatig,  met  die  uitlig  slegs  van  tersaaklike  gebeure. 
Soos  in  die  vorige  geval,  begin  die  prosa  in  die  verlede  tydsvorm;  ook  as 
Dopka  (met  wie  die  beskrywing  begin,  hoewel  hy  nie  die  belangrikste 
karakter  is  nie)  sy  oorlogsvriend  Junk  in  die  huidige  ná  jare  weer  ontmoet, 
word  in  die  verlede  tyd  daarna  verwys.  Afwisseling  word  bewerkstellig  deur 
heelwat  dialoog,  wat  natuurlik  in  die  praesens  plaasvind.  In  die  heel  laaste 
gedeelte  beweeg  die  verteller  na  die  praesens,  waardeur  dit  'n  meer  onmid- 
dellike  impak  kry.  Daarby:  iets  is  afgehandel;  'n  soort  durende  hede  kan 
oorneem. 

Hierdie  prosa  maak  wel  van  'n  soort  inleiding  gebruik  om  te  verduidelik  dat 
die  twee  mans  vroeër  vegvlieëniers  was  — Dopka  uitstekend,  Junk  "ietwat 
ingetoëner"  (10).  Dis  belangrik  dat  hier  reeds  melding  gemaak  word  van  die 
feit  dat  Junk  "getroud  en  met  'n  seun"  (10)  was.  'n  Motoriese  oomblik  kom 
as  die  twee  ontdek  dat  hulle  lankal  naby  mekaar  in  die  stad  woon;  dat  Junk 
'n  "eenkamerwoonstel"  het,  is  veelseggend.  As  hy  'n  album  vir  soogdiere 
koop  en  Dopka  aanvaar  dat  dit  vir  sy  kleinseuns  is,  antwoord  Junk  nie.  Die 
leser  maak  dus  die  afleiding  dat  hy  self  die  kaartjies  wat  in  die  boek  geplak 
moet  word,  wil  hanteer.  Diere  dui  op  geweld  en  aggressie  — wat  Junk  van 
die  oorlog  oorgehou  het. 

Daar  is  nie  veel  intrige  in  die  verloop  van  die  stuk  nie,  maar  subtiel  kom  die 
leser  te  wete  dat  Junk  se  seun  (by  implikasie  ook  sy  vrou)  in  'n  bomont- 
ploffing  gedood  is.  Die  tweede  motief  word  bygehaal:  'n  blinkpapierbom 
wat  Junk  se  seun  in  die  oorlog  begin  maak  het  en  waarmee  hy  deur  die  jare 
voortgegaan  het. 

In  'n  onderbeklemtoonde  klimaks  rol  die  twee  die  groot  blinkpapierbal  na  'n 
heuwel  en  laat  dit  afrol.  Die  gevolg  ("Sirenes  toet,  bomme  fluit,  glas  breek, 
mense  gil")  is  realisties  onmoontlik;  vir  'n  oomblik  herleef  die  oorlogs- 
geweld  vir  die  vriende.  Daarmee  word  herinneringe  en  pyn  afgesluit:  nou  is 
die  "bom"  gegooi  en  die  seun  se  dood  besweer. 

Tog  bly  'n  mate  van  onvoltooidheid:  één  kaartjie  bly  ten  spyte  van  al  Junk 
se  pogings  ontbreek  in  die  diere-album.  Oorlog  en  geweld  is  nooit  vir  goed 
afgehandel  nie,  durende  vrede  is  nie  bekombaar  nie,  soos  "'n  ontbrekende 
kaartjie.  Nommer  256"  (12). 

3.  Calla  leer  ken  sy  hinterland 

In  dié  vertelling  word  'n  ek  as  tweede  karakter  gebruik;  die  eerste  het  wel  'n 
naam,  Calla.  Weer  is  daar  geen  uitdieping  van  karakters  nie:  die  aandag 
word  gerig  op  dialoog  waaruit  die  stuk  grootliks  bestaan.  Dat  daar  'n  eerste 
persoon  aan  die  woord  is,  het  min  betekenis  vir  die  geheel:  dit  bring  geen  in- 

timiteit  van  direkte  belewing  nie. 

Die  prosa  gebruik  minder  as  'n  uur  as  vertelde  tyd.  Daar  word  wel  'n  verlede 
gesuggereer  toe  die  ek  en  Calla  groot  vriende  was,  en  'n  later  tyd  toe  Calla 
Amerika  toe  was  — land  waarheen  hy  moontlik  sal  terugkeer,  want  "hy't 
nie  werklik  'n  sagte  plek  meer  vir  hierdie  land  met  sy  probleme  nie"  (14).  Die 
aard  van  die  probleme  word  gesuggereer  deur  "'n  swart  woonbuurt  en  'n 
paar  sonverbleikte  taxi's"  wat  hulle  sien  terwyl  hulle  in  'n  motor  voort- 
beweeg.  Laasgenoemde  vorm  'n  teenstelling  met  Calla  se  Amerikaanse 
motor  wat  hy  volgens  eie  keuse  laat  saamstel  het. 

Uitgaande  van  die  motor  wat  hy  tot  by  die  laaste  bout  gekies  het,  handei  die 
gesprek  oor  die  keuses  wat  die  mens  het  en  wat  absoluut  skyn  te  wees.  'n 
Opmerking  van  die  ek  in  verband  met  literatuur  waar  die  leser  of  toeskouer 
"deel  word  van  die  hele  skeppingsproses"  en  dus  ook  kies  wat  hy  daarvan 
wil  maak,  wys  daarop  dat  hierdie  ek  ook  skrywer  kan  wees. 

Calla,  wat  hom  ontheg  het  van  sy  vaderland,  word  tot  nuwe  betrokkenheid 
gedwing  deur  aas  — wurms  in  'n  blik  — wat  hy  by  'n  seuntjie  koop.  Dit  lei 
tot  die  ironiese  slot:  as  Calla  die  kattebak  van  sy  nuwe  motor  oopsluit  om 
die  aas  te  bêre,  ontdek  hy  dat  daar  geen  mat  in  is  nie.  "Kaal,  kaal!  En  ek 
sweer  ek  hét  'n  mat  vir  hom  afgetik"  (15).  Waardeur  die  kwessie  van  keuse 
weer  gesuggereer  word:  dit  werk  tóg  nie  heeltemal  uit  nie  en  gevolglik  is 
vryheid  nie  volkome  nie. 

Dit  kan  terugslaan  op  literatuur  waar  die  leser  wel  kan  help  met  die 
maakproses,  maar  deur  die  stof  tog  gelei  word  tot  net  sekere  moontlike 
afleidings. 

Die  titel  wys  op  die  nuwe  kennismaking  met  sy  eie  land,  maar  dui  simbolies 
ook  kennis  van  homself  as  mens  aan  — dié  het  'n  verandering  ondergaan 
saam  met,  waarskynlik,  sy  houding  teenoor  sy  "hinterland". 

4.  AHas  kom  tot  storie 

Weer  figureer  net  twee  karakters  in  hierdie  kort  prosa,  dié  keer  elk  met  'n 
naam  bedeel,  nl.  die  hoofkarakter  Wentzel  Gericke  en  sy  vrou  Alet.  Die 
trapsuutjies  om  wie  die  handeling  draai,  het  ook  'n  veelseggende  naam: 
Alias.  Uit  die  gegewe  word  dit  duidelik  dat  die  diertjie  'n  trapsuutjies  alias  'n 
geldmaker  is:  Wentzel  tel  hom  langs  die  teerstraat  op,  want  "Selfs  uit  'n 
trapsuutjies  óp  'n  teerstraat  kan  'n  goeie  joernalis  munt  slaan"  (22).  Later 
wil  hy  geld  maak  deur  verkleurmannetjies  af  te  rig  om  kakkerlakke  te  vang 
en  hulle  dan  te  verkoop:  "Ons  kan  skatryk  word!"  (23).  As  die  trapsuutjies 
ten  slotte  vrek  van  'n  vergiftigde  kakkerlak,  val  sy  drome  inmekaar.  By  im- 
piikasie  sal  Alias  nou  wel  weer  "tot  storie"  kan  kom. 

Die  proses  van  storiemaak  word  ironies  belig:  dit  is  ondergeskik  aan  harde 
geldmaakmetodes  wat  meer  finansiële  dividende  kan  gee:  "Storiemaak  was 
'n  oorbodigheid,  'n  luukse"  (24). 

'n  Alwetende  verteller  fokaliseer  die  optrede  van  die  karakters  en  verduidelik 

(darem  te  los  van  die  karakters)  die  bestryding  van  kakkerlakke  deur  gif . Die 
skok  van  die  trapsuutjies  se  vrekte  word  nie  toegelig  nie,  dus  kan  die  leser 
sy  eie  afleidings  maak. 

Die  stuk  speel  binne  'n  paar  weke  af,  waarvan  enkele  minute  per  keer  belig 
word:  die  vang  van  die  verkleurmannetjie;  die  uitneem  na  vullisblikke;  'n 
aand  as  die  diertjie  begin  lyf  kry  en  Wentzel  die  plan  van  afrigting  en 
verkope  kry;  die  einde.  As  hoofruimte  geld  die  Gerickes  se  woonstel  in  "die 
nuwe  hoofstad"  (24). 

Ontwikkeling  verloop  verskillend  by  die  twee  karakters.  Alet  reageer  aan- 
vanklik  met  'n  gil  en  'n  klap:  "Vat  weg  die  gebroedsell  Van  my  nek  af!"  (22) 
Sy  word  inskiklik  as  sy  besef  dat  die  diertjie  net  vlieë  vang  en  steun  Wentzel 
by  implikasie  as  hy  Alias  na  die  vullisblikke  neem  smiddae  sodat  hy  genoeg 
vlieë  kan  vang.  Die  volgende  fase  ontplooi  as  Alet  self  vir  Alias  uitneem.  Dit 
word  'n  'verhouding',  gemotiveer  deur  die  afgesaagdheid  van  haar  huwelik 
wat  gesuggereer  word  deur  die  beskrywing:  "Ouder  gewoonte  soen  sy  vrou 
hom"  (22)  en  "ouder  gewoonte  (soen  Alet  hom)  by  die  deur"  (23).  Hierna 
word  selfs  nie  eens  meer  van  dié  gewoonte  melding  gemaak  nie.  Sy  streel 
die  diertjie,  vra  uit  na  sy  behoeftes  en  selfs  hofmakery.  As  Alias  dood  is,  is 
sy  oor  die  diertjie  hartseer  en  nie  oor  'n  potensiële  geldelike  verlies  nie. 
Van  die  begin  af  gaan  dit  vir  Wentzel  om  die  geldelike  wins  wat  Alias  voor- 
stel.  As  Alet  hom  begin  verwaarloos  om  Alias  uit  te  neem,  word  hy  jaloers 
en  wil  haar  in  "'n  oomblik  van  waarheid"  konfronteer.  Dan  kry  hy  egter  die 
plan  om  Alias  as  kakkerlakvreter  af  te  rig;  die  winsmotief  verdryf  persoon- 
iike  emosies.  Dis  ter  wille  van  hóm  dat  Alet  na  die  vrekte  sê:  "Geld  ak- 
kordeer  blykbaar  nie  met  hom  nie",  en  dan  haar  treurigheid  openbaar  as  sy 
byvoeg:  "En  hy  het  só  'n  tong  gehad"  (24). 

Tong  word  'n  klein  motief  deur  die  stuk.  Van  die  eerste  middag  af  reageer 
Alias  op  vlieë  as  "die  dierasie  sy  tong  uitrol  en  dit  dan  blitssnel  uitskiet  om 
die  vlieg  na  binne  te  haal"  (22).  Sy  tong  word  indirek  betrek  as  Wentzel 
hom  uitneem  en  Alias  hom  "Tjoeps-tjaps"  volskiet.  Die  woord  kry  'n 
erotiese  konnotasie  as  Alet  tot  Wentzel  se  ergernis  vra:  "Dink  jy  hulle  ge- 
bruik  hul  tonge  wanneer  hulle  hofmaak?"  Dis  aanvaarbaar  dat  haar  laaste 
opmerking  oor  Alias  dan  ook  oor  sy  tong  gaan. 

Op  onderbeklemtoonde  wyser  is  'n  inleiding,  ontwikkeling  en  'n  klimaks  wel 
in  die  stuk  kenbaar.  Ironie  skuil  in  Alet  se  betrokkenheid  by  Alias  — Wentzel 
kry  'n  trapsuutjies  as  mededinger!  — en  spanning  word  geskep  deur  die 
teenstellende  houdings  wat  man  en  vrou  teenoor  die  trapsuutjies  openbaar. 

Moontlike  vrae 

1.  Gaan  die  gebruik  van  teenstellings  en  ironie  na  in  drie  van  die  prosas 
wat  nie  betrek  is  by  bostaande  bespreking  nie. 

2.  Ontleed  een  van  die  prosas  in  die  bundel  wat  nie  hierbo  bespreek  is  nie 

deur  aandag  te  gee  aan  tyd-  en  ruimtehantering,  perspektief, 
struktuur  en  die  optrede  van  karakters.  Hoe  interpreteer  u die 
betrokke  prosa;  watter  simboliese  betekenis  word  daarin  vervat 
volgens  u mening? 

1.  Kannemever,  J.C.  1983.  Geskíedenis  van  die  Afrikaanse  literatuur.  Band  2.  Pretoria, 
Academica. 


143 


1 ,>j*jH 
, v;««»  f^ 


rMiiÉ 


